
Introducere 
Revizuirea revoluţiei 


Epoca actuală nu este doar una a descoperirii; este şi o pe- 
rioadă a revizuirii diverselor elemente ale cunoaşterii. După ce a 
recunoscut că nu există fenomen a cărui primă cauză să fie în con- 
tinuare accesibilă, ştiinţa a rezumat examinarea vechilor sale cer- 
titudini şi şi-a dovedit fragilitatea. Astăzi îşi vede vechile principii 
dispărând unul după altul. Mecanica rămâne fără axiomele sale şi 
materia, anterior eternul substrat al lumilor, devine un simplu agre- 
gat de forţe efemere într-o condensare tranzitorie. 

În ciuda laturii sale conjuncturale, în virtutea căreia scapă 
într-o anumită măsură celei mai severe forme de critică, istoria nu 
a fost scutită de revizuirea ei generală. Nu mai există nici măcar una 
dintre fazele sale de care să putem spune că este cunoscută cu cer- 
titudine. Se pune acum iarăşi în discuţie ceea ce a părut să fie do- 
bândit definitiv. 

Printre evenimentele al căror studiu a părut încheiat a fost şi 
Revoluţia Franceză. Analizată fiind de mai multe generaţii de autori, 
s-ar putea presupune că este perfect elucidată. Ce se poate spune 
nou, cu excepţia modificării unora dintre detaliile sale? 

Şi totuşi, apărătorii săi cei mai hotărâți încep să ezite în jude- 
căţile lor. Mărturiile vechi se dovedesc departe de a fi impecabile. 
S-a zdruncinat credinţa în dogme considerate odinioară sacre. Lite- 
ratura de ultimă oră privitoare la revoluţie trădează aceste incerti- 
tudini. Relaţionând cu ea, oamenii sunt din ce în ce mai prudenţi 
în tragerea concluziilor. 

Nu numai că eroii acestei mari drame sunt discutaţi fără indul- 
genţă, însă gânditorii întreabă dacă nu cumva noua dezlegare care 
a urmat fostului regim s-a afirmat natural, fără violenţă, în cursul 

civilizaţiei aflată în progres. Rezultatele obţinute nu mai par să se 
afle în corespondenţă nici cu costul lor imediat, nici cu consecin- 
tele mai depărtate pe care le-a evocat revoluţia, din posibilităţile 
istoriei. 

Mai multe cauze au condus la revizuirea acestei perioade tra- 
gice. Timpul a calmat pasiunile, au apărut numeroase documente 
din arhive şi istoricul învaţă să le interpreteze independent. 

Însă probabil că psihologia modernă ne-a influenţat cel mai 
mult ideile, permiţându-ne să citim cu mai multă linişte oamenii şi 
motivele comportamentului lor. 

Printre acele descoperiri ale sale care sunt aplicabile de acum 
înainte istoriei, trebuie să menţionăm, mai presus de toate, o înţe- 
legere profundă a vechilor influenţe, legea care domină acţiunile 
mulţimii, date legate de dezagregarea personalităţii, contagiunea 
mentală, formarea inconştientă a convingerilor şi distincţia dintre 
diversele forme de logică. 

Ca să spunem adevărul, aceste aplicaţii ale ştiinţei, care sunt 
utilizate în această carte, nu au mai fost utilizate până acum. În ge- 
neral, istoricii s-au ferit de studiul documentelor şi chiar aceste do- 
cumente sunt suficiente pentru a incita dubiile despre care am vorbit. 

Marile evenimente care modelează destinele popoarelor — re- 
voluţiile, de exemplu şi afirmarea credințelor religioase — sunt une- 
ori atât de dificil de explicat, încât trebuie să te limitezi la o simplă 
afirmare. 

De la primele mele cercetări istorice, am fost izbit de impe- 
netrabilul aspect al anumitor fenomene esenţiale, acelea legate de 
geneza credințelor, în special; am fost convins că lipsea ceva funda- 
mental, esenţial pentru interpretarea lor. După ce raţiunea a spus 
tot ce putea să spună, nu se mai putea aştepta nimic de la ea şi tre- 
buie căutate alte mijloace de înţelegere a ceea ce nu s-a elucidat. 

O lungă perioadă de timp, aceste chestiuni mi-au fost necu- 
noscute. Călătoriile prelungite, dedicate studiului vestigiilor civiliza- 
ţiilor dispărute, nu au reuşit prea mult să le scoată la lumină. 

Reflectând la aceasta în mod continuu, am fost obligat să re- 
cunosc că problema era formată dintr-o serie de alte probleme, pe 
care trebuia să le studiez separat. Asta am făcut o perioadă de două- 
zeci de ani, prezentând rezultatele cercetărilor mele într-o succe- 
siune de volume. 

Unul dintre primele a fost dedicat studiului legilor psihologice 
ale evoluţiei popoarelor. Însă în afara colectivităţilor fixe formate 
de popoare, există şi colectivităţi mobile şi tranzitorii, cunoscute ca 
mulţimi. Aceste mulţimi sau gloate, cu ajutorul cărora sunt realizate 
marile mişcări ale istoriei, au caracteristici absolut diferite faţă de 
cele ale indivizilor care le alcătuiesc. Care sunt aceste caracteris- 
tici şi cum au evoluat? Această nouă problemă a fost examinată în 
Psihologia mulțimilor. 

Abia după aceste studii am început cu adevărat să percep anu- 
mite influenţe care îmi scăpaseră. 

Dar asta nu a fost tot. Printre cei mai importanţi factori ai is- 
toriei, unul a fost preponderent — factorul credințelor. Cum se nasc 
aceste credinţe şi sunt ele într-adevăr raţionale şi voluntare, aşa 
cum am fost învăţaţi? Nu sunt mai curând inconştiente şi inde- 
pendente de rațiune? O chestiune dificilă, de care m-am ocupat în 
ultima mea carte, Opinii şi credinţe. 

Atâta vreme cât psihologia le va considera voluntare şi raţio- 
nale, credinţele vor rămâne inexplicabile. După ce am dovedit că 
sunt de obicei iraționale şi întotdeauna involuntare, am putut să 
propun o soluţie pentru această importantă problemă; cum este 
posibil să fie acceptate fără dificultate de cele mai luminate spirite 
ale tuturor epocilor, credinţe pe care nu le poate justifica nici o ra- 
iune? 

Soluţia pentru dificultăţilor istorice, atât de îndelung căutată, 
a devenit la un moment dat evidentă. Am ajuns la concluzia că, în 
afara logicii raţionale care condiţionează gândirea şi care era consi- 
derată anterior unicul nostru ghid, există forme foarte diferite de 
logică: logica afectivă, logica colectivă şi logica mistică, toate acestea 
de obicei anulând raţiunea şi dând naştere impulsurilor generatoare 
ale comportamentului nostru. 

Acest fapt odată stabilit, mi s-a părut evident că, dacă un mare 
număr de evenimente istorice sunt adeseori neînţelese, asta se da- 
torează faptului că încercăm să le interpretăm în lumina unei logici 
care în realitate are prea puţină influenţă asupra genezei lor. 

Deşi este foarte interesant să explorezi lumea fenomenelor 
materiale, este şi mai important să descifrezi oamenii, motiv pen- 
tru care de fiecare dată am fost atras iarăşi de psihologie. 

Am decis să aplic în studierea circumstanțelor concrete anu- 
mite principii deduse din cercetările mele, care păreau ca foarte pro- 

babil să se dovedească fructuoase, şi am ajuns astfel să mă ocup 
de psihologia revoluțiilor — în special de a Revoluţiei Franceze. 

Trecând la analiza marii noastre revoluţii, cele mai multe din- 
tre opiniipe care mi le formasem ca urmare a lecturilor m-au pără- 
sit una câte una, cu toate că le considerasem de nezdruncinat. 

Pentru a explica această perioadă, trebuie să o luăm în consi- 
derare ca întreg, aşa cum au făcut mulţi istorici. Perioada aceasta 
este compusă din fenomene simultane dar independente unele 
de altele. 

Fiecare dintre fazele sale dezvăluie evenimente generate de 
legi psihologice care s-au aplicat cu precizie de ceasornic. Actorii 
acestei mari drame par să se mişte asemenea personajelor unei 
drame concepute anterior. Fiecare spune ce trebuie să spună, fie- 
care acţionează aşa cum trebuie să acţioneze. 

Mai exact, actorii dramei revoluţiei se deosebesc de cei dintr-o 
dramă bazată pe un scenariu prin faptul că nu şi-au studiat rolurile, 
care le-au fost dictate de forţe invizibile. 

Exact pentru că au fost supuşi logicii incomprehensibile pen- 
tru ei, îi vedem fiind extraordinar de uluiţi de evenimente ai căror 
eroi au fost chiar ei, aşa cum noi suntem noi înşine. Niciodată nu au 
suspectat puterile invizibile care i-au forţat să acţioneze. Nu au fost 
nici stăpânii furiei lor, nici stăpânii slăbiciunii lor. Au vorbit în nu- 
mele raţiunii, pretinzând că sunt călăuziţi de rațiune, dar în reali- 
tate în nici un caz nu raţiunea a fost cea care i-a impulsionat. 

„Deciziile care ne sunt atât de mult reproşate“, scria Billaud- 
Varenne, „nici măcar nu se aflaseră în intenţia noastră cu două zile 
sau cu o zi înainte: numai criza le-a evocat“. 

Aceasta nu însemnează că ar trebui să considerăm evenimen- 
tele revoluţiei ca fiind dominate de o fatalitate imperioasă. Cititorii 
lucrărilor mele ştiu că îi recunosc omului de calitate superioară ro- 
lul evitării fatalităţilor. Însă se poate disocia numai de unele dintre 
ele şi este adeseori neputincios în faţa succesiunii de evenimente 
care nici măcar la originile lor nu pot fi stăpânite. Omul de ştiinţă 
ştie cum să distrugă microbul înainte să aibă timp să acţioneze, dar 
se ştie neputincios în prevenirea evoluţiei maladiei care rezultă. 

Atunci când orice întrebare conduce la opinii violent contra- 
dictorii, putem fi siguri că este vorba despre un lucru care aparţine 
domeniului credințelor şi nu celui al cunoaşterii. 

Am arătat într-o lucrare anterioară că credinţa, cu origine incon- 
ştientă şi independentă de orice fel de rațiune, nu poate fi nicio- 
dată influenţată de rațiune. 

Revoluţia, operă a credincioşilor, rareori a fost judecată de alţii 
care să nu fi fost şi ei, la rândul lor, credincioşi. Detestată de unii şi 
slăvită de alţii, a rămas una din acele dogme care sunt acceptate sau 
respinse pe de-a întregul, fără intervenţia logicii raţionale. 

Cu toate că la începutul ei, o revoluţie religioasă sau politică 
poate să fie foarte bine sprijinită de elemente raţionale, este dez- 
voltată numai cu ajutorul elementelor mistice şi afective care sunt 
absolut străine raţiunii. 

Istoricii care au judecat evenimentele Revoluţiei Franceze în 
numele logicii raţionale nu au putut să le înţeleagă, de vreme ce nu 
această formă de logică le dicta. În condiţiile în care chiar actorii aces- 
tor evenimente le-au înţeles greşit, nu aş fi departe de adevăr să 
spun că revoluţia noastră a fost un fenomen la fel de greşit înţeles 
de cei care l-au provocat ca şi de cei care l-au descris. În nici o peri- 
oadă a istoriei oamenii nu au înţeles prezentul atât de puţin, nu au 
ignorat într-o atât de mare măsură trecutul şi nu au divinizat atât de 
radical viitorul. 

Forţa revoluţiei nu a rezidat în principiile — care, de altfel, 
nu erau nici pe departe noi — pe care a căutat să le propage, nici în 
instituţiile pe care a încercat să le întemeieze. Oamenii sunt foarte 
puţin interesaţi de instituţii şi chiar mai puţin de doctrine. Faptul că 
revoluţia a fost într-adevăr plină de forţă, că a făcut Franţa să ac- 
cepte violenţa, crimele, ruina şi ororile unui război civil înfricoşă- 
tor, că în cele din urmă s-a apărat victorioasă de o Europă ridicată 
la arme, s-a datorat faptului că a fondat nu un nou sistem de guver- 
nământ ci o nouă religie. 

Acum, istoria ne arată cât de irezistibilă este forţa unei credinţe 
puternice. Invincibila Romă însăşi a fost obligată să se plece în faţa 
armatelor păstorilor nomazi iluminaţi de credinţa în Mahomed. Pen- 
tru acelaşi motiv, regii Europei nu au putut să le reziste soldaţilor 
zdrenţăroşi ai Convenţiei. Asemenea tuturor apostolilor, aceştia erau 
gata să se jertfească cu unicul scop al propagării credinţei lor care, 
potrivit visului lor, trebuia să înnoiască lumea. 

Religia astfel fondată a avut forţa celorlalte religii, dacă nu şi 
durata lor. Cu toate acestea, nu a pieritfără să lase urme de neşters 
şi influenţa ei este în continuare activă. 

Nu voi considera revoluţia ca fiind o schimbare totală în isto- 
rie, aşa cum credeau apostolii ei. Ştim că pentru a-şi demonstra in- 
tenţia de creare a unei lumi diferite de cea veche, ei au iniţiat o nouă 
eră şi au profesat ruperea totală de vestigiile trecutului. 

Dar trecutul nu moare niciodată. Dimpotrivă, există mai de- 
plin înlăuntrul nostru decât în afara noastră. Împotriva voinţei lor, 
reformatorii revoluţiei au rămas saturați de trecut şi n-au putut să 
continue, sub alte nume, tradiţiile monarhiei, chiar exagerând auto- 
craţia şi centralizarea vechiului sistem. Lui Tocqueville nu i-a fost 
deloc greu să dovedească faptul că revoluţia n-a făcut decât să răs- 
toarne ceea ce era oricum pe cale să se prăbuşească. Dacă în rea- 
litate a distrus prea puţin, revoluţia a favorizat fructificarea anumitor 
idei care au continuat de atunci încoace să se dezvolte. 

Fraternitatea şi libertatea pe care le-a proclamat nu au sedus 
niciodată prea mult popoarele, însă egalitatea a devenit evanghe- 
lia lor: pivotul socialismului şi al întregii evoluţii a ideilor democrate 
moderne. Pot, prin urmare, să spun că revoluţia nu s-a sfârşit cu in- 
staurarea imperiului, nici cu restauraţiile succesive care i-au urmat. 
În secret sau la lumina zilei, s-a desfăşurat încet şi continuă să afec- 
teze minţile oamenilor. 

Studiul Revoluţiei Franceze, căruia îi este dedicată o mare parte 
din această carte îl va priva, probabil, pe cititor, de iluzii, dovedin- 
du-i că acele cărţi care relatează istoria revoluţiei conţin, în realitate, 
o masă de legende foarte depărtate de realitate. 

Fără îndoială, aceste legende sunt mai vii decât însăşi istoria. 
Nu regreta acest lucru prea mult. Câţiva filosofi pot fi interesaţi de 
cunoaşterea adevărului, însă popoarele vor prefera întotdeauna 
visele. Sintetizându-le idealul, asemenea vise vor constitui întot- 
deauna mobile de forţă pentru acţiune. Ţi-ai pierde curajul dacă 
nu ai fi sprijinit de idei false, a spus Fontenelle. loana d'Arc, uriaşii 
Convenţiei, epica Imperiului — toate aceste imagini orbitoare ale 
trecutului vor rămâne întotdeauna o sursă de speranţă în orele te- 
nebroase care urmează înfrângerii. Formează o parte a acelui pa- 
trimoniu de iluzii lăsate moştenire de părinţii noştri, patrimoniu a 
cărui putere este adeseori mai mare decât cea a realităţii. Visul, ide- 
alul, legenda — într-un cuvânt, irealul — sunt elementele care mo- 
delează istoria. 


PARTEA I 
ELEMENTELE PSIHOLOGICE ALE MIŞCĂRILOR REVOLUŢIONARE 


CARTEA | 


CARACTERISTICILE GENERALE ALE 
REVOLUȚIILOR 


Capitolul I 


Revoluțiile ştiinţifice şi politice 


1. Clasificarea revoluțiilor 


În general aplicăm termenul revoluţie schimbărilor politice 
bruşte, dar expresia poate fi folosită şi pentru a denumi orice trans- 
formare bruscă, ori transformările aparent bruşte, indiferent că e 
vorba de credinţe, idei sau doctrine. 

Am analizat în altă parte rolul jucat de factorii raţionali, afec- 
tivi şi mistici în geneza opiniilor şi credințelor care determină com- 
portamente. Prin urmare, nu trebuie să revin aici la acest subiect. 

O revoluţie poate să devină în cele din urmă o credinţă, dar 
adeseori debutează sub acţiunea unor motive perfect raţionale: su- 
primarea abuzurilor insuportabile, a guvernării despotice detestate, 
a unei suveranităţi nepopulare etc. 

Cu toate că originea unei revoluţii poate să fie perfect raţională, 
nu trebuie să uităm că motivele invocate în pregătirea ei nu influ- 
enţează mulţimea până nu se transformă în sentimente. Logica ra- 
ţională poate să indice abuzurile care trebuie distruse, dar pentru a 

pune în mişcare mulţimea, trebuie să-i fie trezite speranţele. lar 
acest lucru poate să fie realizat numai prin acţiunea elementelor 
afectiv şi mistic, care îi dau omului forţa de a acţiona. În momentul 
Revoluţiei Franceze, de exemplu, logica raţională aflată în mâinile fi- 
losofilor, a demonstrat inconvenienţele vechiului regim şi a incitat 
dorinţa schimbării lui. Logica mistică a inspirat credinţa în virtuțile 
unei societăţi create pentru toţi membrii săi, potrivit anumitor 
principii. Logica afectivă, a dezlănţuit patimi înfrânate de-a lungul 
veacurilor şi a condus la cele mai grave excese. Logica colectivă a 
dominat cluburile şi Adunările şi i-a impulsionat pe membrii aces- 
tora la acţiuni pe care nici logica raţională, nici cea afectivă şi nici 
cea mistică nu i-ar fi îndemnat să le comită. 

Indiferent care este originea sa, o revoluţie nu produce rezul- 
tate până nu se înrădăcinează în sufletul mulţimii. Pe urmă, eveni- 
mentele capătă forme speciale, rezultând din psihologia particulară 
a mulțimilor. Din acest motiv, mişcările populare au caracteristici atât 
de pronunţate, încât descrierea uneia ne va permite să le înţele- 
gem şi pe celelalte. 

Mulțimea este, prin urmare, agentul revoluţiei; dar nu şi punc- 
tul ei de pornire. Mulțimea constituie o fiinţă amorfă care nu poate 
face nimic şi nu va face nimic, în lipsa unei căpetenii care să o con- 
ducă. Va depăşi rapid impulsul primit la un moment dat, dar nu-l 
va crea niciodată. 

Revoluţiile politice bruşte care îl impresionează cel mai puter- 
nic pe istoric sunt adeseori cele mai puţin importante. Marile re- 
voluţii sunt acelea ale mentalităților şi gândirii. Schimbarea numelui 
unui guvern nu transformă mentalitatea unui popor. Căci răsturna- 
rea instituţiilor unui popor nu înseamnă să îi fie remodelat sufletul. 

Adevăratele revoluţii, acelea care transformă destinele popoa- 
relor, sunt cel mai adesea realizate atât de lent, încât istoricii cu greu 
le pot indica începutul. Termenul evoluţie este, ca urmare, cu mult 
mai adecvat decât cel de revoluţie. 

Diversele elemente pe care le-am enumerat ca făcând parte 
din geneza majorităţii revoluțiilor nu vor fi suficiente pentru clasi- 
ficarea lor. Luând în considerare numai obiectul intenţionat, le vom 
împărţi în revoluţii ştiinţifice, revoluţii politice şi revoluţii religioase. 

2. Revoluţiile ştiinţifice 


Revoluţiile ştiinţifice sunt de departe cele mai importante. 
Cu toate că atrag prea puţin atenţia, sunt adeseori încărcate cu 
consecinţe cu bătaie lungă, aşa cum nu se întâmplă în cazul revo- 
luţiilor politice. Prin urmare, le voi pune pe ele primele, cu toate 
că nu le pot studia aici. 

De exemplu, dacă punctele noastre de vedere despre uni- 
vers s-au modificat profund din vremea revoluţiei, este pentru că 
descoperirile astronomice şi aplicarea metodelor experimentale 
le-au revoluţionat, demonstrând că fenomenele, în loc să fie con- 
diţionate de capriciile zeilor, sunt guvernate de legi invariabile. 

Asemenea revoluţii sunt denumite în mod corect evoluţii, da- 
torită lentorii lor. Însă sunt şi altele care, deşi de acelaşi ordin, me- 
rită numele de revoluţii, datorită rapidităţii lor: pot da ca exemplu 
teoriile lui Darwin, care au răsturnat întreaga ştiinţă a biologiei în 
decurs de numai câţiva ani; descoperirile lui Pasteur, care au revo- 
luţionat medicina în cursul vieţii autorului lor şi teoria disocierii ma- 
teriei, dovedind că atomul, anterior presupus a fi etern, nu este 
imun la legile care condamnă toate elementele universului la des- 
compunere şi transformare. 

Aceste revoluţii ştiinţifice din domeniul ideilor sunt pur inte- 
lectuale. Sentimentele şi credinţele noastre nu le afectează. Oamenii 
li se supun fără să le discute. lar rezultatele lor fiind controlabile prin 
experienţă, scapă criticilor. 


3. Revoluţiile politice 


Dedesubtul şi mult mai departe de revoluțiile ştiinţifice, care 
generează progres şi civilizaţie, sunt revoluțiile religioase şi politice, 
care nu au nicio înrudire cu ele. În timp ce revoluțiile ştiinţifice de- 
rivă exclusiv din elemente raţionale, credinţele politice şi religioase 
sunt susţinute aproape exclusiv de factori afectivi şi mistici. Rațiu- 
nea joacă numai un rol restrâns în geneza lor. 

Am insistat ceva mai mult, în cartea mea Opinii şi certitudini 
despre originile afective şi mistice ale credințelor, arătând că credin- 
tele politice sau religioase constituie un act de credinţă elaborat la 
nivelul subconştientului, asupra căruia, în ciuda tuturor aparenţelor, 
raţiunea nu are nicio putere. Am arătat de asemenea că credinţa 
adeseori ajunge la un asemenea grad de intensitate, încât nimic nu 
i se poate asemăna. Omul hipnotizat de credinţa lui devine un apos- 
tol, gata să-şi sacrifice interesele, fericirea şi chiar viaţa pentru tri- 
umful credinţei sale. Absurditatea credinţei lui prea puţin contează; 
pentru el, este o realitate înflăcărată. Certitudinile originii mistice 
au o forță minunată de completă dominare a gândirii şi nu pot fi 
afectate decât de timp. 

Prin simplul fapt că este considerată un adevăr absolut, cre- 
dinţa devine în mod necesar intolerantă. Aceasta explică violenţa, 
ura şi persecuțiile care au însoţit în mod obişnuit marile revoluţii po- 
litice şi religioase şi în special Reforma şi Revoluţia Franceză. 

Anumite perioade ale istoriei Franţei rămân de neînțeles dacă 
uităm originile afective şi mistice ale credințelor, intoleranţa lor ne- 
cesară, imposibilitatea lor de reconciliere când intră în conflict re- 
ciproc şi, în sfârşit, puterea conferită de credinţele mistice asupra 
sentimentelor, care se pun în serviciul lor. 

Concepţiile de mai înainte sunt prea noi ca să fi modificat deja 
mentalitatea istoricilor. Aceştia vor continua să încerce să explice, 
prin mijloacele logicii raţionale, o gamă întreagă de fenomene care 
îi sunt străine acesteia. 

Evenimente, cum ar fi Reforma, care au copleşit Franţa pe o 
perioadă de aproximativ cincizeci de ani, nu au fost sub nicio formă 
determinate de influenţe raţionale. Şi totuşi, influenţele raţionale 
sunt invocate întotdeauna în explicaţii, chiar şi în cele mai recente 
lucrări. Aşa de exemplu, în Istoria generală a lui Lavisse şi Rambaud, 
se poate citi următoarea explicaţie pentru Reformă: 

„A fost o mişcare spontană, născută ici şi colo în mijlocul po- 
porului, în urma citirii Evangheliilor şi a reflectării individuale libere 
care i-a fost inspirată omului simplu de o conştiinţă extrem de pioasă 
şi de o foarte temerară putere de raţionare.“ 

Contrar aserţiunilor acestor istorici, putem spune cu certitu- 
dine, din capul locului, că asemenea mişcări nu sunt niciodată spon- 
tane şi, în al doilea rând, că raţiunea nu joacă niciun rol în elabo- 
rarea lor. 

Forţa credințelor politice şi religioase care au cutremurat 
lumea rezidă exact în faptul că, fiind născută din elemente afective 
şi mistice, nu este nici creată şi nici direcţionată de rațiune. 

Credinţele politice sau religioase au o origine comună şi se 
supun aceloraşi legi. Nu se formează cu ajutorul raţiunii, ci mai cu- 
rând împotriva oricărei raţiuni. Budismul, islamismul, iacobinismul, 
socialismul etc., par forme foarte diferite de gândire. Cu toate aces- 
tea, au baze identice afective şi mistice şi se supun unei logici care 
nu are nici o afinitate cu logica raţională. 

Revoluţiile politice pot să rezulte din credinţe înrădăcinate în 
mintea oamenilor, dar pot fi produse şi de multe alte cauze. Cuvân- 
tul nemulţumire le rezumă pe toate. De îndată ce nemulţumirea 
este generalizată, se formează o partidă care adeseori devine sufi- 
cient de puternică pentru a lupta împotriva guvernului. 

Nemulțumirea trebuie, în general, să se fi acumulat un timp 
îndelungat pentru a-şi produce efectele. Pentru acest motiv, revo- 
luţia nu reprezintă întotdeauna un fenomen în curs de finalizare, 
urmat de un altul care începe, ci mai curând este un fenomen con- 
tinuu, care şi-a accelerat cumva evoluţia. Toate revoluțiile moderne, 
însă, au fost mişcări abrupte, atrăgând răsturnarea instantanee a 
guvernului. Aşa au fost, de exemplu, revoluțiile braziliană, portu- 
gheză, turcă şi chineză. 

Contrar faţă de ceea ce se poate presupune, popoarele foarte 
conservatoare sunt predispuse la cele mai violente revoluţii. Fiind 
conservatoare, nu sunt capabile să evolueze lent sau să se adapteze 
la variațiile mediului, astfel încât atunci când discrepanţa devine 
extremă, sunt predispuse să se adapteze brusc. Însăşi această evo- 
luţie bruscă constituie o revoluţie. 

Popoarele capabile să se adapteze progresiv nu scapă întot- 
deauna de revoluţie. Doar prin mijloacele revoluţiei, englezii, în anul 
1688, au putut să pună capăt luptei, care durase un secol, dintre 
monarhie, care urmărea să devină absolută şi popor, care îşi afirma 
dreptul la guvernare prin intermediul reprezentanţilor săi. 

Marile revoluţii au debutat de obicei de la vârf, nu de la bază; 
însă odată poporul dezlănţuit, revoluţia lui îi datorează forţa. 

Este evident că revoluțiile nu au avut loc niciodată şi nici nu 
vor avea vreodată loc decât cu ajutorul unor facţiuni importante din 
armată. Regalitatea nu a dispărut din Franţa în ziua în care a fost 

ghilotinat Ludovic al XVI-lea, ci în momentul în care trupele sale 
revoltate au refuzat să-l apere. 

Armatele devin neloiale mai ales prin contagiune mentală, 
fiind suficient de indiferente în esenţa lor la ordinea existentă. De 
îndată ce o coaliţie de câţiva ofiţeri a reuşit să răstoarne guvernul 
turc, ofiţerii greci s-au gândit să-i imite şi să-şi schimbe propriul gu- 
vern, cu toate că nu exista nici o analogie între cele două regimuri. 

O mişcare militară poate să răstoarne un guvern — iar în re- 
publicile spaniole, guvernul nu este înlăturat aproape niciodată prin 
alte mijloace — dar dacă se vrea să dea rezultate măreţe, revoluţia 
trebuie să se bazeze pe nemulţumirea generală şi pe speranţele 
generale. 

Dacă nu este universală şi excesivă, doar nemulţumirea nu este 
suficientă pentru a provoca o revoluţie. Este uşor să conduci o mână 
de oameni să jefuiască, să distrugă şi să masacreze, dar să ridici un 
întreg popor sau o parte semnificativă a acestuia, este nevoie de 
acţiunea continuă şi repetată a conducătorilor. Aceştia exagerează 
nemulţumirea; îi conving pe nemulţumiţi că guvernul este cauza 
unică a tuturor necazurilor, mai ales a lipsurilor prevalente şi îi asi- 
gură pe oameni că noul sistem propus de ei va aduce o epocă de feri- 
cire. Aceste idei germinează, propagându-se prin sugestie şi conta- 
giune şi vine momentul în care revoluţia ajunge la maturitate. 

În acest fel au fost pregătite revoluţia creştină şi revoluţia fran- 
ceză. Faptul că cea din urmă s-a declanşat în decurs de numai câţiva 
ani, în timp ce prima a avut nevoie de mult timp, s-a datorat faptu- 
lui că Revoluţia Franceză a avut prompt la dispoziţie o forţă armată, 
în vreme ce revoluţia creştină a avut nevoie de mult timp pentru 
câştigarea forţei materiale. La început, singurii săi adepţi au fost oa- 
menii umili, săraci şi sclavii, plini de entuziasm la perspectiva de a-şi 
vedea viaţa mizerabilă transformată într-o eternitate minunată. 
Printr-un fenomen de contagiune de jos în sus, de care istoria ne dă 
mai multe exemple, doctrina a invadat în cele din urmă straturile 
superioare ale poporului, însă a fost nevoie de mult timp pentru ca 
un împărat să considere noua credinţă suficient de larg răspândită 
pentru a fi adoptată ca religie oficială. 

4. Rezultatele revoluțiilor politice 


Când este triumfătoare, tabăra revoluţionară caută să orga- 
nizeze societatea potrivit propriilor interese. Organizarea diferă în 
consecinţă, după cum revoluţia a fost realizată de soldaţi, de radi- 
cali sau de conservatori etc. 

Noile legi şi instituţii depinde de interesele taberei triumfă- 
toare şi ale claselor care au sprijinit-o — de exemplu, clerul. 

Dacă revoluţia a triumfat doar după o luptă sângeroasă, cum 
a fost cazul Revoluţiei Franceze, învingătorii elimină dintr-o singură 
mişcare întregul arsenal al vechilor legi. Suporterii regimului pră- 
buşit vor fi persecutați, exilați sau exterminați. 

Un maximum de violenţă în cazul acestor persecuții se atinge 
când tabăra triumfătoare apără o credinţă în afara intereselor sale 
materiale. Atunci, învinşii trebuie să spere la îndurare. Aşa se poate 
explica expulzarea maurilor din Spania, autodafeurile Inchiziției, exe- 
cuţiile Convenţiei şi legile din Franţa împotriva congregaţiilor reli- 
gioase. 

Puterea absolută care este asumată de învingători îi împinge 
uneori pe aceştia la măsuri extreme, cum ar fi decretul Convenţiei 
ca aurul să fie înlocuit de hârtie, ca mărfurile să fie vândute la pre- 
turi prestabilite etc. Foarte curând, învingătorii se lovesc de un zid de 
necesităţi inevitabile, care întorc opinia împotriva propriei tiranii şi 
în cele din urmă îi lasă lipsiţi de putere înaintea atacului, cum s-a 
întâmplat la sfârşitul Revoluţiei Franceze. Acelaşi lucru s-a petrecut 
cu un guvern australian socialist, compus aproape exclusiv din mun- 
citori. A emis legi atât de absurde şi a acordat asemenea privilegii 
sindicatelor, încât opinia publică s-a răsculat împotriva sa atât de 
unanim, încât a fost răsturnat în decurs de trei luni. 

Însă cazurile la care m-am referit sunt excepţionale. Cele mai 
multe revoluţii au fost realizate pentru instaurarea la putere a unui 
nou suveran. Acest suveran ştie prea bine că prima condiţie pentru 
a-şi menţine puterea este să nu favorizeze exclusiv o singură clasă, 
ci să caute să le concilieze pe toate. Pentru aceasta, va stabili un 
gen de echilibru între ele, aşa încât să nu fie dominat de nici una 

dintre aceste clase. A-i permite unei clase să devină predominantă 
înseamnă să se condamne pe sine pe loc să accepte ca acea clasă 
să-i devină stăpân. Aceasta este una din cele mai sigure legi de psi- 
hologie politică. Regii Franţei au înţeles-o foarte bine când au luptat 
din răsputeri împotriva încălcărilor, mai întâi ale nobilimii şi pe urmă 
ale clerului. Dacă nu ar fi făcut acest lucru, soarta lor ar fi fost cea a 
împăraţilor germani din Evul Mediu care, excomunicați de Papă, au 
fost reduşi, asemenea lui Henric al IV-lea la Canossa, la situaţia de 
a face pelerinaj şi de a cere cu umilinţă iertarea Papei. 

Această lege a fost verificată permanent pe parcursul istoriei. 
Când, la sfârşitul imperiului roman, casta militară a devenit prepon- 
derentă, împărații au depins exclusiv de soldaţii lor, care îi înscăunau 
şi-i răsturnau după bunul plac. 

Prin urmare, pentru Franţa a fost un mare avantaj că a fost gu- 
vernată un timp atât de lung de un monarh aproape absolut, pre- 
supus că ar fi deţinut puterea prin drept divin şi înconjurat, ca ur- 
mare, de un considerabil prestigiu. În lipsa unei asemenea autorităţi, 
nu ar fi putut controla nici nobilimea feudală, nici clerul, nici parla- 
mentarii. Dacă Polonia, către sfârşitul secolului şaisprezece, ar fi avut 
de asemenea o monarhie absolută şi respectată, nu ar fi căzut pe 
panta decadenţei care a dus-o la dispariţia de pe harta Europei. 

Am arătat în acest capitol că revoluțiile politice pot fi însoţite 
de importante transformări sociale. Vom vedea în curând cât de ne- 
însemnate sunt aceste transformări în comparaţie cu cele produse 
de revoluțiile religioase. 


Capitolul II 


Revoluţiile religioase 


1. Importanţa studierii revoluțiilor religioase 
în sensul înţelegerii marilor revoluţii politice 


O parte din această lucrare va fi dedicată Revoluţiei Franceze. 
A fost plină de acte de violenţă care şi-au avut, în mod natural, cau- 
zele lor psihologice. 

Aceste evenimente excepţionale ne vor umple întotdeauna 
de uimire şi chiar le vom considera inexplicabile. Însă capătă sens 
dacă luăm în considerare faptul că Revoluţia Franceză, constituind 
o nouă religie, a fost predestinată să se supună legilor care condi- 
ţionează propagarea tuturor credințelor. Furia şi hecatombele sale 
vor deveni, pe urmă, de înţeles. 

Studiind istoria unei mari revoluţii religioase, aceea a Reformei, 
vom vedea că o serie de elemente psihologice care au figurat în ea 
au fost la fel de active şi în timpul Revoluţiei Franceze. În ambele 
observăm greutatea nesemnificativă a valorii raţionale a credinţei 
sub aspectul propagării ei, ineficacitatea persecuțiilor, imposibilita- 
tea toleranţei între credinţe opuse, violenţa şi luptele disperate care 
au rezultat din conflictul unor credinţe diferite. Observăm de aseme- 
nea exploatarea unei credinţe de către interese cât se poate de inde- 
pendente de această credinţă. În sfârşit, vedem că este imposibil să 
se schimbe convingerile oamenilor fără să li se schimbe şi existenţa. 

Verificând aceste fenomene, vom vedea clar de ce evanghelia 
revoluţiei a fost propagată prin aceleaşi metode ca toate evangheliile 
religioase şi în special cea a lui Calvin. Nu s-ar fi putut propaga altfel. 

Însă cu toate că există analogii strânse între geneza unei revo- 
luţii religioase, cum ar fi Reforma şi geneza unei revoluţii politice cum 
este a noastră, consecinţele lor pe termen lung sunt foarte diferite, 

ceea ce explică diferenţele dintre duratele de timp în care s-au 
manifestat. În cazul revoluțiilor religioase, nicio experienţă nu-i 
poate demonstra credinciosului că a fost înşelat, atâta vreme cât 
mai întâi ar trebui să ajungă la ceruri pentru a face această desco- 
perire. În cazul revoluțiilor politice, experienţa demonstrează rapid 
eroarea unei false doctrine şi îi obligă pe oameni să o abandoneze. 

Astfel, la sfârşitul Directoratului, aplicarea credinţei iacobine 
dusese Franţa într-un asemenea grad de ruină, sărăcie şi disperare, 
încât până şi cei mai înflăcăraţi iacobini au fost obligaţi să renunţe 
la sistemul lor. Din teoriile lor nu a supravieţuit nimic, cu excepţia 
câtorva principii care nu pot fi verificate de experienţă, cum ar fi 
fericirea universală pe care ar trebui s-o reverse asupra omenirii 
egalitatea. 


2. Începuturile Reformei şi primii săi discipoli 


Reforma avea să exercite în cele din urmă o influenţă profundă 
asupra sentimentelor şi ideilor morale ale unei mari părţi din ome- 
nire. Modestă la începuturile sale, a fost mai întâi o simplă luptă 
împotriva abuzurilor clerului şi, dintr-un punct de vedere practic, o 
revenire la recomandările Evangheliei. Nu a constituit niciodată, aşa 
cum s-a afirmat, o aspirație la libertatea de gândire. Calvin era la fel 
de intolerant ca Robespierre şi toţi teoreticienii epocii considerau 
că religia supușilor trebuie să fie cea a prinţului care îi guvernează. 
Şi într-adevăr, în toate ţările în care s-a instaurat Reforma, suveranul 
l-a înlocuit pe Papa de la Roma, cu aceleaşi drepturi şi aceleaşi puteri. 

În Franţa, în lipsa publicităţii şi a mijloacelor de comunicare, 
noua credinţă s-a răspândit destul de lent la început. Abia în jurul 
anului 1520, Luther a început să adune câţiva adepţi şi abia către 
1535, noua credinţă a fost suficient de răspândită pentru ca un 
anume cler să considere necesar să-i ardă discipolii. 

În conformitate cu binecunoscuta lege psihologică, aceste exe- 
cuţii n-au făcut decât să favorizeze propagarea Reformei. Printre 
primii săi adepţi se numărau preoţi şi magistrați, însă aceştia au fost 
doar nişte artizani obscuri. Convertirea lor s-a realizat aproape ex- 
clusiv prin contagiune şi sugestie mentală. 

Imediat ce o nouă credinţă se extinde, vedem grupate în jurul 
ei numeroase persoane care sunt indiferente la credinţă, dar care 


Psihologia revoluţiei 21 


găsesc în ea un pretext sau o oportunitate să-şi satisfacă pasiunile 
şi lăcomia. Acest fenomen a fost observat, în perioada Reformei, 
în multe ţări, în special în Germania şi Anglia. 

Luther predicând sărăcia — clerul nu avea nevoie de bogăţie, 
nobilii germani au descoperit mari merite unei credinţe care le per- 
mitea să confişte bunurile bisericii. Henric al VIII-lea s-a îmbogăţit şi 
el printr-o operaţiune similară. Suveranii care erau mustraţi frecvent 
de Papă, nu puteau, de regulă, decât să privească favorabil o doc- 
trină care adăuga puteri religioase puterilor lor politice şi făcea din 
fiecare dintre ei un papă. Departe de a diminua absolutismul con- 
ducătorilor, Reforma n-a făcut decât să o exagereze. 


3. Valoarea raţională a doctrinelor Reformei 


Reforma a răscolit toată Europa şi a ajuns în punctul în care pu- 
tea să ruineze Franţa, din care a făcut câmp de luptă timp de cinci- 
zeci de ani. Niciodată nu se mai întâmplase ca o cauză nesemnifica- 
tivă din punct de vedere raţional, să producă rezultate atât de mari. 

lată una din nenumăratele dovezi ale faptului că credinţele 
sunt propagate independent de orice fel de rațiune. Doctrinele te- 
ologice care au incitat atât de violent pasiunile oamenilor, şi în 
special pe cele ale lui Calvin, nici măcar nu merită să fie examinate 
în lumina logicii raţionale. 

Profund preocupat de propria mântuire, suferind de o frică 
excesivă de diavol, pe care confesorul său nu a putut să i-o poto- 
lească, Luther a căutat calea cea mai sigură de a-i fi pe plac lui Dum- 
nezeu pentru ca el să poată evita ladul. 

După ce a început negând dreptul Papei de a vinde indulgente, 
s-a grăbit să nege imediat autoritatea papei şi a bisericii, a condam- 
nat ceremoniile religioase, confesiunea şi venerarea sfinţilor şi a de- 
clarat că creştinii nu trebuie să aibă reguli de conduită în afara Bi- 
bliei. De asemenea, considera că nimeni nu se poate mântui fără 
mila lui Dumnezeu. 

Această din urmă teorie, cunoscută sub denumirea de predes- 
tinare, a fost cât se poate de incertă la Luther, dar a fost formulată 
precis de Calvin, care a făcut din ea însuşi fundamentul unei doc- 
trine căreia în continuare i se mai supune majoritatea protestanților. 

Potrivit lui Calvin: „De la începutul eternității, Dumnezeu a pre- 
destinat anumiţi oameni să fie arşi şi alţii să fie mântuiţi.“ De unde 
această monstruoasă inechitate? Simplu: „voinţa lui Dumnezeu“. 

Astfel, potrivit lui Calvin, care de altminteri n-a făcut decât să 
dezvolte anumite aserţiuni ale Sfântului Augustin, un dumnezeu 
atotputernic s-ar distra creând fiinţe omeneşti doar ca să le ardă 
etern, fără să-i pese câtuşi de puţin de faptele sau de meritele lor. 
Este extraordinar că o asemenea nebunie revoltătoare a putut să 
subjuge atât de multe minţi un timp îndelungat. 

Psihologia lui Calvin nu este lipsită de afinități cu cea a lui 
Robespierre. Asemenea celui din urmă, maestrul adevărului pur i-a 
trimis la moarte pe cei care nu au vrut să-i accepte doctrinele. Dum- 
nezeu, afirma el, vrea „ca omul să lase de-o parte toată omenirea 
când e vorba de atingerea gloriei lui“. 

Cazul lui Calvin şi al discipolilor săi arată că chestiunile care 
din punct de vedere raţional sunt cele mai contradictorii, se recon- 
ciliază perfect în minţile hipnotizate de credinţă. În ochii logicii 
raţionale, pare imposibil să fie întemeiată o moralitate pe baza teo- 
riei predestinării, de vreme ce orice ar face, oamenii sunt siguri că 
vor fi ori mântuiţi, ori condamnaţi. Cu toate acestea, Calvin nu a avut 
nici o dificultate să înalțe o moralitate cât se poate de severă pe 
această bază total ilogică. Considerându-se aleşii lui Dumnezeu, dis- 
cipolii săi au fost atât de plini de mândrie şi de sentimentul propriei 
lor demnități, încât s-au simţit obligaţi să slujească drept modele 
prin comportamentul lor. 


4. Propagarea Reformei 


Noua credinţă a fost propagată nu prin cuvinte şi cu atât mai 
puţin prin procesul gândirii, ci prin mecanismul descris în lucrarea 
mea anterioară; prin influenţa afirmării, repetiţiei, contagiunii men- 
tale şi prin prestigiu. Mult mai târziu, ideile revoluţionare au fost răs- 
pândite în Franţa într-un mod similar. 

Persecuţiile n-au făcut decât să favorizeze această propagare. 
Fiecare execuţie a condus la noi convertiri, aşa cum s-a văzut în anii 
de început ai Bisericii Creştine. Anne Dubourg, consilier parlamen- 
tar, condamnată să fie arsă de vie, a mers la rug îndemnând mulți- 
mea să se convertească. „Perseverenţa“, spune un martor, „a făcut 

mai mulţi protestanți în rândurile tinerilor din colegii decât cărţile 
lui Calvin“. 

Noua credinţă a avansat rapid. În anul 1560 existau două mii 
de biserici reformate în Franţa şi numeroşi mari latifundiari, la în- 
ceput destul de indiferenți, au aderat la noua doctrină. 


5. Conflictul dintre diferitele credinţe religioase — 
imposibilitatea toleranţei 


Am spus deja că intoleranţa este întotdeauna însoţitoarea cre- 
dinţelor religioase puternice. Revoluţiile politice şi religioase ne pun 
la dispoziţie numeroase dovezi ale acestui fapt şi ne arată de ase- 
menea că intoleranţa reciprocă a sectanţilor aceleiaşi religii este 
întotdeauna mult mai mare decât cea a apărătorilor unor credinţe 
îndepărtate şi străine, cum ar fi islamismul şi cristianismul. De fapt, 
în cazul în care luăm în considerare credinţele de dragul cărora 
Franţa a fost atât de mult divizată, vom descoperi că nu au diferit 
decât în punctele auxiliare. Catolicii şi protestanții venerau exact 
acelaşi Dumnezeu şi se deosebeau doar prin maniera de a-L venera. 
Dacă raţiunea ar fi jucat cel mai mic rol în elaborarea credinţei lor, 
ea ar fi putut cu uşurinţă să le dovedească faptul că trebuie ca lui 
Dumnezeu să-i fie cât se poate de indiferent dacă vede pe oameni 
venerându-L într-un fel sau altul. 

Rațiunea fiind lipsită de puterea de a afecta creierul celor con- 
vinşi, protestanții şi catolicii şi-au continuat conflictele feroce. Toate 
eforturile suveranilor lor de a le reconcilia au fost în van. 

Ostilitățile au generat, în mod inevitabil, războaie civile. Astfel 
au apărut aşa-numitele războaie religioase, care au vărsat foarte 
mult sânge francez. Oraşele au fost devastate, locuitorii lor au fost 
masacrați şi lupta a căpătat rapid acea caracteristică specială a fero- 
cităţii, proprie conflictelor religioase şi politice care, ulterior, aveau 
să reapară în războaiele din Vandeea. 

Sub influenţa acestor conflicte, Franţa s-a dezintegrat progre- 
siv şi la sfârşitul domniei lui Henric al III-lea, era împărţită în verita- 
bile mici republici municipale confederate, formând tot atâtea state 
suverane. Puterea regală dispărea. Statele din Blois au pretins să 
îşi dicteze propriile doleanţe lui Henric al III-lea, care a fugit din ca- 
pitala sa. În anul 1577, călătorul Lippomano, care a traversat Franţa, 

a văzut oraşe importante — Orleans, Tours, Blois, Poitiers — complet 
devastate, cu catedralele şi bisericile în ruină şi cu mormintele sfă- 
râmate. Cam aşa arăta Franţa şi la sfârşitul Directoratului. 

Printre evenimentele acelei epoci, cel care a lăsat amintirea 
cea mai întunecată, deşi poate că nu a fost şi cel mai criminal, a fost 
masacrul de Sfântul Bartolomeu din anul 1572, comandat, potrivit 
istoricilor, de Catherina de Medici şi de Carol al IX-lea. 

Nu este nevoie de o cunoaştere foarte profundă a psihologiei 
pentru a-ţi da seama că niciun suveran nu ar fi putut comanda un 
asemenea eveniment. Ziua Sfântului Bartolomeu nu a reprezentat 
o crimă regală, ci una populară. Catherina de Medici, crezând că exis- 
tenţa ei şi a regelui erau amenințate de un complot pus la cale de 
patru sau cinci conducători protestanți aflaţi pe-atunci la Paris, a 
trimis oameni să-i ucidă în casele lor, potrivit manierei sumare a 
vremii. Masacrul care a urmat este foarte bine explicat de Battifol, 
în următorii termeni: 

„La zvonul cu privire la ce se petrecea, s-a răspândit imediat în tot Pa- 
risul rumoarea că hughenoţii erau masacrați; gentilomii catolici, soldaţii 
din gardă, arcaşii, oamenii din popor, pe scurt tot Parisul, s-a repezit pe străzi, 
cu armele în mâini, pentru a participa la execuţie şi a început masacrul ge- 
neral, în urletele feroce «Hughenoţii! Ucideţi-i! Ucideţi-i!» Au fost doborâţi, 
au fost înecaţi, au fost spânzurați. Toţi aceia care erau cunoscuţi ca eretici 
au fost tratați astfel. Două mii de oameni au fost ucişi în Paris.“ 

Prin contagiune, oamenii din provincii i-au imitat pe cei din 
Paris şi au fost masacrați între şase şi opt mii de protestanți. 

După ce curgerea timpului a calmat întrucâtva pasiunile reli- 
gioase, toţi istoricii, chiar şi cei catolici, au vorbit despre Ziua Sfân- 
tului Bartolomeu cu indignare. Au arătat astfel cât de dificil era ca 
mentalitatea unei epoci să o înţeleagă pe a alteia. 

Departe de a fi criticată, Ziua Sfântului Bartolomeu a provocat 
un entuziasm de nedescris în întreaga Europă catolică. Filip al II-lea 
a fost nebun de fericire când a aflat vestea şi regele Franţei a primit 
mai multe felicitări decât dacă ar fi câştigat o mare bătălie. Însă Papa 
Grigore al XIII-lea a fost cel care, mai presus de toţi, şi-a manifes- 
tat cea mai profundă satisfacţie. A poruncit să se bată o medalie 
pentru comemorarea fericitului eveniment, a poruncit să se aprindă 
focuri de bucurie şi să se tragă salve de tun, a celebrat mai multe 
mese şi a trimis după pictorul Vasari să reprezinte pe pereţii Vatica- 
nului scenele principale ale carnagiului. Mai mult de-atât, i-a trimis 

regelui Franţei un ambasador cu instrucţiuni să-l felicite pe monarh 
pentru excelenta sa acţiune. Detaliile istorice de acest gen ne per- 
mit să înţelegem mintea credinciosului. lacobinii din perioada Terorii 
au avut o mentalitate foarte asemănătoare cu a Papei Grigore al 
XIII-lea. 

În mod natural, protestanții nu au rămas indiferenți la o ase- 
menea hecatombă şi au înregistrat asemenea progrese, încât în anul 
1576, Henric al III-lea a fost obligat să le garanteze, prin edictul de 
la Beaulieu, întreaga libertate confesională, opt fortărețe şi, în Par- 
lamente, Camere formate jumătate din catolici şi jumătate din hu- 
ghenoţi. 

Aceste concesiuni forţate nu au dus la pace. A fost creată o 
Ligă Catolică, avându-l în fruntea ei pe ducele de Guise şi conflictul 
a continuat. Dar nu putea să dureze la nesfârşit. Acum ştim că Henric 
al IV-lea i-a pus capăt, cel puţin pentru o vreme, prin renegarea din 
1593 şi prin Edictul de la Nantes. 

Lupta a fost potolită, dar nu i s-a pus capăt. Sub Ludovic al 
XIII-lea, protestanții erau în continuare neliniştiţi şi în anul 1627, 
Richelieu a fost obligat să asedieze La Rochelle, unde au pierit 15 000 
de protestanți. După aceea, posesor mai mult al unor sentimente 
politice decât religioase, celebrul cardinal s-a dovedit extrem de to- 
lerant faţă de reformatori. 

Această toleranţă nu putea să dureze. Credinţele antagonice 
nu pot să vină în contact fără a căuta să se anihileze reciproc, de în- 
dată ce una se simte capabilă să o domine pe cealaltă. Sub domnia 
lui Ludovic al XIV-lea, protestanții deveniseră de departe cei mai 
slabi şi au fost forţaţi să renunţe la luptă şi să trăiască în pace. Nu- 
mărul lor era, atunci, în jur de 1 200 000 şi aveau peste 600 de bise- 
rici, slujite de peste 700 de pastori. Prezenţa acestor eretici pe pă- 
mântul Franţei era intolerabilă pentru clerul catolic, care a încercat 
să-i persecute în fel şi chip. Cum aceste persecuții au avut rezultate 
mărunte, Ludovic al XIV-lea a recurs la trupele de dragoni, în anul 
1685, când mulţi dintre ei au murit, dar nu fără urmări ulterioare. 
Sub presiunea clerului, în special a lui Bossuett, a fost revocat Edic- 
tul din Nantes şi protestanții au fost obligaţi să accepte convertirea 
sau să părăsească Franţa. Această emigrare dezastruoasă a durat 
mult şi se spune că ar fi costat Franţa în jur de 400 000 de locuitori, 
oameni de o deosebită energie, de vreme ce avuseseră curajul să 
îşi asculte conştiinţa în locul intereselor. 

6. Rezultatele revoluțiilor religioase 


Dacă revoluțiile religioase ar fi judecate doar după povestea 
întunecată a Reformei, am fi forţaţi să le considerăm extraordinar 
de dezastruoase. Însă nu toate au fost aşa, influenţa civilizatoare a 
anumitor revoluţii religioase fiind considerabilă. 

Dându-le oamenilor unitatea morală, le-au mărit foarte mult 
puterea materială. Vedem acest lucru mai ales când o nouă credinţă, 
adusă de Mahomed, a transformat triburile mărunte şi neputincioase 
din Arabia într-o naţiune formidabilă. 

O asemenea nouă credinţă religioasă nu conferă doar omoge- 
nitate unui popor. Atinge un rezultat pe care nicio filozofie, niciun 
cod, nu le-a atins vreodată: transformă într-un mod radical ceea ce 
este aproape de neschimbat, sentimentele unei rase. 

Vedem acest lucru în perioada în care cea mai puternică revo- 
luţie religioasă consemnată de istorie a răsturnat păgânismul pen- 
tru substituirea unui Dumnezeu care venea din câmpiile Galileei. 
Noul ideal a impus renunţarea la întreaga bucurie a vieţii pentru 
obţinerea fericirii eterne în ceruri. Fără îndoială că un asemenea 
ideal a fost repede acceptat de săraci, de sclavi, de dezmoşteniţii care 
erau privaţi de toate bucuriile vieţii aici, pe pământ, şi cărora li se ofe- 
rea un viitor încântător în schimbul unei vieţi lipsite de speranţă. Însă 
existenţa austeră îmbrăţişată atât de uşor de săraci a fost îmbrăţi- 
şată şi de bogaţi. În aceasta s-a manifestat, mai presus de orice alt- 
ceva, puterea noii credinţe. 

Revoluţia creştină nu a transformat numai manierele: a exer- 
citat, pe o perioadă de două mii de ani, o influenţă preponderentă 
asupra civilizaţiei. Imediat ce o credinţă religioasă triumfă, toate ele- 
mentele civilizaţiei se adaptează în mod natural la ea, astfel încât 
civilizaţia este transformată rapid. Scriitorii, artiştii şi filosofii n-au 
făcut decât să simbolizeze în lucrările lor ideile noii credinţe. 

Atunci când s-a întâmplat ca vreo credinţă religioasă sau poli- 
tică să triumfe, nu numai că raţiunea a fost neputincioasă în privinţa 
influenţării ei, însă chiar a găsit motive care să o împiedice să inter- 
preteze şi să justifice credinţa în chestiune şi să se străduiască din 

răsputeri să o impună şi altora. Probabil că au existat tot atât de 
mulţi teologi şi oratori în vremea lui Moloch, care să dovedească 
utilitatea sacrificiilor umane, pe cât erau şi în alte perioade, care au 
glorificat Inchiziția, masacrul de Sfântul Bartolomeu şi hecatom- 
bele Terorii. 

Nu trebuie să sperăm să vedem oameni stăpâniţi de credinţe 
puternice ajungând cu uşurinţă la toleranţă. Singurele popoare care 
au ajuns la toleranţă în lumea antică au fost cele politeiste. Popoa- 
rele care practică toleranța în prezent sunt acelea care pot foarte 
uşor fi numite politeiste, deoarece, ca în Anglia şi America, sunt îm- 
părţite în nenumărate secte. Sub denumiri identice, venerează zeități 
foarte diferite. 

Multiplicitatea credințelor, care se concretizează printr-o ase- 
menea toleranţă se manifestă în cele din urmă prin slăbiciune. Prin 
urmare, ajungem la o problemă psihologică, nerezolvată până azi: 
cum să ai o credinţă în acelaşi timp puternică şi tolerantă. 

Scurta explicaţie anterioară dezvăluie rolul important jucat 
de revoluțiile religioase şi de puterea credințelor. În ciuda valorii lor 
raţionale minime, ele modelează istoria şi împiedică popoarele să 
rămână o masă de indivizi lipsiţi de coeziune sau putere. Omul a 
avut nevoie de ele întotdeauna ca să-i orienteze gândirea şi să-i ghi- 
deze comportamentul. Nici o filozofie nu a reuşit până acum să le 
înlocuiască. 


Capitolul Ii 


Acţiunea guvernelor în timpul revoluțiilor 


1. Slaba rezistenţă a guvernelor în timpul revoluţiei 


Multe ţări moderne — Franţa, Spania, Italia, Austria, Polonia, 
Japonia, Turcia, Portugalia etc. — au trecut prin revoluţii în decursul 
secolului XX. Aceste revoluţii au fost caracterizate în general de iz- 
bucnirea lor instantanee şi de uşurinţa cu care guvernele atacate au 
fost răsturnate. 

Natura instantanee a acestor revoluţii este explicată de rapi- 
ditatea contagiunii mentale datorată metodelor moderne de publi- 
citate. Rezistenţa slabă a guvernelor atacate este mai surprinzătoare. 
Implică o totală inabilitate de a înţelege şi a prevedea, generată de 
încrederea oarbă în propria putere. 

Uşurinţa cu care cad guvernele nu este, însă, un fenomen nou. 
S-a dovedit nu o dată că, nu numai în sistemele autocrate, care sunt 
întotdeauna răsturnate de conspirații de palat, ci şi guvernele per- 
fect informate în privinţa stării opiniei publice, de către presă sunt 
subminate de propriii agenţi. 

Răsturnarea lui Ludovic-Fililp a fost încă şi mai tipică, deoarece 
nu a rezultat din nici o acţiune arbitrară din partea suveranului. Acest 
monarh nu a fost înconjurat de ură şi căderea lui a fost rezultatul 
unei revolte nesemnificative care putea fi reprimată cu uşurinţă. 

Istoricii, care aproape că nu pot înţelege cum este posibil ca 
un guvern solid, sprijinit de o armată impunătoare, să fie răsturnat 
de la putere de câţiva revoltați, au atribuit în mod firesc căderea lui 
Ludovic-Filip unor cauze adânci. În realitate, incapacitatea generali- 
lor cărora le fusese încredinţată apărarea lui a fost adevărata cauză 
a prăbuşirii sale de la putere. 

Acest caz este unul dintre cele mai instructive care pot fi citate 
şi merită să fie luat în considerare o clipă. A fost cercetat perfect de 

generalul Bonnal, în lumina notelor unui martor ocular, generalul 
Elchingen. În Paris se aflau atunci treizeci şi şase de mii de soldaţi, 
însă slăbiciunea şi incapacitatea ofiţerilor lor a făcut imposibilă 
folosirea lor. Au fost date ordine contradictorii şi în cele din urmă, 
trupelor li s-a interzis să tragă împotriva revoluţionarilor cărora, în 
plus — în condiţiile în care nimic nu ar fi putut să fie mai periculos 
— li s-a permis să se amestece cu trupele. Revolta a reuşit fără luptă 
şi l-a obligat pe rege să abdice. 

Aplicând cazului anterior ceea ce ştim despre psihologia mase- 
lor, generalul Bonnal arată cât de uşor putea să fie controlată revolta 
care l-a răsturnat de la putere pe Ludovic-Filip. El demonstrează, 
fapt notabil, că dacă ofiţerii nu şi-ar fi pierdut complet capul, un corp 
militar destul de redus numeric ar fi putut să-i împiedice pe insur- 
genţi să invadeze Camera Deputaţilor. 

Fenomene similare au fost observabile şi în cazul revoluțiilor 
din Spania şi Portugalia. 

Aceste fapte prezintă rolul circumstanțelor secundare minore 
în marile evenimente şi demonstrează că nu trebuie să se vorbească 
prea uşor despre legile generale ale istoriei. În absenţa revoltei care 
a dus la răsturnarea de la putere a lui Ludovic-Filip, probabil că nu 
s-ar fi ajuns nici la Republica din 1848, nici la al Doilea Imperiu, nici 
la Sedan, nici la invazie, nici la pierderea Alsaciei. 

În cazul revoluțiilor despre care tocmai am vorbit, armata nu 
a fost de niciun ajutor guvernului, dar nu s-a întors împotriva lui. 
Uneori se întâmplă inversul. Adeseori armata este cea care realizează 
revoluţia, ca în Turcia şi Portugalia. Nenumăratele revoluţii din re- 
publicile latine ale Americii au fost realizate de armată. 

Când o revoluţie este realizată de armată, noii conducători 
intră, în mod natural, sub dominaţia acesteia. Am amintit deja fap- 
tul că aşa au stat lucrurile în cazul sfârşitului Imperiului Roman, când 
împărații erau înscăunaţi şi răsturnaţi de la putere de soldaţi. 

Am fost martorii unor situaţii similare şi în timpurile moderne. 

O revoluţie nu poate să fie realizată fără ajutorul sau cel puţin 
neutralitatea armatei, dar adeseori se întâmplă ca mişcarea să în- 
ceapă fără ea. Aşa s-a întâmplat cu revoluțiile din anii 1830 şi 1848 
şi cu cea din 1870, care a răsturnat imperiul după umilirea Franţei 
în urma predării de la Sedan. 

Majoritatea revoluțiilor se petrec în capitale şi, prin interme- 
diul contagiunii, se răspândesc în toată ţara; însă nu este o regulă 

constantă. Ştim că în cursul Revoluţiei Franceze, Vandeea, Bretagne 
şi Midi s-au revoltat spontan împotriva Parisului. 


2. Cum poate să înfrângă rezistenţa guvernului o revoluţie 


În cele mai multe dintre revoluțiile enumerate mai înainte, am 
văzut guverne pierind ca urmare a slăbiciunii lor. De îndată ce au 
fost atinse, au căzut. 

Revoluţia rusă* a dovedit că un guvern care se apără energic 
poate, în cele din urmă, să triumfe. 

Niciodată revoluţia nu a fost mai amenințătoare pentru guvern. 
După dezastrele suferite în Orient şi după severitatea unui regim 
autocrat prea opresiv, toate clasele unei societăţi, inclusiv o parte 
din armată şi flotă, s-au revoltat. Căile ferate, serviciile de poştă şi 
telegraf au intervenit, astfel încât comunicațiile dintre diversele 
regiuni ale vastului imperiu au fost întrerupte. 

Însăşi clasa ţărănească, formând majoritatea poporului, a în- 
ceput să resimtă influenţa propagandei revoluţionare. Întreaga tă- 
rănime era de plâns. Era obligată, de sistemul iobăgiei, să muncească 
un pământ pe care nu-l putea stăpâni. Guvernul s-a hotărât imediat 
să realizeze concilierea acestei mari clase de ţărani, transformându-i 
în proprietari. Legi speciale i-au forţat pe latifundiari să vândă părţi 
din moşii ţăranilor şi au fost create bănci destinate să-i finanţeze pe 
cumpărători cu banii necesari. Sumele împrumutate urmau să fie 
plătite în mici sume anuale, deduse din produsul vânzării recoltelor. 

Asigurat de neutralitatea ţăranilor, guvernul a putut să se ocupe 
de fanaticii care ardeau oraşele, aruncau bombe în mulţimi şi du- 
ceau un război nemilos. Toţi cei care au putut fi prinşi au fost omo- 
râţi. O asemenea exterminare este singura metodă descoperită de 
la începutul lumii, prin care o societate poate fi protejată împotriva 
rebelilor care urmăresc să o distrugă. 

Guvernul victorios a înţeles, pe de altă parte, şi necesitatea sa- 
tisfacerii cererilor legitime ale părţii luminate a poporului. A creat 
un parlament** instruit, care să pregătească legi şi să controleze 
cheltuielile. 


* Revoluţia din 1905. (n.r.) 
** Duma de Stat înfiinţată în 1906-1907. (n.r.) 

Istoria Revoluţiei Ruse ne arată că un guvern, ale cărui surse 
de sprijin s-au prăbuşit succesiv, poate, cu înţelepciune şi fermitate, 
să triumfe până şi cele mai formidabile obstacole. S-a spus cu de- 
plină îndreptăţire că guvernele nu sunt răsturnate de la putere, ci 
se sinucid. 


3. Revoluţiile realizate de guverne. Exemple: China, Turcia etc. 


Aproape invariabil, guvernele luptă împotriva revoluțiilor; 
aproape niciodată nu le generează. Reprezentând nevoile momen- 
tului şi opinia generală, îi urmează cu timiditate pe reformatori, nu 
îi precede. Uneori, însă, anumite guverne au încercat aceste reforme 
bruşte pe care le cunoaştem sub numele de revoluţii. Stabilitatea 
sau instabilitatea minţii naţionale dictează succesul sau eşecul unor 
asemenea încercări. 

Au succes atunci când poporul căruia guvernul caută să-i im- 
pună noi instituţii este format din triburi semibarbare, fără legi fixe, 
fără tradiţii solide; cu alte cuvinte, lipsite de o minte naţională înră- 
dăcinată. Acestea au fost condiţiile din Rusia, în perioada lui Petru 
cel Mare. Ştim cum a încercat să europenizeze populaţiile semiasia- 
tice prin intermediul forţei. 

Japonia este un alt exemplu de revoluţie realizată de un gu- 
vern, însă mecanismul naţional a fost reformat, nu mintea naţio- 
nală. 

Este nevoie de un autocrat puternic, secondat de un om de 
geniu, pentru a avea succes, chiar şi parţial, într-o asemenea misi- 
une. Cel mai adesea, reformatorul constată că întregul popor se 
ridică împotriva lui. Pe urmă, opus faţă de ce se petrece în cazul 
unei revoluţii obişnuite, autocratul este revoluţionarul şi poporul 
este conservator. Însă un studiu atent va arăta în curând că popoa- 
rele sunt întotdeauna extrem de conservatoare. 

Eşecul este regula în cazul unor asemenea tentative. Indiferent 
dacă sunt încercate de clasele superioare sau de cele inferioare, re- 
voluţiile nu schimbă sufletul poporului, acesta fiind de multă vreme 
înrădăcinat. Tot ce fac este să schimbe acele lucruri erodate de timp 
şi gata să cadă. 

În aceeaşi perioadă China este pe cale să facă un experiment 
foarte interesant dar imposibil, căutând, prin mijloacele guvernului, 
să înnoiască brusc instituţiile ţării. Revoluţia* care a răsturnat di- 
nastia vechilor suverani a fost o consecinţă indirectă a nemulțumirii 
provocate de reformele pe care guvernul a căutat să le impună în 
vederea ameliorării situaţiei din China. Suprimarea consumului de 
opiu şi a jocurilor de noroc, reforma armatei, crearea de şcoli, au 
presupus o creştere a taxelor care, ca şi reformele înseşi, au pro- 
vocat aversiunea opiniei publice. 

Câţiva chinezi cultivați, cu educaţie în şcolile europene, au pro- 
fitat de nemulţumire pentru a ridica poporul şi a proclama republica, 
instituţie despre care chinezii nu aveau nici un fel de idee. 

Cu siguranţă nu poate să supravieţuiască multă vreme, pentru 
că impulsul care i-a dat naştere nu este o mişcare de progres, ci de 
reacţie. Cuvântul republică, pentru chinezul adus în condiţia de in- 
telectual de educaţia sa europeană, este pur şi simplu sinonim cu res- 
pingerea jugului legilor, regulilor şi a vechilor constrângeri. Tăindu-şi 
coada, purtând pălărie şi numindu-se republican, tânărul chinez 
crede că dă frâu liber tuturor instinctelor sale. Mai mult sau mai 
puţin, aceasta este ideea de republică pe care o mare parte a po- 
porului francez a nutrit-o în momentul marii revoluţii. 

China va descoperi cât de curând soarta care aşteaptă orice 
societate privată de armura ţesută încetul cu încetul de trecut. După 
câţiva ani de anarhie sângeroasă, va fi nevoie de instaurarea unei 
puteri a cărei tiranie va fi în mod inevitabil cu mult mai severă decât 
cea răsturnată de la putere. Ştiinţa nu a descoperit încă inelul fer- 
mecat capabil să salveze o societate lipsită de disciplină. Nu este ne- 
voie să se impună disciplina când aceasta vine din ereditate, însă 
când li s-a permis să distrugă barierele cu greu ridicate prin munca 
înceată ancestrală, instinctele primitive nu pot să fie reconstituite 
decât prin intermediul unei tiranii energice. 

Ca dovadă a acestor aserţiuni, putem da exemplu un experi- 
ment analog cu cel întreprins de China; şi anume cel încercat în 
Turcia. Cu câţiva ani în urmă, tinerii instruiţi** în şcolile europene 
şi plini de bune intenţii au reuşit, cu ajutorul mai multor ofiţeri, să-l 


* Răscoala boxerilor (1899) urmată de revoluţia condusă de Sun-lat-Sen (1900- 
1911). (n.r.) 
** „Mişcarea junilor turci.“ (n.r.) 

răstoarne de la putere pe sultan, a cărui tiranie părea insuportabilă. 
Căpătând solida încredere latină în puterea magică a formulelor, ei 
au crezut că puteau să instaureze un sistem de reprezentativitate 
într-o ţară pe jumătate civilizată, profund divizată de ura religioasă 
şi populată de diverse rase. 

Încercarea nu a prosperat decât după venirea la conducere a 
generalului Kemal Ataturc. Autorii reformei au fost obligaţi să înveţe 
că, în ciuda liberalismului lor, erau forţaţi să guverneze prin metode 
foarte asemănătoare acelora folosite de guvernul răsturnat de la pu- 
tere. Nu au putut nici să împiedice execuțiile sumare şi nici masa- 
crele în masă ale creştinilor şi nici să îndrepte măcar un singur abuz. 

Ar fi nedrept să li se reproşeze ceva. Şi pe bună dreptate, ce-ar 
fi putut face pentru a schimba un popor cu tradiţii ancestrale, ale 
cărui pasiuni religioase sunt atât de intense? Cum să fie împiedicat 
islamul să rămână religie de stat într-o ţară în care legile civile şi le- 
gile religioase nu sunt încă pe deplin separate şi în care credinţa în 
Coran este singura legătură prin care poate fi menţinută ideea de 
popor? 

A fost dificil de distrus o asemenea stare de lucruri, astfel încât 
am fost obligaţi să fim martorii reinstaurării unei organizări auto- 
crate cu aparenţe de constituţionalism — practic, ca să spunem aşa, 
vechiul sistem restaurat. Asemenea tentative sunt un bun exemplu 
pentru faptul că un popor nu-şi poate alege instituţiile înainte să-şi 
transforme mintea. 


4. Elementele sociale care supraviețuiesc 
schimbărilor de guverne în urma revoluțiilor 


Ceea ce voi spune în continuare cu privire la fundamentul sta- 
bil al sufletului naţional ne va permite să apreciem forţa sistemelor 
de guvernare care au fost instaurate de mult timp, cum ar fi mo- 
narhiile vechi. Monarhul poate fi răsturnat cu uşurinţă de la putere 
de conspiratori, dar aceştia sunt lipsiţi de putere comparativ cu prin- 
cipiile pe care le reprezintă monarhul. La căderea lui, Napoleon a 
fost înlocuit nu de moştenitorul lui natural, ci de moştenitorul regi- 
lor. Acesta a reprezentat un principiu vechi, în vreme ce fiul împă- 
ratului personifica idei deocamdată imperfect înrădăcinate în min- 
tile oamenilor. 

Din acelaşi motiv, un ministru, indiferent cât de capabil, indi- 
ferent cât de mari au fost serviciile în slujba ţării sale, rareori poate 
să-l răstoarne de la putere pe suveranul lui. Nici Bismarck însuşi nu 
ar fi reuşit aşa ceva. Acest mare ministru a creat singur unitatea Ger- 
maniei, însă stăpânul lui a trebuit doar să-l atingă cu degetul şi l-a 
făcut să dispară. Un om nu înseamnă aproape nimic faţă de un prin- 
cipiu sprijinit de o opinie. 

Însă chiar şi atunci când, din diverse motive, principiul repre- 
zentat de un guvern este anihilat odată cu acel guvern, aşa cum s-a 
întâmplat în timpul Revoluţiei Franceze, nu piere, în acelaşi timp, 
niciun element al organizării sociale. 

Dacă nu am şti nimic despre Franţa în afara tulburărilor din 
ultima sută de ani şi mai mult, am putea presupune că această ţară 
se află într-o stare de profundă anarhie. Ce se întâmplă, viaţa ei eco- 
nomică, industrială şi chiar politică se manifestă în sens contrar, 
într-o continuitate care pare să fie independentă de toate revolu- 
tiile şi guvernele. 

În vreme ce studierea marilor evenimente ne arată că guver- 
narea nominală a Franţei s-a schimbat frecvent în spaţiul unui sin- 
gur secol*, o examinare a evenimentelor mici cotidiene ne va dovedi 
că, dimpotrivă, adevărata ei guvernare s-a schimbat foarte puţin. 

Cine sunt adevărații conducători ai unui popor? Regii şi mi- 
niştrii, fără îndoială, în marile crize ale vieţii naţionale, însă ei nu 
joacă absolut nici un rol în realităţile mărunte care formează viaţa 
cotidiană. Adevăratele forţe directoare ale unei ţări sunt constituite 
şi se întrunesc în administraţia acelei ţări, compusă din elemente 
impersonale, care nu sunt niciodată afectate de schimbările de la 
nivelul guvernării. Conservatoare prin tradiţie, sunt anonime şi de 
durată şi constituie o putere ocultă în faţa căreia toate celelalte tre- 
buie să se plece. Acţiunile acestor forţe s-au amplificat permanent 
până într-o asemenea măsură încât, după cum voi arăta imediat, 
există pericolul să constituie un stat anonim, mai puternic decât sta- 
tul oficial. Astfel, Franţa a ajuns să fie guvernată de şefii de depar- 
tamente şi de funcţionarii guvernamentali. Cu cât le studiem mai 
mult, cu atât mai mult vom descoperi că revoluțiile nu schimbă 
practic nimic în afara etichetelor. Este simplu să se facă o revoluţie, 
dar să se schimbe sufletul unui popor este cu adevărat greu. 


* Este vorba de secolul XIX. (n.r.) 


Capitolul IV 


Rolul jucat de popor în revoluţii 


1. Stabilitatea şi maleabilitatea minţii naţionale 


Ca să cunoşti un popor în orice moment al istoriei sale este ne- 
voie să îi cunoşti mediul şi, mai presus de toate, trecutul. Teoretic, 
se poate nega acel trecut, aşa cum au făcut oamenii revoluţiei, aşa 
cum au făcut mulţi oameni din zilele noastre, însă influenţa lui ră- 
mâne indestructibilă. 

În trecut, construită pe lente acumulări de secole, s-a format 
agregarea gândurilor, sentimentelor, tradiţiilor şi a prejudecăţilor care 
constituie mintea naţională şi care dă forţa unei rase. În absenţa ei, 
nu este posibil nici un fel de progres. Fiecare generaţie ar avea ne- 
voie de un nou început. 

Agregatul care compune sufletul unui popor este solid înră- 
dăcinat numai dacă posedă o anumită rigiditate, însă această rigidi- 
tate nu trebuie să depăşească o anumită limită, pentru că altminteri 
nu ar mai exista nici un fel de maleabilitate. 

În absenţa rigidităţii, sufletul ancestral nu ar fi imuabil; în ab- 
senţa maleabilităţii, nu s-ar putea adapta la schimbările mediului, 
rezultate de pe urma progresului civilizaţiei. 

Maleabilitatea excesivă a minţii naţionale impulsionează po- 
porul la revoluţii neîncetate. Excesul de rigiditate îl conduce la deca- 
denţă. Speciile vii, asemenea raselor de oameni, dispar atunci când, 
prea fix consolidate de un trecut îndelungat, devin incapabile să se 
adapteze la noi condiţii de viaţă. 

Puţine popoare au reuşit să atingă un echilibru corect între 
aceste două calităţi opuse, stabilitatea şi maleabilitatea. Romanii în 
Antichitate şi englezii în timpurile moderne, pot fi citați printre cei 
care au reuşit cel mai bine. 

Popoarele a căror minte este cel mai bine fixată şi înrădăcinată, 
adeseori cunosc cele mai violente revoluţii. Nereuşind să evolueze 
progresiv, eşuând în adaptarea la schimbările de mediu, sunt forţate 
să se adapteze violent când o asemenea adaptare devine indispen- 
sabilă. 

Stabilitatea este realizată doar foarte lent. Istoria unei rase este 
mai presus de orice poveste a eforturilor sale îndelungate de înră- 
dăcinare a minţii sale. Câtă vreme nu reuşeşte, formează o hoardă 
de barbari fără coeziune şi fără forţă. După invaziile de la sfârşitul 
Imperiului Roman, Franţa a avut nevoie de mai multe secole pentru 
formarea unui suflet naţional. 

În cele din urmă a căpătat unul; dar în cursul secolelor, acest 
suflet a devenit, în cele din urmă, prea rigid. Cu ceva mai multă 
maleabilitate, vechea monarhie s-ar fi transformat încet, ca pretu- 
tindeni altundeva, iar noi am fi evitat, laolaltă cu Revoluţia şi con- 
secinţele sale, greaua sarcină de reedificare a sufletului naţional. 

Consideraţiile anterioare ne arată rolul rasei în geneza revolu- 
ţiilor şi ne explică de ce aceleaşi revoluţii vor produce efecte dife- 
rite în ţări diferite; de ce, de exemplu, ideile Revoluţiei Franceze, 
primite cu un mare entuziasm de multe popoare, au fost respinse 
de altele. 

Desigur, Anglia, deşi o ţară foarte stabilă, a cunoscut două re- 
voluţii şi masacrarea unui rege; însă structura armurii sale mentale 
a fost în acelaşi timp suficient de stabilă pentru a reţine achiziţiile 
trecutului şi suficient de maleabilă pentru a le modifica numai în 
limitele necesare. Anglia nu a visat niciodată, precum revoluționarii 
Revoluţiei Franceze, să distrugă moştenirea ancestrală pentru edi- 
ficarea unei noi societăţi în numele raţiunii. 

„În vreme ce francezul,“ scrie A. Sorel, „îşi dispreţuia guvernul, îşi 
detesta clerul, îşi ura nobilimea şi se revolta împotriva legilor, englezul era 
mândru de religia lui, de constituţia lui, de aristocrația lui, de Camera Lor- 
zilor. Acestea erau asemenea multor turnuri ale unei formidabile Bastilii în 
care s-a fortificat, sub stindardul britanic, pentru a judeca Europa şi a o aco- 
peri cu dispreţ. A admis că comanda era disputată în interiorul fortului, însă nu 
trebuia să se apropie nici un străin.“ 

Influenţa rasei asupra destinului popoarelor apare clar în isto- 
ria revoluțiilor perpetue ale republicilor spaniole din America de Sud. 
Alcătuită din caste, respectiv din indivizi ale căror eredităţi diferite 
le-au disociat caracteristicile ancestrale, aceste populaţii nu au un 

suflet naţional şi, prin urmare, nu au nici un fel de stabilitate. Un 
popor de semi-castă este întotdeauna imposibil de guvernat. 

Dacă vrem să aflăm mai multe despre diferenţele de capaci- 
tate politică pe care le creează factorul rasial, trebuie să examinăm 
acelaşi popor ca fiind guvernat de două rase diferite, succesive. 

Evenimentul nu este rar în istorie. S-a manifestat de o manieră 
izbitoare de curând în Cuba şi în Filipine, care au trecut brusc de la 
conducerea spaniolă la cea britanică. 

Ştim în ce anarhie şi sărăcie a trăit Cuba sub conducerea spa- 
niolilor; mai ştim şi la ce nivel de prosperitate a fost adusă insula în 
decurs de câţiva ani, când a intrat în dominaţia Statelor Unite.* 

Aceeaşi experienţă s-a repetat în Filipine*, ţară guvernată de 
secole de Spania. În cele din urmă, ţara era doar o vastă junglă, chi- 
nuită de epidemii de toate felurile, în care o populaţie săracă şi su- 
ferindă vegeta în absenţa comerţului sau industriei. În câţiva ani, 
condusă de către americani ţara s-a transformat pe de-a întregul: 
malaria, febra galbenă, ciuma şi holera au dispărut complet. Mlaşti- 
nile au fost secate; ţara a fost împânzită de căi ferate, fabrici şi şcoli. 
În treisprezece ani, mortalitatea s-a redus cu două treimi. 

La asemenea exemple trebuie să-i trimitem pe teoreticienii care 
nu au înţeles încă semnificaţia profundă a cuvântului rasă şi măsura 
în care sufletul ancestral al unui popor îi domină destinul. 


2. Cum vede poporul Revoluţia 


Rolul poporului a fost acelaşi în toate revoluțiile. Poporul nici- 
odată nu organizează şi nu conduce revoluțiile. Activitatea lui este 
realizată prin mijlocirea conducătorilor. 

Doar când sunt implicate interesele directe ale poporului ve- 
dem, cum a fost cazul recent în Champagne, că o parte din popor 
se revoltă spontan. O mişcare localizată, ca aceasta, nu este mai mult 
de o revoltă. Revoluţia este simplă când conducătorii au o mare in- 
fluenţă. În acest sens, Portugalia şi Brazilia ne-au dat un exemplu. 
Însă ideile noi pătrund în rândurile poporului într-adevăr foarte în- 
cet. În general, poporul acceptă o revoluţie fără să ştie de ce; când, 


* Înainte de 1940. (n.r.) 

din întâmplare, reuşeşte să înţeleagă de ce, revoluţia este de mult 
încheiată. 

Poporul va face o revoluţie pentru că este convins să o facă, 
însă nu înţelege prea multe din ideile conducătorilor ei; le inter- 
pretează în maniera proprie şi această manieră nu este în nici un 
caz cea a adevăraţilor autori ai revoluţiei. Revoluţia Franceză a dat 
un exemplu izbitor în acest sens. 

Revoluţia din anul 1789 a avut ca scop real înlocuirea la putere 
a nobilimii cu burghezia; respectiv, vechea elită, devenită incapabilă, 
trebuia să fie înlocuită de o nouă elită care poseda capacitate. 

În prima fază a Revoluţiei, s-a pus foarte puţin problema po- 
porului. Suveranitatea poporului a fost proclamată, însă a constat 
doar în dreptul de alegere a reprezentanţilor săi. 

Analfabet la maximum, nesperând, asemenea claselor de mij- 
loc, să urce pe scara socială, în niciun fel capabil să se simtă egalul 
nobilimii şi fără să aspire măcar să devină egalul lor, poporul avea 
perspective şi interese foarte diferite de cele ale claselor superioare 
ale societăţii. 

Lupta Adunării Constituante cu puterea regală a făcut-o să 
ceară intervenţia poporului în aceste încleştări. Acesta a intervenit 
din ce în ce mai mult şi revoluţia burgheză a devenit rapid o revo- 
luţie populară. 

Neavând o forţă proprie şi un substrat afectiv şi mistic care să 
le sprijine, ideile teoretice ale burgheziei, înainte să poată influenţa 
poporul, a trebuit să fie transformate într-o credinţă nouă şi foarte 
bine definită, izvorând din interese practice evidente. 

Această transformare a fost realizată rapid, când poporul i-a 
auzit pe oamenii consideraţi ca fiind guvernul, dându-i asigurări 
că era egalul foştilor săi stăpâni. Poporul a început să se considere 
o victimă şi a trecut la jaf, incendieri şi masacre, imaginându-şi că 
procedând astfel, îşi exercita un drept. 

Marea forţă a principiilor revoluţionare a fost aceea că au pu- 
tut să dea frâu liber instinctelor barbariei primitive, care fusese li- 
mitată de acţiunea seculară şi inhibitoare a mediului, tradiţiei şi legii. 

Toate legăturile sociale care ţineau anterior mulțimile în frâu 
se dizolvau de la o zi la alta, astfel încât au dat naştere unei con- 
cepţii de putere nelimitată şi bucuriei de a-şi vedea foştii stăpâni 
prinşi şi lăsaţi doar cu ce aveau pe ei. Poporului devenit suveran, 
nu îi era permis, oare, orice? 

Moto-ul Libertate, Egalitate, Fraternitate, o adevărată mani- 
festare a speranţei şi credinţei la începutul Revoluţiei, a început să 
slujească, cât de curând, numai ca justificare juridică pentru senti- 
mentele de invidie, cupiditate şi ură faţă de cei superiori ca statut 
social, aceste stări afective fiind adevăratele motive ale mulțimilor, 
neîncătuşate de disciplină. Acesta este motivul pentru care Revo- 
luţia a sfârşit atât de curând în tulburări, violenţe şi anarhie. 

Din momentul în care Revoluţia a coborât de la clasele mijlocii 
în rândurile claselor inferioare ale societăţii, a încetat să mai fie o 
dominație a instinctului de rațiune şi a devenit, dimpotrivă, efortul 
instinctului de înfrângere a raţiunii. 

Triumful juridic al instinctelor atavice a fost înfiorător. Întregul 
efort al societăţilor, efort indispensabil pentru existenţa lor perpe- 
tuă, a fost dintotdeauna înfrânarea — mulţumită forţei tradiţiilor, obi- 
ceiurilor şi codurilor — instinctelor naturale pe care omul le-a moş- 
tenit de la animalitatea lui primitivă. Este posibil ca acestea să fie 
dominate — şi cu cât le înfrânează mai bine, cu atât poporul devine 
mai civilizat — dar nu pot fi distruse. Influenţa diverselor cauze in- 
citante se poate materializa foarte repede prin reapariţia lor. 

Acesta este motivul pentru care pasiunile populare sunt atât 
de periculoase. 

Torentul, odată scăpat din albie, nu se mai întoarce la ea înainte 
să devasteze în lung şi-n lat. „Vai lui, celui care stârneşte drojdia so- 
cietăţii,“ a spus Rivarol la începutul Revoluţiei. „Nu există epocă de 
iluminare pentru mulţime.“ 


3. Presupusul rol al poporului în cursul unei revoluţii 


Legile psihologiei mulțimilor ne arată că poporul nu acţionează 
niciodată în absenţa conducătorilor şi că deşi joacă un rol consi- 
derabil în revoluţii urmând şi exagerând impulsurile primite, nu îşi 
direcţionează niciodată propriile mişcări. 

În toate revoluțiile politice, descoperim acţiunea conducăto- 
rilor. Ei nu creează ideile care slujesc drept bază pentru revoluţii, însă 
le folosesc ca mijloace de acţiune. Ideile, conducătorii, armatele şi 
mulțimile constituie patru elemente care joacă, toate, un rol în re- 
voluţii. 

Mulțimea, incitată de conducători, acţionează în special prin 
intermediul numărului indivizilor săi. Acţiunea sa este comparabilă 
cu cea a unui proiectil care perforează un blindaj datorită impulsu- 
lui unei forţe pe care nu el a creat-o. Mulțimea rareori înţelege ceva 
din revoluțiile realizate cu ajutorul ei. Îşi urmează ascultătoare con- 
ducătorii fără ca măcar să încerce să afle ce vor aceştia. 

Înşelaţi de aparenţe, numeroşi autori, de la Michelet la Aulard, 
au presupus că poporul a realizat marea Revoluţie Franceză. 

„Actorul principal“, a spus Michelet, „este poporul“. 

„Este o eroare să se spună“, scrie Aulard, „că Revoluţia Franceză a fost 
realizată de câţiva oameni distinşi sau de câţiva eroi... Cred că în întreaga 
istorie a perioadei dintre anii 1789 şi 1799, nu se distinge nici o persoană 
care să fi condus sau să fie modelat evenimentele: nici Ludovic al XVI-lea, 
nici Mirabeau, nici Danton, nici Robespierre. Trebuie să mai spunem că po- 
porul francez a fost eroul adevărat al Revoluţiei Franceze? Da — cu condiţia 
să înţelegem prin poporul francez nu o mulţime, ci un număr de grupuri or- 
ganizate.“ 

lar într-o lucrare recentă a sa, A. Cochin insistă asupra acestei 
concepţii referitoare la acţiunea populară. 

„Şi iată minunea: Michelet are dreptate. În măsura în care le cunoaş- 
tem mai bine, faptele par să consacre ficţiunea: această mulţime, fără con- 
ducători şi fără legi, însăşi imaginea haosului, a guvernat şi a comandat vreme 
de cinci ani, a vorbit şi a acţionat, cu precizie, cu consecvență şi într-o inte- 
gralitate care au fost minunate. Anarhia a dat lecţii de ordine şi disciplină 
taberei învinse, a ordinii... douăzeci şi cinci de milioane de oameni, răspân- 
diţi pe o suprafaţă de peste 30000 de leghe pătrate, au acţionat ca unul.“ 

Desigur, dacă acest comportament simultan al poporului ar 
fi fost spontan, cum presupune autorul, ar fi fost minunat. Aulard 
însuşi înţelege foarte bine imposibilitatea producerii unui aseme- 
nea fenomen, deoarece are grijă, când vorbeşte despre popor, să 
spună că vorbeşte de grupuri şi că este posibil ca aceste grupuri să 
fi fost conduse de conducători: 

„Şi atunci, ce anume a cimentat unitatea naţională? Cine a salvat 
această naţiune, atacată de rege şi sfâşiată de războiul civil? Danton? Ro- 
bespierre? Carnot? Cu siguranţă aceşti oameni, individual, au fost de folos: 
însă unitatea a fost menţinută, de fapt, şi independenţa a fost asigurată de 
gruparea francezilor în comune şi societăţi populare — cluburile poporului. 
Organizarea municipală şi iacobină a Franţei a fost cea care a forţat coaliția 
europeană să se retragă. Însă în fiecare grup, dacă ne uităm cu mai multă 
atenţie, au existat doi sau trei indivizi mai capabili decât restul şi care, in- 
diferent dacă au fost conducători sau conduşi, au executat deciziile şi au 

avut aparenţa de conducători dar care (dacă, de exemplu, citim minutele 
cluburilor poporului) par să-şi fi extras forţa mai mult din grupul lor decât 
din propria fiinţă.“ 

Greşeala lui Aulard constă în presupunerea că toate aceste 
grupuri s-au format „dintr-o mişcare spontană de fraternitate şi ra- 
ţiune“. La momentul respectiv, Franţa era acoperită de mii de mici 
cluburi, care primeau un unic impuls de la marele Club lacobin din 
Paris şi i se supuneau cu o perfectă docilitate. Asta ne învaţă reali- 
tatea, deşi iluziile iacobinilor nu le permiteau să accepte faptul. 


4. Entitatea populară şi elementele sale constituente 


Pentru a răspunde anumitor concepţii teoretice, poporul a fost 
ridicat la luptă ca entitate mistică, înzestrată cu toate puterile şi toate 
virtuțile, neîntrerupt preamărit de politicieni şi copleșit de flatări. 
Vom vedea ce anume trebuie să înţelegem din această concepţie 
privitoare la rolul jucat de popor în cursul Revoluţiei Franceze. 

Pentru iacobinii acestei epoci, ca şi pentru cei din zilele noas- 
tre, această entitate populară constituia o personalitate superioară, 
având ca atribute, specifice divinității, de a nu trebui să răspundă nici- 
odată pentru acţiunile sale şi de a nu greşi niciodată. Dorinţele sale 
trebuie satisfăcute cu umilinţă. Poporul poate să ucidă, să incendieze, 
să jefuiască, să comită cele mai înfricoşătoare cruzimi, să-şi glorifice 
eroul azi şi să-l arunce la canal a doua zi; nimic nu contează; politi- 
cienii nu vor înceta să-i laude virtuțile, înţelepciunea deosebită şi 
să se încline în faţa fiecărei decizii a sa. 

De fapt, în ce constă în realitate această entitate, acest fetiş 
misterios, pe care revoluționarii îl venerează de mai bine de un 
secol? 

Poate să fie descompus în două categorii distincte. Prima 
include ţăranii, negustorii şi muncitorii de toate felurile care au 
nevoie de linişte şi ordine pentru a-şi exercita meseria. 

Această categorie a poporului formează majoritatea, însă o 
majoritate care nu a făcut niciodată o revoluţie. Trăind într-o tăcere 
laborioasă, este ignorată de către istorici. 

A doua categorie, care joacă un rol capital în toate tulburările 
naţionale, constă într-un reziduu social subversiv, dominat de o men- 
talitate criminală. Degeneraţi, victime ale alcoolismului şi sărăciei, 

hoţi, cerşetori, nevoiaşi, muncitori de orice fel fără lucru — acesta 
este miezul periculos al armatelor de insurecție. 

Frica de pedeapsă îi împiedică pe mulţi dintre ei să devină 
criminali în timpuri obişnuite, însă devin cu siguranţă criminali de 
îndată ce îşi pot exercita instinctele malefice fără niciun pericol. 

Acestui substrat sinistru îi sunt datorate masacrele care pă- 
tează toate revoluțiile. 

Aceasta a fost clasa care, călăuzită de conducători, a invadat 
permanent marile Adunări revoluţionare. Aceste regimente de dez- 
ordine nu aveau, de fapt, niciun ideal în afara aceluia al masacrului, 
jafului şi incendierii. indiferența lor faţă de teorii şi principii era 
totală. 

Elementelor recrutate din rândurile drojdiei celei mai de jos a 
populaţiei i se adaugă, prin contagiune, o mulţime de leneşi şi in- 
diferenţi atraşi pur şi simplu de mişcare. Strigă pentru că strigă cine- 
va şi se revoltă pentru că există o revoltă, fără să aibă cea mai mică 
idee de cauza strigătelor sau de revoluţie. Puterea de sugestie a 
mediului pur şi simplu îi hipnotizează şi îi îndeamnă să acţioneze. 

Aceste mulţimi gălăgioase şi malefice, germenul tuturor insu- 
recţiilor, din Antichitate şi până în timpurile noastre, sunt singurele 
mulţimi cunoscute oratorului. Pentru orator, ele sunt poporul suve- 
ran. De fapt, acest popor suveran este alcătuit în principal din po- 
pulaţia de pe treapta cea mai de jos, despre care Thiers spunea: 

„Din vremurile în care Tacitus o vedea aplaudând crimele împăraţilor, 
această populaţie infamă nu s-a schimbat. Aceşti barbari care viermuiesc 
la baza societăţilor sunt întotdeauna gata să păteze poporul cu orice crimă, 
la gestul oricărei puteri şi spre dezonoarea oricărei cauze.“ 

În nicio perioadă a istoriei, rolul elementelor celor mai de jos 
ale populaţiei nu a fost exercitat de o manieră atât de durabilă ca 
în timpul Revoluţiei Franceze. 

Masacrele au început de îndată ce a fost dezlănţuită bestia — 
respectiv, din 1789, cu mult înaintea Convenţiei. Au fost săvârşite 
cu toate rafinamentele de cruzime posibile. În cursul crimelor din 
septembrie, prizonierii au fost măcelăriți încet în bucățele, cu lovi- 
turi de sabie, pentru prelungirea agoniei şi distracţia spectatorilor, 
care au trăit cea mai mare desfătare în faţa spectacolului convul- 
siilor victimelor şi a urletelor lor de agonie. 

Scene similare au fost observate pretutindeni în Franţa, chiar 
şi în zilele de început ale Revoluţiei, cu toate că războiul străin nu 
le-a scuzat atunci şi nici vreun alt pretext. 

Din martie până în septembrie, o întreagă serie de incendieri, 
crime şi jafuri au înecat Franţa în sânge. Taine citează o sută şi două- 
zeci de asemenea cazuri. Rouen, Lyons, Strasbourg şi alte oraşe au 
căzut victime puterii gloatei. 

Primarul din Troyes, cu ochii scoşi cu lovituri de foarfece, a fost 
ucis după ore întregi de suferinţă. Colonelul de dragoni Belzuce a 
fost tăiat bucăţi de viu. În multe locuri, victimele au fost spintecate 
şi purtate prin oraşe în vârfurile suliţelor. 

Acesta este comportamentul gloatei josnice imediat ce mâini 
imprudente destramă reţeaua de constrângeri care le leagă sălbă- 
ticia ancestrală. Este întâmpinată cu infinită indulgență, deoarece 
este în interesul politicienilor să o flateze. Dar hai să presupunem 
pentru o clipă miile de fiinţe care o formează, condensate într-una 
singură. Personalitatea astfel rezultată ni s-ar părea un monstru crud 
şi abominabil, mai oribil decât orice tiran sângeros din istorie. 

Această gloată impulsivă şi feroce a fost întotdeauna uşor de 
dominat de îndată ce i-a fost opusă o forţă puternică. Dacă violenţa 
ei este nelimitată, la fel este şi servilismul ei. Toate formele de des- 
potism au avut-o de slugă. Cezarii erau siguri că vor fi aclamaţi de 
gloată, indiferent dacă se numeau Caligula, Nero, Marat, Robespierre 
sau Boulanger. 

În afara acestor hoarde distrugătoare, a căror acţiune în tim- 
pul revoluțiilor este capitală, există, după cum am remarcat deja, 
masa poporului adevărat, care cere doar dreptul la muncă. Uneori 
poporul are de câştigat de pe urma revoluțiilor, dar nu le provoacă 
niciodată. Teoreticienii revoluțiilor îl cunosc prea puţin şi nu au în- 
credere în el, conştienţi de bazele sale tradiţionale şi conservatoare. 
Acest nucleu rezistent, dă forţă şi continuitate unei ţări. 

Extrem de docil din cauza fricii, uşor de influenţat de condu- 
cători, comite pe moment orice exces cât se află sub influenţa aces- 
tora, însă inerția ancestrală a rasei ia din nou frâiele, acesta fiind 
motivul pentru care se plictiseşte repede de revoluţie. Sufletul său 
tradiţional îl incită repede să se opună anarhiei, când aceasta merge 
prea departe. În asemenea momente, caută un conducător care să 
restabilească ordinea. 


44 GUSTAVE LE BON 


Acest popor, resemnat şi paşnic, în mod evident nu are con- 
cepţii politice idealiste şi complicate. Idealul său de guvernare este 
întotdeauna foarte simplu, este ceva foarte asemănător dictaturii. 
Acesta este motivul pentru care, din vremea grecilor şi până la noi, 
dictaturile au urmat întotdeauna anarhiei. Aşa a fost după prima 
Revoluţie, când a fost aclamat Bonaparte, iar apoi din nou, în ciuda 
opoziţiei, patru plebiscite succesive l-au ridicat pe Ludovic Napoleon 
în fruntea republicii, i-au ratificat lovitura de stat, au reinstaurat 
Imperiul şi, în anul 1870, înaintea războiului, i-au aprobat domnia. 

Fără îndoială, în aceste ocazii poporul a fost indus în eroare. 
Însă în absenţa conspiraţiilor revoluţionare care au condus la dez- 
ordine, nu ar fi fost impulsionat să caute mijloacele să scape din 
această situaţie. 

Faptele reamintite în acest capitol trebuie să nu fie date uitării 
dacă ne dorim într-adevăr să înţelegem pe deplin diversele roluri 
ale poporului în vremea unei revoluţii. Acţiunea lui este considera- 
bilă, dar foarte diferită de cea imaginată de legende a căror vitalitate 
este conferită tocmai de repetare. 


CARTEA A II-A 


FORMELE DE MENTALITATE PREVALENTE 
IN CURSUL UNEI REVOLUȚII 


Capitolul | 


Variaţii de caracter în cursul unei revoluţii 


1. Transformările de personalitate 


Am zăbovit îndelung, într-o altă lucrare, la o anumită teorie 
a caracterului, fără de care este aproape imposibil să se înţeleagă 
diversele transformări sau inconsecvenţe de comportament care 
apar în anumite momente şi în special în timpul revoluțiilor. lată 
principalele aspecte ale acestei teorii: 

Fiecare individ posedă, în afara mentalităţii sale obişnuite şi 
care, când mediul nu se modifică, este aproape constantă, diverse 
variaţii de caracter care pot fi evocate de evenimentele în curs de 
desfăşurare. 

Oamenii care ne înconjoară sunt creaţiile anumitor circum- 
stanţe, dar nu ale tuturor circumstanțelor. Eul nostru constă într-o 
asociere de nenumărate ego-uri celulare, reziduuri ale personalită- 
ţilor ancestrale. Din combinaţia lor rezultă un echilibru aproape per- 
manent când mediul social nu variază. De îndată ce acest mediu 
este modificat considerabil, cum ar fi în perioada unor insurecţii, 
acest echilibru se destramă şi elementele disociate constituie, printr-o 
nouă agregare, o nouă personalitate, care se manifestă prin idei, sen- 
timente şi acţiuni foarte diferite de cele observate anterior la acelaşi 
individ. Aşa se face că în cursul Terorii vedem burghezi oneşti şi ma- 
gistraţi paşnici remarcabili pentru bunătatea lor, transformându-se 
în fanatici însetaţi de sânge. 

Sub influenţa mediului, vechea personalitate poate să lase 
loc, prin urmare, uneia cu totul nouă. Pentru acest motiv, actorii 
marilor crize religioase şi politice par să fie de o esenţă diferită de 
a noastră, însă nu se deosebesc de noi; repetarea aceloraşi eveni- 
mente i-ar face din nou aceiaşi oameni. 

Napoleon a înţeles perfect variațiile de caracter când a spus, 
pe Sfânta Elena: 

„Tocmai pentru că ştiu cât de important este rolul jucat de şansă în 
deciziile noastre politice, am fost întotdeauna lipsit de prejudecăţi şi foarte 
indulgent faţă de rolul jucat de oameni în timpul tulburărilor noastre... În 
vremuri de revoluţie, nu poţi să te referi la cineva decât prin ceea ce a făcut; 
n-ar fi înţelept să spui că cineva ar fi putut să procedeze altfel... Oamenii 
sunt greu de înţeles dacă vrei să fii just... Ei se cunosc pe ei înşişi? Se pot 
justifica foarte clar? Există virtuţi şi vicii de circumstanţă.“ 

Când personalitatea normală se dezintegrează sub influenţa 
anumitor evenimente, cum se formează noua personalitate? Prin 
mai multe mijloace, dintre care cel mai activ este însuşirea unei cre- 
dinţe puternice. Aceasta orientează toate elementele înţelegerii, aşa 
cum magnetul dispune pe curbe regulate pilitura de fier. 

Aşa s-au format personalităţile observate în vremurile de mare 
criză: mai ales în perioada cruciadelor, a Reformei şi a Revoluţiei 
Franceze. 

În vremuri normale, mediul variază puţin, astfel încât, de re- 
gulă, vedem o singură personalitate la indivizii care ne înconjoară. 
Uneori, însă, se întâmplă să vedem mai multe, care în anumite cir- 
cumstanţe se pot înlocui unele pe altele. 

Aceste personalităţi pot fi contradictorii şi chiar antagonice. 
Acest fenomen, excepţional în condiţii normale, este accentuat con- 
siderabil în anumite stări patologice. Psihologia morbidă a consem- 
nat mai multe exemple de personalităţi multiple la un singur subiect, 
cum ar fi cazurile citate de Morton Prince şi Pierre Janet. 

În toate aceste variaţii de personalitate, nu inteligenţa se mo- 
difică, ci sentimentele, a căror asociere formează caracterul. 


2. Elemente de caracter predominante în cursul unei revoluţii 


În timpul revoluțiilor, suntem martorii dezvoltării mai multor 
sentimente care în mod obişnuit sunt reprimate dar cărora distru- 
gerea constrângerilor sociale le prilejuieşte un anumit avânt. 

Aceste constrângeri, constând în legi, moralitate şi tradiţii nu 
sunt întotdeauna încălcate în totalitate. Unele supraviețuiesc tumul- 
tului şi slujesc într-o anumită măsură amortizării exploziei de sen- 
timente periculoase. Cel mai puternic dintre aceste modalităţi de 
constrângere rămâne sufletul rasei. Acesta determină maniera de 
a vedere, simţire şi dorinţă, comună majorităţii indivizilor aceluiaşi 
popor; constituie un obicei ereditar şi nimic nu este mai puternic 
decât legăturile obiceiurilor 

Aceste influenţe rasiale limitează variațiile unui popor şi îi de- 
termină destinul în anumite limite, în ciuda tuturor schimbărilor su- 
perficiale. 

De exemplu, ca să ne limităm doar la împrejurările istoriei, ar 
putea părea că mentalitatea Franţei s-a schimbat enorm în cursul 
unui singur secol (sec. XIX — n.r.). În câţiva ani a trecut de la Revo- 
luţie la cezarism, s-a întors la monarhie, a mai înfăptuit o revoluţie 
şi a chemat un alt Cezar. În realitate, numai lucrurile exterioare s-au 
schimbat. 

Nu pot insista aici mai mult asupra limitelor variabilităţii na- 
tionale, însă trebuie să analizez acum influenţa anumitor elemente 
efective, a căror dezvoltare, în cursul revoluţiei, contribuie la modi- 
ficarea personalităţilor individuale sau colective. În particular, mă 
voi ocupa de ură, frică, ambiţie, invidie, vanitate şi entuziasm. Le ob- 
servăm influenţa în cursul mai multor prefaceri ale istoriei şi mai ales 
în cursul Revoluţiei Franceze, care ne va furniza cele mai multe 
exemple. 

URA. Ura faţă de persoane, instituţii şi lucruri care i-a animat 
pe oameni în timpul Revoluţiei Franceze este unul dintre acele 
fenomene afective care sunt printre cele mai şocante, cu cât le este 
studiată mai profund psihologia. 

Revoluţionarii şi-au detestat nu numai duşmanii, ci şi membrii 
propriei tabere. „Dacă ar fi fost să se accepte fără rezerve“, a spus 
un autor recent, „judecăţile pe care le exprimau unii la adresa al- 
tora, ar trebui că concluzionăm că toţi erau trădători şi lăudăroşi, 
incapabili şi corupți, asasini şi tirani.“ Ştim cu ce ură, abia îmbunată 
de moartea duşmanilor, au fost persecutați girondinii, dantoniştii, 
hebertiştii, robespierriştii etc. 

Una dintre principalele cauze ale acestui sentiment a rezidat 
în faptul că aceşti sectanţi furioși, fiind apostoli aflaţi în posesia 

adevărului absolut, erau incapabili, ca toţi credincioşii, să suporte ve- 
derea necredincioşilor. O certitudine mistică sau sentimentală este 
întotdeauna însoţită de nevoia de impunere în faţa celorlalţi, nu este 
niciodată convinsă şi nu se fereşte de măcelul făţiş atunci când are 
puterea de a-l comite. 

Dacă ar fi avut o origine raţională, ura care i-a despărţit pe re- 
voluţionari nu ar fi rezistat mult; însă, avându-și originea în factori 
afectivi şi mistici, oamenii nu au putut nici să uite, nici să ierte. Iz- 
voarele lor fiind identice în diferitele tabere, oameni s-au manifestat, 
de fiecare parte, cu egală violenţă. 

S-a demonstrat, prin intermediul documentelor, că girondinii 
nu au fost cu nimic mai puţin sângeroşi decât montaniarzii. Ei au 
fost primii care au declarat, prin Petiţie, că trebuia ca învinşii să piară. 
Tot ei, potrivit lui Aulard, au încercat să justifice masacrele din 
septembrie. Teroarea nu trebuie să fie considerată doar un mijloc 
de apărare, ci trebuie privită ca un proces general de distrugere pe 
care credincioşii învingători l-au aplicat întotdeauna detestaţilor lor 
duşmani. Cei care pot să suporte cele mai mari divergențe de idei, 
nu pot să tolereze deloc diferenţele de credinţă. 

În războiul religios sau politic, învinsul nu poate să spere la 
scăpare. De la Sula, care a tăiat beregata unui număr de două sute 
de senatori şi de cinci până la şase mii de locuitori ai Romei, până la 
cei care au suprimat Comuna din Paris şi au ucis peste douăzeci de 
mii de oameni după victorie, această lege sângeroasă nu a dat greş 
niciodată. Verificată de atâtea ori, fără îndoială că va fi la fel şi în 
viitor. 

Ura Revoluţiei nu a apărut exclusiv din divergenţa de credinţe. 
Au generat-o şi alte sentimente — invidia, ambiția şi orgoliul. Riva- 
litatea dintre indivizii aspirând la putere i-a condus pe rând, pe şefii 
diverselor grupări, la eşafod. 

Trebuie să ne amintim, mai ales, că nevoia de divizare şi ur- 
mată de ură par să fie elementele constitutive ale minţii latine. Ele 
i-au costat pe strămoşii noştri gali independenţa şi îl afectaseră 
deja pe Cezar: 

„Nu exista“, a spus el, „oraş care să nu fie împărţit în două facţiuni; 
canton, sat, casă în care spiritul partizan să nu fi respirat. Rareori se întâm- 
pla să treacă un an fără ca un oraş să ridice armele să-şi atace sau să-şi res- 
pingă vecinii.“ 

Cum omul abia de curând a intrat în epoca cunoaşterii şi până 
acum a fost întotdeauna călăuzit de sentimente şi credinţe, pu- 
tem să ne dăm seama de marea importanţă a urii ca factor al isto- 
riei sale. 

În mod cert, în perioada Revoluţiei s-a vorbit foarte mult de 
fraternitate şi astăzi se vorbeşte încă şi mai mult. Pacifismul, uma- 
nismul şi solidaritatea au devenit cuvinte cheie ale partidelor pro- 
gresiste, dar ştim cât de profundă este ura ascunsă sub aceşti ter- 
meni şi care sunt pericolele care atârnă deasupra capului societăţii 
noastre moderne. 

FRICA. Frica joacă cel mai important rol în revoluţii, sub formă 
de ură. În cursul Revoluţiei Franceze, au existat numeroase exem- 
ple de mare curaj individual şi numeroase manifestări de laşitate 
colectivă. 

Confruntaţi cu spectrul eşafodului, oamenii Convenţiei au fost 
întotdeauna curajoşi la extrem; însă în fața amenințărilor răsculați- 
lor care au invadat Adunarea, ei au manifestat în permanenţă o lipsă 
de curaj excesivă, supunându-se celor mai absurde acuzaţii, după 
cum vom vedea dacă recitim istoria Adunărilor revoluţionare. 

Au fost observate toate formele de frică în această perioadă. 
Una din cele mai larg răspândite a fost frica de a nu părea moderat. 
Membrii Adunărilor, procurorii publici, reprezentanţii în misiune, 
judecătorii tribunalelor revoluţionare şi alţii, toţi căutau să pară 
mai avansați decât rivalii lor. Frica a fost unul dintre principalele 
elemente ale crimelor comise în această perioadă. Dacă printr-un 
miracol ar fi fost eliminată din Adunările revoluţionare, comporta- 
mentul acestora ar fi fost cu totul altul şi Revoluţia însăşi ar fi 
căpătat o direcţie cu totul diferită. 

Ambiţia, invidia şi vanitatea. În timpuri normale, influenţa 
acestor elemente afective diferite este în mod eficient ţinută sub 
control de necesităţile sociale. Ambiţia, de exemplu, este limitată în 
mod necesar într-o societate cu organizare ierarhică. Deşi soldaţii 
devin uneori generali, aceasta se întâmplă adeseori după un servi- 
ciu militar îndelungat. În vremuri de revoluţie, pe de altă parte, nu 
mai trebuie să se aştepte. Oricine poate să ajungă la ranguri supe- 
rioare aproape imediat, astfel încât toate ambițiile sunt incitate vi- 
olent. Cel mai umil om se crede potrivit pentru slujbele cele mai 
înalte şi prin acest simplu fapt, vanitatea lui creşte peste măsură. 

Toate pasiunile sufletului omenesc fiind mai mult sau mai pu- 
ţin incitate, inclusiv ambiția şi vanitatea, suntem martorii amplifi- 
cării invidiei la cei care au reuşit mai repede decât alţii. 

Efectul invidiei, întotdeauna important în perioade de revo- 
luţii, a fost cu atât mai accentuat în timpul marii Revoluții Franceze. 
Invidia pe nobilime a constituit unul dintre cei mai importanţi fac- 
tori. Capacitatea şi bogăţia claselor de mijloc crescuseră până în 
punctul în care le depăşeau pe cele ale nobilimii. Cu toate că se 
amestecau din ce în ce mai mult cu nobilimea, aceşti oameni se sim- 
teau, totuşi, ţinuţi la distanţă şi lucrul acesta le displăcea profund. 
Această mentalitate făcuse în mod inconştient din burghezi su- 
porterii doctrinei filosofice a egalităţii. 

Orgoliul rănit şi invidia au fost, astfel, cauzele unei uri pe care 
aproape că nu ne-o putem imagina azi, când influenţa nobilimii 
este atât de redusă. Mulţi membri ai Convenţiei — Carrier, Marat şi 
alţii — şi-au amintit cu furie că odinioară ocupaseră funcţii inferi- 
oare în establishmentul marii nobilimi. Doamna Roland nu a putut 
să uite niciodată când, invitată fiind, împreună cu mama ei, în casa 
unei mari doamne a fostului regim, au fost trimise să mănânce în 
camerele servitorilor. 

Filosoful Rivarol a descris foarte bine în următorul pasaj, deja 
citat de Taine, influenţa orgoliului rănit şi a invidiei asupra urii re- 
voluţionare: 

„Nu taxele,“ scrie el, „nici scrisorile de credit şi nici alte abuzuri ale au- 
torităţilor; nu păcatele intendenţilor, nici lungile şi ruinătoarele amânări 
ale justiţiei, nu acestea au înfuriat cel mai mult poporul; faţă de prejude- 
căţile nobilimii şi-a arătat el ura cea mai mare. Ceea ce dovedeşte cu clari- 
tate acest lucru este faptul că burghezii, oamenii de litere, oamenii de bani, 
de fapt toţi cei care sunt invidioşi pe nobilime sunt cei care au ridicat locui- 
torii săraci ai oraşelor şi ţăranii din sate împotriva lor [nobililor].“ 

Această afirmaţie cât se poate de adevărată justifică parţial 
cuvintele lui Napoleon: „Vanitatea a făcut Revoluţia; libertatea a 
fost doar pretextul.“ 

Entuziasmul. Entuziasmul părinţilor Revoluţiei Franceze l-a ega- 
lat pe acela al apostolilor credinţei în Mahomed. Şi a fost într-adevăr 
o religie pe care burghezii din prima Adunare credeau că o desco- 
periseră. Credeau că au distrus o lume veche şi au construit una 
nouă, pe ruinele ei. Iluzia nu a înflăcărat niciodată mai seducătoare 

inimile oamenilor. Egalitatea şi fraternitatea proclamate de noile 
dogme erau pe cale să aducă domnia fericirii eterne tuturor popoa- 
relor. Omul o rupsese pentru totdeauna cu un trecut al barbariei 
şi întunericului. Lumea regenerată avea să fie luminată în viitor de 
strălucirea raţiunii pure. Din toate punctele de vedere, cele mai stră- 
lucite formule oratorice salutau aşteptaţii zori. 

Dacă acest entuziasm a fost înlocuit atât de curând de vio- 
lenţă se datorează faptului că trezirea a fost grabnică şi îngrozi- 
toare. Este uşor să-ţi dai seama cât de mare a fost furia indignată cu 
care apostolii Revoluţiei Franceze au atacat obstacolele cotidiene 
care se opuneau împlinirii viselor lor. Au căutat să alunge trecutul, 
să uite tradiţiile şi să-l reclădească de la început pe om. Însă trecutul 
apărea neîncetat şi oamenii refuzau să se schimbe. Reformatorii, 
porniţi în propriul lor marş interior, nu aveau de gând să cedeze. 
Au încercat să impună cu forţa o dictatură care i-a făcut repede pe 
oameni să regrete sistemul abolit şi în cele din urmă a condus la 
revenirea acestuia. 

Este de remarcat faptul că deşi entuziasmul primelor zile nu 
a durat în Adunările revoluţionare, el a supravieţuit foarte mult în 
rândurile armatelor şi a reprezentat principala lor forţă. Ca să spu- 
nem adevărul, armatele Revoluţiei Franceze au fost republicane 
înainte cu mult ca Franţa să devină republicană şi au rămas repu- 
blicane mult timp după ce Franţa a încetat să mai fie republicană. 

Deosebirile de caracter avute în vedere în acest capitol fiind 
condiţionate de anumite aspirații comune şi schimbări identice 
ale mediului, au devenit în cele din urmă concrete într-un mic nu- 
măr de mentalități cât se poate de omogene. Referindu-mă numai 
la cele mai caracteristice, am putea să vorbim despre patru tipuri: 
iacobină, mistică, revoluţionară şi criminală. 


Capitolul II 


Mentalitatea mistică şi mentalitatea iacobină 


1. Clasificarea mentalităților predominante în cursul unei revoluţii 


Clasificările, fără de care studiul ştiinţelor este imposibil, tre- 
buie să stabilească în mod necesar discontinuitatea continuității şi, 
din acest motiv, clasificările sunt într-o anumită măsură artificiale. 
Însă sunt necesare, de vreme ce continuul este accesibil numai sub 
forma discontinuului. 

Realizarea distincţiilor clare între diversele mentalități obser- 
vabile în timpul revoluțiilor, adică ceea ce sunt pe cale să fac eu, în- 
seamnă în mod evident să se separe elementele care se uzurpă re- 
ciproc, care se contopesc sau se suprapun. Trebuie să ne resemnăm 
să pierdem puţin sub aspectul exactităţii pentru a câştiga sub aspec- 
tul lucidităţii. Tipurile fundamentale enumerate la sfârşitul capitolului 
precedent şi pe care sunt pe cale să le descriu, sintetizează grupuri 
care ar putea să scape analizei dacă ar fi să încercăm să le studiem 
în complexitatea lor. 

Am demonstrat că omul este influenţat de diversele tipuri ale 
logicii, care în condiţii normale există în juxtapunere, fără a se influ- 
enţa reciproc unele pe altele. Sub acţiunea diverselor evenimente, 
ele intră în conflict reciproc şi diferenţele ireductibile care le despart 
se manifestă vizibil, implicând considerabile prefaceri individuale 
şi sociale. 

Logica mistică, pe care o vom constata imediat ce apare în min- 
tea iacobină, joacă un rol foarte important. Însă nu numai în acţi- 
unile ei. Celelalte forme de logică — afectivă, colectivă şi raţională — 
pot să predomine, potrivit împrejurărilor. 

2. Mentalitatea mistică 


Lăsând la o parte pentru moment influenţa logicii afective, 
raţionale şi colective, ne vom ocupa numai de rolul considerabil ju- 
cat de elementele mistice care au prevalat în cazul atât de multor 
revoluţii şi mai ales în cazul Revoluţiei Franceze. 

Caracteristica principală a temperamentului mistic constă în 
atribuirea unei puteri misterioase fiinţelor sau forţelor superioare, 
care sunt incarnate sub forma idolilor, fetişurilor, cuvintelor sau for- 
mulelor. 

Spiritul mistic se află la baza tuturor credințelor religioase şi a 
majorităţii credințelor politice. Acestea din urmă ar dispărea ade- 
seori dacă am putea să le privăm de elementele mistice care sunt 
principalul lor sprijin. 

Grefate pe sentimente şi impulsuri pline de fervoare pe care 
le îndrumă, logica mistică constituie forţa marilor mişcări populare. 
Oameni care în nici un caz nu ar fi gata să se lase omorâţi din cele 
mai bune motive, îşi sacrifică bucuroşi viaţa pentru un ideal mistic 
devenit obiect de venerare. 

Principiile Revoluţiei au inspirat rapid un val de entuziasm mis- 
tic analog celui provocat de diversele credinţe religioase care le-au 
precedat. Nu au făcut altceva decât să schimbe orientarea ascen- 
denţei mentale pe care o solidificaseră secolele. 

Prin urmare, nu există nimic uimitor în zelul sălbatic al oame- 
nilor Convenţiei. Mentalitatea lor mistică a fost aceeaşi cu a protes- 
tanţilor din timpul Reformei. Principalii eroi ai Terorii — Couthon, 
Saint-Just, Robespierre şi ceilalţi — au fost Apostoli. Asemenea lui 
Polieuctes, distrugând altarele falşilor zei pentru propagarea cre- 
dinţei sale, ei au visat la convertirea întregii omeniri. Entuziasmul lor 
s-a răspândit el însuşi în întreaga lume. Convinşi că magnificele lor 
formule erau suficiente pentru răsturnarea tronurilor, nu au ezitat să 
declare război regilor. Şi cum o credinţă puternică este întotdeauna 
superioară unei credinţe plină de îndoieli, au înfruntat victorioşi 
întreaga Europă. 

Spiritul mistic al conducătorilor revoluţiei a fost trădat până 
în cele mai neînsemnate detalii ale vieţii lor publice. Robespierre, 

convins că se afla sub protecţia Atotputernicului, şi-a asigurat asis- 
tenţa în timpul unui discurs că Fiinţa Supremă „a decretat Repu- 
blica de la începutul timpului“. În calitatea lui de Înalt Pontif al unei 
religii de stat, a obţinut din partea Convenţiei un vot prin care se 
declara că „poporul francez recunoaşte existenţa unei Fiinţe Su- 
preme şi nemurirea sufletului“. La sărbătoarea acestei Fiinţe Su- 
preme, aşezat pe un fel de tron, Robespierre a ţinut o lungă predică. 

Clubul lacobin, condus de Robespierre, şi-a însuşit în cele din 
urmă toate funcţiile unui consiliu. Aici, Maximilien a proclamat „ideea 
Marii Fiinţe care are grijă de inocenţa oprimată şi care pedepseşte 
crima triumfătoare“. 

Toţi ereticii care au criticat ortodoxia iacobină au fost excomu- 
nicaţi — respectiv, au fost trimişi în faţa Tribunalului Revoluționar, 
pe care nu-l puteau părăsi decât cu direcţia eşafod. 

Mentalitatea mistică pentru care Robespierre a fost cel mai 
cunoscut reprezentant, nu a murit odată cu el. Oameni cu mentali- 
tăţi identice se găsesc, printre politicienii francezi şi în zilele noastre. 
Vechile credinţe religioase nu le mai stăpânesc minţile, dar sunt fiinţe 
cu crezuri politice pe care le-ar impune foarte repede altora, la fel 
ca Robespierre, dacă ar avea ocazia s-o facă. 

Totdeauna gata să ucidă dacă omorul le-ar răspândi credinţa, 
misticii tuturor epocilor au folosit aceleaşi mijloace de convingere 
de îndată ce au devenit stăpâni. 

Prin urmare, este cât se poate de natural ca Roberspierre să 
aibă în continuare mulţi admiratori. Minţi astfel modelate pot fi în- 
tâlnite cu miile. Concepţiile sale nu au fost ghilotinate odată cu el. 
Vechi de când lumea, vor dispărea numai cu ultimul credincios. 

Acest aspect mistic al tuturor revoluțiilor a scăpat majorităţii 
istoricilor. Aceştia aveau să persiste multă vreme în încercarea de a 
explica prin mijloacele logicii raţionale, o multitudine de fenomene 
care nu au nimic în comun cu raţiunea. Am citat deja un pasaj din 
istoria lui Lavisse şi Rambaud, în care Reforma era explicată ca „re- 
zultat al liberelor reflectări individuale sugerate oamenilor simpli 
de o conştiinţă extrem de pioasă şi de o rațiune îndrăzneață şi 
curajoasă.“ 

Asemenea mişcări nu sunt niciodată înţelese de către cei care 
îşi imaginează că originea lor este raţională. Politice sau religioase, 
credinţele care au pus lumea în mişcare au o origine comună şi 


Psihologia revoluţiei 55 


respectă exact aceleaşi legi. Nu sunt formate de rațiune, însă cel mai 
adesea de contrariul raţiunii. 

Budismul, creştinismul, islamismul, Reforma, vrăjitoria, iacobi- 
nismul, socialismul, spiritualismul etc., par forme foarte diferite de 
credinţă, dar au, repet, baze mistice şi afective identice şi se supun 
unor forme de logică fără nici o afinitate cu logica raţională. Pot să 
rezide exact în faptul că puterea raţiunii de a le crea este la fel de 
restrânsă ca şi puterea ei de a le transforma. 

Mentalitatea mistică a apostolilor noştri politici moderni este 
puternic marcată de această „logică“ în afara logicii. 

Trebuie să sperăm, de dragul libertăţii, că aceşti fanatici lu- 
gubri nu vor deveni niciodată stăpânii noştri. 

Dată fiind forţa tăcută pe care o are raţiunea în faţa credinţei 
mistice, este inutil să încercăm să discutăm, aşa cum adeseori se 
face, valoarea raţională a ideilor revoluţionare sau politice. Numai 
influenţa lor ne poate interesa. Prea puţin contează că teoriile pre- 
supusei egalităţi a oamenilor, bunătatea originară a omenirii, posi- 
bila reedificare a societăţii prin intermediul legilor, au fost funda- 
mentate pe observaţie şi experienţă. Aceste iluzii deşarte trebuie 
să fie numărate printre cele mai puternice motive de acţiune pe 
care le-a cunoscut vreodată omenirea. 


3. Mentalitatea iacobină 


Deşi termenul „mentalitate iacobină“ nu aparţine cu adevărat 
unei clasificări reale, o folosesc aici pentru că rezumă o combinaţie 
clar definită care constituie o specie psihologică autentică. 

Această mentalitate îi domină pe revoluționarii Revoluţiei Fran- 
ceze, dar nu le este particulară doar lor, deoarece în continuare re- 
prezintă unul dintre elementele cele mai active ale politicii franceze. 

Mentalitatea mistică pe care am luat-o deja în considerare este 
un factor esenţial pentru mintea iacobină, însă prin ea însăşi nu este 
suficientă ca să constituie această minte. Trebuie să mai fie adău- 
gate şi alte elemente, pe care le vom examina acum. 

lacobinii nu-şi suspectează câtuşi de puţin propriul misticism. 
Dimpotrivă, susţin că sunt călăuziţi exclusiv de raţiunea pură. În tim- 
pul Revoluţiei au invocat fără încetare raţiunea şi au considerat-o 
ca fiind unica lor călăuză de comportament. 

Majoritatea istoricilor au adoptat această concepţie raţiona- 
listă a minţii iacobine şi Taine a căzut în aceeaşi eroare. lar el caută 
tocmai în abuzul de raționalitate originile unei mari părţi din actele 
iacobinilor. Paginile în care s-a ocupat de acest subiect conţin, însă, 
numeroase adevăruri şi cum în alte privinţe sunt absolut remarca- 
bile, voi reproduce aici cele mai importante pasaje: 

„Nici amorul propriu exagerat, nici raţiunea dogmatică nu sunt rari- 
tăţi pentru specia umană. În toate ţările subzistă aceste două rădăcini ale 
spiritului iacobin, secrete şi indestructibile... La vârsta de douăzeci de ani, 
când iese în lume, raţiunea tânărului este stimulată simultan cu mândria. 
În primul rând, indiferent care ar fi ea, societatea în care ar evolua raţiunea 
pură este vrednică de dispreţ, căci nu a fost construită de un legislator filo- 
sof potrivit unui principiu, ci generaţii succesive au aşezat-o potrivit ne- 
voilor lor multiple şi în continuă schimbare. Nu este produsul logicii, ci al 
istoriei şi tânărul gânditor ridică din umeri la vederea acestui edificiu vechi, 
al cărui amplasament este arbitrar, a cărui arhitectură este incoerentă şi ale 
cărei inconveniente sunt evidente... Majoritatea tinerilor şi în special cei 
care trebuie să-şi croiască un drum în viaţă, sunt mai mult sau mai puţin ia- 
cobini la părăsirea colegiului... lacobinismul s-a născut din descompunerea 
socială, la fel cum ciupercile se nasc din solul aflat în fermentație. Să ne gân- 
dim la monumentele autentice de gândire — discursurile lui Robespierre şi 
Saint-Just, dezbaterile Adunării Legislative şi ale Convenţiei, tiradele mora- 
lizatoare, discursurile şi rapoartele girondinilor şi montaniarzilor. Niciodată 
omul nu a vorbit atât de mult pentru a spune atât de puţin; verbiajul gol şi 
emfaza bombastică îneacă orice adevăr care s-ar putea afla sub monotonia 
şi flatulenţa lor. lacobinul este plin de respect pentru fantomele creierului 
său gânditor; în ochii lui, ele sunt mai reale decât oamenii vii şi sufragiul 
lor este unicul sufragiu pe care îl recunoaşte — mărşăluieşte înainte cu toată 
sinceritatea, în fruntea procesiunii de adepţi imaginari. Milioanele de vo- 
inţe metafizice pe care şi le-a creat după imaginea propriei sale voințe îl 
sprijină prin asentimentul lor unanim, iar el scoate în evidenţă, ca un cor 
de triumf şi aclamații, ecoul interior al propriei sale voci.“ 

Deşi admir descrierea lui Taine, cred că nu a surprins exact psi- 
hologia iacobinului. 

Mintea adevăratului iacobin, în vremea Revoluţiei ca şi acum, 
a fost compusă din elemente pe care trebuie să le analizăm dacă 
vrem să le înţelegem funcţiile. 

Această analiză va demonstra în primul rând că iacobinul nu 
este un raţionalist, ci un credincios. Departe de a-şi întemeia cre- 
dinţa pe rațiune, modelează raţiunea după credinţa lui şi cu toate 

că discursurile lui sunt inundate de raţionalism, îl foloseşte foarte 
puţin în gândirea şi comportamentul său. 

Un iacobin care ar raţiona atât de mult pe cât este acuzat că 
ar raţiona, ar fi uneori accesibil pentru vocea raţiunii. Judecând după 
ceea ce se întâmplă, se observă că, din vremea Revoluţiei şi până 
în zilele noastre, iacobinul nu este niciodată influenţat de rațiune, 
indiferent cât de justă ar fi ea şi exact în asta rezidă forţa lui. 

Şi de ce nu este accesibil pentru rațiune? Pur şi simplu din 
cauza că viziunea sa, întotdeauna extrem de limitată, nu îi permite 
să se opună impulsurilor puternice şi pline de pasiune care îl că- 
lăuzesc. 

Aceste două elemente, raţiunea slabă şi pasiunile puternice, 
nu ar constitui, ele singure, mintea iacobinului. Mai este ceva. 

Pasiunea sprijină convingerile, dar rareori se întâmplă să le şi 
creeze. Este dovedit că adevăratul iacobin are convingeri puternice. 
Ce mai înseamnă să le susţină? Aici intră în joc elementele mistice 
a căror acţiune am studiat-o deja. lacobinul este un mistic care a 
şi formulelor, el le atribuie puteri misterioase. Pentru a sluji aceste 
divinităţi exigente, nu se reţine nici de la cele mai violente măsuri. 
Legile votate de iacobinii noştri moderni dau exemple în sprijinul 
acestui fapt. 

Mentalitatea iacobină este caracteristică în special personali- 
tăţilor înguste şi pasionate. Presupune, de fapt, o minte îngustă şi 
rigidă, inaccesibilă oricăror critici şi considerente cu excepţia celor 
care constituie propria lui credinţă. 

Elementele mistice şi afective care domină mintea iacobinului 
îl condamnă la o simplitate extremă. Sesizând numai relaţiile su- 
perficiale ale lucrurilor, nimic nu-l împiedică să adopte pentru aceste 
realităţi imagini himerice născute din imaginaţia lui. Succesiunea 
fenomenelor şi rezultatul lor îi scapă. Nu-şi ridică niciodată ochii de 
la visul lui. 

După cum putem vedea, nu prin dezvoltarea raţiunii sale lo- 
gice excelează iacobinul. Are o logică foarte restrânsă de acest gen 
şi, prin urmare, adeseori devine periculos. Acolo unde un om raţio- 
nal al ezita sau s-ar opri, iacobinul, care îşi pune raţiunea slabă în 
slujba impulsurilor, merge mai departe cu hotărâre. 

Astfel încât, deşi iacobinul este un mare raţional, asta nu în- 
seamnă că este călăuzit în cea mai mică măsură de rațiune. Când 

îşi imaginează că este îndrumat de rațiune, de fapt pasiunile şi mis- 
ticismul lui sunt cele care îl călăuzesc. Asemenea tuturor celor care 
sunt convinşi şi încorsetaţi între zidurile credinţei, el nu poate să 
scape niciodată dintre ele. 

Teolog cu adevărat agresiv, este uimitor de asemănător disci- 
polilor lui Calvin descrişi într-un capitol anterior. Hipnotizaţi de cre- 
dinţă, nimic nu-i poate abate de la scopul lor. Oricine contrazicea 
obiectul credinţei lor era considerat vrednic de moarte. Şi ei păreau 
să fie nişte raţionali puternici. Neştiutori, ca iacobinii, în privinţa 
forţelor secrete care îi propulsau, credeau că raţiunea le era unicul 
ghid, în timp ce, în realitate, erau sclavii misticismului şi pasiunii. 

lacobinul cu adevărat raţional ar fi incomprehensibil şi ar face 
ca pur şi simplu raţiunea să dispară. Dimpotrivă, iacobinul pasionat 
şi mistic este uşor de înţeles. 

În aceste trei elemente — o putere redusă de a raţiona, pasi- 
uni puternice şi un misticism intens — avem adevăratele compo- 
nente ale minţii iacobinului. 


Capitolul IlI 


Mentalităţile revoluţionară şi criminală 


1. Mentalitatea revoluţionară 


Tocmai am văzut că elementele mistice constituie unul din 
componentele mentalităţii iacobine. Acum vom vedea că intră într-o 
altă formă de mentalitate care este de asemenea clar definită, men- 
talitatea revoluţionară. 

În toate epocile, societăţile au avut un anumit număr de spi- 
rite neliniştite, instabile şi nemulţumite, gata să se răzvrătească îm- 
potriva oricărei ordini înrădăcinate a lucrurilor. Aceşti oameni sunt 
impulsionaţi pur şi simplu de iubirea de revoltă şi dacă o putere ma- 
gică ar putea să le împlinească toate dorinţele, pur şi simplu s-ar 
revolta din nou. 

Această mentalitate specială rezultă adeseori dintr-o adaptare 
inadecvată a individului la mediu, ori dintr-un exces de misticism, 
însă poate să fie şi o simplă chestiune de temperament sau să re- 
zulte în urma unor tulburări patologice. 

Nevoia de revoltă prezintă grade foarte diferite de intensitate, 
de la simpla nemulţumire exprimată în cuvinte îndreptate împotriva 
oamenilor şi a lucrurilor, până la nevoia lor de distrugere. Uneori, 
individul întoarce împotriva lui însuşi frenezia revoluţionară pe care 
nu şi-o poate manifesta altfel. Rusia este plină de asemenea nebuni 
care, nemulţumiţi doar să incendieze sau să arunce bombe la în- 
tâmplare, în mulţime, în cele din urmă se automutilează, la fel ca 
secta scopiţilor şi altele asemenea. 

Rebelii eterni sunt în general fiinţe deosebit de influenţabile, 
a căror mentalitate mistică este obsedată de idei fixe. În ciuda apa- 
rentei energii, indicată de acţiunile lor, sunt în realitate persoane 
slabe şi incapabile să se stăpânească suficient pentru a se opune 

impulsurilor care îi stăpânesc. Spiritul mistic care îi animă le furni- 
zează pretexte pentru violenţă şi le permite să se creadă mari re- 
formatori. 

În vremuri normale, rebelii din orice societate sunt supuşi con- 
strângerilor legilor, mediului — pe scurt, tuturor constrângerilor so- 
ciale — şi, prin urmare, rămân nedetectaţi. Însă de îndată ce începe 
o perioadă de tulburări, aceste constrângeri slăbesc tot mai mult şi 
rebelul poate să-şi dea frâu liber instinctelor. Şi atunci devine liderul 
acreditat al unei mişcări. Motivul revoluţiei contează prea puţin 
pentru el; îşi va da viaţa indiferent dacă steagul e roşu sau alb, ori 
pentru eliberarea unei ţări de care abia dacă a auzit. 

Spiritul revoluţionar nu este întotdeauna împins spre extreme 
care îl fac periculos. Atunci când, în loc să îl capete din impulsuri 
afective sau mistice, are origini intelectuale, spiritul revoluţionar 
poate să devină o sursă de progres. Mulțumită acestor spirite care 
sunt suficient de independente pentru a fi intelectual revoluţionare, 
civilizaţia este capabilă să scape din jugul tradiţiei şi obiceiurilor, 
când acesta devine prea greu. Ştiinţele, artele şi industriile mai ales, 
au progresat cu ajutorul unor asemenea oameni. Galileo, Lavoisier, 
Darwin şi Pasteur au fost asemenea revoluționari. 

Nu este necesar ca o naţiune să posede un număr mare de 
asemenea spirite, îi sunt de ajuns o parte din ele. Fără ele, oamenii 
ar trăi în continuare în peşteri. 

Îndrăzneala revoluţionară care se materializează prin desco- 
periri este o facultate foarte rară. Are nevoie în special de o suficientă 
independenţă a minţii pentru a scăpa de influenţa opiniilor actuale 
şi de o judecată care să poată pricepe, prin analogii de suprafaţă, 
realităţile ascunse. Această formă a spiritului revoluţionar este crea- 
tivă, în timp ce forma analizată anterior este distructivă. 

Prin urmare, mentalitatea revoluţionară poate fi comparată cu 
anumite stări fiziologice din viaţa individului, stări care în mod nor- 
mal sunt utile, dar care, când sunt exagerate, capătă o formă pato- 
logică, întotdeauna nocivă. 


2. Mentalitatea criminală 


Toate societăţile civilizate trag după ele în mod inevitabil un 
reziduu de degeneraţi, neadaptaţi, de persoane afectate de diverse 

tare. Vagabonzi, cerşetori, oameni care fug de justiţie, hoţi, asasini 
şi oameni care mor de foame, care trăiesc de pe o zi pe alta, pot să 
constituie populaţia criminală a marilor oraşe. În vremuri obişnuite, 
aceste deşeuri ale civilizaţiei sunt mai mult sau mai puţin supuse la 
constrângeri de către poliţie. În timpul revoluțiilor, nimic nu le mai 
constrânge şi pot să-şi satisfacă libere instinctele de crimă şi jaf. În 
drojdia societăţii, revoluționarii tuturor timpurilor pot fi siguri că-şi 
vor găsi recruți. Dornici numai să ucidă şi să jefuiască, prea puţin con- 
tează pentru ei cauza pe care sunt puşi să jure să o apere. Dacă şan- 
sele de crimă şi jaf sunt mai bune în tabăra atacată, îşi schimbă 
prompt drapelul. 

La aceşti criminali, foarte adecvat numiţi astfel, plaga incurabilă 
a societăţii, trebuie să mai adunăm clasa semi-criminalilor. Răufăcă- 
tori de ocazie, nu se revoltă niciodată câtă vreme frica de ordinea de 
drept îi constrânge, dar de îndată ce aceasta slăbeşte, se înrolează 
în armata revoluţiei. 

Aceste două categorii — criminalii obişnuiţi şi de ocazie — for- 
mează o armată de dezordine care nu este bună de altceva decât 
de crearea dezordinii. Toţi revoluționarii, toţi fondatorii de ligi religi- 
oase sau politice, au contat în mod permanent pe ajutorul lor. 

Am afirmat deja că această populaţie, cu mentalitatea ei crimi- 
nală, a exercitat o influenţă considerabilă în cursul Revoluţiei Fran- 
ceze. A figurat întotdeauna în primele rânduri ale revoltelor care se 
produceau aproape zilnic. Anumiți filosofi au vorbit cu respect şi 
emoție despre modul în care poporul suveran a impus Convenţiei 
voinţa sa, invadând sala înarmat cu sulițe, ale căror vârfuri erau ade- 
seori decorate cu capete proaspăt tăiate. Dacă analizăm elementele 
care alcătuiau pretinsele delegaţii ale poporului suveran, în afara 
unui număr mic de oameni simpli, care se supuneau impulsurilor 
conducătorului, masa era formată aproape întotdeauna, pe de-a 
întregul, din bandiții despre care am vorbit. Lor li se datorau nenu- 
măratele crime pentru care au fost tipice masacrele din septembrie 
şi uciderea prinţesei de Lamballe. 

Ei au terorizat toate marile Adunări, de la Adunarea Constituantă 
la Convenţie şi timp de zece ani au contribuit la devastarea Franţei. 
Dacă printr-un miracol, această armată de criminali putea fi eliminată, 
desfăşurarea Revoluţiei ar fi fost foarte diferită. Ei sunt cei care au 
pătat-o cu sânge, din zori până la declin. Rațiunea nu putea să rea- 
lizeze nimic cu ei, însă ei puteau să facă foarte multe împotriva raţiunii. 


Capitolul IV 


Psihologia mulțimilor revoluţionare 


1. Caracteristicile generale ale mulţimii 


Indiferent de origine, revoluțiile nu-şi produc efectul deplin 
până nu pătrund în sufletul mulțimilor. Prin urmare, revoluțiile re- 
prezintă o consecinţă a psihologiei mulțimilor. 

Cu toate că am studiat psihologia colectivă pe larg într-un alt 
volum, trebuie să reamintesc aici principalele sale legi. 

Omul, ca parte a unei mulţimi, este o fiinţă foarte diferită de 
acelaşi om luat ca individ izolat. individualitatea lui conştientă dis- 
pare cu totul în personalitatea inconștientă a mulţimii. 

Contactul material nu este absolut necesar pentru a produce 
în individ mentalitatea mulţimii. Pasiunile şi sentimentele comune, 
provocate de anumite evenimente, sunt adeseori suficiente pentru 
a o crea. 

Mintea colectivă, formată pe moment, reprezintă un gen foarte 
special de agregat. Principala sa particularitate este că e dominată 
complet de elementele inconştientului şi este supusă unei logici co- 
lective speciale. 

Printre celelalte caracteristici ale mulţimii, trebuie să menţio- 
nez infinita ei credulitate şi exagerata sensibilitate, miopia şi incapa- 
citatea de a răspunde la influenţele raţiunii. Afirmarea, contagiunea, 
repetiţia şi prestigiul, constituie aproape singurele mijloace de con- 
vingere a lor. Realitatea şi experienţa nu au nici un fel de efect asupra 
lor. Mulțimea va accepta orice; nimic nu e imposibil în ochii mulţimii. 

Datorită extremei sensibilităţi a mulțimilor, sentimentele lor, 
bune sau rele, sunt întotdeauna exagerate. Această exagerare se am- 
plifică şi mai mult în timpul revoluțiilor. Şi atunci, cea mai mică in- 
citare va determina mulţimea să acţioneze cu cea mai mare furie. 

Credulitatea lor, atât de mare chiar şi în stare normală, este mărită 
şi mai mult; cele mai improbabile afirmaţii sunt acceptate. Arthur 
Young relatează că atunci când a vizitat izvoarele de lângă Clermont, 
în vremea Revoluţiei Franceze, ghidul lui a fost oprit de oameni care 
erau convinşi că veniseră acolo din porunca reginei pentru a mina şi 
a arunca în aer oraşul. Au fost puse în circulaţie cele mai oribile 
poveşti referitoare la familia regală, prezentând-o ca un cuib de 
vârcolaci şi de vampiri. 

Aceste diverse caracteristici arată că omul din mulţime co- 
boară foarte jos pe scara civilizaţiei. Devine un sălbatic, cu cusururile 
şi calităţile sălbaticului, cu toată violenţa, entuziasmul şi eroismul lui 
instantanee. În domeniul moral şi sentimental, poate să fie superi- 
orul lui. O mulţime va comite la fel de uşor o crimă şi un act de ab- 
negaţie. 

Caracteristicile personale dispar în mulţime, care exercită o 
influenţă extraordinară asupra indivizilor care o alcătuiesc. Avarul 
devine generos, scepticul devine credincios, omul onest devine un 
criminal, laşul erou. Exemple de asemenea transformări au fost abun- 
dente în timpul marii Revoluții. 

Ca parte a unui juriu sau al unui parlament, omul colectiv dă 
verdicte şi aprobă legi la care nu ar fi visat niciodată în condiţia sa 
izolată. 

Una dintre consecinţele cele mai notabile ale influenţei unei 
colectivităţi asupra indivizilor care o formează este unificarea senti- 
mentelor şi voinţelor. Această unitate psihologică este cea care con- 
feră mulţimii o forţă remarcabilă. 

Formarea unei asemenea unităţi mentale rezultă în principal 
de pe urma faptului că într-o mulţime, gesturile şi acţiunile sunt ex- 
trem de contagioase. Aclamaţiile de ură, furie sau iubire sunt ime- 
diat aprobate şi repetate. 

Care este originea acestor sentimente comune, a acestei voințe 
comune? Sunt propagate prin contagiune, însă este necesar un punct 
de pornire înainte ca această contagiune să îşi facă efectul. În absenţa 
unui conducător, mulţimea este o entitate amorfă, incapabilă de 
acţiune. 

Cunoaşterea legilor legate de psihologia mulțimilor este indis- 
pensabilă pentru interpretarea elementelor Revoluţiei şi pentru o 
înţelegere a comportamentului adunărilor revoluţionare, precum 

şi a transformărilor singulare ale indivizilor care formează o parte 
din ele. Împinse de forţele inconştiente ale sufletului colectiv, cel 
mai frecvent mulțimile spun ce nu aveau intenţia să spună şi vo- 
tează ceea ce nu ar fi vrut să voteze. 

Cu toate că legile psihologiei colective au fost ghicite instinctiv 
de oameni de stat cu staturi superioare, multe guverne nu le-au în- 
teles şi nu le înţeleg nici acum. Şi tocmai din cauză că nu le-au în- 
teles, atât de multe dintre ele au căzut atât de uşor. Când vedem 
uşurinţa cu care sunt răsturnate de la putere de o revoltă nesem- 
nificativă anumite guverne — cum s-a întâmplat în cazul monarhiei 
lui Ludovic-Filip — pericolele şi ignoranţa psihologiei colective sunt 
evidente. Mareşalul care comanda trupele în anul 1848, trupe mai 
mult decât suficiente pentru apărarea regelui, în mod sigur nu a în- 
teles că din momentul în care a permis mulţimii să se amestece cu 
trupele, acestea din urmă, paralizate de sugestie şi contagiune, aveau 
să înceteze să-şi facă datoria. După cum nu a ştiut nici că, aşa cum 
mulţimea este extrem de sensibilă la prestigiu, ea are nevoie şi de 
o mare desfăşurare de forţe care să o impresioneze şi că o aseme- 
nea desfăşurare de forță suprimă imediat demonstrațiile ostile. Nu 
a ştiut nici că toate adunările trebuie să fie dispersate imediat. Toate 
aceste lucruri au fost arătate de experienţă, dar în 1848, aceste lecţii 
nu fuseseră pricepute. În momentul marii Revoluții, psihologia mul- 
ţimilor era înţeleasă chiar şi mai puţin. 


2. Cum limitează stabilitatea minţii rasiale, 
oscilaţiile minţii mulţimii 


Dintr-un anumit punct de vedere, un popor poate să fie ase- 
mănat cu o mulţime. Are anumite caracteristici, însă oscilaţiile aces- 
tora sunt limitate de sufletul sau mintea rasei. Mintea rasei are o 
fixitate necunoscută minţii tranzitorii a mulţimii. 

Când un popor posedă un suflet ancestral înrădăcinat de un 
trecut îndelungat, sufletul mulţimii este întotdeauna dominat de 
acesta. 

Poporul se deosebeşte de mulţime prin faptul că este compus 
dintr-o serie de grupuri, fiecare având interese şi pasiuni diferite. În 
cadrul unei mulţimi propriu-zise — o adunare populară, de exemplu 

— există unităţi care pot să aparţină unor categorii sociale foarte 
diferite. 

Uneori, poporul pare la fel de mobil ca mulţimea, dar trebuie 
să nu uităm că în spatele mobilităţii sale, a entuziasmului, a violen- 
tei şi distructivităţii sale, persistă instincte extrem de tenace şi con- 
servatoare ale minţii rasiale. Istoria revoluţiei şi secolul care i-a urmat 
ne arată că spiritul de conservare în cele din urmă înfrânge spiritul 
distructiv. Nu numai un singur sistem de guvernare care a fost des- 
trămat de popor, a fost apoi restaurat de popor. 

Nu este la fel de simplu să se acţioneze asupra minţii poporu- 
lui — respectiv, a minţii rasei — ca asupra minţii unei mulţimi. Mijloa- 
cele de acţiune sunt indirecte şi lente (ziare, conferinţe, discursuri, 
cărţi etc.) Elementele de convingere intră întotdeauna sub titluri deja 
create: afirmarea, repetarea, prestigiul şi contagiunea. 

Contagiunea mentală poate să afecteze instantaneu un întreg 
popor, însă mai adesea operează lent, insinuându-se dintr-un grup 
în altul. Aşa a fost în cazul Reformei propagate în Franţa. 

Poporul este cu mult mai puţin activ decât o mulţime; însă 
anumite evenimente — insulte naţionale, ameninţări cu invazia etc. — 
pot să îl incite instantaneu. Un asemenea fenomen a fost observat 
cu mai multe ocazii în timpul Revoluţiei şi în special în momentul 
apariţiei insolentului manifest emis de ducele de Brunswick. Ducele 
cunoştea într-adevăr foarte puţin psihologia rasei franceze, când şi-a 
proferat amenințările. Nu numai că a prejudiciat considerabil cauza 
lui Ludovic al XVI-lea; şi-a afectat-o şi pe a sa, de vreme ce interven- 
ţia lui a ridicat din pământ, din iarbă verde o armată dornică să lupte 
împotriva lui. 

Această bruscă explozie sentimentală în rândurile unei întregi 
rase a fost observată la toate popoarele. Napoleon nu a înţeles forța 
unei asemenea explozii când a invadat Rusia şi Spania. Este foarte 
uşor ca mintea facilă a unui popor să fie dezintegrată, dar nu se poate 
face nimic cu sufletul permanent al unei rase. 

Laolaltă cu caracteristicile minţii populare, trebuie să menţio- 
nez că la toate popoarele şi la toate vârstele, mintea populară a fost 
saturată cu misticism. Poporul va fi întotdeauna convins că fiinţele 
superioare — divinităţile, guvernele sau marii oameni — au puterea 
de a schimba lucrurile după dorinţă. Această latură mistică produce 
o puternică nevoie de venerație. Poporul trebuie să aibă un fetiş, fie 

un om, fie o doctrină. Acesta este motivul pentru care, când este 
ameninţat cu anarhia, cheamă un Mesia care să-l salveze. 

Asemenea mulţimii, dar mai lent, poporul trece de la vene- 
raţie la ură. Este posibil ca cineva să fie eroul poporului la un mo- 
ment dat şi în cele din urmă să se aleagă cu blestemele lui. Aceste 
schimbări ale opiniei populare referitoare la personalităţile politice 
pot fi observate în toate timpurile. Istoria lui Cromwell ne furnizează 
un exemplu foarte ciudat.* 


3. Rolul conducătorului în mişcările revoluţionare 


Toate felurile de mulţimi — omogene şi heterogene, adunările, 
popoarele, cluburile etc. — sunt, aşa cum am repetat ades, agregate 
incapabile de unitate şi acţiune, câtă vreme nu-şi găsesc un stăpân 
care să le conducă. 

Am arătat în altă parte, folosind anumite experimente psiho- 
logice, că mintea colectivă inconştientă a mulţimii pare să fie legată 
de mintea conducătorului. Acesta din urmă îi conferă o unică voinţă 
şi îi impune supunerea absolută. 

Conducătorul acţionează în special prin sugestie. Succesul lui 
depinde de modul de provocare a acestei sugestii. Multe experimente 
au arătat până în ce măsură poate să fie supusă sugestiei o colec- 
tivitate. 

Potrivit sugestiilor conducătorilor, mulţimea va fi calmă, furi- 
oasă, criminală sau eroică. Aceste sugestii diverse pot părea uneori 
să prezinte un aspect raţional, însă vor părea doar raţionale. În rea- 
litate, mulţimea nu este accesibilă raţiunii; singurele idei capabile 
să o influenţeze vor fi întotdeauna sentimentele evocate sub forma 
imaginilor. 

Istoria Revoluţiei ne arată pe fiecare pagină a ei cât de uşor ur- 
mează mulţimea cele mai contradictorii impulsuri date de diverşii ei 
conducători. O vedem aplaudând la fel de viguros la victoria giron- 
dinilor, a hebertiştilor, a dantoniştilot şi a teroriştilor, ca şi la căderea 


* După răsturnarea de la putere a unei dinastii şi refuzarea coroanei, a fost îngro- 
pat ca un rege, printre regi. Doi ani mai târziu, trupul său a fost smuls din mor- 
mânt şi capul, tăiat de un călău, a fost expus deasupra porţii Parlamentului. Cu 
puţin timp în urmă, i-a fost ridicată o statuie. Vechiul anarhist transformat în au- 
tocrat figurează acum în galeria semizeilor. 

lor succesivă. De asemenea, putem fi cât se poate de siguri că mul- 
ţimea nu a înţeles nimic din toate aceste evenimente. 

De la distanţă, nu se poate percepe decât confuz rolul jucat de 
conducători, pentru că, de regulă, aceştia acţionează din umbră. Pen- 
tru a înţelege clar acest lucru, trebuie să-i studiem prin prisma eve- 
nimentelor contemporane. Pe urmă vom vedea cât de uşor poate 
să provoace conducătorul cele mai violente mişcări populare. Nu mă 
gândesc aici la grevele poştaşilor sau ale feroviarilor, în cazul cărora 
pot să intervină nemulţumirile salariaţilor, ci la evenimentele de care 
mulţimea nu este câtuşi de puţin interesată. Aşa, de exemplu, a fost 
cazul revoltei populare provocată de câţiva conducători socialişti în 
rândurile populaţiei Parisului, în ziua executării lui Ferrer, în Spania. 
Mulțimea franceză nu auzise niciodată de Ferrer. În Spania, execuţia 
lui a trecut aproape neobservată. În Paris, incitările câtorva condu- 
cători au fost suficiente pentru a trimite o armată populară regulată 
împotriva ambasadei Spaniei, cu intenţia de a o incendia. A trebuie 
să se facă uz de o parte din garnizoană pentru protecţia ei. Respinşi 
energic, asaltatorii s-au mulţumit să jefuiască vreo câteva magazine 
şi să construiască vreo câteva baricade. 

În acelaşi timp, conducătorii au mai dat o dovadă a influenţei 
lor. Înţelegând în cele din urmă că incendierea unei ambasade stră- 
ine putea să fie extrem de periculoasă, ei au ordonat o demonstraţie 
paşnică a doua zi şi au fost ascultați cu tot atâta înţelegere ca atunci 
când ordonaseră revolta cât se poate de violentă. Nici un alt exem- 
plu nu ar putea să arate mai bine importanţa conducătorilor şi su- 
punerea mulţimii. 

Istorici care, de la Michelet la Aulard, au reprezentat mulţimea 
revoluţionară ca acţionând la propria iniţiativă, fără conducători, nu-i 
înţeleg psihologia. 


Capitolul V 


Psihologia adunărilor revoluţionare 


1. Caracteristicile psihologice ale marilor Adunări Revoluţionare 


O mare adunare politică, un parlament de exemplu, este o mul- 
time, dar o mulţime care uneori eşuează în privinţa unei acţiuni efec- 
tive, din cauza sentimentelor contrare ale grupurilor ostile care o 
alcătuiesc. 

Prezenţa acestor grupuri, impulsionate de interese diferite, tre- 
buie să ne facă să considerăm adunarea ca fiind formată din mul- 
timi suprapuse şi heterogene, fiecare ascultând anumiţi conducători. 
Legea unităţii mentale a mulțimilor se manifestă numai în cadrul 
fiecărui grup şi doar ca rezultat al unor circumstanţe excepţionale 
grupuri diferite acţionează cu un scop singular. 

Fiecare grup din cadrul unei adunări reprezintă o singură fiinţă. 
Indivizii care contribuie la formarea acestei fiinţe nu mai sunt ei în- 
şişi şi vor vota fără ezitare împotriva convingerilor şi dorințelor pro- 
prii. În ajunul zilei în care Ludovic al XVI-lea avea să fie condamnat, 
Vergniaud a protestat cu indignare împotriva sugestiei că ar fi trebuit 
să voteze pentru moartea regelui; însă aşa a votat a doua zi. 

Acţiunea unui grup constă în principal în întărirea opiniilor ezi- 
tante. Toate convingerile individuale slabe sunt confirmate atunci 
când devin colective. 

Conducătorii cu o mare reputaţie sau de o neobişnuită violenţă 
pot uneori, acţionând asupra tuturor grupurilor unei adunări, să facă 
din ele o singură mulţime. Majoritatea membrilor Convenţiei a adop- 
tat măsuri complet contrarii opiniilor lor, sub influenţa unui număr 
foarte mic de asemenea conducători. 

Colectivităţile au cedat întotdeauna în faţa sectarilor activi. 
Istoria adunărilor revoluţionare ne arată cât de timide au fost, în 

faţa conducătorilor revoltelor populare, în ciuda îndrăznelii limba- 
jului lor referitor la regi. Invazia unei bande de fanatici comandaţi 
de un conducător imperios a fost suficientă ca să-i facă să voteze 
pe loc cele mai absurde şi mai contradictorii măsuri. 

O adunare, având caracteristicile unei mulţimi, ca şi mulţimea, 
va fi extremă în sentimente. Excesivă în violenţă, va fi excesivă în la- 
şitate. În general, va fi insolentă faţă de cei slabi şi servilă faţă de 
cei puternici. 

Ne amintim umilinţa înfiorătoare a Parlamentului, când tână- 
rul Ludovic al XIV-lea a intrat, cu biciuşca în mână, să-ţi ţină scurtul 
discurs. Ştim cu ce impertinenţă crescândă, l-a tratat Adunarea Con- 
stituantă pe Ludovic al XVI-lea, simțind că regele începe să fie lipsit 
de apărare. În sfârşit, ne amintim teroarea Convenţiei sub condu- 
cerea lui Robespierre. 

Această caracteristică a adunărilor fiind lege general valabilă, 
convocarea unei adunări de către un suveran când puterea i se cla- 
tină, trebuie să fie considerată o grosolană eroare de psihologie. Adu- 
narea Stărilor Generale i-a costat viaţa pe Ludovic al XVI-lea. L-a făcut 
pe Henric al III-lea aproape să-şi piardă tronul, atunci când, obligat 
să părăsească Parisul, a avut nefericita idee de a aduna Stările la 
Blois. Conştientă de slăbiciunea regelui, Adunarea Stărilor s-a ma- 
nifestat pe loc în calitatea de stăpână a situaţiei, modificând taxele, 
demiţând oficiali şi susţinând că trebuia ca deciziile sale să aibă pu- 
tere de lege. 

Această exagerare progresivă a sentimentelor a fost demon- 
strată clar în toate adunările Revoluţiei. Adunarea Constituantă, la 
început extrem de respectuoasă faţă de autoritatea regală şi de 
prerogativele acesteia, s-a proclamat în cele din urmă Adunare su- 
verană şi l-a tratat pe Ludovic al XVI-lea ca şi cum ar fi fost doar un 
simplu oficial. Convenţia, după începuturi relativ modeste, a sfârşit 
cu o formă preliminară de Teroare, când judecăţile mai erau încon- 
jurate, încă, de anumite garanţii legale: pe urmă, sporindu-şi repede 
propriile puteri, a impus o lege care priva toate persoanele acuzate 
de dreptul la apărare, permiţând condamnarea lor în virtutea sim- 
plei suspiciuni de vinovăţie. Cedând din ce în ce mai mult freneziei 
sale sângeroase, în cele din urmă s-a decimat singură. Girondinii, 
herbertiştii, dantoniştii şi robespierriştii şi-au pus capăt succesiv 
carierelor în mâinile călăilor. 

Această exagerare a sentimentelor adunărilor explică de ce au 
fost întotdeauna atât de puţin capabile să îşi controleze propriile 
destine şi de ce atât de frecvent au ajuns la finaluri cu totul diferite 
de scopurile propuse. Catolică şi regalistă, Adunarea Constituantă, 
în locul monarhiei constituţionale pe care voia s-o instaureze şi a 
religiei pe care voia s-o apere, a condus rapid Franţa la o republică 
violentă şi la persecuții îndreptate împotriva clerului. 

Adunările politice sunt compuse, după cum am văzut, din gru- 
puri heterogene, dar au fost formate uneori şi din grupuri omogene, 
de exemplu anumite cluburi, care au jucat un rol enorm în cursul 
Revoluţiei şi a căror psihologie merită o examinare specială. 


2. Psihologia cluburilor revoluţionare 


Micile adunări de oameni care au aceleaşi opinii, aceleaşi cre- 
dinţe şi aceleaşi interese, care elimină toate vocile disonante, se de- 
osebesc de marile adunări prin unitatea sentimentelor lor şi, prin 
urmare, a voinţei lor. Aşa au fost comunele, congregaţiile religioase, 
corporaţiile şi cluburile din cursul Revoluţiei, societăţile secrete din 
timpul primei jumătăţi a secolului XIX şi francmasonii şi sindicalişti 
zilelor noastre. 

Punctele de diferenţă dintre o adunare heterogenă şi un club 
omogen trebuie să fie înţelese temeinic dacă vrem să înţelegem 
desfăşurarea Revoluţiei Franceze. Anterior Directoratului şi în spe- 
cial în timpul Convenţiei, Revoluţia a fost condusă de cluburi. 

În ciuda unităţii de voinţă, datorată absenței taberelor opo- 
nente, cluburile se supun legilor psihologiei mulțimilor. În consecinţă, 
sunt subjugate de conducători. Observăm acest lucru în special în 
cazul clubului iacobin, care era dominat de Robespierre. 

Rolul de conducător al unui club, al unei mulţimi omogene, 
este cu mult mai greu decât acela al conducătorului unei mulţimi 
heterogene. Aceasta din urmă poate fi condusă cu uşurinţă atin- 
gându-se un număr mic de coarde, însă în cazul unui grup omo- 
gen cum este clubul, ale cărui sentimente şi interese sunt identice, 
conducătorul trebuie să ştie cum să creeze o anumită stare de spirit 
şi adeseori este el însuşi condus. 

O parte a forţei aglomerărilor omogene rezidă în anonimatul 
lor. Ştim că în timpul Comunei din 1871, câteva ordine anonime au 

fost suficiente pentru incendierea celor mai frumoase monumente 
din Paris: Primăria, palatul Tuileries, Curtea de Conturi, clădirea Le- 
giunii de Onoare şi altele. Un ordin scurt din partea comitetelor ano- 
nime, „Ardeţi Finanţele, ardeţi Tuileriile“ etc., a fost executat imediat. 
Doar o şansă nesperată a salvat Luvrul şi colecţiile sale. Ştim, de 
asemenea, ce atenţie religioasă se acordă în zilele noastre celor 
mai absurde dispoziţii ale conducătorilor anonimi ai sindicatelor. 

Cluburile din Paris şi Comuna insurecţională nu au fost nici 
ele mai puţin scrupulos ascultate în timpul Revoluţiei. Un ordin 
emanat de la ele era suficient pentru a dezlănţui împotriva Adu- 
nării o armată populară care să-şi dicteze voinţa. 

Rezumând istoria Convenţiei într-un alt capitol, vom vedea cât 
de frecvente au fost aceste erupții şi cu cât servilism Adunarea, 
care potrivit legendelor era atât de puternică, s-a înclinat în faţa 
celor mai imperative porunci ale unei mâini de revoltați. Învăţând 
din experienţă, Directoratul a închis cluburile şi a pus capăt inva- 
ziilor plebei, trăgând energic în gloată. 

Convenţia a înţeles devreme superioritatea grupurilor omo- 
gene faţă de adunările heterogene în chestiuni de guvernare, motiv 
pentru care s-a subîmpărțit în comitete compuse, fiecare, dintr-un 
număr limitat de membri. Aceste comitete — de Siguranţă Publică, 
Finanţe etc. — au format mici adunări suverane în cadrul unei Adu- 
nări mai largi. Puterea lor a fost ţinută sub control numai prin pu- 
terea cluburilor. 

Considerentele anterioare arată puterea grupurilor asupra vo- 
inţei membrilor care le alcătuiesc. Dacă grupul este omogen, această 
acţiune este considerabilă; dacă este heterogen, acţionează mai slab 
dar tot poate să devină importantă, fie din cauză că grupurile mai 
puternice ale unei adunări le vor domina pe acelea a căror coeziune 
este mai slabă sau pentru că anumite sentimente contagioase se vor 
extinde adeseori singure la toţi membrii unei adunări. 

Un exemplu memorabil de asemenea influenţă a grupurilor a 
apărut în perioada Revoluţiei, când, în noaptea de 4 august, nobilii 
au votat, la propunerea unuia dintre membrii lor, abandonarea pri- 
vilegiilor feudale. Însă ştim că Revoluţia a izbucnit, în parte, din cauza 
refuzului clerului şi nobililor de a renunţa la privilegiile lor. De ce au 
refuzat, la început, să renunţe la ele? Pur şi simplu pentru că oamenii 

dintr-o mulţime nu acţionează aşa cum ar face-o individual. In- 
dividual, nici un membru al nobilimii nu şi-ar fi abandonat vreodată 
drepturile. 


3. O explicaţie a exagerării progresive 
a sentimentelor în adunări 


Dacă sentimentele colective ar fi posibil de supus unor măsu- 
rători cantitative exacte, le-am putea translata într-o curbă care, 
după o iniţială creştere graduală, ar urca abrupt cu o extremă rapi- 
ditate şi pe urmă s-ar prăbuşi aproape vertical. Ecuația acestei curbe 
ar putea fi numită ecuaţia variațiilor sentimentelor colective supuse 
unei excitaţii constante. 

Nu este întotdeauna uşor de explicat accelerarea anumitor 
sentimente sub influenţa unei cauze incitante constant. Poate că, 
pe de altă parte, s-ar putea spune că legile psihologiei sunt compa- 
rabile cu cele ale mecanicii, o cauză cu dimensiuni invariabile ac- 
ţionând de o manieră constantă şi care creşte rapid intensitatea unui 
sentiment. Ştim, de exemplu, că o forţă care este constantă ca va- 
loare şi direcţie, cum ar fi gravitația, care acţionează asupra unei 
mase, va provoca o mişcare accelerată. Viteza unui obiect în cădere 
liberă, sub influenţa gravitaţiei, va fi de aproximativ 11 metri pe 
secundă în prima secundă, 22 de metri pe secundă în a doua se- 
cundă, 44 de metri pe secundă în a treia secundă, 88 de metri pe 
secundă în următoarea şi aşa mai departe. Ar fi uşor, dacă acest 
corp ar fi lăsat să cadă de la o înălţime suficient de mare, pentru a 
căpăta o viteză suficient de mare încât să perforeze o placă din oţel. 

Dar cu toate că această explicaţie este aplicabilă accelerației 
unui sentiment supus unei cauze constant iritante, ea nu ne spune 
de ce efectele accelerației sfârşesc în cele din urmă, complet şi brusc. 
O asemenea cădere este de înţeles numai dacă includem factori 
fiziologici — respectiv, dacă ne amintim că plăcerea, ca şi durerea, 
nu poate să depăşească anumite limite şi că toate senzațiile, când 
sunt prea violente, se concretizează printr-o paralizie a senzaţiei. Or- 
ganismul nostru poate să suporte un anumit nivel de plăcere, du- 
rere sau efort şi nu poate să reziste la acest maxim prea mult. Mâna 
care strânge un dinamometru îşi epuizează curând forţa şi este 
obligată să se descleşteze brusc. 

Studiul cauzelor dispariţiei rapide a anumitor grupuri de sen- 
timente în cadrul adunărilor ne va aminti faptul că, în afara taberei 
predominante prin intermediul forţei sau prestigiului său, mai există 
şi altele ale căror sentimente, reţinute de această forţă sau presti- 
giu, nu şi-au atins dezvoltarea completă. Unele circumstanţe alea- 
torii pot, cumva, să slăbească tabăra mai puternică şi atunci, imediat, 
sentimentele suprimate ale părţilor adverse pot să devină prepon- 
derente. Montaniarzii au învăţat această lecţie după Termidor. 

Toate analogiile pe care putem căuta să le facem, între legile 
fenomenelor materiale şi cele care condiţionează evoluţia factorilor 
afectivi şi mistici sunt în mod evident foarte grosiere. Şi aşa trebuie 
să fie, până când mecanismul funcţiilor cerebrale va fi mai bine în- 
teles decât astăzi. 


PARTEA A II-A 
REVOLUȚIA FRANCEZĂ 


CARTEA | 
ORIGINILE REVOLUŢIEI FRANCEZE 


Capitolul | 


Opiniile istoricilor referitoare la 
Revoluţia Franceză 


1. Istoricii Revoluţiei 


Referitor la Revoluţia Franceză au fost formulate cele mai con- 
tradictorii opinii şi cu toate că ne desparte doar un secol de peri- 
oada în chestiune, pare imposibil, deocamdată, să o judecăm cu 
calm. Din perspectiva lui Maistre a fost „o lucrare satanică“ şi „nici- 
odată acţiunea spiritului întunericului nu a fost atât de evident 
manifestată“. Din punctul de vedere al iacobinilor moderni, a rege- 
nerat rasa umană. 

Străinii care trăiesc în Franţa consideră în continuare că Re- 
voluţia Franceză este un subiect care trebuie evitat în conversații. 

„Oriunde,“ scrie Barrett Wendell, „această amintire şi aceste tradiţii 
sunt în continuare înzestrate cu o asemenea vitalitate, încât puţini oameni 
sunt capabili să le privească fără pasiune. În continuare incită atât entuzi- 
asm, cât şi resentimente; în continuare sunt apreciate cu un spirit loial şi 
arzător de partizanat. Cu cât ajungi să înţelegi mai bine Franţa, cu atât mai 
clar îţi vei da seama că până şi în zilele noastre, nici un studiu al Revoluţiei 
nu-l impresionează pe vreun francez ca fiind imparţial.“ 

Această observaţie este perfect corectă. Pentru a putea fi in- 
terpretate echitabil, trebuie ca evenimentele trecutului să nu mai 
producă rezultate şi să nu mai afecteze credinţele religioase sau 
politice a căror intoleranţă inevitabilă am pus-o în evidenţă. 

Prin urmare, nu trebuie să fim surprinşi că istoricii exprimă idei 
foarte diferite referitoare la Revoluţie. Multă vreme de acum îna- 
inte, unii vor continua să vadă în Revoluţia Franceză unul dintre cele 
mai sinistre evenimente ale istoriei, în vreme ce pentru alţii va ră- 
mâne unul dintre cele mai glorioase. 

Toţi autorii care au scris pe această temă au crezut că i-au re- 
latat desfăşurarea cu imparţialitate, dar în general n-au făcut decât 
să susţină teorii contradictorii de o distinctă simplitate. Documen- 
tele fiind nenumărate şi contradictorii, alegerea conştientă sau in- 
conştientă a surselor le-a permis pe bună dreptate acestora să îşi 
justifice propriile teorii. 


2. Teoria fatalismului în raport cu Revoluţia 


Partizanii şi detractorii Revoluţiei admit adeseori fatalitatea 
evenimentelor revoluţionare. Această teorie este bine sintetizată în 
următorul pasaj din Istoria Revoluţiei, de Emile Olivier: 

„Nimeni nu i se putea opune. Vina nu aparţine nici celor care au pie- 
rit şi nici celor care au supravieţuit; nu a existat o forţă individuală capabilă 
să schimbe elementele şi să prevadă evenimentele care s-au născut din 
natura lucrurilor şi a circumstanțelor.“ 

Taine însuşi înclină către această idee: 

„În momentul în care fost deschise lucrările Stărilor Generale, cursul 
ideilor şi al evenimentele a fost nu doar hotărât, ci chiar vizibil. Fiecare ge- 
neraţie poartă în ea însăşi propriul viitor şi propriul trecut; din cel dintâi, 
destinul său putea fi prezis cu mult înainte de a se produce.“ 

Guizot încercase şi el anterior să dovedească faptul că Revo- 
luţia noastră, pe care el într-un mod cât se poate de greşit a com- 
parat-o cu cea a Angliei, a fost perfect naturală şi realizată fără 
nici un fel de inovaţii: 

„Departe de a fi rupt-o cu cursul natural al evenimentelor din Eu- 
ropa, nici revoluţia engleză şi nici a noastră nu au făcut, în mod intenţionat, 
şi nu au spus nimic din ce nu se făcuse şi nu se spusese, intenţionat, cu o 
sută de ani înaintea izbucnirii sale. 

Toate aceste afirmaţii nu fac decât să reamintească legea ba- 
nală că un fenomen este simpla consecinţă a fenomenelor anteri- 
oare. Asemenea afirmaţii foarte generale nu ne învaţă prea multe. 

Nu trebuie să încercăm să explicăm prea multe evenimente 
pe baza principiului fatalităţii adoptat de atât de mulţi istorici. Am 
discutat în altă parte despre semnificaţia unor asemenea fatalităţi 
şi am arătat că întregul efort al civilizaţiei constă în încercarea de 
a scăpa de ele. Desigur, istoria este plină de necesităţi, însă este plină 
şi de fapte contingente care au existat şi care ar fi putut să nu existe. 
Napoleon însuşi, pe insula Sfânta Elena, a enumerat şase împreju- 
rări care ar fi putut să-i modifice prodigioasa carieră. El a relatat, 
fapt de reţinut, că făcând o baie în Auxonne, în 1786, a scăpat ca prin 
urechile acului de la moarte, datorită prezenţei întâmplătoare a unui 
mal de nisip. Dacă Bonaparte ar fi murit, putem admite că ar fi apă- 
rut un alt general şi acesta ar fi putut să devină dictator. Însă ce s-ar 
mai fi întâmplat cu epica imperială şi consecinţele sale fără omul 
de geniu care a condus armatele noastre victorioase prin toate ca- 
pitalele Europei? 

Este permis să considerăm Revoluţia ca fiind în parte o nece- 
sitate, însă mai presus de orice — fapt pe care autorii adepţi ai fa- 
talismului nu ni-l mai spus însă — a fost o luptă permanentă între 
teoreticienii care erau impregnaţi cu un nou ideal şi legile econo- 
mice, sociale şi politice care dominau omenirea şi pe care ei nu le-au 
înţeles. Neînţelegându-le, au căutat în van să direcţioneze cursul eve- 
nimentelor, au fost exasperaţi de eşuarea lor şi în cele din urmă au 
comis toate violențele cu putinţă. Au decretat că trebuia ca banii de 
hârtie, cunoscuţi în epocă sub denumirea de asignate, să fie accep- 
taţi la fel ca echivalentul în aur şi toate amenințările lor nu au putut 
să împiedice ca valoarea fictivă a acestui gen de bani să se prăbu- 
şească aproape la zero. Au decretat legea maximumului şi prin ea 
nu au făcut decât să amplifice relele pe care această lege era des- 
tinată să le remedieze. Robespierre a declarat în cadrul Convenţiei 
că „toţi sans-culloţii vor fi plătiţi din trezoreria publică, care va fi 
alimentată de către cei bogaţi,“ şi în ciuda rechiziţiilor şi a ghilotinei, 
trezoreria a rămas goală. 

Încălcând toate constrângerile umane, oamenii Revoluţiei au 
descoperit în cele din urmă că societatea nu putea să existe în ab- 
senţa lor; însă când au căutat să le creeze din nou, au văzut că până 

şi cea mai puternică societate, deşi sprijinită pe frica de ghilotină, 
nu putea să înlocuiască disciplina pe care trecutul o edificase înce- 
tul cu încetul în mintea omului. În privinţa înţelegerii evoluţiei so- 
cietăţii, cel puţin, ori a judecării inimii şi minţii omului, ori a anticipării 
consecinţelor legilor pe care le votaseră, aproape că nici măcar nu 
au încercat să facă ceva. 

Evenimentele Revoluţiei nu au rezultat din necesităţi inevita- 
bile. Au fost într-o măsură cu mult mai mare o consecinţă a princi- 
piilor iacobine decât o consecinţă a circumstanțelor şi ar fi putut să 
fie cu totul altfel decât cum au fost. Revoluţia ar mai fi avut acelaşi 
curs dacă Ludovix al XVI-lea ar fi fost consiliat mai bine sau dacă 
Adunarea Constituantă ar fi fost mai puţin laşă în condiţii de insu- 
recţie populară? Teoria fatalităţii revoluţionare este utilă numai pen- 
tru justificarea violenţei prin prezentarea ei ca fiind inevitabilă. 

Indiferent dacă ne ocupăm cu ştiinţa sau cu istoria, trebuie să 
ne ferim de ignoranţa care se ascunde sub semnul distinctiv al fa- 
talismului. Natura a fost până acum plină de o mulţime de fatalităţi 
pe care ştiinţa se străduieşte încetul cu încetul să le evite. Rolul omu- 
lui superior este, aşa cum am arătat în altă parte, acela de a înde- 
părta asemenea fatalităţi. 


3. Ezitările istoricilor recenți ai Revoluţiei 


În prezent, putem constata debutul unei mişcări care în mod 
cert va conduce la studierea Revoluţiei ca fiind unul din acele feno- 
mene ştiinţifice în care opiniile şi credinţele unui autor sunt pre- 
zente atât de puţin, încât cititorul nici măcar nu le bănuieşte. 

Însă această perioadă nu s-a definitivat încă; suntem în conti- 
nuare în perioada de îndoială. Autorii liberali care erau atât de ho- 
tărâţi, acum nu mai manifestă aceeaşi hotărâre. Această nouă stare 
mentală poate fi judecată din următoarele extrase din autori recenți. 

Hanotaux, după ce a lăudat utilitatea Revoluţiei, se întreabă 
dacă rezultatele ei nu au fost prea costisitoare şi adaugă: 

„Istoria ezită şi va mai ezita, o lungă perioadă de timp, să răspundă.“ 

Madelin este la fel de sceptic în cartea sa recent publicată: 

„Nu am resimţit niciodată o autoritate suficientă pentru a-mi forma, 
cel puţin în conştiinţa mea interioară, o apreciere categorică privitoare la 
un fenomen atât de complex cum esre Revoluţia Franceză. Astăzi, mi se 

pare chiar şi mai dificil să-mi formez o apreciere scurtă. Cauzele, faptele şi 
consecinţele îmi par, în continuare, subiecte extrem de controversate.“ 

Este posibil să-ţi formezi o idee şi mai bună despre transfor- 
mările vechilor idei referitoare la Revoluţie în urma răsfoirii celor 
mai noi lucrări ale apărătorilor ei oficiali. În timp de anterior insis- 
tau să justifice fiecare act de violenţă prin reprezentarea lui ca fiind 
un simplu act de apărare, acum se limitează să pledeze în sensul 
atenuării circumstanțelor. Mi se pare că aceasta este dovada su- 
premă a acestei noi mentalități din domeniul istoriei Franţei pentru 
uzul şcolar publicată de Aulard şi Debidour. 

Vom vedea într-o altă parte a acestei lucrări că primul dintre 
cei doi autori, în ciuda iacobinismului său fără compromisuri, este 
fără discuţie indulgent faţă de oamenii anterior calificaţi drept 
„giganţii Convenţiei“. 

Judecăţile străinilor privitoare la Revoluţia Franceză sunt de 
regulă deosebit de severe şi nu putem fi surprinşi când ne amintim 
cum a suferit Europa în cursul celor douăzeci de ani de transfor- 
mări din Franţa. 

Germanii mai ales, au fost deosebit de severi. Opinia lor este 
rezumată în următoarele rânduri ale lui Faguet: 

„Să spunem cu curaj şi patriotic, căci patriotismul constă în primul 
rând în spunerea adevărului în faţa propriei țări: Germania consideră Franţa, 
în privinţa trecutului, ca fiind un popor care, cu marile cuvinte «libertate» 
şi «fraternitate» în gură a oprimat-o, a călcat-o în picioare, a măcelărit-o, 
a jefuit-o şi a stors-o până la ultimul şfanţ timp de cincisprezece ani.“ 

În rest, indiferent care este valoarea verdictelor pronunţate 
cu privire la Revoluţia Franceză, putem fi siguri că autorii din viitor 
o vor considera ca fiind un eveniment la fel de acaparator de inte- 
resant pe cât este de instructiv. 

Un guvern, suficient de însetat de sânge pentru a ghilotina bă- 
trâni de optzeci de ani, fete tinere şi copii: care a umplut Franţa de 
ruine şi cu toate acestea a reuşit să respingă Europa prin forţa ar- 
melor; o arhiducesă de Austria, regina Franţei, care a murit pe eşa- 
fod şi câţiva ani mai târziu o altă arhiducesă, rudă cu ea, înlocuind-o 
pe acelaşi tron şi măritându-se cu un sublocotenent devenit împărat 
— acestea sunt tragedii unice în istoria omenirii. Psihologii, mai presus 
de oricine altcineva, vor trage învăţăminte dintr-o istorie până acum 
atât de puţin studiată de către ei. Fără îndoială că, în cele din urmă, 
vor descoperi că psihologia nu poate să progreseze în nici un fel 

până nu renunţă la teoriile himerice şi la experimentele de laborator 
pentru studierea evenimentelor şi a oamenilor care ne înconjoară. 


4. Imparţialitatea istoriei 


Imparţialitatea a fost considerată întotdeauna ca fiind cea mai 
importantă calitate a unui istoric. Toţi istoricii, începând de la Tacit, 
ne-au asigurat că sunt imparţiali. 

În realitate, autorul vede evenimentele aşa cum vede pictorul 
peisajul — respectiv, cu ochii propriului temperament; cu ochii ca- 
racterului şi a minţii rasei. 

Mai mulţi artişti, puşi în faţa aceluiaşi peisaj, l-ar interpreta în 
mod obligatoriu în tot atâtea modalităţi individuale. Unii ar pune 
accentul pe detalii neglijate de alţii. Fiecare reproducere ar constitui, 
astfel, o lucrare personală — respectiv, ar fi interpretată de o anu- 
mită formă de sensibilitate. 

La fel se întâmplă şi în cazul autorilor. Nu se mai poate vorbi 
de imparţialitatea istoricului, aşa cum nu se poate vorbi de impar- 
ţialitatea pictorului. 

Desigur, istoricul se poate limita la reproducerea documente- 
lor şi aceasta este tendinţa actuală. Dar aceste documente, pentru 
perioade atât de apropiate de zilele noastre cum este Revoluţia, 
sunt atât de abundente, încât nu ar fi suficientă o viaţă de om pen- 
tru a fi parcurse. Prin urmare, istoricul trebuie să facă o alegere. 

Conştient uneori, dar cel mai adesea inconştient, autorul va 
alege materialul care corespunde cel mai bine opiniilor sale politice, 
morale şi sociale. 

Este imposibil, prin urmare, dacă nu se constrânge singur la 
simple cronologii care să însumeze fiecare eveniment în câteva cu- 
vinte şi o dată, să se scrie un volum de istorie cu adevărat impar- 
ţială. Nici un autor nu ar putea să fie imparţial, şi nu este ceva care 
să fie regretat. Pretenţia de imparţialitate, atât de obişnuită în zilele 
noastre, se concretizează prin acele lucrări plate, sumbre şi nemai- 
pomenit de greoaie, care fac complet imposibilă înţelegerea com- 
pletă a unei perioade. 

Ar trebui, oare, ca istoricul, sub pretextul imparţialităţii, să se 
abţină de la judecarea oamenilor — adică să vorbească pe un ton 
admirativ sau reprobator? 

Această întrebare, recunosc, permite două soluţii foarte dife- 
rite, fiecare dintre ele fiind perfect corectă, potrivit punctului de 
vedere asumat — acela al moralistului sau al psihologului. 

Moralistul trebuie să gândească exclusiv în interesul societăţii 
şi trebuie să-i judece pe oameni doar potrivit acestui interes. Prin 
însuşi faptul că există şi vrea să continue, societatea este obligată 
să admită un anumit număr de reguli, să aibă un standard indes- 
tructibil pentru bine şi rău şi, în consecinţă, este obligată să creeze 
distincţii foarte clare între viciu şi virtute. În acest fel, în cele din 
urmă sunt create tipurile medii, de care omul perioadei se apropie 
mai mult sau mai puţin şi din care nu poate să se depărteze foarte 
mult, fără pericol pentru societate. 

Pe baza unor asemenea tipuri similare şi al regulilor rezultate 
din necesităţile sociale, moralistul trebuie să judece oamenii trecu- 
tului. Apreciindu-i pe cei care au fost utili şi blamându-i pe ceilalţi, 
el ajută la formarea tipurilor morale care sunt indispensabile pro- 
gresului civilizaţiei şi care pot să le slujească altora drept modele. 
Poeți cum ar fi Corneille, de exemplu, creează eroi superiori majo- 
rităţii oamenilor şi, posibil, inimitabili; însă prin aceasta ajută foarte 
mult la stimularea eforturilor noastre. Întotdeauna, în faşa poporu- 
lui trebuie să fie pus exemplul eroilor, pentru a i se înnobila mintea. 

Acesta este punctul de vedere al moralistului. Cel al psiholo- 
gului ar fi cât se poate de diferit. În vreme ce o societate nu are nici 
un drept să fie tolerantă, deoarece prima sa datorie este să trăiască, 
psihologul poate să rămână indiferent. Apreciind lucrurile ca un om 
de ştiinţă, el nu se mai întreabă care este valoarea lor utilitară, ci 
caută numai să le explice. 

Situaţia lui este cea a observatorului pus faţă în faţă cu orice 
fenomen. În mod evident, este dificil să citeşti cu sânge rece cum 
a ordonat Carrier ca victimele sale să fie îngropate până la gât, ast- 
fel încât după aceea să poată fi orbite şi supuse unor chinuri oribile. 
Însă dacă vrem să înţelegem asemenea acte, trebuie să nu fim mai 
indignaţi decât naturalistul aflat în faţa unui păianjen care devorează 
încet o muscă. De îndată ce este mişcată, raţiunea încetează să mai 
fie rațiune şi nu poate să explice nimic. 

Funcţiile istoricului şi ale psihologului nu sunt identice, după 
cum putem vedea, însă şi din partea unuia, şi din partea celuilalt, ne 
putem aştepta ca printr-o interpretare inteligentă a faptelor, să desco- 
pere, potrivit dovezilor vizibile, forţele invizibile care le-au determinat. 


Capitolul II 


Fundamentele psihologice ale fostului regim 


1. Monarhia absolutistă şi bazele fostului regim 


Mulţi istorici ne asigură că Revoluţia a fost îndreptată împo- 
triva autocrației monarhiei. În realitate, regii Franţei încetaseră să 
fie monarhi absoluţi cu mult înaintea izbucnirii Revoluţiei. 

Foarte târziu în istorie — abia cu domnia lui Ludovic al XIV-lea 
— monarhii au obţinut în sfârşit o putere incontestabilă. Toţi suve- 
ranii precedenţi, chiar şi cei mai puternici, cum ar fi Francisc |, de 
exemplu, au fost obligaţi să poarte o luptă permanentă fie împo- 
triva seniorilor, fie împotriva clerului, fie împotriva parlamentelor 
şi nu au câştigat întotdeauna. Francisc însuşi, nu a avut suficientă 
putere să îşi protejeze cei mai apropiaţi prieteni intimi împotriva 
Sorbonei şi a Parlamentului. Prietenul şi consilierul său, Berquin, 
ofensând Sorbona, a fost arestat din ordinul acestui organism. Re- 
gele a ordonat eliberarea lui, care i-a fost refuzată. A fost obligat să 
trimită arcaşii să-l elibereze de la Conciergerie şi nu a găsit alte mij- 
loace de a-l proteja decât ţinându-l alături de el, la Luvru. Fără îndo- 
ială, Sorbona s-a simţit înfrântă. Profitând de absenţa regelui, l-a 
arestat din nou pe Berquin şi a pus Parlamentul să-l judece. Con- 
damnat la orele zece dimineaţa, a fost ars de viu la amiază. 

Edificată foarte gradat, puterea regilor Franţei nu a fost abso- 
lută înaintea lui Ludovic al XIV-lea. Pe urmă a intrat într-un declin 
rapid şi ar fi într-adevăr greu să se vorbească despre despotism în 
cazul lui Ludovic al XVI-lea. 

Acest pretins stăpân era sclavul curţii sale, al miniştrilor săi, al 
clerului şi al nobililor. A făcut ce era forţat să facă şi rareori ce voia 
el să facă. Poate că niciun francez nu era într-atât de puţin liber cum 
era regele. 

Marea putere a monarhiei consta iniţial în originea divină care 
îi era atribuită şi în tradiţiile acumulate de-a lungul secolelor. Aces- 
tea au format adevăratul cadru social al ţării. 

Adevărata cauză a dispariţiei fostului regim a fost pur şi simplu 
slăbirea tradiţiilor care i-au slujit drept fundament. Atunci când, după 
critici repetate, nu şi-a mai putut găsi apărători, vechiul regim s-a pră- 
buşit asemenea unei clădiri ale cărei fundaţii au fost distruse. 


2. Inconvenientele fostului regim 


Un sistem de guvernare îndelung împământenit îi va părea, în 
cele din urmă, acceptabil poporului guvernat. Obiceiurile îşi mas- 
chează inconvenientele, care apar abia atunci când oamenii încep să 
gândească. Pe urmă se întreabă cum de au putut să le susţină. Omul 
cu adevărat nefericit este omul care se crede nefericit. 

Exact această credinţă avea să câştige teren în vremea Revolu- 
tiei, sub influenţa autorilor cărora le vom studia imediat lucrările. 
Pe urmă imperfecţiunile fostului regim le-au apărut clar oamenilor. 
Erau numeroase; este suficient să menţionez doar câteva. 

În ciuda aparentei autorităţi a puterii centrale, regatul, format 
prin cuceriri succesive ale unor provincii independente, a fost îm- 
părţit în teritorii având propriile legi şi obiceiuri şi plătind, fiecare, 
impozite diferite. Obiceiuri locale diferite le-au despărţit. Astfel, uni- 
tatea Franţei a fost, pe undeva, artificială. A reprezentat un agregat 
de ţări diferite pe care eforturile repetate ale regilor, inclusiv ale lui 
Ludovic al XIV-lea, nu au reuşit să le unifice pe deplin. Cel mai efi- 
cient efect al Revoluţiei a fost tocmai această unificare. 

Unor asemenea divizări materiale li s-au adăugat divizări soci- 
ale, reprezentate de clase diferite — nobili, cler, Starea a Treia, ale 
căror bariere rigide nu puteau fi depăşite decât cu cea mai mare 
greutate. 

Referitor la divizarea claselor ca una din sursele de putere, ve- 
chiul regim întreţinuse cu rigurozitate această diviziune. Aceasta a 
devenit principala cauză a urii pe care a inspirat-o sistemul. Mare 
parte a violenţei burgheziei triumfătoare a constituit răzbunarea 
pentru un trecut îndelungat de dispreţ şi oprimare. Rănile amoru- 
lui propriu sunt cel mai greu de uitat dintre toate. Starea a Treia 

suferise numeroase astfel de răni. În cadrul unei reuniuni a Stărilor 
Generale din 1614, la care reprezentanţii săi fuseseră obligaţi să 
rămână cu capul descoperit şi îngenunchiaţi, când un membru al 
Stării a Treia îndrăznind să spună că cele trei ordine erau ca trei fraţi, 
un vorbitor al nobililor i-a replicat că „nu există nici un fel de fra- 
ternitate între nobilime şi oamenii din Starea a Treia; că nobilii nu 
voiau ca odraslele cizmarilor şi ale tăbăcarilor să-i numească fraţii 
lor“. 

În ciuda progreselor iluminării, nobilii şi clerul şi-au conservat 
cu obstinaţie privilegiile şi doleanţele, care de-acum nu mai erau 
justificabile, după ce aceste clase încetaseră să mai aducă servicii, 
reprezentanţii lor fiind ţinuţi la distanţă de funcţiile publice de că- 
tre puterea regală, care nu avea încredere în ei şi fiind progresiv 
înlocuiţi de o burghezie care era din ce înce mai învățată şi mai ca- 
pabilă; astfel rolul social al nobilimii şi clerului ajunsese să nu mai 
fie decât nişte vorbe goale. Acest aspect a fost expus strălucit de 
Taine: 

„De vreme ce nobilimea, pierzându-şi calitatea specială şi Starea a 
Treia şi-a căpătat o calitate generală, aceste două clase sociale au ajuns în- 
tr-o stare de egalitate una cu cealaltă, inegalitatea care le despărţea deve- 
nise dăunătoare şi inutilă. Inegalitatea instituită de obiceiuri nu mai era 
ratificată de conştiinţă şi Starea a Treia a fost cu îndreptăţire înfuriată de 
privilegiile pe care nimic nu le justifica, nici capacitatea nobililor, nici inca- 
pacitatea burgheziei.“ 

Sub motivul rigidităţii castelor încetăţenite de un trecut în- 
delungat, nu vedem ce anume ar fi putut să convingă nobilimea şi 
clerul să renunţe la privilegiile lor. Desigur, în cele din urmă le-au 
abandonat într-o seară memorabilă, când evenimentele i-au for- 
ţat pe reprezentanţii lor să o facă; dar era prea târziu şi Revoluţia, 
dezlănţuită, îşi urma cursul. 

Este sigur faptul că progresul modern ar fi instituit succesiv 
tot ce a realizat Revoluţia — egalitatea cetăţenilor în faţa legii, su- 
primarea privilegiilor prin naştere etc. În ciuda spiritului conservator 
al latinilor, aceste lucruri ar fi fost câştigate, aşa cum au fost câşti- 
gate de majoritatea celorlalte popoare. În această manieră, ar fi fost 
posibil să fim scutiţi de douăzeci de ani de război şi devastări; dar 
pentru asta ar fi trebuit să avem o construcţie mentală cu totul di- 
ferită şi, mai presus de orice, oameni de stat diferiţi. 

Ostilitatea profundă a burgheziei faţă de clasele menținute prin 
tradiţie deasupra ei, a fost unul dintre marii factori ai Revoluţiei şi 

explică perfect de ce, după triumful ei, burghezia i-a spoliat pe no- 
bili de averile lor. Burghezia s-a comportat ca nişte cuceritori — pre- 
cum Wilhelm Cuceritorul, care, după cucerirea Angliei, le-a împărţit 
pământul soldaţilor lui. 

Însă deşi detesta nobilimea, burghezia nu ura deloc regalitatea 
şi nu o considera ca fiind revocabilă. Lipsa de tact şi apelurile sale 
repetate la puterile străine l-au făcut impopular pe rege, dar într-o 
perioadă lungă de timp. 

Prima Adunare nici nu a visat să întemeieze o republică. Ex- 
trem de regalistă, de fapt, a intenţionat, pur şi simplu, să înlocuiască 
o monarhie absolută cu una constituţională. Conştiinţa puterii sale 
crescânde a exasperat-o ca urmare a opoziţiei regelui; însă nu a în- 
drăznit să-l răstoarne de la putere. 


3. Viaţa în timpul vechiului regim 


Este greu să-ţi formezi o idee foarte clară cu privire la viaţa în 
timpul fostului regim şi, mai presus de toate, despre situaţia ţăra- 
nilor. 

Majoritatea cărţilor care se ocupă de Revoluţie sunt concepute 
cu tot atât de puţină imparţialitate şi spirit critic, un motiv pentru 
care această perioadă ne este atât de puţin cunoscută. 

Desigur, nu se duce lipsă de documente, însă acestea sunt ab- 
solut contradictorii. Celebrei descrieri a lui La Bruyere îi putem 
opune entuziasta imagine realizată de călătorul englez Young pros- 
perei situaţii a ţăranilor din anumite provincii franceze. 

Erau striviţi de impozite şi plăteau, aşa cum s-a afirmat, patru 
cincimi din veniturile lor în loc de o cincime, ca astăzi? Imposibil de 
spus cu certitudine. Situaţia funciară, însă, pare să dovedească fap- 
tul că sub fostul regim, situaţia locuitorilor din districtele rurale nu 
puteau să fie atât de vrednică de plâns, de vreme ce pare stabilit 
că peste o treime din pământ fusese cumpărat de ţărani. 

Suntem mai bine informaţi cu privire la sistemul financiar. A 
fost foarte opresiv şi extrem de complicat. Bugetele au prezentat 
de obicei deficite şi au fost ridicate impozite de toate felurile de 
tiranicul perceptor funciar. Chiar în momentul Revoluţiei, această 
stare a finanţelor a devenit cauza nemulțumirii populare, exprimată 

în registrele Stărilor Generale. Să remarcăm că aceste registre nu 
au reprezentat o stare anterioară a lucrurilor, ci o situaţie reală, pro- 
vocată de o criză de sărăcie, generată de recolta slabă din anul 1788 
şi de iarna grea a anului 1789. Ce ne-ar fi spus aceste registre dacă 
ar fi fost scrise cu zece ani mai devreme? 

În ciuda acestor circumstanţe nefavorabile, registrele nu con- 
ţineau nici o idee revoluţionară. Cele mai avansate nu făceau decât 
să ceară ca impozitele să fie impuse numai cu consimţământul Stă- 
rilor Generale şi să fie plătite de toată lumea deopotrivă. Aceleaşi 
registre exprimau uneori dorinţa ca puterea regelui să fie limitată 
de o Constituţie care să-i definească drepturile lui şi ale naţiunii. 
Dacă aceste dorinţe ar fi fost satisfăcute, o monarhie constituţională 
ar fi putut foarte uşor să înlocuiască monarhia absolută şi Revolu- 
ţia probabil că ar fi fost evitată. Din nefericire, nobilimea şi clerul au 
fost prea puternice şi Ludovic al XVI-lea prea slab pentru ca o ase- 
menea soluţie să fie posibilă. 

Mai mult de-atât, faptul ar fi fost extrem de dificil din cauza 
cererilor burgheziei, care a pretins să se substituiască nobililor şi a 
fost adevăratul autor al revoluţiei. Mişcarea începută de clasele de 
mijloc le-a depăşit repede speranţele, nevoile şi aspiraţiile. Acestea 
clamaseră egalitatea spre propriul profit, dar poporul a cerut şi el 
egalitate. Revoluţia a devenit astfel, în cele din urmă, guvernarea 
populară, ceea ce, la început, nu era şi nu intenţionase să devină. 


4. Evoluţia sentimentului monarhic în timpul Revoluţiei 


În ciuda evoluţiei lente a elementelor afective, cert este că în 
timpul Revoluţiei, sentimentele, nu numai ale poporului, ci şi ale 
Adunărilor revoluţionare, faţă de monarhie, au suferit o schimbare 
foarte rapidă. Între momentul în care legislatorii primei Adunări l-au 
înconjurat pe Ludovic al XVI-lea cu respect şi momentul în care a 
fost decapitat, au trecut foarte puţini ani. 

Aceste schimbări, mai curând superficiale decât profunde, au 
fost în realitate o transpoziţie a sentimentelor de acelaşi ordin. lu- 
birea faţă de rege a oamenilor care au trăit în această perioadă s-a 
transferat către noul guvern care îi moştenise puterea. Mecanismul 
unui asemenea transfer poate fi uşor demonstrat. 

Sub vechiul regim, suveranul, deţinător al puterii prin dreptul 
divin, era învestit din acest motiv cu un fel de putere supranaturală. 
Poporul era cu ochii pe el din toate colţurile ţării. Această credinţă 
mistică în puterea absolută a regalității a fost destrămată doar atunci 
când experienţele repetate au dovedit că puterea atribuită fiinţei 
adorate era fictivă. Atunci şi-a pierdut el prestigiul. Odată cu pier- 
derea prestigiului, mulţimea nu îşi iartă idolul căzut pentru faptul că 
a înşelat-o şi caută un nou idol fără de care nu poate exista. 

De la debutul Revoluţiei, numeroase lucruri, care s-au repetat 
zilnic, le-au dezvăluit celor mai fervenţi credincioşi faptul că regali- 
tatea nu mai poseda nici un fel de putere şi că existau şi alte puteri 
capabile nu numai să concureze cu regalitatea, ci chiar s-o depă- 
şească datorită unor forţe superioare. 

Slăbiciunea regală fiind astfel evidentă, puterea Adunării creş- 
tea. De-acum, în ochii mulţimii, slăbiciunea nu are prestigiu; mulți- 
mea îşi întoarce întotdeauna privirile către forţă. 

În Adunări, sentimentul era ceva foarte fluid, dar nu a evoluat 
prea rapid, motiv pentru care credinţa monarhică a supravieţuit cu- 
ceririi Bastiliei, fugii regelui şi înțelegerilor sale cu suverani străini. 

Credinţa regalistă era în continuare atât de puternică, încât re- 
voltele pariziene şi evenimentele care au condus la executarea lui 
Ludovic al XVI-lea nu au fost suficiente, în cele din urmă, să distrugă, 
în provincii, formele de pietate seculară care îmbrăcau vechea mo- 
narhie. Sentimentul regalist a persistat în multe zone ale Franţei pe 
parcursul întregii Revoluții şi a fost originea conspiraţiilor regaliste 
şi a insurecţiilor din diferite departamente, pe care Convenţia a avut 
mare bătaie de cap să le suprime. Credinţa regalistă dispăruse în 
Paris, unde slăbiciunea regelui era prea clar vizibilă; însă în provin- 
cie, puterea regală, reprezentare a lui Dumnezeu pe pământ, încă 
îşi mai păstra prestigiul. 

Trebuie că sentimentele regaliste ale poporului erau foarte 
adânc înrădăcinate pentru a supravieţui ghilotinei. Mişcările rega- 
liste au persistat, într-adevăr, pe durata întregii Revoluții şi au fost 
accentuate sub Directorat, când patruzeci şi nouă de departamente 
au trimis deputaţi regalişti la Paris, ceea ce a provocat Directoratul 
să întreprindă lovitura de stat din fructidor. 

Acest sentiment monarhic, cu greu reprimat de Revoluţie, a 
contribuit la succesul lui Bonaparte când a venit să ocupe tronul 
vechilor regi şi în mare măsură la reinstaurarea vechiului regim. 


Capitolul IlI 


Anarhia în cursul Revoluţiei şi 
influenţa filosofilor 


1. Originea şi propagarea ideilor revoluţionare 


Viaţa exterioară, vizibilă, a omului în fiecare epocă este mo- 
delată după o viaţă interioară constituită într-un cadru social for- 
mat din tradiţii, sentimente şi influenţe morale care le direcţionează 
conduita şi le menţin anumite concepte fundamentale pe care el 
le acceptă fără discuţie. 

Dacă rezistenţa acestui cadru social slăbeşte, ideile care an- 
terior nu ar fi avut nicio forţă, germinează şi se dezvoltă. Anumite 
teorii al căror succes a fost enorm în perioada Revoluţiei s-ar fi lo- 
vit de un zid inexpugnabil cu două secole mai înainte. 

Scopul acestor considerente este acela de a-i reaminti citito- 
rului faptul că evenimentele exterioare ale revoluțiilor sunt întot- 
deauna o consecinţă a transformărilor vizibile care au avansat 
încetul cu încetul în mintea oamenilor. Orice studiu profund al 
unei revoluţii are nevoie de solul mental pe care trebuie să germi- 
neze ideile care îi direcţionează cursul. 

În general lentă până la extrem, evoluţia ideilor este adeseori 
invizibilă pentru o întreagă generaţie. Proporţiile sale pot fi înţelese 
numai prin compararea stării mentale a aceloraşi clase sociale la 
cele două capete ale curbei pe care a urmat-o mintea. Pentru a 
realiza diversele concepţii despre monarhie nutrite de oamenii cu 
educaţie din timpul lui Ludovic al XIV-lea şi Ludovic al XVI-lea, tre- 
buie să comparăm teoriile politice ale lui Bossuet şi Turgot. 

Bossuet a exprimat concepţiile generale ale vremii sale refe- 
ritoare la monarhia absolută, el bazând autoritatea guvernului pe 
voinţa lui Dumnezeu, „singurul judecător al acţiunilor regilor, mereu 
lipsit de responsabilitate față de oameni“. Credinţa religioasă era 

pe-atunci la fel de viguroasă ca şi credinţa în monarhie, de care 
părea inseparabilă şi nici un filosof nu ar fi putut să o zdruncine. 

Scrierile miniştrilor reformatori ai lui Ludovic al XVI-lea, ale 
lui Turgot, de exemplu, sunt animate de un spirit cât se poate de 
diferit. Despre drepturile divine ale regilor nu se spune aproape 
nici un cuvânt şi drepturile poporului încep să fie definite clar. 

Multe evenimente au contribuit la pregătirea unei asemenea 
evoluţii — războaie nefericite, perioade de foamete, impozitele, 
sărăcia generală de la sfârşitul domniei lui Ludovic al XV-lea etc. 
au erodat cu încetul, respectul faţă de autoritatea regală, supunerea 
fiind lent înlocuită de o anume revoltă mentală gata să se mani- 
feste cu adevărat de îndată ce s-ar fi ivit ocazia. 

Din momentul în care cadrul mental începe să se prăbuşească, 
sfârşitul vine repede. Acesta este motivul pentru care în perioada 
Revoluţiei s-au propagat atât de rapid idei care nu erau nici pe 
departe noi, dar care până în momentul respectiv nu exercitaseră 
nicio influenţă, deoarece nu nimeriseră pe un teren fertil. 

Cu toate acestea, ideile care au fost atât de atrăgătoare şi de 
valabile atunci, fuseseră adeseori exprimate. O îndelungată peri- 
oadă de timp inspiraseră politica Angliei. Cu două mii de ani înainte, 
autorii greci şi latini scriseseră în apărarea libertăţii, blestemaseră 
tiranii şi proclamaseră drepturile suverane ale poporului. 

Clasele de mijloc care au realizat Revoluţia, deşi, asemenea 
părinţilor lor, învăţaseră toate aceste lucruri din manuale, nu erau 
câtuşi de puţin impresionate de ele, deoarece momentul în care 
asemenea idei le-ar fi impresionat nu sosise încă. Cum ar fi putut 
oamenii să fie impresionați de ele într-un moment în care toţi oa- 
menii erau obişnuiţi să vadă ierarhiile ca fiind necesităţi naturale? 

Influenţa propriu-zisă a filosofilor asupra genezei Revoluţiei 
nu a fost cea care le-a fost atribuită. Ei nu au dezvăluit nimic nou, 
însă au dezvoltat spiritul critic căruia nu-i poate rezista nicio dogmă 
din momentul în care îi este pregătită calea spre prăbuşire. 

Sub influenţa acestui spirit critic în plină dezvoltare, au început 
să fie respectate din ce în ce mai puţin tradiţia şi prestigiul, iar când 
acestea au dispărut, edificiul social s-a prăbuşit brusc. 

Această dezagregare progresivă s-a abătut în cele din urmă 
asupra poporului, dar nu a fost generată de popor. Poporul ur- 
mează exemple, dar nu le stabileşte niciodată. 

Filosofii, care nu ar fi putut să exercite nici un fel de influenţă 
asupra poporului, au exercitat totuşi o influenţă foarte mare asu- 
pra părţii luminate a naţiunii. Nobilimea fără ocupaţie, care de mult 
fusese exclusă din vechile sale funcţii şi care era înclinată, în con- 
secinţă, să fie severă, le-a urmat exemplul. Incapabili să anticipeze, 
nobilii au fost primii care au rupt-o cu tradiţiile care erau unicul 
lor mobil în viaţă. La fel de adâncită în umanitarism şi raţionalism 
ca burghezia din zilele noastre, nobilimea şi-a epuizat propriile pri- 
vilegii prin criticile sale. La fel ca astăzi, cei mai înflăcăraţi reforma- 
tori s-au regăsit în rândurile preferaţilor sorții. Aristocraţia a încu- 
rajat dizertaţii pe tema contractului social, a drepturilor omului şi 
a egalităţii cetăţenilor. La teatru a aplaudat piese care criticau pri- 
vilegiile, arbitrariul şi incapacitatea persoanelor din funcţii înalte, 
precum şi abuzuri de tot felul. 

De îndată ce omul îşi pierde încrederea în fundamentele ca- 
drului mental care îi călăuzesc comportamentul, se simte la început 
stânjenit şi pe urmă nemulţumit. Toate clasele au simţit că vechile 
lor motive de acţiune dispăreau treptat. Lucrurile care păruseră 
sfinte secole de-a rândul, acum îşi pierduseră sacralitatea. 

Spiritul sever al nobilimii şi al autorilor vremii nu ar fi fost în- 
deajuns pentru a disloce încărcătura grea a tradiţiei, dar acţiunea 
lui s-a adăugat la cea a altor influenţe puternice. Am afirmat deja, 
citând din Bossuet, că sub regimul vechi, guvernele religioase şi ci- 
vile, foarte bine separate în zilele noastre, erau intim legate unul 
de altul. Să-l ofensezi pe unul însemna inevitabil să-l ofensezi şi pe 
celălalt. Ce se întâmplă: chiar şi înainte ca ideea de monarhie să fie 
zdruncinată, forţa tradiţiei religioase era puternic diminuată în rân- 
dul oamenilor cultivați. Progresul permanent al cunoaşterii abătuse 
un număr incredibil de mare de minţi de la teologie la ştiinţă, opu- 
nând adevărul observat celui revelat. 

Această evoluţie mentală, deşi foarte vagă, a fost suficientă să 
arate că tradiţiile care l-au călăuzit pe om atât de multe secole îşi 
pierduseră valoarea care le-a fost atribuită şi că ar fi fost în curând 
necesar să fie înlocuite. 

Dar unde să fie descoperitre noi elemente care să poată lua 
locul tradiţiei? Unde să fie căutat inelul vrăjit care ar fi ridicat un 
nou edificiu social pe ruinele celui care nu-i mai satisfăcea pe oa- 
meni? 

Oamenii erau de acord că puterea avea nevoie de rațiune, că 
tradiţia şi zeii păreau să fi pierdut. Cum putea fi pusă la îndoială forţa 
raţiunii? Descoperirile sale fiind nenumărate, n-ar mai fi fost legi- 
tim ca prin aplicarea tradiţiei la construirea societăţilor, acestea să 
fie complet transformate. Posibila funcţie a revoluţiei s-a amplificat 
foarte mult în gândurile celor mai luminaţi, pe măsură ce tradiţia a 
părut să fie tratată din ce în ce mai mult cu neîncredere. 

Puterea suverană atribuită raţiunii trebuie să fie considerată 
ca fiind ideea culminantă care nu doar că a generat Revoluţia, ci a 
şi guvernat-o pe parcursul său, până la capăt. În întregul parcurs al 
Revoluţiei, oamenii s-au dedicat celor mai perseverente eforturi 
de rupere cu trecutul şi de edificare a socoietăţii potrivit unui nou 
plan dictat de logică. 

Filtrându-se încetul cu încetul, teoriile raţionaliste ale filoso- 
filor au însemnat pentru popor doar că toate lucrurile care se con- 
siderase că ar fi meritat respectul, acum nu îl mai meritau. 

Oamenii fiind declaraţi egali, nu mai era obligatoriu ca să se 
supună vechilor stăpâni. 

Mulțimea a reuşit cu uşurinţă să înceteze să mai respecte ceea 
ce nu mai respectau nici clasele superioare. Când a fost doborâtă 
complet bariera respectului, Revoluţia a fost împlinită. 

Primul rezultat al acestei noi mentalități a fost o insubordo- 
nare generală. Doamna Vigee Lebrun relatează că pe promenada 
de la Longchamps, oameni din popor săreau pe platformele trăsu- 
rilor şi strigau: „Anul viitor, voi veţi fi pe jos şi noi înăuntru.“ 

Populaţia nu a fost singură în manifestarea insubordonării şi 
nemulțumirii. Aceste sentimente au fost generale în ajunul Revo- 
luţiei. „Clerul mai de jos“, spune Taine, „este ostil prelaţilor; nobi- 
limea de provincie, nobililor de la curte; vasalii seniorilor; ţăranii, 
orăşenilor“ etc. 

Această mentalitate, care fusese comunicată poporului de no- 
bili şi de clerul de provincie, a invadat şi armata. În momentul în care 
au fost deschise Stările Generale, Necker a spus: „Nu suntem siguri 
de trupe.“ Ofițerii deveneau umanitari şi filosofi. Soldaţii, recrutaţi 
din cele mai joase clase ale populaţiei, nu filosofau, dar nu se mai 
supuneau. 

În minţile lor slabe, ideea de egalitate însemna pur şi simplu 
suprimarea tuturor conducătorilor şi stăpânilor şi, prin urmare, a 

oricărei forme de supunere. În anul 1790, peste douăzeci de regi- 
mente şi-au ameninţat ofiţerii şi, uneori, ca la Nancy, i-au aruncat 
în închisoare. 

Anarhia mentală care, după ce s-a răspândit în rândurile cla- 
selor sociale, a invadat în cele din urmă şi armata, a fost principala 
cauză a dispariţiei vechiului regim. „Defectarea armatei a fost rea- 
lizată de ideile Stării a Treia, care a distrus regalitatea“, scria Rivarol. 


2. Presupusa influenţă a filosofilor secolului XVIII asupra genezei 
Revoluţiei. Aversiunea lor faţă de democraţie 


Cu toate că filosofii care au fost consideraţi presupuşii inspi- 
ratori ai Revoluţiei Franceze au atacat într-adevăr anumite privilegii 
şi abuzuri, nu trebuie ca din această cauză să-i considerăm partizani 
ai guvernului popular. Democraţia, al cărei rol în istoria Greciei le era 
cunoscut, le-a fost în general, puternic antipatică. Nu erau neştiu- 
tori cu privire la distrugerile şi violenţa care o însoțesc invariabil şi 
ştiau că, în vremea lui Aristotel, democraţia fusese deja definită 
drept „statul în care totul, până şi legea, depinde de mulţime în chip 
de tiran şi este guvernat de câţiva vorbitori bombastici.“ 

Pierre Bayle, adevăratul precursor al lui Voltaire, amintea în 
următorii termeni consecinţele guvernării populare a Atenei: 

„Dacă se ia în considerare această istorie, care prezintă pe larg tumul- 
tul adunărilor, facțiunile care divizau oraşul, oamenii cu înclinații către re- 
voltă care îl tulburau, cei mai iluştri supuşi persecutați, exilați şi pedepsiţi 
cu moartea după bunul plac al unui gură-spartă violent, se poate conclu- 
ziona că acest popor, care se mândrea atât de mult cu libertatea lui, era în 
realitate sclavul unui mic număr de cabalişti, pe care îi numea demagogi 
şi care îl făcea să se întoarcă când într-o direcţie, când în alta, după cum 
li se schimbau pasiunile, aproape la fel cum marea îşi unduieşte valurile când 
într-o direcţie, când în alta, după vânturile care o tulbură. În van ai căuta în 
Macedonia, căci era o monarhie, atât de multe exemple de tiranie câte 
poate să-ţi pună la dispoziţie istoria Atenei.“ 

Montesquieu nu a avut nici el o admiraţie mai mare faţă de 
democraţie. După ce a descris cele trei forme de guvernare — repu- 
blicană, monarhică şi despotică — el a arătat foarte clar că guverna- 
rea populară putea să conducă la: 

„Oameni rămaşi fără legi; oameni care să fie liberi bucuroşi fără ele; 
ceea ce era un maximum de legi numindu-se severitate; ceea ce era ordine 
numindu-se piedică. Anterior, binele indivizilor constituia bogăţia publică 
dar acum bogăţia publică devine patrimoniul indivizilor. Republica înseamnă 
jaf şi forţa ei înseamnă doar puterea câtorva cetăţeni şi eliminarea celor- 
lalţi. 

... Apar tirani mărunți cu toate viciile unui singur tiran. Cât de curând, 
ceea ce mai rămâne din libertate devine nesustenabil; se ridică un singur 
tiran şi poporul pierde tot, chiar şi avantajele corupţiei. 

Democraţia are, prin urmare, două extreme care trebuie să fie evi- 
tate: extrema spiritului de egalitate duce la despotismul unei singure per- 
soane, după cum despotismul unei singure persoane conduce la cuceriri.“ 

Idealul lui Montesquieu era guvernarea constituţională engleză, 
care împiedica monarhia să degenereze în despotism. Altminteri, in- 
fluenţa acestui filosof în momentul Revoluţiei era foarte slabă. 

În ceea ce-i priveşte pe enciclopedişti, cărora li se atribuie un 
rol considerabil, ei abia dacă se ocupau de politică, excepţie făcând 
d'Holbach, un monarhist liberal precum Voltaire şi Diderot. Ei au 
scris în special în sensul apărării libertăţii individuale, opunându-se 
încălcărilor bisericii, în perioada respectivă extrem de intolerantă şi 
duşmănoasă faţă de filosofi. Nefiind nici socialişti şi nici democrați, 
Revoluţia nu le putea folosi niciunul dintre principii. 

Voltaire însuşi scria: 

„Democraţia pare să fie potrivită numai pentru o ţară foarte mică, 
dar chiar şi aşa, trebuie să aibă o situare fericită. Oricât ar fi de mică, va co- 
mite multe greşeli, deoarece va fi formată din oameni. Discordia va prevala 
în ea la fel ca într-o mănăstire de călugări; însă nu va exista o zi a Sfântului 
Bartolomeu, nu vor exista masacre irlandeze, vesperi sicilieni, Inchiziţie, 
condamnare la galere pentru faptul de a lua apă din mare fără a plăti pen- 
tru ea; asta dacă nu cumva considerăm că această republică este formată 
din diavoli, într-un colţ al Iadului.“ 

Toţi aceşti oameni despre care se presupune că ar fi inspirat 
Revoluţia au avut opinii departe de a fi subversive şi este într-ade- 
văr dificil să-ţi dai seama că au avut vreo influenţă reală asupra dez- 
voltării mişcării revoluţionare. Rousseau a fost unul dintre cei câţiva 
filosofi democrați ai epocii sale, acesta fiind şi motivul pentru care 
Contractul social a devenit biblia oamenilor Terorii. A părut să furni- 
zeze justificarea raţională pentru scuzarea actelor derivând din mis- 
tica inconștientă şi din impulsurile afective pe care nu le-a inspirat 
nicio filozofie. 

Ca să fiu absolut corect, instinctele democratice ale lui Rous- 
seau nu au fost în nici un caz deasupra oricărei suspiciuni. El însuşi 
a considerat că proiectele sale pentru reorganizarea socială, bazate 
pe suveranitatea populară puteau să fie aplicate doar în cazul unui 
stat foarte mic; şi când polonezii i-au cerut o schiţă de Constituţie 
democratică, el i-a sfătuit să caute un monarh ereditar. 

Printre teoriile lui Rousseau, cea legată de perfecţiunea stării 
sociale primitive a avut cel mai mare succes. El a afirmat, laolaltă 
cu diverşi autori ai vremii, că omenirea primitivă a fost perfectă; a 
fost coruptă doar de societate. Modificându-se societatea prin mij- 
loacele legilor bune, se poate readuce fericirea lumii timpurii. Igno- 
rant deplin în domeniul psihologiei, el credea că oamenii au fost la 
fel în tot cursul timpului şi spaţiului şi că puteau să fie conduşi prin 
aceleaşi legi şi instituţii. Aceasta era pe-atunci credinţa generală. 

„Viciile şi virtuțile poporului sunt întotdeauna un efect necesar al le- 
gislaţiei sale... Cum ne putem îndoi că virtutea este, în cazul tuturor po- 
poarelor, rezultatul înţelepciunii administraţiei, în mai mare sau mai mică 
măsură perfectă?“, scria Helvetius. 

Nu putea să existe greşeală mai mare. 


3. Ideile filosofice ale burgheziei în perioada Revoluţiei 


Fără îndoială este uşor să spui pur şi simplu care au fost con- 
cepţiile sociale şi politice ale francezilor claselor mijlocii în momen- 
tul Revoluţiei. Acestea pot fi reduse la numai câteva formule refe- 
ritoare la fraternitate, egalitate şi guvernare populară, însumate în 
celebra Declaraţie a drepturilor omului, din care voi avea ocazia să 
citez câteva pasaje. 

Filosofii secolului optsprezece nu par să fi fost prea apreciaţi 
de revoluționari. Rareori sunt citați în discursurile vremii. Hipno- 
tizaţi de amintirile clasice ale Greciei şi Romei, noii legislatori i-au 
recitit pe Platon şi pe Plutarh. Au vrut să reînvie constituţia Spartei, 
cu moda, obiceiurile sale frugale şi legile ei. 

Licurg, Solon, Miltiade, Manlius Torquatus, Brutus, Mucius 
Scaevola, chiar şi fabulosul Minos însuşi, au devenit la fel de fami- 
liari la tribună ca în teatru şi publicul era înnebunit după ei. Um- 
brele eroilor antichităţii planau în adunările revoluţionare. Numai 

posteritatea le-a înlocuit cu umbrele filosofilor secolului optspre- 
zece. 

Vom vedea că, în realitate, oamenii acestei perioade, prezen- 
taţi în general ca inovatori îndrăzneţi călăuziţi de filosofi subtili, 
de fapt nu au făcut nici un fel de inovaţii, ci s-au reîntors la un tre- 
cut de mult îngropat în negura istoriei şi pe care abia dacă îl înţe- 
legeau cât de cât. 

Cei mai raţionali, care nu s-au întors în trecut pentru a-şi găsi 
modele, au vizat numai adoptarea sistemului constituţional englez, 
căruia Montesquieu şi Voltaire îi cântaseră osanale şi pe care toate 
naţiunile aveau să-l urmeze în cele din urmă, fără crize violente. 

Ambiţiile lor au fost limitate la dorinţa de perfecţionare a mo- 
narhiei existente, nu la răsturnarea ei. Însă în perioadele de revo- 
luţii, adeseori oamenii urmează căi cu totul diferite faţă de cele pe 
care şi le propun. La momentul convocării Stărilor Generale, nimeni 
nu ar fi presupus că o revoluţie a burgheziei paşnice şi a oamenilor 
de litere avea să se transforme rapid într-una din cele mai sângeroase 
dictaturi din istorie. 


Capitolul IV 


Iluziile psihologice legate de 
Revoluţia Franceză 


1. Iluziile legate de Omul Primitiv, întoarcerea la starea naturală 
şi la psihologia poporului 


Am repetat deja şi voi mai repeta, că erorile unei doctrine nu 
îi împiedică propagarea, astfel încât aici nu trebuie să luăm în calcul 
altceva în afara influenţei sale asupra minţii oamenilor. 

Însă cu toate că rareori are o utilitate practică, critica doctri- 
nelor eronate este foarte interesantă din punct de vedere psiho- 
logic. Filosoful care vrea să înţeleagă funcţionarea minţii omului ar 
trebui ca întotdeauna să ia în considerare cu grijă iluziile cu care 
trăieşte acesta. Niciodată, probabil, în tot cursul istoriei, aceste iluzii 
nu au părut să fie atât de profunde şi de numeroase ca în cursul 
Revoluţiei. 

Una dintre cele mai importante a fost concepţia singulară a 
naturii primilor noştri strămoşi şi a societăţilor primitive. În condi- 
ţiile în care antropologia nu dezvăluise încă viaţa străbunilor noştri 
îndepărtați, oamenii au presupus, fiind influenţaţi de legendele 
biblice, că omul a ieşit perfect din mâinile Creatorului. Primele so- 
cietăţi au fost modele ulterior distruse de civilizaţie, dar la care tre- 
buia ca omenirea să se reîntoarcă. Reîntoarcerea la starea naturală 
a constituit cât de curând strigătul general. „Principiul fundamental 
al oricărei moralităţi, subiect pe care l-am tratat în scrierile mele“, a 
spus Rousseau, „este că omul e o fiinţă bună de la natură, iubitoare 
de dreptate şi de ordine“. 

Ştiinţa modernă, determinând, din vestigiile care ne-au parve- 
nit, condiţiile de viaţă ale primilor noştri strămoşi, a arătat de mult 
eroarea acestei doctrine. Omul primitiv a devenit o brută feroce şi 

ignorantă, la fel de ignorantă ca sălbaticii din zilele noastre, în pri- 
vinţa bunătății, moralei şi compasiunii. Guvernat doar de impulsurile 
sale instinctive, omul se aruncă asupra prăzii când foamea îl scoate 
din cavernă şi sare pe duşmanul său atunci când este împins de ură. 
Rațiunea, nefiind înăscută, nu putea să aibă nici un fel de putere 
asupra instinctelor sale. 

Scopul civilizaţiei, contrar credințelor tuturor revoluţionarilor, 
nu a fost revenirea la starea naturală, ci despărţirea completă de sta- 
rea naturală. Şi tocmai pentru că au condus omenirea la condiţia sa 
primitivă, distrugând toate constrângerile sociale fără de care civili- 
zaţia nu poate să existe, iacobinii au transformat o societate politică 
într-o hoardă barbară. 

Ideile acestor teoreticieni referitoare la natura omului au fost 
cam la fel de valoroase ca şi acelea ale unui general roman privitoare 
la puterea talismanelor. Cu toate acestea, influenţa lor ca motive de 
acţiune a fost considerabilă. Convenţia a fost permanent inspirată 
de asemenea idei. La fel de ignoranţi în domeniul psihologiei ca şi 
în domeniul învățăturilor istoriei, ei considerau omul din plebe ca 
fiind de la natură bun, plin de afecţiune, recunoscător şi întotdea- 
una gata să asculte glasul raţiunii. 

Discursurile membrilor Adunării arată cât de profunde erau 
aceste iluzii. Când ţăranii au început să incendieze castelele, au 
fost uluiţi şi li s-au adresat prin predici sentimentale, implorându-i 
să înceteze, pentru a nu-i „provoca dureri bunului lor rege“ şi îi con- 
jurau „să îl surprindă cu virtuțile lor“. 


2. Iluziile legate de posibilitatea separării omului de trecutul său 
şi puterea transformatoare atribuită legii 


Unul dintre principiile care au slujit drept fundament pentru 
instituţiile revoluţionare a fost acela că omul poate fi rupt foarte 
uşor de trecutul lui şi că o societate poate să fie reîntocmită sub toate 
aspectele sale prin intermediul instituţiilor. Convinşi, în lumina raţi- 
unii că, exceptând epocile primitive care trebuia să le slujească drept 
modele, trecutul reprezenta o moştenire plină de erori şi de super- 
stiţii, legiuitorii vremii au decis să se despartă complet de trecut. 

Pentru a-şi sublinia mai bine intenţia, au întemeiat o nouă eră, 
au transformat calendarul şi au schimbat numele lunilor şi anotim- 
purilor. 

Presupunând că toţi oamenii sunt la fel, au crezut că puteau 
legifera rasa umană. Condorcet şi-a imaginat că exprima un adevăr 
evident când a spus: „O lege bună trebuie să fie bună pentru toţi oa- 
menii, aşa cum o axiomă în geometrie este bună pentru toţi.“ 

Teoreticienii Revoluţiei nu au perceput niciodată, în spatele 
lumii vizibile, resorturile secrete care o pun în mişcare. A fost ne- 
cesar un secol de progrese în domeniul biologiei, care să arate cât 
de amarnice au fost greşelile lor şi cât de mult depinde o fiinţă, din 
orice specie, de trecutul ei. 

Reformatorii Revoluţiei se ciocneau permanent de influenţele 
trecutului, fără să-l înţeleagă vreodată. Voiau să-l anihileze, dar până 
la urmă ei au fost anihilaţi de trecut. 

Credinţa legiuitorilor în puterea absolută a legilor şi instituții- 
lor, zguduită brutal la sfârşitul Revoluţiei, a fost absolută la izbucnirea 
acesteia. Gregoire a spus de la tribuna Adunării constituante, fără să 
provoace cea mai mică urmă de uluire: „Am putea, dacă am vrea 
să schimbăm religia, dar nu vrem să o facem.“ Ştim că au vrut cu 
adevărat, mai târziu, să facă acest lucru şi ştim cât de jalnic a eşuat 
tentativa lor. 

Cu toate acestea, iacobinii au avut în mâinile lor toate elemen- 
tele succesului. Mulțumită celei mai complete dintre toate tiraniile, 
au fost înlăturate toate obstacolele şi au fost întotdeauna acceptate 
legile pe care le-a plăcut să le impună. După zece ani de violenţe, de 
distrugeri, incendieri, jafuri, masacre şi revoltă generală, neputinţa 
lor a fost dezvăluită atât de înspăimântător, încât au s-au trezit în 
mijlocul unei reprobări generale. Dictatorul invocat atunci de în- 
treaga Franţă a fost obligat să reinstaureze cea mai mare parte din 
ceea ce fusese distrus. 

Încercarea iacobinilor de remodelare a societăţii în numele 
raţiunii pure constituie un experiment de cel mai mare interes. 
Probabil că omenirea nu va mai avea niciodată ocazia să îl repete 
la o scară atât de mare. 

Cu toate că lecţia a fost una îngrozitoare, nu pare să fi fost 
suficientă pentru o clasă considerabilă de minţi, de vreme ce chiar 
şi în zilele noastre îi auzim pe socialişti propunând reconstruirea 
unei societăţi de sus până jos potrivit planurilor lor himerice. 

3. Iluziile legate de valoarea teoretică a 
marilor principii revoluţionare 


Principiile fundamentale pe care s-a bazat Revoluţia pentru 
crearea unui nou sistem sunt conţinute în Declaraţiile drepturilor 
omului care au fost formulate succesiv în anii 1789, 1793 şi 1795. 
Toate aceste Declaraţii sunt de acord în proclamarea faptului că 
„principiul suveranităţii rezidă în popor“. 

În rest, cele trei Declaraţii se deosebesc în mai multe puncte 
şi în special sub aspectul egalităţii. Cea din 1789 afirmă simplu (Ar- 
ticolul 1): „Oamenii se nasc şi rămân liberi şi cu drepturi egale.“ Cea 
din 1793 merge mai departe, şi ne asigură (Articolul 3): „Toţi oa- 
menii sunt egali de la natură.“ Cea din 1795 este mai modestă şi 
spune (Articolul 3): „Egalitatea constă în aceea că legea este aceeaşi 
pentru toţi.“ În afară de asta, pentru că am menţionat drepturile, a 
treia Declaraţie consideră util să se refere la îndatoriri. Moralitatea 
ei este pur şi simplu cea a Evangheliei. 

Articolul 2 spune: „Toate îndatoririle unui om şi cetăţean izvo- 
răsc din aceste două principii întipărite în esenţa naturii: nu le face 
altora ce nu ţi-ar plăcea să ţi se facă ţie; fă permanent pentru ceilalţi 
binele pe care vrei să îl primeşti din partea lor.“ 

Părţile esenţiale ale acestor proclamaţii, singurele părţi care 
au supravieţuit cu adevărat, au fost acelea referitoare la egalitate şi 
la suveranitatea poporului. 

În ciuda slăbiciunilor semnificaţiilor sale raţionale, rolul jucat 
de deviza republicană, Libertate, Egalitate, Fraternitate, a fost con- 
siderabil. 

Această formulă magică, rămasă în continuare gravată pe multe 
dintre zidurile noastre până când va fi gravată în inimile noastre, a 
deţinut într-adevăr puterea supranaturală atribuită anumitor cuvinte 
de către vrăjitorii din trecut. 

Graţie noilor speranţe impulsionate de promisiunile lor, pu- 
terea lor de extindere a fost considerabilă. Mii de oameni şi-au pier- 
dut viaţa, pentru această formulă. Chiar şi în zilele noastre, când 
izbucneşte o revoluţie în vreun colţ al lumii, este invocată întotdea- 
una aceeaşi formulă. 

Alegerea ei a fost extrem de inspirată. Aparține categoriei de 
formule evocatoare ale unor visuri nedefinite, pe care fiecare este 
liber să le interpreteze potrivit propriilor dorinţe, uri şi speranţe. În 
chestiunile legate de credinţă, sensul real al cuvintelor contează prea 
puţin; sensul care le este ataşat le conferă importanţă. 

Din cele trei principii ale devizei revoluţionare, egalitatea a 
avut cele mai rodnice consecinţe. Vom vedea, într-o altă secţiune a 
cărţii, că este aproape singura parte care supravieţuieşte încă şi care 
mai continuă să producă efecte. 

Cu siguranţă, nu Revoluţia a fost cea care a lansat în lume ideea 
egalităţii. Chiar şi fără să mă mai întorc la republicile greceşti, pot să 
remarc faptul că teoria egalităţii a fost propovăduită de maniera cea 
mai clară de creştinism şi de islamism. Toţi oamenii, supuşii lui Dum- 
nezeu, erau egali în faţa Lui şi judecaţi numai după faptele lor. 
Dogma egalităţii sufletelor în faţa lui Dumnezeu a fost esenţială şi 
pentru mahomedani, ca şi pentru creştini. 

Însă nu este suficient să proclami un principiu pentru a-i asi- 
gura respectarea. Biserica creştină a renunţat curând la egalitatea ei 
teoretică şi revoluționarii şi-au amintit de ea numai în discursuri. 

Sensul termenului „egalitate“ variază în funcţie de persoanele 
care îl utilizează. Adeseori camuflează sentimente contrare sensului 
său real reprezentând adesea nevoia imperioasă de a nu avea pe ni- 
meni deasupra, împreună cu dorinţa nu mai puţin vie de a te simţi 
deasupra celorlalţi. Pentru iacobinii Revoluţiei, ca şi pentru cei din 
zilele noastre, cuvântul „egalitate“ implică pur şi simplu o ură invi- 
dioasă faţă de orice fel de superioritate. Pentru anularea superio- 
rităţii, aceşti oameni pretind că unifică obiceiurile, comportamentul 
şi situaţiile. Orice fel de despotism în afara celui exercitat de ei înşişi 
este considerat odios. 

Nefiind în stare să evite inegalităţile naturale, le neagă. 

A doua Declaraţie a drepturilor, cea din 1793, afirmă, contrar 
realităţii, că „toţi oamenii sunt egali de la natură“. 

Ar putea părea că la mulţi dintre revoluționari, dorinţa arză- 
toare de egalitate cu greu reuşea să ascundă o nevoie intensă de 
inegalitate. Napoleon a fost obligat să reinstituie titlurile nobiliare 
şi decoraţiile pentru efectele lor benefice. După ce a arătat că în 
rândurile celor mai înverşunaţi revoluționari a descoperit cele mai 
docile instrumente de dominare, Taine continuă: „Brusc, din predi- 
cile lor pentru libertate şi egalitate, au răsărit instinctele autoritare, 

nevoia de a porunci, chiar şi din postura de subordonați, precum şi, 
în majoritatea cazurilor, apetitul pentru bani şi plăceri. Între dele- 
gatul Comitetului pentru Siguranţa Publică şi ministru, prefect sau 
subprefect al imperiului, diferenţa este mică: e acelaşi om în două 
veşminte, mai întâi în carmagnolă, apoi în jiletca cu panglici.“ 

Dogma egalităţii a avut ca primă consecinţă, proclamarea de 
către burghezie a suveranităţii poporului. Această suveranitate a 
rămas, de altminteri, cât se poate de teoretică pe parcursul întregii 
Revoluții. 

Principiul autorității a fost moştenirea trainică a Revoluției. Cei 
doi termeni, „libertate“ şi „fraternitate“ care îl însoțesc pe cel de 
„egalitate“ în deviza republicană nu au avut niciodată o influenţă 
prea mare. Pot chiar să spun că nu au avut niciun fel de influenţă 
în timpul Revoluţiei şi al imperiului şi n-au făcut decât să decoreze 
discursuri. 

Cu greu s-ar putea spune că ulterior au avut o influenţă mai 
serioasă. Fraternitatea nu a fost aplicată niciodată şi popoarelor nu 
le-a păsat vreodată prea mult de libertate. În zilele noastre, mun- 
citorii au cesionat-o complet sindicatelor. 

Pentru a rezuma: deşi a fost prea puţin aplicat, moto-ul repu- 
blican a exercitat o foarte mare influenţă. Din Revoluţia Franceză 
practic au rămas în mintea populară numai cele trei cuvinte celebre 
care îi rezumă evanghelia şi pe care armatele lui Napoleon au răs- 
pândit-o în întreaga Europă. 


CARTERA A II-A 


INFLUENȚELE RAŢIONALE, AFECTIVE, MISTICE ŞI 
COLECTIVE ÎN TIMPUL REVOLUŢIEI 


Capitolul | 


Psihologia Adunării Constituante 


1. Influențele psihologice active în timpul Revoluţiei Franceze 


Geneza Revoluţiei Franceze, precum şi durata ei, au fost con- 
diţionate de elemente de natură raţională, afectivă, mistică şi 
colectivă, fiecare categorie fiind dominată de o logică diferită. Mulţi 
istorici au interpretat această perioadă relativ uniform tocmai pen- 
tru că, aşa cum am spus, nu au putut să disocieze influenţele aces- 
tor factori. 

Elementul raţional, invocat în general ca explicaţie, în realitate 
a avut o influenţă foarte slabă. A pregătit calea pentru Revoluţie 
dar a susţinut-o numai la debut, câtă vreme a fost exclusiv a clasei 
de mijloc. Acţiunea sa s-a manifestat prin măsuri ale vremii, cum ar 
fi propunerile de reformare a impozitelor, de suprimare a privile- 
giilor unei nobilimi inutile etc. 

De îndată ce Revoluţia a ajuns la popor, influenţa elemente- 
lor raţionale a dispărut grabnic în faţa celei a elementelor afective 
şi colective. În ceea ce priveşte elementele mistice, fundamentul cre- 
dinţei revoluţionare, ele au făcut armata fanatică şi au propagat în 
întreaga lume o nouă credinţă. 

Vom urmări aceste elemente variate aşa cum au apărut în 
evenimente şi în psihologia indivizilor. Cel mai important, poate, a 
fost elementul mistic. Revoluţia nu poate să fie înţeleasă clar — nu 
o pot repeta suficient de des — decât dacă este evaluată ca formare 

a unei credinţe religioase. Ceea ce am spus în alte părţi despre toate 
credinţele, se aplică în mod identic şi pentru Revoluţie. Revenind, 
de exemplu, la capitolul despre Reformă, cititorul va vedea că aceasta 
prezintă mai multe analogii cu Revoluţia. 

Acordând foarte multtimp demonstrării valorii raţionale reduse 
a credințelor, filosofii încep astăzi să le înţeleagă mai bine funcţia. 
Au fost obligaţi să admită că acestea sunt singurii factori care au 
suficientă influenţă pentru a transforma toate elementele unei ci- 
vilizaţii. 

Cerinţele se impun oamenilor de la sine, în afara raţiunii şi au 
puterea de a polariza gândurile şi sentimentele într-o singură direc- 
ţie. Rațiunea pură nu a avut niciodată o asemenea putere, pentru 
că omul nu a fost niciodată însufleţit de rațiune. 

Forma religioasă îmbrăcată curând de Revoluţie îi explică pu- 
terea de expansiune şi prestigiul pe care l-a avut şi pe care şi l-a păs- 
trat. Puţini istorici au înţeles că acest măreț monument ar trebui să 
fie privit ca fundament al unei noi religii. Cred că mintea pătrunză- 
toare a lui Tocqueville a fost prima care a înţeles acest lucru, după 
cum urmează: 

„Revoluţia Franceză a fost o revoluţie politică, a operat de o manieră 
şi a asumat ceva din aspectul unei revoluţii religioase. Se vede prin ce tră- 
sături obişnuite şi caracteristice s-a asemănat, în cele din urmă, cu aceasta 
[revoluţia religioasă]: nu numai că s-a răspândit în lung şi-n lat asemenea 
unei revoluţii religioase şi, la fel ca aceasta, s-a răspândit prin intermediul 
predicării şi al propagandei. O revoluţie politică inspiratoare de prozeliţi, 
predicată la fel de pasional pentru străini cum este predicată şi pentru co- 
naţionali: gândeşte-te cât de nou a fost acest spectacol.“ 

Latura religioasă a Revoluţiei fiind asigurată, furia şi devastarea 
care au însoţit-o sunt simplu de explicat. Istoria ne arată că aceasta 
este întotdeauna orchestra care acompaniază naşterea religiilor. Prin 
urmare, era garantat că Revoluţia avea să provoace violenţa şi into- 
leranţa pe care zeitățile triumfătoare le impun adepților lor. A răs- 
colit Europa vreme de douăzeci de ani, a ruinat Franţa, a provocat 
moartea a milioane de oameni şi a costat ţara mai multe invazii: dar, 
ca regulă, numai poporul îşi poate schimba credinţa şi doar cu pre- 
tul unor asemenea catastrofe. 

Deşi elementul mistic este întotdeauna fundamentul credințe- 
lor, acestora li se adaugă rapid anumite elemente afective şi raţionale. 
Astfel, credinţa slujeşte sentimentelor, pasiunilor şi intereselor de 

grup, care ţin de domeniul afectiv. Pe urmă raţiunea îmbracă între- 
gul ansamblu, căutând să justifice evenimente în care, de altfel, nu 
a jucat absolut niciun rol. 

În perioada Revoluţiei, fiecare om, potrivit aspirațiilor sale, a 
îmbrăcat noua credinţă cu un alt veşmânt raţional. Oamenii din po- 
por au văzut în ea doar suprimarea despotismului religios şi politic 
şi a ierarhiilor sub care avuseseră foarte mult de suferit. Scriitori pre- 
cum Goethe şi gânditori asemenea lui Kant, şi-au imaginat că au vă- 
zut triumful raţiunii. În Franţa au venit străini cum ar fi Humboldt 
„pentru a respira aerul libertăţii şi pentru a asista la funeraliile des- 
potismului.“ 

Aceste iluzii intelectuale nu au durat prea mult. Evoluţia dra- 
mei a dezvăluit curând că fundamentul adevărat sălăşluia numai în 
vise. 


2. Disoluţia vechiului regim. Convocarea Stărilor Generale 


Înainte să fie realizate practic, revoluțiile sunt schiţate în min- 
tea oamenilor. Pregătită de cauzele deja studiate, Revoluţia Franceză 
a debutat, în realitate, odată cu domnia lui Ludovic al XVI-lea. Cla- 
sele de mijloc, zi de zi tot mai nemulţumite şi mai critice au adăugat 
revendicări peste revendicări. Toată lumea cerea o reformă. 

Ludovic al XVI-lea a înţeles pe deplin utilitatea reformei, dar 
a fost prea slab pentru a o impune clerului şi nobilimii. Nu a putut 
să-şi păstreze nici măcar miniştrii reformatori, Malesherbes şi Turgot. 
lar odată cu foametea şi impozitele tot mai mari, a crescut şi sără- 
cia tuturor claselor sociale şi în acest context, alocaţiile imense pen- 
tru Curte au venit într-un contrast şocant cu starea de catastrofă 
generală. 

Notabilităţile convocate pentru a încerca să remedieze situaţia 
financiară au refuzat un sistem bazat pe taxare egală şi au acceptat 
numai reforme nesemnificative, pe care Parlamentul nici nu a con- 
simţit să le ia în seamă. A trebuit să fie dizolvat. Parlamentele pro- 
vinciilor au făcut cauză comună cu Parisul şi au fost de asemenea 
dizolvate. Însă au emis ideea şi în toate colţurile Franţei au promo- 
vat cererea de reunire a Stărilor Generale, care nu mai fuseseră con- 
vocate de aproape două sute de ani. 

Decizia a fost luată: cinci milioane de francezi, din care o sută 
de mii de clerici şi o sută cincizeci de mii de nobili, şi-au trimis re- 
prezentanţii. În total au fost 1 200 de deputaţi, din care 578 ai 
Stării a Treia, constând în principal din magistrați, avocaţi şi medici. 
Din cei trei sute de deputaţi ai clerului, două sute, de origini plebee, 
s-au alăturat Stării a Treia împotriva nobilimii şi clerului. 

De la primele sesiuni a izbucnit un conflict psihologic între 
deputaţii de condiţii sociale diferite şi (ca urmare) cu mentalități di- 
ferite. Costumele magnifice ale deputaţilor privilegiați contrastau 
de o manieră umilitoare cu aspectul sumbru al Stării a Treia. 

La prima şedinţă, membrii nobilimii şi ai clerului, au rămas cu 
capul acoperit în prezenţa regelui, potrivit prerogativelor clasei lor. 
Cei din Starea a Treia au vrut să-i imite, dar membrii privilegiați au 
protestat. În a doua zi s-au făcut auzite şi mai multe proteste din 
orgoliu. Deputaţii Stării a Treia i-au invitat pe cei ai nobilimii şi ai 
clerului, care se aflau într-o sală separată, să li se alăture, pentru a-şi 
măsura forţele. Nobilii au refuzat. Negocierile au durat mai bine de 
o lună. În cele din urmă, deputaţii Stării a Treia, la propunerea aba- 
telui Sieyes, considerând că 985 de deputaţi reprezentau poporul, 
s-au declarat constituiți în Adunarea Naţională. Din acel moment, 
Revoluţia şi-a urmat cursul. 


3. Adunarea Constituantă 


Puterea unei adunări politice rezidă, mai presus de toate, în 
slăbicunea adversarilor săi. Uimită de slaba rezistenţă întâlnită şi is- 
pitită de ascendentul câtorva oratori, Adunarea Constituantă, de la 
primele sale sesiuni, s-a pronunţat şi a acţionat ca un corp suveran. 
În mod notabil, şi-a arogat puterea de a decreta impozite, o încăl- 
care gravă a prerogativelor puterii regale. 

Rezistenţa lui Ludovic al XVI-lea a fost destul de slabă. El nu 
a făcut altceva decât să închidă sala în care s-au adunat Stările. Pe 
urmă, deputaţii s-au întrunit în sala de tenis şi au jurat să nu se des- 
partă până când Constituţia regatului nu devenea un fapt împlinit. 

Majoritatea deputaţilor clerului i-a urmat. Regele a revocat de- 
cizia Adunării şi le-a ordonat deputaţilor să se retragă. Când mar- 
chizul de Dreux-Breze, marele maestru de ceremonii, i-a invitat să 

se supună ordinelor suveranului, preşedintele Adunării a declarat 
că „poporul adunat nu poate să primească ordine“ şi Mirabeau i-a 
replicat trimisului suveranului că fiind unită din voinţa poporului, 
Adunarea nu se retrăgea decât sub ameninţarea baionetelor. Re- 
gele a cedat din nou. 

În data de 9 iulie, adunarea deputaţilor a luat titlul de Adunare 
Constituantă. Pentru prima oară după secole întregi, regele a fost 
obligat să recunoască existenţa unei noi puteri, anterior ignorată 
— aceea a poporului, în persoana reprezentanţilor săi aleşi. Nu mai 
exista monarhie absolută. 

Văzându-se ameninţat din ce în ce mai grav, Ludovic al XVI-lea 
a chemat la Versailles mai multe regimente compuse din mercenari 
străini. Adunarea a cerut retragerea trupelor. 

Regele a refuzat şi l-a concediat pe Necker, înlocuindu-l cu ma- 
reşalul de Broglie, care avea reputaţia unei persoane extrem de auto- 
ritare. 

Însă Adunarea avea suporteri competenţi. Camille Desmoulins 
şi alţii au ţinut discursuri în faţa mulțimilor în toate părţile, chemân- 
du-le la apărarea libertăţii. S-au tras clopotele, s-a organizat o miliţie 
de 12 000 de oameni, s-au luat muschete şi tunuri de la Hôtel des 
Invalides şi în data de 14 iulie, bandele înarmate au mărşăluit la Bas- 
tilia. Fortăreaţa, slab apărată, a capitulat în câteva ore. Înăuntru au 
fost găsiţi şapte deţinuţi, din care unul era idiot şi patru erau acuzaţi 
de falsificare. 

Bastilia, închisoarea multor victime ale puterii arbitrare, sim- 
boliza în mintea multora puterea regală; însă oamenii care au de- 
molat-o nu suferiseră din cauza ei. Puţini oameni în afară de mem- 
bri ai nobilimii, fuseseră închişi acolo. 

Influenţa exercitată de cucerirea fortăreței continuă până în 
zilele noastre. Istorici serioşi precum Rambaud, ne dau asigurări că 
„ocuparea Bastiliei este un fapt culminant al istoriei, nu pentru Franţa, 
ci pentru toată Europa şi inaugurează o nouă epocă în istoria lumii“. 

O asemenea credulitate este puţin excesivă. Importanţa eve- 
nimentului rezidă numai în faptul psihologic că, pentru prima oară, 
poporul a avut o dovadă evidentă a slăbiciunilor unei autorităţi care 
altădată fusese formidabilă. 

Când principiul autorităţii este afectat în mintea publică, se di- 
zolvă foarte rapid. Ce nu s-ar putea cere unui rege care nu şi-a putut 

apăra principala fortăreață în faţa atacurilor poporului? Stăpânul 
considerat atotputernic a încetat să mai fie văzut aşa. 

Cucerirea Bastiliei a fost începutul unuia dintre acele feno- 
mene de contagiune mentală care abundă în istoria Revoluţiei. 
Trupele de mercenari străini, deşi prea puţin interesate de mişcare, 
au început să dea semne de nesupunere. Ludovic al XVI-lea a fost 
redus la acceptarea dizolvării lor. L-a rechemat pe Necker, s-a dus 
la primăria Parisului, a autorizat prin prezenţa lui, faptul împlinit şi 
a acceptat din partea lui La Fayette, comandantul Gărzii Naţionale, 
noua cocardă roşu, alb, albastră, care alătura culorile Parisului cu stin- 
dardul regal. 

Deşi cu greu poate fi considerată „un fapt culminant din istorie,“ 
revolta care a cucerit Bastilia marchează momentul debutului guver- 
nării populare. Începând din acea zi, populaţia înarmată a intervenit 
permanent în deliberările Adunărilor revoluţionare şi le-a influenţat 
în mod grav conduita. 

Această intervenţie a poporului, în conformitate cu dogma su- 
veranităţii sale, a provocat admiraţia plină de respect a multora din- 
tre istoricii Revoluţiei. Chiar şi un studiu superficial al psihologiei mul- 
ţimilor ar fi arătat repede că entitatea mistică pe care o numeau 
popor nu făcea decât să translateze voinţa câtorva dintre conducă- 
torii săi. Nu este corect să se spună că poporul a cucerit Bastilia, a 
atacat palatul Tuileries, a invadat Convenţia etc., ci că anumiţi con- 
ducători — în general prin intermediul cluburilor — au unit bandele 
înarmate ale populaţiei, pe care le-au condus împotriva Bastiliei, pa- 
latului Tuileries etc. în cursul Revoluţiei; aceleaşi mulţimi au atacat 
sau au apărat cele mai opuse tabere, potrivit conducătorilor pe care 
întâmplarea i-a pus în fruntea lor. Mulțimea nu are niciodată o altă 
opinie în afara celei a conducătorilor ei. 

Exemplul constituinid una dintre formele cele mai eficiente 
de sugestie, cucerirea Bastiliei a fost urmată în mod inevitabil de 
distrugerea altor fortărețe. Multe castele au fost considerate tot 
atâtea mici Bastilii şi pentru imitarea parizienilor care o distruseseră 
pe a lor, ţăranii au început să le incendieze. Şi au făcut acest lucru 
cu o furie şi mai mare, deoarece în reşedinţele senioriale se aflau 
titlurile de drepturi feudale. A fost un gen de Jacquerie. 

Adunarea Constituantă, atât de mândră şi de trufaşă în faţa 
regelui a fost, asemenea tuturor adunărilor revoluţionare care i-au 
urmat, extrem de timidă în faţa poporului. 


[i 

Sperând să pună capăt tulburărilor din noaptea de 4 august, 
a votat, la propunerea unui membru al nobilimii, contele de Noailles, 
abolirea drepturilor senioriale. Deşi această măsură a suprimat 
dintr-o singură trăsătură de condei privilegiile nobilimii, a fost vo- 
tată cu lacrimi de bucurie şi îmbrăţişări. Asemenea accese de entu- 
ziasm sentimental sunt uşor de explicat dacă ne amintim câtă emoție 
contagioasă conţine mulţimea, mai presus de toate într-o adunare 
oprimată prin frică. 

Dacă renunţarea la drepturi ar fi fost realizată de către nobi- 
lime cu câţiva ani mai înainte, fără îndoială că Revoluţia ar fi fost 
evitată, însă de-acum era deja prea târziu. Acceptarea unei renunţări 
numai când nu există altă opţiune nu face decât să mărească pre- 
tenţiile celor în faţa cărora se cedează. În politică trebuie să antici- 
pezi acţiunile şi să renunţi sau să cedezi cu mult înainte să fii obligat 
s-o faci. 

Ludovic al XVI-lea a ezitat două luni să ratifice decizia votată de 
Adunare în noaptea de 4 august. Se retrăsese la Versailles. Condu- 
cătorii au trimis acolo o bandă de şapte sau opt mii de bărbaţi şi 
femei din popor, asigurându-i că reşedinţa regală avea mari depozite 
de pâine. Grilajele palatului au fost forţate, unele dintre santinele au 
fost ucise şi regele împreună cu întreaga sa familie a fost condus îna- 
poi la Paris în mijlocul unei mulţimi zgomotoase, mulţi dintre oamenii 
aflaţi în rândurile ei ducând în vârfurile sulițelor capetele soldaţilor 
masacrați. Înfricoşătoarea călătorie a durat şase ore. Aceste eveni- 
mente au constituit ceea ce se cunoaşte sub numele de „zilele“ din 
octombrie. 

Puterea populară a sporit şi în realitate, regele, asemenea în- 
tregii adunări, s-a aflat, începând din acel moment, în mâinile po- 
porului — respectiv, la mila cluburilor şi a conducătorilor lor. Această 
putere populară urma să aivă un rol dominant timp de aproape zece 
ani şi Revoluţia avea să fie aproape integral opera ei. 

În timp ce proclama că poporul era singurul suveran, Adunarea 
era puternic incomodată de revolte, care îi depăşeau cu mult aştep- 
tările teoretice. Se anticipase să fie restabilită ordinea pe parcursul 
realizării unei Constituţii destinate să asigure fericirea eternă a 
omenirii. 

Ştim că pe toată durata Revoluţiei, una dintre principalele ocu- 
paţii ale adunărilor a fost să facă, să desfacă şi să refacă Constituţii. 
Teoreticienii le-au atribuit atunci, ca şi în zilele noastre, puterea de 

a transforma societatea; prin urmare, Adunarea nu putea să-şi negli- 
jeze sarcinile. Între timp, a publicat o solemnă Declaraţie a dreptu- 
rilor omului, care îi rezuma principiile. 

Constituţia, proclamaţiile, declaraţiile şi discursurile nu au avut 
nici cel mai mic efect asupra mişcărilor populare, nici asupra diziden- 
ţilor care îşi măreau zilnic numărul în mijlocul Adunării. Adunarea a 
început să fie din ce în ce mai supusă ascendentului taberei avan- 
sate, care era sprijinită de cluburi. Danton, Camille Desmoulins şi mai 
târziu Marat şi Hebert, au incitat violent populaţia prin chemările 
şi jurnalele lor. Adunarea a alunecat repede pe panta care duce la 
extreme. 

În cursul tuturor acestor tulburări, situaţia financiară a ţării se 
deprecia de la o zi la alta. Convinsă în cele din urmă de faptul că dis- 
cursurile filantropice nu aveau cum să-i îmbunătăţească situaţia la- 
mentabilă şi văzând că era în prag de faliment, Adunarea a decretat, 
în data de 2 noiembrie 1789, confiscarea bunurilor bisericii. Venitu- 
rile sale, constând în zeciuiala colectată de la credincioşi, ajungeau 
undeva în jurul sumei de 8 milioane de franci şi valoarea lor era 
estimată în jur de 120 de milioane de franci. Acestea bunuri erau îm- 
părţite de câteva sute de prelați, abaţi ai Curţii etc., care deţineau 
un sfert din Franţa. Acest bunuri, denumite începând din acel mo- 
ment „domeniile naţionale“, au format garanţia asignatelor, prima 
emisiune fiind de 400 de milioane de franci (în jur de 16 milioane 
de lire sterline). Publicul le-a acceptat la început, dar s-au înmulţit 
atât de mult sub Directorat şi Convenţie, care a emis 45 de miliarde 
în această formă (1,8 miliarde lire sterline), încât un asignat de 100 
de livre a ajuns să valoreze în cele din urmă câteva jumătăţi de penny 
englezesc. 

Impulsionat de consilierii săi, neputinciosul Ludovic al XVI-lea 
a încercat în van să lupte împotriva decretelor Adunării, refuzând să 
le ratifice. 

Sub influenţa sugestiilor zilnice ale conducătorilor şi prin pu- 
terea contagiunii mentale, mişcarea revoluţionară se răspândea pre- 
tutindeni independent de Adunare şi adeseori împotriva ei. 

În orăşelele mai mici şi în sate, au fost instituite autorităţi orăşe- 
neşti revoluţionare, protejate de Garda Naţională locală. Autorităţile 
revoluţionare din orăşelele învecinate au început să stabilească în- 
ţelegeri separate pentru a se apăra în caz de nevoie. Astfel s-au for- 
mat federaţiile, care curând s-au contopit într-una singură; aceasta 

a trimis la Paris 14 000 de soldaţi din Garda Naţională, care s-au 
adunat pe Câmpul lui Marte, în data de 14 iulie 1790. Regele a ju- 
rat să păstreze Constituţia decretată de Adunarea Naţională. 

În ciuda acestui jurământ zadarnic, zi de zi devenea tot mai evi- 
dent că nu era posibilă nici o înţelegere între principiile ereditare 
ale monarhiei şi cele proclamate de Adunare. 

Simţindu-se complet lipsit de putere, regele nu se mai gândea 
decât la fugă. Arestat la Varennes şi adus înapoi la Paris ca prizonier, 
a fost închis la Tuileries. Adunarea, deşi extrem de regalistă, l-a sus- 
pendat de la putere şi a decis să-şi asume sarcina unică a guvernării. 

Niciodată un suveran nu s-a aflat într-o poziţie la fel de dificilă 
cum era cea a lui Ludovic al XVI-lea în momentul fugii. Nici geniul 
unui Richelieu nu ar fi putut să-l scape. Singurul element de apă- 
rare pe care s-ar fi mai putut baza îl părăsise încă de la început. 

Pe întreaga durată a Adunării Constituante, imensa majoritate 
a francezilor şi a Adunării a rămas regalistă, astfel încât dacă regele 
ar fi acceptat o monarhie liberală, probabil că ar fi rămas la putere. 
S-ar părea că Ludovic avea de promis foarte puţine lucruri pentru 
a ajunge la o înţelegere cu Adunarea. 

Puţine lucruri, poate, dar având în vedere structura lui mentală, 
acest puţin era strict imposibil. Umbrele tuturor strămoşilor săi l-ar 
fi asaltat dacă ar fi consimţit să modifice mecanismul monarhiei 
moştenite de la atâţia înaintaşi. Şi chiar dacă ar fi încercat să o facă, 
opoziţia familiei, clerului, nobililor şi Curţii nu putea să fie depăşită 
niciodată. Castele vechi pe care se baza monarhia, nobilimea şi cle- 
rul, erau pe atunci aproape la fel de puternice ca şi regele însuşi. 
De fiecare dată când părea că ar fi putut ceda hotărârilor Adunării, 
cauza era doar faptul că era constrâns cu forţa şi încerca să câştige 
timp. Apelul său la forţele străine a reprezentat hotărârea unui om 
disperat care văzuse cum toate mijloacele de apărare naturale îl 
părăsiseră. 

Regele şi în special regina, nutreau cele mai mari ciudate spe- 
ranţe într-un posibil ajutor al Austriei, după secole întregi de rivali- 
tate cu Franţa. Dacă Austria a consimţit cu apatie să-i vină în ajutor, 
a fost doar în speranţa deşartă de a obţine o mare recompensă. 
Contele Mercy i-a dat de înţeles că răsplata aşteptată consta în Alsa- 
cia, Alpii Francezi şi Navarra. 

Conducătorii cluburilor, considerând Adunarea prea regalistă, 
a trimis poporul să o atace. A fost semnată o petiție, care invita 
Adunarea să convoace o nouă putere constituantă care să treacă 
la judecarea lui Ludovic al XVI-lea. 

Regalistă în ciuda oricărui fapt şi considerând că Revoluţia că- 
păta un caracter cu mult prea demagogic, Adunarea s-a hotărât să 
se apere împotriva acţiunilor poporului. Un batalion din Garda Na- 
ţională, comandat de La Fayette, a fost trimis pe Câmpul lui Marte, 
unde era adunată mulţimea, să o disperseze. Cincizeci din cei pre- 
zenţi acolo au fost ucişi. 

Adunarea nu a perseverat prea mult în opoziţia sa neputin- 
cioasă. Extrem de temătoare de popor, şi-a amplificat aroganţa faţă 
de rege, privându-l zi de zi o parte din prerogative şi autoritate. Ajun- 
sese să nu fie mai mult de un simplu oficial, obligat să îndeplinească 
dorinţele altora. 

Adunarea îşi imaginase că putea fi capabilă să exercite auto- 
ritatea de care îl privase pe rege, însă o asemenea sarcină îi depă- 
şea cu mult resursele. O putere atât de divizată este întotdeauna 
slabă. „Nu ştiu nimic mai îngrozitor decât autoritatea suverană a şase 
sute de persoane“, a spus Mirabeau. 

După ce declarase că putea să combine prin ea însăşi toate pu- 
terile statului şi să le exercite aşa cum făcuse Ludovic al XVI-lea, cât 
de curând Adunarea nu o mai exercita pe niciuna. 

Pe măsură ce autoritatea Adunării s-a redus, s-a amplificat 
anarhia. Conducătorii populari agitau în continuu oamenii. Revolta 
şi insurecția au devenit singurele puteri. În fiecare zi, Adunarea era 
invadată de delegaţii zgomotoase şi imperioase care acționau prin 
intermediul amenințărilor şi pretențiilor. 

Cel mai puternic din aceste cluburi era cel iacobin, care îşi 
crease în grabă peste şase sute de sucursale în toată ţara, toate 
aflându-se sub ordinele unui organism central. Influenţa sa a ră- 
mas preponderentă pe întreaga durată a Revoluţiei. A fost stăpânul 
Adunării şi pe urmă al Franţei, singurul rival fiind Comuna insurec- 
ţională, a cărei putere era exercitată doar la Paris. 

Slăbiciunea Adunării naţionale şi toate eşecurile sale o făcu- 
seră extrem de impopulară. A devenit conştientă de acest fapt şi, 
simțind că era din zi în zi mai neputincioasă, a decis să grăbească re- 
alizarea unei noi Constituţii, în scopul de a se putea dizolva. Ultima 


Psihologia revoluţiei 111 


sa acţiune, destul de lipsită de tact, a fost să decreteze că nici un 
membru al Adunării Constituante nu putea să fie ales în Adunarea 
Legislativă. Astfel, membrii acestui organism ulterior au fost privaţi 
de experienţa acumulată de predecesorii lor. 

Constituţia a fost terminată în data de 3 septembrie 1791 şi 
acceptată în data de 13 de către rege, căruia Adunarea îi restituise 
puterile. 

Această Constituţie a organizat un guvern reprezentativ, dele- 
gând puterea legislativă deputaţilor aleşi de popor şi puterea exe- 
cutivă regelui, căruia i s-a recunoscut dreptul de veto împotriva 
decretelor Adunării. Împărţiri noi în departamente au înlocuit ve- 
chile provincii. Impozitele au fost abolite şi înlocuite cu taxe directe 
sau indirecte, care sunt în continuare aplicate. 

Adunarea, care tocmai modificase împărţirea teritorială şi răs- 
turnase vechea organizare socială, s-a considerat suficient de puter- 
nică pentru a transforma şi organizarea religioasă a ţării. A impus 
în special ca membrii clerului să fie aleşi de către popor şi astfel să 
fie retraşi de sub influenţa capului lor suprem, Papa. 

Această organizare civilă a clerului a fost originea luptelor şi 
persecuțiilor religioase, care au durat până în zilele Consulatului. 
Două treimi din preoţi au refuzat jurământul care le era impus. 

Pe parcursul acestor trei ani, care au reprezentat durata de 
viață a Adunării Constituante, Revoluţia produsese rezultate consi- 
derabile. Principalul rezultat a fost, poate, începutul transferului către 
Starea a Treia a bogățiilor claselor privilegiate. În acest mod, în timp 
ce s-au creat noi interese de apărat, aderenţi fervenţi au cunoscut 
ascensiunea în cadrul noului regim. O revoluţie sprijinită pe recom- 
pensarea poftelor căpătate devine în mod cert puternică. Starea a 
Treia care înlocuise nobilimea şi ţăranii care cumpăraseră domeni- 
ile naţionale, a înţeles repede că restaurarea vechiului regim i-ar fi 
spoliat de toate avantajele lor. Apărarea energică a Revoluţiei nu a 
fost altceva decât apărarea averilor proprii. 

Acesta este motivul pentru care vedem, în cursul unei părţi a 
Revooluţiei, aproape jumătate din departamente ridicându-se îm- 
potriva despotismului care le-a zdrobit. Republicanii au triumfat în 
faţa întregii opoziții. Erau extrem de puternici prin faptul că aveau 
de apărat nu doar un nou ideal, ci şi noi interese materiale. Vom 
vedea că influenţa acestor doi factori a durat pe întreaga perioadă 
a Revoluţiei şi a contribuit din plin la instaurarea imperiului. 


Capitolul II 


Psihologia Adunării Legislative 


1. Evenimentele politice din perioada Adunării Legislative 


Înaintea examinării caracteristicilor mentale ale Adunării Le- 
gislative, să rezumăm pe scurt evenimentele politice considerabile 
care i-au marcat scurta perioadă de funcţionare, de numai un an de 
zile. Acestea au jucat un rol important din punctul de vedere al ma- 
nifestărilor psihologice. 

Extrem de regalistă, Adunarea Legislativă nu avea o intenţie 
mai clară decât predecesoarea ei să distrugă monarhia. Regele i s-a 
părut puţin suspect, însă ea spera în continuare că va putea să-l păs- 
treze pe tron. 

Din nefericire pentru el, Ludovic implora fără încetare inter- 
venţia străină. Închis în Tuileries, apărat numai de garda lui elveţi- 
ană, timidul suveran era în derivă între influenţe contrarii. Susţinea 
material ziare destinate să schimbe opinia publică, dar obscurii re- 
dactori plătiţi care le realizau nu ştiau nimic despre intervenţia asupra 
minţii mulţimii. Singurul lor mijloc de persuasiune era ameninţarea 
cu spânzurătoarea la adresa partizanilor Revoluţiei şi anticiparea unei 
invadări a Franţei de o armată care ar fi urmat să-l slaveze pe rege. 

Regalitatea nu mai conta pe altceva în afara curților străine. 
Nobilii emigrau. Prusia, Austria şi Rusia amenințau Franţa cu un răz- 
boi de invazie. Curtea era în asentimentul lor. Coaliţiei celor trei regi 
împotriva Franţei, clubul iacobin a propus să i se opună o ligă a po- 
poarelor. În acel moment, girondinii erau, împreună cu iacobinii, 
în fruntea mişcării revoluţionare. Au incitat masele să se înarmeze 
— au fost echipați 600 de mii de voluntari. Curtea a acceptat un 
ministru girondin. Dominat de el, Ludovic al XVI-lea a fost obligat 
să propună Adunării un război împotriva Austriei. Propunerea lui 
a fost imediat acceptată. 

Regele nu a fost sincer în această declaraţie de război. Re- 
gina le-a dezvăluit austriecilor planurile franceze de campanie şi 
hotărârile secrete ale Consiliului. 

Începutul luptei a fost dezastruos. Mai multe coloane de sol- 
daţi, sub imperiul panicii, s-au risipit. Impulsionate de cluburi şi 
convinse — pe drept cuvânt, de fapt — că regele conspira cu duş- 
manii Franţei, populaţia suburbiilor Parisului s-a răsculat declan- 
şând o insurecție. Conducătorii acesteia, iacobinii, şi mai ales Danton, 
au trimis la Tuileries, în data de 20 iunie, o petiție prin care îl ame- 
ninţau pe rege cu revocarea. Pe urmă au invadat palatul Tuileries, 
proferând invective la adresa suveranului. 

Fatallitatea l-a împins pe Ludovic către destinul său tragic. În 
vreme ce amenințările iacobinilor la adresa regalității stârniseră in- 
dignarea în multe dintre departamente, s-a aflat că o armată pru- 
sacă sosise la frontierele Lorenei. 

Speranţa regelui şi reginei cu privire la ajutorul care putea fi 
primit din străinătate era cât se poate de himerică. Maria-Antoaneta 
căzuse pradă unei iluzii absolute privitoare la psihologia popoarelor 
austriac şi francez. Văzând Franţa terorizată de o mână de agitatori, 
ea presupunea că era la fel de uşor ca şi parizienii să fie terorizaţi şi 
prin intermediul amenințărilor să fie readuşi sub autoritatea rege- 
lui. Inspirat de ea, Fersen a trecut la publicarea manifestului duce- 
lui de Brunswick, care ameninţa Parisul cu „distrugerea totală dacă 
era molestată familia regală“. 

Efectul produs a fost diametral opus celui intenţionat. Mani- 
festul a generat indignare împotriva monarhului, care era considerat 
complice şi nepopularitatea lui a crescut. Începând din acea zi a fost 
destinat eşafodului. 

Conduşi de Danton, delegaţii secţiunilor s-au instalat în primă- 
ria Parisului în calitate de Comună insurecţională şi l-au arestat pe 
comandantul Gărzii Naţionale, care îi era devotat regelui s-au tras 
clopotele, Garda Naţională a fost înarmată şi în data de 10 august a 
fost trimisă, împreună cu populaţia civilă, să atace palatul Tuileries. 
Regimentele chemate de Ludovic s-au risipit. În curând nu mai ră- 
măsese nimeni care să-l apere în afara gărzii elveţiene şi a câtorva 
gentilomi. Au fost ucişi aproape toţi. Rămas singur, regele s-a refu- 
giat în Adunare. Mulţimile au cerut alungarea lui de-acolo. Aduna- 
rea Legislativă a decretat suspendarea lui din funcţie şi a lăsat pe 

seama unei viitoare Adunări, Convenţia, decizia privitoare la soarta 
regelui. 


2. Caracteristicile mentale ale Adunării Legislative 


Adunarea Legislativă, formată din alţi oameni, prezintă un in- 
teres cu totul diferit sub aspectul psihologic. Puţine adunări au pre- 
zentat într-o asemenea măsură caracteristicile colectivităţii politice. 

Această adunare avea şapte sute cincizeci de deputaţi, împăr- 
ţiţi în regalişti puri, regalişti constituţionali, republicani, girondini şi 
montaniarzi. Avocaţii şi oamenii de litere formau majoritatea. Mai 
conţinea, de asemenea, dar într-un număr mai mic, ofiţeri superiori, 
preoţi şi foarte puţini oameni de ştiinţă. 

Concepţiile filosofice ale membrilor acestei Adunări par des- 
tul de rudimentare. Mulţi erau pătrunşi de ideea lui Rousseau de 
revenire la o stare naturală. Însă toţi, asemenea predecesorilor lor, 
erau dominați mai ales de amintirea antichităţii greceşti şi latine. 
Cato, Brutus, Grahus, Plutarh, Marcus Aurelius şi Platon, evocaţi în 
continuu, asigurau imaginile discursurilor lor. Când oratorul voia 
să-l insulte pe Ludovic al XVI-lea, îl numea Caligula. 

În speranţa de distrugere a tradiţiei, erau revoluționari, însă în 
susţinerea unei reîntoarceri la un trecut foarte îndepărtat, se dove- 
deau extrem de reacţionari. 

În rest, toate aceste teorii aveau influenţe foarte reduse asu- 
pra comportamentului lor. Rațiunea figura în permanenţă în dis- 
cursurile lor, dar niciodată în acţiuni. Acestea erau dominate întot- 
deauna de acele elemente afective şi mistice a căror forţă am 
demonstrat-o atât de des. 

Caracteristicile psihologice ale Adunării Legislative erau acelea 
ale Adunării Constituante, însă mult mai accentuate. Pot fi rezumate 
în patru cuvinte: impresionabilitate, mobilitate, timiditate şi slăbi- 
ciune. 

Mobilitatea şi impresionabilitatea sunt dezvăluite de perma- 
nenta variabilitate a comportamentului lor. Azi fac un schimb de 
invective şi lovituri sonore. Mâine îi vedem „aruncându-se unul în 
braţele celuilalt cu torente de lacrimi“. Aplaudă cu avânt un dis- 
curs cerând pedepsirea celor care au făcut petiția pentru detronarea 

regelui şi în aceeaşi zi acordă onorurile şedinţei unei delegaţii ve- 
nite să ceară căderea regelui. 

Timiditatea şi slăbiciunea Adunării în faţa amenințărilor erau 
extreme. Deşi regalistă, a votat suspendarea regelui şi la cererea 
Comunei l-a predat, împreună cu familia regală, pentru a fi închis 
la Temple. 

Mulțumită slăbiciunii sale, a fost la fel de incapabilă ca şi Adu- 
narea Constituantă să exercite vreo putere şi a permis să fie domi- 
nată de Comună şi de cluburi, care aveau conducători influenţi, cum 
ar fi Hebert, Tallien, Rossignol, Marat, Robespierre etc. 

Până în termidor 1794, Comuna insurecţională a reprezentat 
principala putere a statului şi s-a comportat exact ca şi cum ar fi 
fost însărcinată cu guvernarea Parisului. 

Comuna a fost cea care a cerut încarcerarea lui Ludovic al 
XVI-lea în turnul Temple, când Adunarea voia să-l ţină prizonier în 
palatul Luxembourg. Şi tot Comuna a fost cea care a umplut închi- 
sorile cu suspecți şi pe urmă a ordonat să fie ucişi. 

Ştim cu ce rafinamente de cruzime, o mână de circa 150 de 
bandiți, plătiţi cu 24 de livre pe zi şi conduşi de câţiva membri ai 
Comunei, au exterminat în jur de 1 200 de persoane în patru zile. 
Aceste crime au fost cunoscute sub numele de masacrul din sep- 
tembrie. Primarul Parisului, Petion, a primit banda de asasini cu res- 
pect şi le-a dat de băut. Câţiva girondini au protestat întrucâtva, 
însă iacobinii au tăcut. 

Adunarea terorizată n-a făcut la început altceva decât să ignore 
masacrele, încurajate de mai mulţi dintre deputaţii săi cei mai in- 
fluenţi, în special Couthon şi Billaud-Varenne. Când, în cele din urmă, 
a decis să le condamne, a făcut-o fără a încerca să împiedice con- 
tinuarea lor. 

Conştientă de neputinţa ei, Adunarea Legislativă s-a dizolvat 
două spătămâni mai târziu, pentru a lăsa locul Convenţiei. 

Activitatea ei a fost dezastruoasă, nu în intenţie, ci în fapt. Re- 
galistă, a abandonat monarhia; umanitară, a permis masacrele din 
septembrie; pacifistă, a împins Franţa într-un război formidabil, prin 
aceasta demonstrând că un guvern slab sfârşeşte întotdeauna adu- 
când ruina ţării. 

Istoria celor două Adunări revoluţionare anterioare demon- 
strează o dată în plus în ce măsură evenimentele conţin în ele însele 

consecinţe inevitabile. Ele constituie un şir de necesităţi dintre care 
uneori o putem alege pe prima, dar care evoluează fără consulta- 
rea noastră. Suntem liberi să luăm o decizie, dar neputincioşi în 
privinţa împiedicării consecinţelor sale. 

Primele măsuri ale Adunării Constituante au fost raţionale şi 
voluntare, însă rezultatele care au urmat au depăşit orice fel de vo- 
inţă, rațiune sau anticipare. 

Care dintre revoluționarii din anul 1789 s-ar fi aventurat să do- 
rească sau să anticipeze moartea lui Ludovic al XVI-lea, războaiele 
din Vendeea, Teroarea, ghilotina permanentă şi anarhia finală sau 
ulterioara revenire a tradiţiei şi ordinii, condusă de mâna de fier a 
unui soldat? 

În evoluţia evenimentelor care au rezultat de pe urma prime- 
lor acţiuni ale Adunărilor revoluţionare, poate cea mai izbitoare a 
fost apariţia şi dezvoltarea guvernului gloatei — sau legea gloatei. 

În spatele faptelor pe care le-am avut în atenţie — cucerirea 
Bastiliei, invadarea palatului Versailles, masacrele din septembrie, 
atacul asupra palatului Tuileries, uciderea gărzii elveţiene, răstur- 
narea de la putere şi încarcerarea regelui — putem observa cu uşu- 
rinţă legile care influenţează pspihologia mulțimilor şi a conducă- 
torilor lor. 

Vom vedea acum că puterea mulţimii va creşte progresiv, va 
depăşi orice alte puteri şi în cele din urmă le va înlocui. 


Capitolul III 


Psihologia Convenţiei 


1. Legenda Convenţiei 


Istoria Convenţiei nu este doar fertilă în documente psiholo- 
gice. Arată de asemenea cât de lipsiţi de putere sunt martorii unei 
perioade şi chiar urmaşii lor imediaţi din punctul de vedere al for- 
mării unei idei exacte cu privire la evenimentele la care au fost 
martori şi la oamenii care i-au încon jurat. 

De la Revoluţie a trecut mai mult de un secol şi lumea abia 
începe să îşi formeze judecăţi referitoare la această perioadă care, 
deşi încă suficient de îndoielnice, sunt ceva mai precise decât cele 
vechi. 

lar aceasta se întâmplă nu numai pentru că sunt scoase noi 
documente din arhive, ci şi pentru că legendele care au îmbrăcat 
acea perioadă sângeroasă într-un nor fermecat se risipesc treptat, 
odată cu trecerea timpului. 

Poate cea mai tenace legendă dintre toate a fost cea care până 
de curând învăluia personajele cărora părinţii noştri le aplicau epi- 
tetul glorios „giganţii Convenţiei“. 

Luptele din Convenţie împotriva Franţei aflată în insurecție şi 
a Europei cu armele pregătite au produs o asemenea impresie, încât 
eroii acestei formidabile lupte au părut să aparţină unei rase de su- 
praoameni sau de titani. 

Epitetul „gigant“ pare justificat atâta vreme cât evenimentele 
acelei perioade au fost confuze şi masate la un loc. Privite ca fiind 
legate când pur şi simplu s-au produs simultan, faptele armatelor 
s-au unit cu cele ale Convenţiei. Gloria celei dintâi s-a răsfrânt asu- 
pra celei de-a doua şi a slujit ca scuză pentru hecatombele Terorii, 
pentru ferocitatea războiului civil şi pentru devastarea Franţei. 

La cercetarea pătrunzătoare a criticii moderne, masa hetero- 
genă de evenimente s-a descâlcit încetul cu încetul. Armatele re- 
publicii şi-au păstrat vechiul prestigiu, însă noi am fost forţaţi să 
recunoaştem că oamenii Convenţiei, absorbiți pe de-a întregul de 
conflictele lor intestine, au avut o foarte redusă legătură cu victo- 
riile lor. Cel mult doi sau trei membri ai comitetelor Adunării au fost 
preocupaţi de armate şi faptul că acestea au fost victorioase s-a da- 
torat, în afara numărului şi talentului militar al tinerilor lor generali, 
entuziasmului care le-a fost inspirat de o nouă credinţă. 

Într-un capitol ulterior, dedicat armatelor revoluţionare, vom 
vedea cum au cucerit ele Europa cu arma în mână. Au pornit cu arma 
în mână, inspirați de ideile de libertate şi egalitate care constituiau 
noua evanghelie şi odată ajunşi la frontiere, care îi îngrădiseră atât 
de mult timp, şi-au păstrat o mentalitate specială, foarte diferită de 
cea a guvernului, despre care la început nu ştiau nimic şi pe care 
ulterior l-au disprețuit. 

Fără să joace vreun rol în victoriile lor, oamenii Convenţiei s-au 
mulţumit să legifereze la noroc, potrivit îndemnurilor conducătorilor 
care îi îndrumau şi care susțineau că regenerau Franţa prin interme- 
diul ghilotinei. 

Însă mulţumită acestor armate pline de vitejie, istoria Conven- 
tiei s-a transformat într-o apoteoză care a insuflat mai multor gene- 
raţii un respect religios, care şi în zilele noastre este departe de a 
se fi stins. 

Studiind detaliat psihologia „giganţilor“ Convenţiei, descope- 
rim că proporţiile lor se restrâng foarte repede. În general au fost 
extrem de mediocri. Cei mai fervenţi apărători ai lor, cum ar fi Aulard 
— autorul Istoriei Revoluţiei Franceze, sunt obligaţi să admită acest 
lucru. 

Dacă după evaluarea individuală a oamenilor Convenţiei îi 
considerăm un corp comun, putem spune că nu au strălucit nici 
prin inteligenţă, nici prin virtute şi nici prin curaj. Niciodată un corp 
format din oameni nu a manifestat o asemenea timiditate. Nu aveau 
curaj decât în discursuri sau în privinţa unor pericole îndepărtate. 
Această Adunare, atât de mândră şi amenințătoare în discursuri 
când se adresa regalității, a fost, probabil, colectivitatea politică cea 
mai timidă şi docilă din câte s-au cunoscut pe lume. O vedem servil 

obedientă la ordinele cluburilor şi Comunei, tremurând în faţa de- 
legaţiilor populare care o invadau zilnic şi supunându-se îndemnu- 
rilor revoltaţilor până acolo încât i-a dat pe mâna lor pe cei mai stră- 
luciţi membri ai săi. Convenţia a oferit lumii un spectacol jalnic, 
votând la porunca populară legi atât de absurde, încât a fost obli- 
gată să le anuleze de îndată ce revoltaţii au părăsit sala. 

Puţine Adunări au dat dovadă de o asemenea slăbiciune. Când 
vrem să arătăm cât de jos poate să ajungă un guvern popular, este 
suficient să indicăm Convenţia. 


2. Rezultatele triumfului religiei iacobine 


Printre cauzele care i-au conferit Convenţiei caracteristicile spe- 
ciale, una din cele mai importante a fost instaurarea limpede a unei 
religii revoluţionare. O dogmă care la început a fost în procesul de 
formare, în cele din urmă a fost edificată. 

Această dogmă a fost compusă dintr-un agregat de elemente 
oarecum inconsecvente. Natura, drepturile omului, libertatea, ega- 
litatea, contractul social, ura faţă de tirani şi suveranitatea populară 
au format articolele unei evanghelii care, pentru discipolii săi, a fost 
mai presus de discuţii. Noile adevăruri şi-au găsit apostoli care erau 
siguri de puterea lor şi care, în cele din urmă, asemenea credincio- 
şilor din întreaga lume, au căutat să le impună cu forţa. Nu trebuia 
să se ţină deloc seama de opiniile necredincioşilor; toţi meritau să 
fie exterminați. 

Ura faţă de eretici fiind întotdeauna, după cum am văzut, în 
cazul Reformei, o caracteristică ireductibilă a marilor credinţe, pu- 
tem să înţelegem cu uşurinţă intoleranţa religiei iacobine. 

Istoria Reformei dovedeşte de asemenea că un conflict între 
două credinţe asociate este foarte înverşunat. Prin urmare, nu tre- 
buie să fim uimiţi că în cadrul Convenţiei, iacobinii au luptat înver- 
şunat împotriva altor republicani, a căror credinţă aproape că nici 
nu se deosebea de a lor. 

Propaganda noilor apostoli a fost foarte energică. Pentru con- 
vertirea provinciilor, au fost trimişi acolo discipoli zeloşi, escortaţi de 
ghilotine. Inchizitorii noii credinţe nu aveau niciun fel de îngăduinţă 
faţă de greşeli. Aşa cum a spus Robespierre, „Republica este distruge- 
rea a tot ce îi este opus.“ Ce conta că ţara refuza să fie regenerată? 

Trebuia să fie regenerată în pofida ei. „Mai curând vom face din 
Franţa un cimitir decât să nu reuşim să o regenerăm aşa cum vrem“, 
declara Carrier. 

Politica iacobină rezultată din noua credinţă era foarte simplă. 
Consta într-un gen de socialism egalitar, îndrumat de o dictatură 
care nu îngăduia nici un fel de opoziţie. 

Despre ideile practice consecvente cu necesităţile economice 
şi adevărata natură a omului, teoreticienii care au condus Franţa nu 
au avut nimic de spus. Discursurile şi ghilotina le erau de ajuns. Dis- 
cursurile lor erau copilăreşti: 

„Niciodată un fapt,“ spune Taine, „nimic altceva decât abstracții, şiruri 
de propoziţii despre natură, rațiune, popor, tiranie, libertate: tot atâtea ba- 
loane umflate, plutind inutil în aer. Dacă nu am şti că totul s-a sfârşit cu re- 
zultate practice şi îngrozitoare, am putea crede că erau jocuri de logică, 
exerciţii şcolare, demonstraţii academice, combinaţii ideologice.“ 

Teoriile iacobinilor s-au concretizat practic într-o tiranie ab- 
solută. Lor li se părea evident că unui stat suveran trebuia ca cetă- 
ţenii să i se supună fără discuţie, aceşti cetăţeni fiind egali din 
punctul de vedere al situaţiei sociale şi al averii. 

Puterea cu care s-au învestit a fost cu mult mai mare decât a 
monarhilor care îi precedaseră. Au fixat preţurile mărfurilor şi şi-au 
arogat dreptul de a dispune de viaţa şi proprietatea cetăţenilor. 

Încrederea în virtuțile regenerative ale credinţei revoluţionare 
a fost de asemenea natură încât după declararea războiului împo- 
triva regilor, a declarat război şi împotriva zeilor. A fost instaurat un 
calendar din care au fost eliminaţi sfinţii. Au creat o nouă divini- 
tate, Rațiunea, a cărei venerare a fost celebrată la Nôtre Dame, cu 
ceremonii identice din multe puncte de vedere celor ale credinţei 
catolice, pe altarul „fostei Fecioare Sfinte“. Acest cult a durat până 
când Robespierre l-a substituit cu o religie personală al cărei înalt 
preot s-a numit pe el însuşi. 

Singuri stăpâni ai Franţei, iacobinii şi discipolii lor au reuşit să 
jefuiască ţara fără să fie pedepsiţi, cu toate că nu au avut niciodată 
majoritatea niciunde. 

Numărul lor nu este uşor de determinat cu exactitate. Ştim 
numai că a fost foarte mic. Taine l-a apreciat în Paris la 5 000, la o 
populaţie de 700 000 de oameni; la Becancon la 300, la o populaţie 
de 300 000 şi în întreaga Franţă în jur de 300 000. 

„O mică feudalitate de tâlhari, stăpâni pe o Franţă cucerită“, 
potrivit cuvintelor aceluiaşi autor, iacobinii au putut, în ciuda nu- 
mărului lor mic, să domine ţara şi aceasta din mai multe motive. În 
primul rând, credinţa lor le-a dat o forță considerabilă. Pe urmă, 
deoarece reprezentau guvernul, şi de secole întregi francezii li se su- 
puseseră celor aflaţi la comandă. În sfârşit, pentru că se credea că 
răsturnarea lor de la putere însemna readucerea vechiului regim, 
care era extrem de urât de numeroșii cumpărători ai domeniilor na- 
tionale. Tirania exercitată de ei trebuie să se fi amplificat, ajungând 
de nesuportat pentru a forţa atât de multe departamente să se ri- 
dice împotriva lor. 

Primul factor al puterii lor a fost foarte important. În cadrul 
conflictului dintre credinţele puternice şi credinţele slabe, victoria 
nu a revenit niciodată celor din a doua categorie. O credinţă puter- 
nică va covârşi întotdeauna voinţele slabe. Că în cele din urmă şi 
iacobinii au pierit s-a datorat faptului că violenţa lor acumulată a 
unit laolaltă mii de voințe slabe, a căror greutate le-a contrabalansat 
propria voinţă puternică. 

Este adevărat că girondinii, pe care iacobinii i-au persecutat cu 
atâta ură, aveau de asemenea credinţe bine întărite, însă în lupta 
care s-a purtat, educaţia lor a acţionat împotriva lor înşile, laolaltă cu 
respectul pentru anumite tradiţii şi drepturi ale celorlalţi, scrupule 
care nu-i tulburau câtuşi de puţin pe adversarii lor. 

„Majoritatea sentimentelor girondinilor“, scrie Emile Ollivier, 
„erau delicate şi generoase; cele ale iacobinilor erau josnice, gro- 
siere şi brutale. Deosebirile dintre numele lui Vergniaud şi al «divi- 
nului» Marat reprezintă tocmai o prăpastie peste care nu se putea 
trece nicicum.“ 

Dominând Convenţia la început prin superioritatea talentelor 
şi elocvenţei lor, girondinii au căzut curând sub dominaţia mon- 
taniarzilor — fanatici lipsiţi de valoare, având puţină greutate, dar 
întotdeauna activi şi care ştiau cum să incite pasiunile populaţiei. 
Violenţa şi nu talentul au fost elementele care au marcat Adunările. 


3. Caracteristicile mentale ale Convenţiei 


În afara caracteristicilor comune tuturor adunărilor, există unele 
create de influenţe ale mediului şi circumstanțelor, care conferă 

oricărei adunări o fizionomie specială. Majoritatea caracteristicilor 
observabile la Adunările Constituantă şi Legislativă au reapărut, 
într-o formă exagerată, la Convenţie. 

Această Adunare era compusă din aproximativ şapte sute cinci- 
zeci de deputaţi, din care mai mult de o treime făcuseră parte şi din 
Adunarea Constituantă sau din cea Legislativă. Terorizând populaţia, 
iacobinii au reuşit să triumfe în alegeri. Majoritatea electorilor, şase 
milioane din şapte, a preferat să se abţină de la vot. 

În ce priveşte profesiunile, Adunarea a cuprins un număr mare 
de avocaţi, jurişti, notari, foşti magistrați şi câţiva literați. 

Mentalitatea Convenţiei nu a fost omogenă. O adunare for- 
mată din indivizi cu caractere complet diferite se scindează repede 
în numeroase grupuri. Convenţia a cuprins, aproape chiar de la în- 
ceput, trei: grupul girondin, grupul montan şi grupul campestru. 
Regaliştii constituţionali aproape că dispăruseră. 

Girondinii şi montaniarzii, taberele extreme, cuprindeau apro- 
ximativ o sută de membri fiecare, care au devenit succesiv condu- 
cători. Din tabăra montaniarzilor făceau parte cei mai avansați mem- 
bri: Couthon, Herault de Sechelles, Danton, Camille Desmoulins, 
Marat, Collot d'Herbois, Billaud-Varennes, Barras, Saint-Just, Fouche, 
Tallien, Carrier, Robespierre etc. Din grupul girondinilor făceau parte 
Brissot, Petion, Condorcet, Vergniaud etc. 

Ceilalţi cinci sute de membri ai Adunării — respectiv marea 
majoritate — constituiau ceea ce se cunoaşte sub numele de cam- 
peştri. 

Acest din urmă grup a constituit o masă flotantă, tăcută, inde- 
cisă şi timidă; gata să urmeze orice impuls şi să se lase purtată de 
entuziasmul momentului. S-a supus fără să facă diferenţe grupu- 
lui celui mai puternic dintre celelalte două. După ce s-a supus gir- 
nondinilor o vreme, s-a lăsat condus de montaniarzi, când aceştia 
din urmă au triumfat împotriva duşmanilor lor. A fost o consecinţă 
naturală a legii deja enunțate, potrivit căreia voinţa slabă cade inva- 
riabil sub dominaţia voinţelor mai puternice. 

Influenţa marilor manipulatori de oameni a fost demonstrată 
într-o mare măsură în timpul Convenţiei. Aceasta a fost permanent 
condusă de o minoritate violentă de minţi înguste, cărora convinge- 
rile puternice le-au conferit o mare forţă. 

O minoritate brutală şi îndrăzneață va conduce întotdeauna 
o majoritate temătoare şi nehotărâtă. Aceasta explică observarea 


Psihologia revoluţiei 123 


unor tendinţe permanente către extreme în cadrul tuturor adunări- 
lor revoluţionare. Istoria Convenţiei confirmă încă o dată legea ac- 
celerării, studiată într-un alt capitol. 

Oamenii din Convenţie au fost astfel obligaţi să treacă de la 
moderație la o violenţă din ce în ce mai mare. În cele din urmă s-au 
decimat. Din cei 180 de girondini care au condus la început Conven- 
ţia, 140 au fost ucişi sau au fugit şi în cele din urmă, cel mai fanatic 
reprezentant al Terorii, Robespierre, a condus singur o mulţime te- 
rorizată de reprezentanţi servili. 

Şi cu toate acestea, în rândurile celor cinci sute de membri ai 
majorităţii, oricât de nesigură şi flotantă ar fi fost ea, poate fi găsită 
inteligenţa şi experienţa. Comitetele tehnice cărora li se datora ac- 
tivitatea utilă a Convenţiei au fost recrutate din rândurile campeş- 
trilor. 

Mai mult sau mai puţin indiferentă faţă de politică, membrii 
grupării campestre erau deosebit de preocupaţi mai ales ca nimeni 
să nu le acorde o atenţie cât de cât deosebită. Închişi în comitetele 
lor, s-au arătat cât mai puţin cu putinţă în cadrul Adunării, ceea ce 
explică de ce şedinţele Convenţiei s-au ţinut cu abia o treime din 
deputaţi. 

Din păcate, aşa cum se întâmplă adeseori, aceşti oameni inte- 
ligenţi şi oneşti erau complet lipsiţi de caracter şi fiind permanent 
dominați de frică, s-au simţit obligaţi să voteze cele mai proaste mă- 
suri introduse de temuţii lor stăpâni. 

Oamenii grupării campestre au votat tot ce li s-a ordonat să 
voteze — crearea Tribunalului Revoluționar, Teroarea etc. Cu aju- 
torul lor, montaniarzii i-au zdrobit pe girondini şi Robespierre i-a 
distrus pe hebertişti şi dantonişti. Ca toţi oamenii slabi, i-au urmat 
pe cei puternici. Filantropii generoşi care compuneau gruparea cam- 
pestră şi constituiau majoritatea Adunării, au contribuit, prin frica 
lor, la producerea exceselor Convenţiei. 

Nota psihologică prevalentă întotdeauna în cadrul Convenţiei 
a fost o frică teribilă. Mai ales prin frică, oamenii şi-au tăiat capetele 
unii altora, în speranţa plină de îndoieli de a şi le păstra pe ale lor 
pe umeri. 

O asemenea frică a fost, desigur, de înţeles. Nefericiţii de de- 
putaţi deliberau în huiduielile şi vociferările tribunelor. În orice 
moment, veritabili sălbatici, înarmaţi cu sulițe, puteau să invadeze 

Adunarea şi majoritatea membrilor ei nu mai îndrăzneau să parti- 
cipe la şedinţe. Când din întâmplare se duceau totuşi, o făceau doar 
ca să voteze în tăcere, potrivit comenzilor montaniarzilor, care erau 
doar o treime din câţi erau ei. 

Teroarea care îi domina pe montaniarzi, deşi mai puţin vizibilă, 
era la fel de profundă. Oamenii îşi distrugeau duşmanii, nu numai 
pentru că erau superficial fanatici, ci pentru că erau convinşi că pro- 
pria lor existenţă era ameninţată. Judecătorii tribunalelor revolu- 
ţionare tremurau şi ei. l-ar fi achitat bucuroşi pe Danton şi pe văduva 
Camille Desmoulins şi pe mulţi alţii. Dar nu au îndrăznit. 

Dar mai presus de toate, atunci când Roberspierre a rămasuni- 
cul stăpân, fantoma fricii a oprimat cu adevărat Adunarea. S-a spus 
cu perfectă îndreptăţire că o privire a stăpânului îi făcea pe colegii 
lui să se facă mici de frică. Pe chipurile lor se vedeau „paloarea fricii 
şi abandonul disperării“. 

Toţi se temeau de Robespierre şi Robespierre se temea de toţi. 
Şi pentru că se temea de conspirații îndreptate împotriva lui, a tăiat 
capete — şi tot din frică, ceilalţi i-au permis să facă acest lucru. 

Memoriile membrilor Convenţiei arată limpede cât de oribile 
erau amintirile lor din această perioadă sumbră. Întrebat după două- 
zeci de ani, spune Taine, care fuseseră adevăratele scopuri şi gân- 
duri intime ale Comitetului pentru Siguranţa Publică, Barrere a re- 
plicat: 

„Aveam un singur sentiment, acela al autoconservării; o singură do- 
rinţă, aceea a păstrării propriilor vieţi, pe care fiecare dintre noi şi-o credea 
ameninţată. Punea-i să i se taie capul vecinului, astfel încât vecinul să nu 
pună să fii tu ghilotinat.“ 

Istoria Convenţiei constituie unul dintre cele mai şocante exem- 
ple care pot fi date, de influenţă a conducătorilor şi a fricii asupra 
unei adunări. 


Capitolul IV 


Guvernul Convenţiei 


1. Activitatea Cluburilor şi a Comunei în timpul Convenţiei 


În cursul întregii sale existenţe, Convenţia a fost guvernată 
de conducători ai cluburilor şi ai Comunei. 

Am văzut deja care a fost influenţa lor asupra lucrărilor Adu- 
nării. Influență care a devenit covârşitoare în cursul Convenţiei. 
Istoria acesteia din urmă este, în realitate, istoria cluburilor şi a Co- 
munei, care au dominat-o. Acestea au redus la condiţia de sclav nu 
numai Convenţia, ci şi toată Franţa. Numeroase cluburi mici de pro- 
vincie, conduse de cele din capitală, supravegheau magistrați, denun- 
ţau suspecți şi asigurau executarea tuturor ordinelor revoluţionare. 

Când cluburile sau Comuna decideau anumite măsuri, puneau 
Adunarea să le voteze local şi imediat. Dacă Adunarea se opunea, îşi 
trimiteau delegaţiile înarmate — respectiv bande înarmate recrutate 
din rândurile scursorii populaţiei. Acestea comunicau ordine care 
erau întotdeauna respectate cu servilism. Comuna era atât de sigură 
de forţa ei, încât a cerut Convenţiei până şi expulzarea imediată a 
deputaţilor care îi displăceau. 

În vreme ce Convenţia era formată în general din oameni cu 
educaţie, membrii Comunei şi ai cluburilor erau în majoritate mici 
proprietari de prăvălii, muncitori şi artizani, incapabili de opinii per- 
sonale şi îndrumați întotdeauna de conducătorii lor — Danton, Camille 
Desmoulins, Robespierre etc. 

Din cele două puteri, cluburile şi Comuna insurecţională, cea 
din urmă exercita o influenţă mai mare la Paris, deoarece îşi înfiin- 
tase o armată revoluţionară. Avea în subordine 48 de comitete din 
Garda Naţională, care nu cereau altceva decât să ucidă şi să jefu- 
iască. 

Tirania cu care Comuna a zdrobit Parisul a fost înfiorătoare. De 
exemplu, i-a delegat unui anume cizmar, Chalandon pe nume, drep- 
tul de supraveghere a unei părţi a capitalei — dreptul implică puterea 
de a trimite la tribunalul revoluţionar şi, prin urmare, la ghilotină, 
pe toţi aceia pe care îi suspecta. Ca urmare, anumite străzi au fost 
depopulate de el. 

La început, Convenţia a opus Comunei o rezistenţă slabă, care 
a sucombat rapid. Punctul culminant al conflictului a intervenit atunci 
când Convenţia a vrut să-l aresteze pe Herbert, prietenul Comunei 
şi aceasta a trimis bande înarmate care au ameninţat Adunarea şi au 
cerut expulzarea girondinilor care provocaseră măsura. La refuzul 
Convenţiei, Comuna a asediat-o, în data de 2 iunie 1798, cu armata 
sa revoluţionară, care se afla sub ordinele lui Hanriot. Îngrozită, Adu- 
narea i-a predat pe douăzeci şi şapte din membrii săi. Comuna a tri- 
mis imediat în mod ironic o delegaţie care să o felicite pentru ser- 
vilism. 

După căderea girondinilor, Convenţia s-a supus complet comen- 
zilor atotputernicei Comune. Aceasta a decretat ulterior formarea 
unei armate revoluţionare care să fie însoţită de un tribunal şi o 
ghilotină, având sarcina să străbată întreaga ţară pentru executarea 
suspecţilor. 

Abia către sfârşitul existenţei sale, după căderea lui Robes- 
pierre, Convenţia a reuşit să scape din jugul iacobinilor şi al Comunei. 
A închis clubul iacobin şi i-a ghilotinat pe membrii săi marcanţi. 

În ciuda unor asemenea sancţiuni, conducătorii iacobini şi ai 
Comunei au continuat să incite populaţia şi să o stârnească împo- 
triva Convenţiei. În lunile germinal şi prairial, a fost supusă unor 
asedii regulate. Delegații înarmate au reuşit chiar să forţeze Conven- 
ţia să voteze reinstaurarea Comunei şi convocarea unei noi Adu- 
nări, măsură pe care Convenţia s-a grăbit s-o anuleze în momentul 
în care insurgenții s-au retras. Ruşinată de frica ei, a chemat regi- 
mente care au dezarmat suburbiile şi au efectuat aproape zece mii 
de arestări. Douăzeci şi şase de conducători ai mişcării au fost trimişi 
la moarte şi şase deputaţi care avuseseră un amestec în revoltă au 
fost ghilotinaţi. 

Însă Convenţia nu a rezistat cu un scop anume. Când nu a mai 
fost condusă de cluburi şi de Comună, s-a supus Comitetului pentru 
Siguranţa Publică şi i-a votat decretele fără discuţii. 

„Convenţia“, scrie H. Williams, „care nu vorbea de altceva de- 
cât de aducerea tuturor prinților şi regilor din Europa cu picioarele 
în lanţuri, a fost luată prizonieră în propriul sanctuar de o mână de 
mercenari.“ 


2. Guvernarea Franţei în timpul Convenţiei: Teroarea 


De îndată ce s-a reunit în anul 1792, Convenţia şi-a început 
activitatea decretând abolirea regalității şi, în ciuda ezitărilor unui 
mare număr dintre membrii săi, care ştiau că provincia era rega- 
listă, a proclamat republica. 

Nutrind convingerea intimă că o asemenea proclamaţie avea 
să transforme lumea civilizată, a instituit o nouă eră şi un nou ca- 
lendar. Anul | al acestei ere a marcat zorii unei omeniri în care avea 
să domnească numai raţiunea. A fost inaugurată cu procesul lui Lu- 
dovic al XVI-lea, măsură ordonată de Comună, dar pe care majori- 
tatea Convenţiei nu o dorea. 

La început, de fapt, Convenţia a fost guvernată de elementele 
sale relativ moderate, girondinii. Preşedintele şi secretarii fuseseră 
aleşi dintre cei mai cunoscuţi din această tabără. Robespierre, care 
avea să devină mai târziu stăpânul absolut al Convenţiei, avea atât 
de puţină influenţă în acel moment, încât a primit numai şase vo- 
turi pentru preşedinţie, în vreme ce Petion a primit două sute trei- 
zeci şi cinci de voturi. 

Montaniarzii au avut la început o influenţă foarte slabă. Pu- 
terea lor a crescut ulterior. Când au ajuns la putere, în Convenţie nu 
a mai rămas loc şi pentru membrii moderați. 

În ciuda situaţiei lor minoritare, montaniarzii au găsit o cale de 
a forţa Adunarea să-l aducă pe Ludovic în faţa unui tribunal. Aceasta 
a reprezentat de îndată o victorie împotriva girondinilor, o condam- 
nare a tuturor regilor şi o despărţire definitivă a vechii ordini de 
cea nouă. 

Pentru a provoca judecarea regelui, montaniarzii au mane- 
vrat foarte abil, bombardând Convenţia cu petiţii din provincii şi 
trimițând o delegaţie din partea Comunei insurecţionale din Paris, 
care a cerut incriminarea regelui. 

Potrivit unei caracteristici comune Adunărilor Revoluţiei, aceea 
de a ceda la ameninţări şi de a face întotdeauna opusul la ceea ce 

voiau, oamenii Convenţiei nu au îndrăznit să se opună. S-a decis 
aducerea regelui în faţa tribunalului. 

Girondinii, care individual nu ar fi dorit moartea regelui, au 
votat pentru ea, din frică, de îndată ce s-au întrunit. Sperând să-şi 
salveze capul, ducele de Orleans, vărul lui Ludovic, a votat alături 
de ei. Dacă urcând treptele eşafodului în data de 21 ianuarie 1793, 
Ludovic ar fi avut acea viziune a viitorului pe care o atribuim zeilor, 
ar fi trebuit să-i vadă, urmându-i, în cea mai mare parte, pe giron- 
dinii a căror slăbiciune fusese incapabilă să-l apere. 

Privită exclusiv din perspectiva pur utilitară, executarea rege- 
lui a fost una dintre greşelile Revoluţiei. A generat războiul civil şi a 
înarmat Europa împotriva Franţei. Chiar şi în interiorul Convenţiei, 
executarea regelui a dat naştere unor lupte intestine, care în cele din 
urmă au dus la victoria montaniarzilor şi la expulzarea girondinilor. 

Măsurile adoptate sub influenţa montaniarzilor au devenit în 
cele din urmă atât de despotice, încât şaizeci de departamente, re- 
prezentând vestul şi sudul, s-au revoltat. Insurecția, care a fost con- 
dusă de mulţi dintre deputaţii expulzați, ar fi reuşit probabil, dacă 
ajutorul compromiţător al regaliştilor nu i-ar fi făcut pe oameni să 
se teamă de revenirea vechiului regim. De fapt, la Toulon, insurgenți 
l-au aclamat pe Ludovic al XVII-lea. 

Războiul astfel izbucnit a durat cea mai mare parte a Revolu- 
ţiei. A fost purtat cu o sălbăticie de nedescris. Bărbaţi bătrâni, femei, 
copii, toţi au fost masacrați, iar satele şi recoltele au fost incendiate. 
Numai în Vendeea, numărul celor ucişi a fost apreciat undeva între 
jumătate de milion şi un milion de oameni. 

Războiul civil a fost urmat la scurt timp de un război extern. 
lacobinii au crezut că puteau remedia toate relele făcând o nouă 
Constituţie. Întotdeauna a fost o tradiţie pentru adunările revoluţio- 
nare să creadă în virtuțile magice ale unei formule. În Franţa, această 
convingere nu a fost niciodată influenţată de eşecul experimentelor: 

„O credinţă solidă“, scrie unul dintre marii admiratori ai Revoluţiei, 
Rambaud, „a susţinut convenţia în această întreprindere; a crezut cu fermi- 
tate că după ce ar fi formulat printr-o lege principiile Revoluţiei, duşmanii 
ei ar fi fost distruși sau, mai mult, ar fi fost convertiți şi că apariţia justiţiei 
avea să-i dezarmeze pe insurgenți.“ 

În timpul existenţei sale, Convenţia a redactat două constituţii 
— cea din 1793 sau din anul | şi cea din 1795 sau din anul III. Prima 

nu a fost aplicată niciodată, în foarte scurt timp o dictatură abso- 
lută înlocuind-o; cea de-a doua a creat Directoratul. 

Convenţia a avut în rândurile ei un mare număr de avocaţi şi 
de oameni de afaceri, care au înţeles imediat imposibilitatea guver- 
nării prin intermediul unei Adunări numeroase. Au împărţit curând 
Convenţia în comitete mici, fiecare având o existenţă independentă 
— comitete de afaceri, comitete legislative, de finanţe, agricultură 
etc. Aceste comitete au pregătit legi pe care de obicei Adunarea 
le-a votat cu ochii închişi. 

Mulțumită lor, activitatea Convenţiei nu a fost pur distructivă. 
Aceste comitete au redactat măsuri foarte utile, creând colegii im- 
portante, stabilind sistemul metric etc. Majoritatea membrilor Adu- 
nării, după cum am văzut deja, s-au refugiat în comitete pentru a 
evita conflictele politice care le-ar fi pus în pericol capetele. 

Peste toate comitetele, care nu aveau nici o legătură cu poli- 
tica, se afla Comitetul pentru Siguranţa Publică, format în aprilie 
1793, compus din nouă membri. Condus la început de Danton şi 
din iulie acelaşi an de Robespierre, el a absorbit treptat toate pu- 
terile guvernului, inclusiv cea de a da ordine miniştrilor şi genera- 
lilor. Carnot a condus operaţiunile de război, Cambot finanţele şi 
Saint-Just şi Collot-d'Herbois, politica generală. 

Deşi legile votate de comitetele tehnice au fost adeseori foarte 
înțelepte şi au constituit activitatea durabilă a Convenţiei, cele pe 
care Adunarea le-a votat in corpore sub ameninţarea delegaţiilor 
care au invadat-o, au fost în mod manifest ridicole. 

Printre aceste legi, care nu erau într-o măsură prea mare în in- 
teresul publicului sau al Convenţiei însăşi, au fost legea maximului, 
votată în septembrie 1793, care voia să stabilească preţul maximal 
al alimentelor şi care nu a făcut altceva decât să instituie o foamete 
continuă; distrugerea mormintelor regale de la Saint-Denis; jude- 
carea reginei, devastarea sistematică a Vandeei prin incendiere, 
instituirea Tribunalului Revoluționar etc. 

Teroarea a fost mijlocul principal de guvernare în timpul Con- 
venţiei. Începută în septembrie 1793, a domnit şase luni — respectiv, 
până la moartea lui Robespierre. În van au încercat anumiţi iaco- 
bini — Danton, Camille Desmoulins, Herault de Sechelles etc. — să 
propună ca judecata să fie făcută cu înţelepciune şi clemenţă. Sin- 
gurul rezultat al acestei propuneri a fost că autorii săi au fost trimişi 

pe eşafod. Numai apatia publicului a pus capăt, în cele din urmă, 
acestei perioade ruşinoase. 

Luptele succesive dintre taberele Convenţiei şi tendinţele 
sale către extremism i-au eliminat unul câte unul pe oamenii impor- 
tanţi care odinioară jucaseră un rol în cadrul ei. În cele din urmă, a 
ajuns sub dominaţia exclusivă a lui Robespierre. În vreme ce Con- 
venţia dezorganiza şi răvăşea Franţa, armatele câştigau victorii stră- 
lucite. Cuceriseră malul stâng al Rinului, Belgia şi Olanda. Tratatul de 
la Basel a ratificat aceste cuceriri. 

Am menţionat deja şi voi reveni la chestiune din nou, că acti- 
vitatea armatei trebuie să fie judecată absolut separat de cea a 
Convenţiei. Contemporanii au înţeles perfect acest lucru, însă în 
zilele noastre el este adeseori dat uitării. 

Când Convenţia a fost dizolvată, în anul 1795, după o durată de 
trei ani, a fost privită cu o neîncredere generală. Jucărie perpetuă a 
capriciilor populare, nu reuşise să pacifice Franţa, însă o aruncase în 
anarhie. Opinia generală referitoare la Convenţie este bine rezu- 
mată într-o scrisoare din iulie 1799, a însărcinatului cu afaceri sue- 
dez, baronul Drinkmann: „Mă hazardez să sper că nici un popor nu 
va fi vreodată guvernat de voinţa unor ticăloşi mai cruzi şi mai im- 
becili decât cei care au condus Franţa de la începutul noii sale 
libertăţi.“ 


3. Sfârşitul Convenţiei. Începuturile Directoratului 


La sfârşitul existenţei sale, Convenţia, crezând în continuare în 
forţa formulelor, a redactat o nouă Constituţie, cea a anului III, des- 
tinată să o înlocuiască pe cea din anul 1793, care nu fusese aplicată 
niciodată. Puterea legislativă trebuia să fie împărţită de un aşa-numit 
Consiliu al Bătrânilor compus din 150 de membri şi de un Consiliu 
de Deputaţi în număr de 500. Puterea executivă era încredinţată 
unui Directorat format din cinci membri, numit de Bătrâni la nomi- 
nalizarea Celor Cinci Sute şi înnoit în fiecare an prin alegerea unuia 
dintre ei. Se specifica faptul că trebuia ca două treimi din membrii 
noii Adunări să fie aleşi din rândurile deputaţilor Convenţiei. Această 
măsură prudentă nu a fost prea eficace, în condiţiile în care numai 
zece departamente le-au rămas credincioase iacobinilor. 

Pentru a evita alegerea regaliştilor, Convenţia a decis să-i eli- 
mine definitiv pe toţi emigranții. 

Anunţarea acestei Constituţii nu a produs efectul scontat asu- 
pra publicului. Nu a avut nici un efect asupra revoltelor populare, 
care au continuat. Una din cele mai importante a fost cea care a 
ameninţat Convenţia în data de 5 octombrie 1795. 

Conducătorii ei au împins o veritabilă armată asupra Adunării. 
Înaintea unei asemenea provocări, Convenţia decisese în sfârşit să se 
apere şi a trimis după trupe, încredinţându-i comanda lui Barras. 

Lui Bonaparte, care pe-atunci începea să iasă din anonimat, i 
s-a încredinţat sarcina reprimării. Cu un asemenea comandant, 
intervenţia a fost rapidă şi energică. Întâmpinaţi cu foc susţinut în 
apropierea bisericii St. Roch, insurgenții au fugit, lăsând în urmă 
câteva sute de morţi. 

Această intervenţie, care a vădit o fermitate cu care Conven- 
ţia nu era deloc obişnuită, s-a datorat numai rapidităţii operaţiunilor 
militare, pentru că în timpul desfăşurării acestora, insurgenții trimi- 
seseră delegaţi la Adunare, care, ca de obicei, s-a arătat destul de 
dispusă să se cedeze voinţei ei. 

Reprimarea acestei revolte a constituit ultimul act important 
al Convenţiei. În data de 26 octombrie 1795 şi-a declarat misiunea 
încheiată şi a lăsat locul Directoratului. 

Am accentuat deja unele dintre lecţiile psihologice furnizate 
de guvernul Convenţiei. Una dintre cele mai percutante dintre ele 
este negarea violenţei care nu putea domina în permanenţă minţile 
oamenilor. 

Niciodată un guvern nu a avut mijloace atât de formidabile de 
acţiune, însă în ciuda ghilotinării neîncetate, în ciuda legilor sale dra- 
conice, Convenţia a trebuit să lupte în permanenţă cu revoltele, 
insurecţiile şi conspiraţiile. Oraşele, departamentele şi suburbiile 
Parisului s-au revoltat în permanenţă, deşi cădeau capete cu miile. 

Această Adunare, care s-a crezut suverană, a luptat împotriva 
forţelor invincibile care erau fixate în minţile oamenilor, aceste forţe 
pe care constrângerile materiale nu au putut să le înfrângă. Nu a 
înţeles niciodată puterea acestor forţe ascunse şi a luptat în van 
împotriva lor. În final, forţele invizibile au triumfat. 


Capitolul V 


Exemple de violenţă revoluţionară 


1. Cauzele psihologice ale violenţei revoluţionare 


Am arătat în cursul capitolelor precedente că teoriile revolu- 
ţionare au constituit o nouă credinţă. 

Umaniste şi sentimentale, au exaltat libertatea şi fraternitatea. 
Dar, la fel ca în multe religii, putem să observăm o contradicţie de- 
plină între doctrină şi acţiune. În practică, nu a fost tolerată nicio 
libertate, iar fraternitatea a fost curând înlocuită de masacre fre- 
netice. 

Opoziția dintre principii şi conduită rezultă din intoleranţa care 
însoţeşte toate credinţele. O religie poate să fie scăldată în umanism 
şi indulgență, însă sectele sale vor vrea întotdeauna să o impună 
altora cu forţa, astfel încât rezultatul inevitabil este violenţa. 

Cruzimile Revoluţiei au fost, prin urmare, rezultatele inerente 
ale propagării noilor dogme. Inchiziția, războaiele religioase ale Fran- 
tei, ziua de Sfântul Bartolomeu, revocarea Edictului de la Nantes, 
trupele de dragoni, persecutarea janseniştilor etc., au aparţinut ace- 
leiaşi familii ca şi Teroarea şi au derivat din aceleaşi izvoare psiho- 
logice. 

Ludovic al XIV-lea nu a fost un rege crud, însă sub impulsul cre- 
dinţei sale, a alungat din Franţa sute de mii de protestanți, după ce 
mai înainte a împuşcat un număr considerabil şi i-a trimis pe alţii 
la galere. 

Metodele de persuasiune adoptate de către toţi credincioşii 
nu sunt nici pe departe o consecinţă a fricii lor față de opoziţia dizi- 
dentă. Protestanţii şi janseniştii erau oricum altfel, numai periculoși 
nu, în vremea lui Ludovic al XIV-lea. Intoleranţa rezultă, mai presus 
de orice, din indignarea trăită de o minte care este convinsă că po- 
sedă cele mai uluitoare adevăruri, faţă de oamenii care neagă aceste 

adevăruri şi care în mod evident nu acţionează cu bună credinţă. 
Cum poate să fie suportată eroarea când ai puterea necesară pen- 
tru a o elimina? 

Aşa au judecat credincioşii din toate timpurile. Aşa a judecat 
şi Ludovic al XIV-lea, şi oamenii Terorii. Aceştia din urmă erau con- 
vinşi de faptul că posedau adevărurile absolute, pe care le credeau 
evidente şi al căror triumf în mod sigur avea să regenereze omeni- 
rea. Ar fi putut să se manifeste mai tolerant faţă de adversarii lor 
decât se manifestaseră biserica şi regii Franţei faţă de eretici? 

Suntem forţaţi să credem că teroarea este o metodă pe care 
toţi credincioşii o consideră o necesitate, de vreme ce de la începu- 
tul lumii, codurile religioase s-au bazat întotdeauna pe teroare. Pen- 
tru a-i obliga pe oameni să-i respecte îndreptările, credincioşii au 
căutat să-i terorizeze cu ameninţarea unui iad etern al chinului. 

Apostolii credinţei iacobine s-au purtat la fel ca părinţii lor şi 
au folosit aceleaşi metode. Dacă evenimente similare s-ar produce 
din nou, am vedea repetate acţiuni identice. Dacă o nouă credinţă 
— socialismul, de exemplu — ar triumfa mâine, ar fi obligată să folo- 
sească metode de propagandă asemenea celor ale Inchiziției şi 
Terorii. 

Însă dacă ar fi să privim Teroarea iacobină doar ca rezultat al 
mişcării religioase, nu am înţelege-o pe deplin. În jurul unei credinţe 
religioase triumfătoare, cum am văzut în cazul Reformei, se adună 
o mulţime de interese individuale care sunt dependente de această 
credinţă. Teroarea a fost coordonată de câţiva apostoli fanatici, însă 
în afara acestui număr redus de prozeliţi înflăcăraţi, ale căror minţi 
înguste visau la regenerarea lumii, s-a aflat un mare număr de oa- 
meni care au trăit numai pentru a se îmbogăţi. Ei s-au concentrat 
repede în jurul primului conducător victorios care a promis să le per- 
mită să se bucure de rezultatele jafului pe care îl comiseseră. 

„Teroriştii Revoluţiei“, scrie Albert Sorel, „au recurs la Teroare deoa- 
rece au vrut să rămână la putere şi au fost incapabili să o facă prin alte mij- 
loace. Au folosit-o pentru propria salvare şi după aceea au afirmat că mo- 
tivul lor a fost salvarea statului. Înainte să devină un sistem, a fost un mijloc 
de guvernare şi sistemul a fost inventat numai pentru a justifica mijloacele.“ 

Prin urmare, pot să fiu perfect de acord cu următorul verdict 
dat terorii, scris de Emile Ollivier în cartea sa despre Revoluţie: 

„Teroarea a fost mai presus de toate o jacquerie, un jaf sistematic, 
cea mai mare întreprindere de hoţie pe care a organizat-o vreodată o aso- 
ciere de criminali.“ 

2. Tribunalele revoluţionare 


Tribunalele Revoluţionare au constituit principalul mijloc de 
acţiune al Terorii. În afara celui din Paris, creat la instigarea lui 
Danton şi care un an mai târziu avea să-l trimită la ghilotină pe 
însuşi fondatorul lui, Franţa a fost împânzită de asemenea tribu- 
nale. 

„178 de tribunale“, scrie Taine, „din care 40 erau ambulante, au pro- 
nunţat sentinţe la moarte în toate colţurile ţării, sentinţe executate imediat 
şi pe loc. Între 16 aprilie 1793 şi 9 termidor în anul II, Tribunalul Revoluţio- 
nar din Paris a ghilotinat 2 625 de persoane şi judecătorii din provincie au 
muncit la fel de sârguincios ca şi cei din Paris. În micul oraş Orange numai, 
au fost ghilotinate 331 de persoane. În oraşul Arras, au fost ghilotinaţi 299 
de bărbaţi şi 93 de femei... În Lyon numai, comisarul revoluţionar a recu- 
noscut un număr de 1 684 de execuţii... Numărul total al acestor crime a 
fost stabilit la 17 000 de oameni, din care 1 200 de femei, printre care s-au 
numărat şi persoane octogenare.“ 

Cu toate că Tribunalul Revoluționar din Paris şi-a asumat doar 
2 625 de victime, nu trebuie să se uite că toţi suspecţii fuseseră deja 
masacrați sumar în cursul „zilelor“ din septembrie. 

Tribunalul Revoluționar din Paris, doar un instrument al Co- 
mitetului pentru Siguranţa Publică, s-a limitat în realitate, aşa cum 
a remarcat Fouqguier-Tinville pe drept cuvânt în timpul procesului 
său, la executarea ordinelor Comitetului. S-a înconjurat la început 
cu câteva forme legale, care nu au supravieţuit pentru multă vreme. 
Interogatoriul, apărarea, martorii — în cele din urmă toate au fost 
suprimate. Dovada morală — respectiv simpla suspiciune — era su- 
ficientă pentru a atrage condamnarea. De obicei, preşedintele se 
mulțumea doar să pună o întrebare vagă acuzatului. Pentru a lucra 
şi mai rapid, Fouquier-Tinville a propus ca ghilotina să fie instalată 
în acelaşi loc ca şi Tribunalul. 

Acest Tribunal i-a trimis pe eşafod, fără discriminare, pe toţi 
acuzaţii arestaţi sub motivul de ură partinică şi foarte curând, în 
mâinile lui Robespierre, a constituit un instrument al celei mai sân- 
geroase tiranii. Când Danton, unul dintre fondatorii săi, i-a devenit 
victimă, cu deplină îndreptăţire a cerut iertarea lui Dumnezeu şi a 

oamenilor, înainte să urce pe eşafod, pentru că ajutase la crearea 
unui asemenea Tribunal. 

În faţa lui, nimic nu putea să aducă clemenţa: nici geniul lui 
Lavoisier, nici blândeţea lui Lucile Desmoulins, nici meritele lui Ma- 
lesherbes. „Atâta talent“, a spus Benjamin Constant, „masacrat de 
către cei mai laşi şi mai brutali oameni.“ 

Pentru a găsi o scuză Tribunalului Revoluționar, trebuie să ne 
întoarcem la concepţia privitoare la mentalitatea religioasă a iacobi- 
nilor, care l-au înfiinţat şi l-au condus. A fost o operă comparabilă în 
spirit şi scop cu Inchiziția. Cei care îi dădeau victimele — Robespierre, 
Saint-Just şi Couthon — se credeau binefăcători ai rasei umane prin 
suprimarea necredincioşilor, a duşmanilor credinţei care avea să re- 
genereze pământul. 

Execuţiile din timpul Terorii nu i-au afectat doar pe membrii 
aristocrației, de vreme ce au fost ghilotinaţi şi 4 000 de ţărani şi 3 000 
de muncitori. 

Dată fiind emoția produsă în Paris în zilele noastre de execu- 
tarea unei pedepse capitale, s-ar putea presupune că execuțiile atât 
de multor persoane ar fi produs o imensă emoție. Însă obiceiul amor- 
tise într-atât sensibilitatea, încât poporul, la sfârşit, aproape că nu le 
mai acorda niciun fel de atenţie. Mamele îşi duceau copiii să vadă 
oameni ghilotinaţi aşa cum azi îi duc la teatrul de marionete. 

Spectacolul cotidian al execuțiilor i-a făcut pe oamenii contem- 
porani cu epoca aceasta să fie foarte indiferenți la moarte. Toţi mer- 
geau la eşafod perfect liniştiţi, girondinii cântau Marseilleza urcând 
treptele. 

Această resemnare a rezultat din legea obişnuinţei, care foarte 
repede amorţeşte emoția. Dacă judecăm după faptul că zilnic se 
produceau revolte ale regaliştilor, perspectiva ghilotinării nu-i mai 
teroriza pe oameni. Lucrurile s-au petrecut ca şi cum Teroarea n-ar 
mai fi terorizat pe nimeni. Teroarea este un proces psihologic eficace 
atâta vreme cât nu durează. Adevărata teroare rezidă mai mult în 
ameninţări decât în aplicarea lor. 


3. Teroarea în provincie 


Execuţiile din Tribunalele Revoluţionare din provincie au re- 
prezentat doar o parte din masacrele comise în departamente în 

timpul Terorii. Armata revoluţionară, compusă din vagabonzi şi tâl- 
hari, mărşăluia prin Franţa ucigând şi jefuind. Metoda sa de operare 
este bine indicată de următorul pasaj din Taine: 

„La Bedouin, un oraş cu 2 000 de locuitori, în care o mână necunos- 
cută tăiase copacul libertăţii, 433 de case au fost demolate sau incendiate, 
16 persoane au fost ghilotinate şi 47 împuşcate; toţi ceilalţi locuitori au fost 
alungaţi şi reduși la o viață de vagabonzi în munţi, la adăpostirea în caverne 
pe care şi le-au săpat în pământ.“ 

Soarta nefericiţilor trimişi în faţa Tribunalelor Revoluţionare 
nu a fost nici ea mai bună. Prima parodie de judecată a fost supri- 
mată repede. La Nantes, Carrier a înecat şi a împuşcat, potrivit ca- 
priciului său, aproape 5 000 de persoane — bărbaţi, femei şi copii. 

Detaliile acestor masacre au figurat în Moniteur după reacţia 
din thermidor. Citez câteva rânduri: 

„Am văzut“, spune Thomas, „după cucerirea oraşului Noirmoutier, 
bărbaţi, femei şi bătrâni arşi de vii.. femei violate, fete de paisprezece şi 
cincisprezece ani, masacrate pe urmă şi bebeluşi aruncaţi din baionetă în 
baionetă; copii luaţi de lângă mamele lor întinse la pământ.“ 

În acelaşi număr al publicaţiei, citim o depoziţie a unui anume 
Julien, relatând cum şi-a forţat Carrier victimele să îşi sape mormin- 
tele şi să se lase arse de vii. Numărul din 15 octombrie 1794 conţinea 
un raport al lui Merlin de Thionville care dovedea că căpitanul vasu- 
lui le Destin primise ordine să îmbarce patruzeci şi una de victime 
care trebuia să fie înecate — „Printre care şi un orb de 78 de ani, 
douăsprezece femei, douăsprezece fete şi paisprezece copii, din 
care zece aveau vârste de la 6 la 10 ani şi cinci sugari.“ 

În cursul procesului lui Carrier (Moniteur, 30 decembrie, 1794) 
s-a dovedit că el „dăduse ordine să fie înecate femei şi copii şi îi co- 
mandase generalului Haxo să extermine toţi locuitorii din Vendeea 
şi să le ardă locuinţele“. 

Carrier, asemenea tuturor criminalilor în masă, îşi procura o 
imensă plăcere când îşi vedea victimele suferind. „În departamentul 
în care am vânat preoţi“, a spus el, „nu am râs niciodată şi nu am 
trăit o asemenea plăcere ca la vederea grimaselor lor muribunde“. 
(Moniteur, 22 decembrie 1794). 

Carrier a fost judecat pentru a se da satisfacţie reacției din 
thermidor. Însă masacrele din Nantes au fost repetate în multe alte 
oraşe. Fouche a ucis peste 2 000 de pesroane la Lyon şi la Toulon 

au fost ucişi atât de mulţi oameni, încât populaţia s-a redus drastic 
de la 29 000 de 7 000 în câteva luni. 

Trebuie să spunem în apărarea lui Carrier, Freron, Fouche şi 
a altor persoane sinistre, că erau în permanenţă incitate de Comi- 
tetul pentru Siguranţa Publică. Carrier a făcut dovada acestui fapt 
în timpul procesului său. 

„Recunosc“, a spus el (Moniteur, 24 decembrie 1794), „că 150 sau 
200 de prizonieri au fost împuşcaţi în fiecare zi, dar din ordinul comisiei. 
Am informat Convenţia că tâlharii erau omorâţi cu sutele şi ea a aplaudat 
această scrisoare şi a ordonat includerea ei în Bulletin. Ce făceau atunci 
aceşti deputaţi care sunt atât de furioşi pe mine acum? Aplaudau. De ce 
m-au mai menţinut «în misiune»? Pentru că atunci eu eram mântuitorul 
ţării şi acum sunt un om însetat de sânge.“ 

Din nefericire pentru el, Carrier nu a ştiut, după cum a remar- 
cat în cadrul aceluiaşi discurs, că numai şapte sau opt persoane 
conduceau Convenţia. 

Însă terorizata Adunare a aprobat tot ce ordonau aceste şapte 
sau opt persoane, astfel încât nu au putut să spună nimic în replică 
la argumentaţia lui Carrier. El a meritat cu prisosinţă să fie ghilotinat, 
însă întreaga Convenţie merita să fie ghilotinată alături de el, de 
vreme ce îi aprobase masacrele. 

Apărarea lui Carrier, justificată prin scrisorile Comitetului, prin 
care reprezentanţii „în misiune“ erau incitaţi în permanenţă, arată 
că violenţa Terorii s-a materializat dintr-un sistem şi nu, aşa cum s-a 
susţinut uneori, din iniţiativa câtorva indivizi. 


Setea de distrugere din perioada Terorii nu a fost în niciun caz 
potolită doar prin distrugerea de vieţi omeneşti; a existat o distru- 
gere şi mai mare de lucruri lipsite de suflet. Adevăratul credincios 
este întotdeauna un iconoclast. Odată ajuns la putere, distruge cu 
egal zel duşmanii credinţei sale şi imaginile, templele şi simbolurile 
care amintesc de credinţa atacată. 

Ştim că prima reacţie a împăratului Teodosius când s-a conver- 
tit la religia creştină, a fost să dărâme majoritatea templelor care 
fuseseră construite timp de şase mii de ani de-a lungul Nilului. Prin 
urmare, nu trebuie să fim deloc surprinşi să-i vedem pe conducă- 
torii Revoluţiei atacând monumentele şi lucrările de artă care pen- 
tru ei erau vestigii ale unuitrecut detestat. 


138 GUSTAVE LE BON 


Statui, manuscrise, ferestre cu vitralii şi veselă au fost distruse 
într-o adevărată frenezie. Când Fouché, viitorul duce de Otranto 
sub Napoleon şi ministru al lui Ludovic al XVIII-lea a fost trimis în 
calitate de comisar al Convenţiei la Nièvre, a ordonat demolarea 
tuturor turnurilor castelelor şi turlelor bisericilor „pentru că lezau 
egalitatea“. 

Vandalismul revoluţionar s-a întins până şi asupra morminte- 
lor. Urmare a unui raport citit de Barrere în cadrul Convenţiei, mag- 
nificele morminite regale de la Saint-Denis, printre care se afla şi 
admirabilul mausoleu al regelui Henric al II-lea, creat de Germain 
Pilon, au fost distruse, sicriele au fost golite şi trupul lui Turenne a 
fost trimişi la muzeu ca o curiozitate, după ce unul dintre paznici i-a 
scos dinţii ca să-i vândă ca şi curiozităţi. Mustaţa şi barba regelui 
Henric al IV-lea au fost smulse. 

Este imposibil să vezi oameni oameni oarecum luminaţi con- 
simțind la distrugerea patriotismului artistic al Franţei fără un sen- 
timent de tristeţe. Ca să le găsim o scuză, trebuie să ne amintim că 
aceste credinţe intense dau naştere celor mai grave excese şi, de ase- 
menea, că şi Convenţia, aproape zilnic invadată de revoltați, ceda în- 
totdeauna în faţa voinţei populare. 

Acest palmares al devastărilor dovedeşte nu numai forţa fana- 
tismului: ne arată ce ajung oamenii eliberaţi de orice constrângeri 
sociale şi ţara care cade în mâinile lor. 


Capitolul VI 


Armatele Revoluţiei 


1. Adunările revoluţionare şi armatele 


Dacă nu s-ar şti nimic despre Adunările revoluţionare şi mai 
ales despre Convenţie, în afara disensiunilor lor interne, slăbiciu- 
nilor şi actelor lor de violenţă, amintirea lor ar fi într-adevăr una 
sumbră. 

Însă chiar şi pentru duşmanii lor, această epocă pătată de sânge 
trebuie să-şi păstreze o glorie care nu poate fi negată, mulţumită suc- 
ceselor armatelor sale. Când s-a dizolvat Convenţia, Franţa era deja 
mai mare prin alipirea Belgiei şi a teritoriilor de pe malul stâng al 
Rinului. 

În ceea ce priveşte Convenţia în întregul ei, pare echitabil să o 
credităm cu victoriile armatelor franceze, dar dacă analizăm acest 
întreg pentru a studia fiecare element separat, independenţa lor va 
deveni imediat evidentă. Este imediat evident că această Convenţie 
a avut un merit foarte mic în evenimentele militare ale vremii. Ar- 
matele de la frontiere şi Adunările revoluţionare de la Paris au format 
două lumi complet separate, având foarte puţină influenţă una asu- 
pra celeilalte şi care vedeau lucrurile într-o perspectivă diferită. 

Am văzut că fiind un guvern foarte slab, Convenţia, care îşi 
schimba ideile de la o zi la alta, potrivit impulsurilor populare, a fost 
un exemplu al celei mai profunde anarhii. Nu a condus nimic însă a 
fost ea ânsăşi condusă în permanenţă; şi atunci cum ar fi putut să 
comande armatele? 

Complet absorbită în certurile ei intestine, Adunarea abando- 
nase toate chestiunile militare lăsându-le în seama unui comitet spe- 
cial, care era condus aproape numai de Carnot şi a cărui funcţie reală 
era aceea de a furniza trupelor provizii şi muniții. Meritul lui Carnot 

a constat în faptul că, în afara conducerii unui număr de peste 752 000 
de oameni la dispoziţia Franţei, aflaţi în puncte cu valoare strate- 
gică, el le-a recomandat generalilor armatelor să preia ofensiva şi 
să păstreze o disciplină strictă. 

Singurul merit al Adunării în apărarea ţării a fost decretul de 
mobilizare generală. În faţa numeroşilor duşmani care amenințau 
Franţa, nici un guvern nu ar fi putut evita o asemenea măsură. De 
asemenea, pentru scurtă vreme, Adunarea şi-a trimis reprezentanţii 
la armate, instruiți să decapiteze anumiţi generali, însă această poli- 
tică a fost abandonată. 

De fapt, activităţile militare ale Adunării au fost întotdeauna 
extrem de reduse. Armatele, mulţumită numărului soldaţilor, entu- 
ziasmului şi tacticilor concepute de generalii lor tineri, au obţinut vic- 
toriile fără ajutor. Au luptat şi au fost victorioase independent de 
Convenţie. 


2. Lupta Europei împotriva Revoluţiei 


Înaintea enumerării diverşilor factori psihologici care au con- 
tribuit la succesul armatelor revoluţionare, va fi util să ne reamin- 
tim originea şi evoluţia războiului împotriva Europei. 

La începutul Revoluţiei, suveranii străini au privit cu satisfacţie 
dificultăţile monarhiei franceze, pe care de mult o considerau ca fiind 
o putere rivală. Regele Prusiei, crezând Franţa puternic slăbită, s-a 
gândit să se îmbogăţească pe seama ei, astfel încât i-a propus îm- 
păratului Austriei să-l ajute pe Ludovic cu condiţia primirii Flandrei 
şi Alsaciei în compensație. Cei doi suverani au semnat o alianţă îm- 
potriva Franţei în luna februarie 1792. Francezii au anticipat atacul 
declarând război Austriei, sub influenţa girondinilor. Armata franceză 
a fost supusă la început la mai multe încercări. Aliaţii au pătruns 
în Champagne şi au ajuns la 200 de kilometri de Paris. Victoria lui 
Dumouriez la Valmy i-a forţat să se retragă. 

Deşi în această bătălie au murit numai 300 de francezi şi 200 
de prusaci, rezultatele ei au fost semnificative. Faptul că o armată 
reputat invincibilă a fost forţată să se retragă le-a dat îndrăzneală 
tinerelor trupe revoluţionare şi peste tot au avut iniţiativa. În câteva 
săptămâni, soldaţii de la Valmy i-au alungat pe austrieci din Belgia, 
unde au fost primiţi ca eliberatori. 

Însă abia în perioada Convenţiei războiul a căpătat importanţă. 
La începutul anului 1793, Adunarea a declarat că Belgia era unită cu 
Franţa. De aici a rezultat un conflict cu Anglia, care a durat douăzeci 
şi doi de ani. 

Reuniţi la Antwerp, în luna aprilie 1793, reprezentanţii Angliei, 
Prusiei şi Austriei au decis să dezmembreze Franţa. Urma ca prusacii 
să ia Alsacia şi Lorena; austriecii, Flandra şi Artois; englezii, Dunkirk. 
Ambasadorul austriac a propus zdrobirea Revoluţiei prin teroare, 
„exterminând practic întreaga tabără care conoduce națiunea.“ În 
faţa unor asemenea declaraţii, Franţa a fost obligată să învingă sau 
să piară. 

În cursul primei coaliţii, între anii 1793 şi 1797, Franţa a fost 
obligată să lupte la toate frontierele sale, din Pirinei până în Nord. 

La început, a pierdut fostele cuceriri şi a fost obligată să facă 
mai mulţi paşi înapoi. Spaniolii au cucerit Perpignan şi Bayonne; en- 
glezii, Toulon şi austriecii, Valenciennes. În această situaţie, Conven- 
ţia, către sfârşitul anului 1793, a ordonat mobilizarea generală a tu- 
turor francezilor cu vârste între optsprezece şi patruzeci de ani şi a 
reuşit să trimită la frontiere un total de aproximativ 750 000 de sol- 
daţi. Vechile regimente ale armatei regale au fost combinate cu 
batalioane de voluntari şi recruți. 

Succesele francezilor au fost favorizate de faptul că inamicul 
nu şi-a implicat tot potenţialul în această chestiune, fiind preocupat 
de împărţirea Poloniei, pe care au realizat-o între anii 1793 şi 1795. 
Fiecare putere voia să fie prezentă pentru a obţine mai multe teri- 
torii. Acest motiv provocase deja retragerea regelui Prusiei după bă- 
tălia de la Valmy, în 1792. 

Ezitările aliaţilor şi neîncrederea reciprocă dintre ei erau extrem 
de avantajoase pentru francezi. Dacă austriecii ar fi mărşăluit către 
Paris în vara anului 1793, „am fi pierdut,“ a spus generalul Thiebault, 
„O sută de soldaţi la unu. Numai ei ne-au salvat, acordându-ne timp 
să adunăm mai mulţi soldaţi, ofiţeri şi generali.“ 

După tratatul de la Basel, Franţa nu a mai avut adversari im- 
portanţi pe continent, cu excepţia austriecilor. Atunci a atacat Di- 
rectoratul Austria în Italia. Sarcina acestei campanii i-a fost încredin- 
tată lui Bonaparte. După un an de lupte, din luna aprilie 1796 până 
în luna aprilie 1797, i-a forţat pe ultimii duşmani ai Franţei să ceară 
pacea. 

3. Factorii psihologici şi militari care au determinat 
succesul armatelor revoluţionare 


Pentru a înţelege pe deplin care au fost cauzele succesului ar- 
matelor revoluţionare, trebuie să ne amintim entuziasmul prodigios, 
rezistenţa şi abnegaţia acestor trupe zdrenţăroase şi adeseori des- 
culte. Impregnate profund de principiile revoluţionare; au avut senti- 
mentul că erau apostolii unei noi religii, care era destinată să rege- 
nereze lumea. 

Istoria armatelor Revoluţiei ne-o reaminteşte pe cea a no- 
mazilor din Arabia, care, incitaţi până la fanatism de idealurile lui 
Mahomed, s-au transformat în armate formidabile care au cucerit 
rapid o porţiune din vechea lumea romană. O credinţă analogă i-a 
înzestrat pe soldaţii republicani cu un eroism şi cu un spirit între- 
prinzător care nu i-a părăsit niciodată şi pe care nici un neajuns nu 
ar fi putut să le zdruncine. Când Convenţia a lăsat locul Directora- 
tului, ei eliberaseră ţara şi purtaseră un război de invazie în teritoriul 
inamicului. În această perioadă, soldaţii au fost singurii adevăraţi re- 
publicani rămaşi în Franţa. 

Credinţa este contagioasă şi s-a considerat că Revoluţia repre- 
zenta o nouă eră, astfel încât mai multe dintre naţiunile invadate, 
oprimate de absolutismul monarhilor lor, i-au primit cu braţele des- 
chise pe invadatori ca pe nişte eliberatori. Locuitorii Savoiei au alergat 
în întâmpinarea trupelor. 

La Maienţa, mulţimea i-a primit cu entuziasm, a plantat copaci 
ai libertăţii şi a format o Convenţie asemenea celei de la Paris. 

Atâta vreme cât armatele Revoluţiei au fost obligate să facă 
faţă popoarelor aflate sub jugul monarhiei absolute şi lipsite de un 
ideal personal pe care să-l apere, succesul lor a fost relativ simplu. 
Însă când au intrat în conflict cu popoare care aveau un ideal la fel 
de puternic ca al lor, victoria a devenit mai dificilă. 

Noul ideal al libertăţii şi egalităţii a fost în stare să seducă 
popoare lipsite de convingeri precise şi care sufereau din cauza 
despotismului stăpânilor lor, dar a fost în mod natural neputincios 
împotriva celor care aveau un ideal puternic propriu, de mult timp 
înrădăcinat în minţile lor. Pentru acest motiv, bretonii şi vendeenii, 

ale căror sentimente religioase şi monarhice erau extrem de puter- 
nice, au luptat cu succes ani de zile împotriva armatelor Republicii. 

În luna martie 1793, insurecţiile din Vendeea şi Bretania se 
răspândiseră în zece departamente. Vendeenii în Poitou şi şuanii 
în Bretania au adunat 80 000 de oameni pe câmpul de luptă. 

Conflictele între idei contrarii — respectiv între credinţe în 
care raţiunea nu are nici un rol — sunt întotdeauna nemiloase şi lupta 
cu Vendeea a căpătat imediat caracterul sălbatic feroce observabil 
întotdeauna în cazul războaielor religioase. A durat până al sfârşitul 
anului 1795, când Hoche a „pacificat“ în cele din urmă ţara. Această 
pacificare a fost pur şi simplu rezultatul exterminării apărătorilor ei. 

„După doi ani de război civil“, scrie Molinari, „Vendeea nu mai era 
decât o grămadă oribilă de ruine. În jur de 900 000 de oameni — bărbaţi, fe- 
mei, copii şi oameni în vârstă — muriseră şi micul număr al celor care scă- 
paseră masacrului abia mai găsea de mâncare sau adăpost. Câmpiile sale 
erau devastate, împrejmuirile şi zidurile erau distruse şi casele erau arse.“ 

În afara credinţei lor, care adeseori i-a făcut invincibili, soldaţii 
Revoluţiei au avut de obicei avantajul de a fi conduşi de generali 
remarcabili, plini de ardoare şi căliţi pe câmpul de luptă. 

Majoritatea foştilor conducători ai armatei fiind nobili, emi- 
graseră, aşa că fusese necesară formarea unui nou corp de ofiţeri. 
Rezultatul a fost că aceia înzestrați cu aptitudini militare înnăscute 
au avut şansa de a se face remarcaţi şi au trecut prin toate gradele 
în decurs de câteva luni. Hoche, de exemplu, caporal în anul 1789, 
era general de divizie şi comandant al unei armate la vârsta de două- 
zeci şi cinci de ani. Tinereţea extremă a acestor comandanţi s-a con- 
cretizat printr-un spirit agresiv cu care armatele care li se opuneau 
nu erau obişnuite. Aleşi numai în funcţie de merite şi neîngrădiţi de 
tradiţie sau de rutină, ei au reuşit rapid să conceapă o tactică adec- 
vată pentru noile necesităţi. 

Din partea unor soldaţi lipsiţi de experienţă comparativ cu tru- 
pele profesioniste, instruite şi antrenate potrivit metodelor în uz 
pretutindeni de la Războiul de Şapte Ani, nu se puteau aştepta ma- 
nevre complicate. 

Atacurile erau realizate simplu, de mase mari de trupe. Mul- 
ţumită numărului de soldaţi aflaţi la dispoziţia generalilor lor, pră- 
pastia considerabilă produsă de această procedură eficace dar bar- 
bară a putut fi depăşită cu uşurinţă. 

Masele masive de soldaţi atacau inamicul la baionetă şi pu- 
neau repede pe fugă soldaţii obişnuiţi cu metode care ţineau mai 
mult seama de vieţile soldaţilor. Ritmul lent al focurilor de armă din 
perioada respectivă a făcut tactica francezilor relativ uşor de aplicat. 
A triumfat, dar cu preţul unor pierderi enorme. S-a calculat că între 
1792 şi 1800, armata franceză şi-a lăsat mai mult de o treime din efec- 
tive pe câmpurile de luptă (700 000 de oameni din 2 000 000). 

Examinând evenimentele din punct de vedere psihologic, vom 
continua să extragem consecinţele acelor fapte pentru care sunt 
concludente. Un studiu al mulțimilor revoluţionare din Paris şi al ar- 
matelor prezintă imagini foarte diferite dar uşor de interpretat. 

Am demonstrat că mulțimile, incapabile să raţioneze, se supun 
pur şi simplu impulsurilor lor, care sunt permanent schimbătoare, 
dar am văzut şi că sunt capabile de eroism, că altruismul lor este ade- 
seori foarte dezvoltat şi că este uşor să găseşti mii de oameni gata 
să-şi dea viaţa pentru o cauză sau din convingere. 

Caracteristici psihologice atât de diverse trebuie în mod natural, 
potrivit circumstanțelor, să conducă la acţiuni diferite şi chiar abso- 
lut contradictorii. Istoria Convenţiei şi a armatelor sale demonstrează 
acest lucru. Ea ne arată mulţimi compuse din elemente similare care 
acţionează atât de diferit la Paris şi la frontiere încât cu greu îţi vine 
să crezi că este vorba despre acelaşi popor. În Paris, mulțimile erau 
dezordonate, violente, criminale şi atât de schimbătoare în preten- 
tiile lor, încât făceau guvernarea imposibilă. În cazul armatelor, ima- 
ginea era complet diferită. Aceleaşi mulţimi de oameni dezordonaţi, 
constrânşi de elementele ordonate ale unei populaţii rurale munci- 
toare, standardizaţi de disciplina militară şi inspirați de un entuziasm 
contagios, au suportat cu eroism privaţiunile, au disprețuit perico- 
lele şi au contribuit la formarea acelui neam fabulos care a triumfat 
împotriva celor mai redutabile trupe ale Europei. Aceste realităţi 
se numără printre cele care trebuie invocate întotdeauna pentru a 
demonstra forţa disciplinei. Îi transformă pe oameni. Eliberaţi de 
influenţa ei, popoarele şi armatele devin hoarde barbare. 

Acest adevăr este uitat zi de zi şi din ce în ce mai mult. lgnorând 
legile fundamentale ale logicii colective, dăm frâu liber din ce în ce 
mai mult impulsurilor populare schimbătoare în loc să învăţăm să 
le direcţionăm. 

Mulţimii trebuie să i se arate care este calea de urmat; nu este 
rostul ei să o caute. 


Capitolul VII 


Psihologia conducătorilor Revoluţiei 


1. Mentalitatea revoluționarilor. 
Influența caracterelor violente sau slabe 


Oamenii judecă folosindu-și inteligenţa şi sunt călăuziţi de ca- 
racterul lor. Pentru a înţelege un om pe deplin, trebuie ca mai întâi 
să fie separate aceste două elemente. 

În cursul marilor perioade de activitate — şi mişcările revoluţi- 
onare aparţin în mod natural unor asemenea perioade — caracterul 
ocupă întotdeauna primul loc. 

Pentru că am descris în mai multe capitole diversele mentali- 
tăţi care predomină în perioadele de tulburări, nu trebuie să mai 
revin la acest subiect acum. Aceste mentalități constituie tipuri 
generale care sunt în mod natural modificate de personalitatea moş- 
tenită şi dobândită a fiecărui om. 

Am văzut că un rol important este jucat de elementul mistic 
al mentalităţii iacobine şi de fanatismul feroce la care sunt conduşi 
adepţii noii credinţe. 

Am mai văzut şi că nu toţi membrii Adunărilor era fanatici. 
Aceştia din urmă erau chiar în minoritate, de vreme ce în adunarea 
revoluţionară cea mai sângeroasă, marea majoritate era formată din 
oameni timizi şi moderați cu caractere neutre. Înainte de termidor, 
membrii acestui grup tremurau de frică la fel ca şi cei violenţi şi după 
termidor la fel ca şi deputaţii moderați. 

Într-o perioadă de revoluţie, ca şi în alte perioade, aceste carac- 
tere neutre, supunându-se celor mai contrarii impulsuri, sunt întot- 
deauna cele mai numeroase. De asemenea, sunt la fel de periculoase 
în realitate, pe cât sunt şi caracterele violente. Forţa acestora din 
urmă este sprijinită de slăbiciunea celor dintâi. 

În toate revoluțiile şi în special în Revoluţia Franceză, obser- 
văm o mică minoritate de minţi înguste dar hotărâte care domină 
imperios o imensă majoritate a oamenilor care sunt adeseori foarte 
inteligenţi dar lipsiţi de caracter. 

În afara apostolilor fanatici şi a caracterelor slabe, o revoluţie 
produce întotdeauna indivizi care nu fac decât să se gândească în 
ce fel să profite de ea. Aceştia au fost numeroşi în cursul Revoluţiei 
Franceze. Scopul lor a fost doar acela de folosi circumstanţele astfel 
încât să se îmbogăţească. Aşa au fost Barras, Tallien, Fouche, Barrere 
şi mulţi alţii. Politica lor a constat doar în slujirea celor puternici îm- 
potriva celor slabi. 

De la debutul Revoluţiei, aceşti „arivişti“, cum s-ar numi ei as- 
tăzi, au fost numeroşi. Camille Desmoulins scria în anul 1792: „Revo- 
luţia noastră îşi are rădăcinile doar în egoismul şi în iubirea de sine 
a fiecărui individ, din combinaţia cărora este compus interesul ge- 
neral.“ 

Dacă mai adăugăm la aceşti indicatori observaţiile conţinute 
într-un alt capitol referitor la diferitele forme de mentalitate care pot 
fi observate în perioadele de agitaţie politică, ne vom face o idee 
generală asupra caracterului revoluţionarilor. Voi aplica acum precis 
principiile deja expuse celor mai remarcabile personaje ale perioa- 
dei Revoluţiei. 


2. Psihologia comisarilor sau a reprezentanţilor „cu o misiune“ 


În Paris, comportamentul membrilor Convenţiei a fost întot- 
deauna direcționat, constrâns sau incitat de acţiunea colegilor lor şi 
de cea a mediului. 

Pentru a-i judeca într-un mod adecvat, ar trebui să-i observăm 
lăsaţi liberi şi fără control, când se aflau în posesia unei libertăţi de- 
pline. Aşa au fost reprezentanţii trimişi „în misiune“ în departamente, 
de către Convenţie. 

Puterea acestor delegaţi era absolută. Nu-i deranja nici o cen- 
zură. Funcţionarii şi magistraţii erau obligaţi să li se supună. 

Un reprezentant „în misiune“, „rechiziţionează“, sechestrează 
sau confiscă orice i se pare bun; taxează, încarcerează, deportează 
sau decapitează după cum crede de cuviinţă şi în districtul lui este 
un „sultan“. 

Considerându-se „sultani“, şi-au făcut apariţia „în trăsuri cu 
şase cai, înconjurați de gărzi; aşezaţi la mese somptuoase cu trei- 
zeci de acoperăminte, mâncând în sunetele muzicii, cu o suită de ar- 
tişti, curtezane şi mercenari...“ La Lyon, „apariţia solemnă a lui Collot 
d'Herbois este asemenea celei a Sultanului însuşi. Nimeni nu poate 
să apară în prezenţa lui fără trei chemări repetate; un şir de apar- 
tamente precede sala sa de recepții şi nimeni nu se apropie de el la 
mai puţin de cincisprezece paşi.“ 

Oricine îşi poate da seama de imensa vanitate a acestor dic- 
tatori când intră solemni în oraşe, înconjurați de gărzi, oameni ale 
căror gesturi erau suficiente pentru a face capete să cadă. 

Avocaţi mărunți fără clienţi, medici fără pacienţi, funcţionari 
fără tunici, jurişti obscuri, care anterior trăiseră o viaţă stearpă, erau 
făcuţi brusc egalii celor mai puternici tirani din istorie. Ghilotinând, 
înecând, împuşcând fără milă, după hazardul toanelor lor, erau ridi- 
caţi din fosta condiţie umilă la nivelul celor mai celebri potentaţi. 

Niciodată Nero sau Heliogabalus nu i-au depăşit în tiranie pe 
reprezentanţii Convenţiei. Legile şi cutumele întotdeauna îi limitau 
pe cei dintâi într-o anumită măsură. Comisarii nu erau constrânşi 
de nimic. 

„Fouche“, scrie Taine, „cu lornieta în mână, a privit măcelărirea a 210 
locuitori din Lyon de la fereastra sa. Collot, Laporte şi Fouche se desfătau în 
zilele de execuţie (împuşcare) şi la zgomotul fiecărui foc de armă scoteau 
strigăte de bucurie, fluturându-şi pălăriile.“ 

Printre reprezentanţii „În misiune“ care manifestă această 
mentalitate criminală putem cita ca tip pe expreotul Lebon, care, 
ajungând să fie posedat de puterea supremă, a devastat Arras şi 
Cambrai. Exemplul său, alături de cel al lui Carrier, contribuie la zu- 
grăvirea portretului omului scăpat din jugul legii şi tradiţiilor. Cru- 
zimea comisarilor feroce era complicată de sadism; eşafodul era 
ridicat sub propriile lor ferestre astfel încât el, soţia lui şi ajutoarele, 
să se delecteze cu carnajul. La picioarele ghilotinei era făcută o tarabă 
cu băuturi, la care sanculoţii puteau să vină să bea. Spre amuzamen- 
tul lor, călăul grupa pe pavaj, în atitudini ridicole, corpurile goale ale 
decapitaţilor. 

„Citirea celor două volume ale procesului său, tipărite la Amiens în 
anul 1795, poate fi considerată un coşmar. Pe parcursul a douăzeci de şe- 
dinţe, supraviețuitorii hecatombelor de la Arras şi Cambrai au trecut prin 
vechea sală a judecătorului din Amiens, unde era judecat fostul membru 

al Convenţiei. Ce au relatat aceste fantome îndurerate este nemaiauzit. 
Străzi întregi depopulate; nonagenari şi fete de şaisprezece ani decapitate 
după o parodie de judecată; moartea devenită subiect de beţie, insultă, or- 
namentare, bucurie; execuţii pe muzică; batalioane de copii recrutaţi să 
facă de pază la eşafoduri; depravarea, cinismul, rafinamentul unui satrap 
nebun; un roman de Sade devenit epic; pare, pe măsură ce derulăm aceste 
orori, că o întreagă ţară, îndelung terorizată, îşi varsă teroarea şi se răzbună 
pentru laşitatea ei copleşindu-l acolo pe nenorocit, ţapul ispăşitor al unui 
regim detestat şi dispărut.“ 

Singura apărare a fostului funcţionar a fost aceea că s-a supus 
ordinelor. Faptele care îi erau reproşate erau demult cunoscute şi 
Convenţia nu-l blamase sub nicio formă pentru ele. 

Am vorbit deja despre vanitatea deputaţilor „în misiune“, care 
erau brusc înzestrați cu o putere mai mare decât a celor mai puter- 
nici despoţi; însă această vanitate nu este suficientă pentru a ex- 
plica ferocitatea. 

Aceasta a apărut din originile lor. Apostoli ai unei credinţe se- 
vere, delegaţii Convenţiei, asemenea inchizitorilor Sfântului Scaun, 
puteau să nu simtă, este posibil să nu fi simţit, nicio milă faţă de vic- 
timele lor. Mai mult de-atât, eliberaţi de toate constrângerile legilor 
şi tradiţiilor, puteau să dea frâu liber celor mai sălbatice instincte pe 
care le-au lăsat în noi animalele sălbatice. 

Civilizaţia restrânge aceste instincte, dar ele nu mor niciodată. 
Nevoia de a ucide caracteristică vânătorului este o dovadă perma- 
nentă în acest sens. 

În vremuri obişnuite, acest atavism singular, constrâns de frica 
de legi, nu poate fi exercitat decât asupra animalelor. Când codurile 
nu mai sunt operante, imediat se aplică însuşi omului, motivul pen- 
tru care atât de mulţi terorişti simt o atât de mare plăcere în actul 
omuciderii. Remarca lui Carrier referitoare la plăcerea pe care o sim- 
tea la contemplarea chipurilor victimelor sale în chinuri este cât se 
poate de tipică. La mulţi oameni civilizaţi, ferocitatea este un ins- 
tinct ţinut în frâu, însă în niciun caz nu este eliminat. 


3. Danton şi Robespierre 


Danton şi Robespierre au reprezentat cele două personaje 
principale ale Revoluţiei. Voi spune puţine lucruri despre primul: 

psihologia lui, în afară că este simplă, este familiară. Orator de club 
la început, impulsiv şi violent, s-a arătat întotdeauna gata să incite 
poporul. Crud numai în discursuri, adeseori le-a regretat efectele. De 
la început a strălucit în primele rânduri, în vreme ce rivalul lui, Robes- 
pierre, vegeta aproape în ultimele. 

La un moment dat, Danton a devenit sufletul Revoluţiei, însă a 
avut o deficiență în tenacitate şi fixitatea comportamentului. Mai 
mult de-atât, era nevolnic, în vreme ce Robespierre nu era. Fanatis- 
mul permanent al celui din urmă a înfrânt eforturile intermitente 
ale primului. Cu toate acestea, a fost un adevărat spectacol să vezi 
o întreagă tribună foarte puternică trimisă la eşafod de rivalul său 
palid, înveninat şi mediocru. 

Robespierre, cel mai influent exponent al Revoluţiei şi cel mai 
frecvent studiat, este şi mai puţin explicabil. Este dificil să înţelegi 
influenţa prodigioasă care i-a conferit putere de viaţă şi de moarte 
nu doar asupra duşmanilor Revoluţiei, ci şi asupra colegilor săi care 
nu puteau să fie consideraţi duşmani ai guvernului existent. 

Cu siguranţă nu putem să explicăm chestiunea spunând într-un 
glas cu Taine că Robespierre a fost un pedant pierdut în abstracţi- 
uni, nici afirmând laolaltă cu Michelet că a reuşit pe baza principiilor 
sale, nici repetându-l pe contemporanul lui Williams, că „unul din- 
tre secretele guvernării sale a fost să folosească oamenii marcați 
de oprobriu sau pătaţi de crimă drept trepte pentru satisfacerea am- 
biţiilor sale.“ 

Este imposibil să îi consideri elocvenţa ca fiind cauza succesului 
său. Cu ochii protejaţi de ochelari, îşi citea cu greu discursurile care 
erau formate din abstracţiuni reci şi neclare. Adunarea avea oratori 
posesori ai unui talent imens superior, cum ar fi Danton şi girondinii; 
cu toate acestea, Robespierre a fost cel care i-a distrus pe ei. 

Nu avem absolut nici o explicaţie cu adevărat acceptabilă a 
ascendenţei pe care a cunoscut-o în cele din urmă acest dictator. 
În lipsa influenţei Adunării Naţionale, el a devenit treptat stăpânul 
Convenţiei şi al iacobinilor. „Când a ajuns în Comitetul pentru Sigu- 
ranţa Publică“, a spus Billaud-Varennes, „era deja cea mai impor- 
tantă persoană din Franţa.“ 

Desigur, circumstanţele l-au ajutat considerabil. Oamenii recur- 
geau la el ca la stăpânul de care toţi simțeau nevoia. Dar el era deja 
acolo şi ceea ce vrem să descoperim este cauza ascensiunii sale 

rapide. Aş presupune bucuros în el existenţa unei specii de fascina- 
ţie personală care astăzi ne scapă. Succesele sale pe lângă femei 
pot fi citate în sprijinul acestei teorii. În zilele în care vorbeşte, „co- 
ridoarele sunt pline de femei... sunt şapte sau opt sute în tribune 
şi cu cât entuziasm aplaudă! La iacobini, când vorbeşte el, se aud 
suspine şi plânsete de emoție şi bărbaţii bat din picioare de parcă 
ar vrea să dărâme sala“. O tânără văduvă, doamna de Chalabre, po- 
sesoare a unei rente de 1 600 de lire pe an, îi trimite scrisori înflă- 
cărate de dragoste şi este disperată să se mărite cu el. 

Nu putem căuta în acest personaj cauzele popularității sale. 
Ipohondru prin temperament, de o inteligenţă mediocră, incapabil 
să priceapă realitatea, limitat la abstracții, abil şi ascuns, nota sa pre- 
valentă era aceea de mândrie excesivă care i-a crescut până în ultima 
zi. Înalt preot al noii credinţe, se credea trimis pe pământ de Dum- 
nezeu să instaureze domnia virtuţii. A primit înscrisuri în care se 
afirma că „el era Mesia pe care Fiinţa Eternă a promis-o pentru re- 
formarea lumii.“ 

Plin de pretenţii literare, îşi finisa laborios discursurile. Invidia 
lui profundă față de alţi oratori sau oameni de litere, cum ar fi Camille 
Desmoulins, le-a adus acestora moartea. 

Dispreţul dictatorului față de colegii săi era imens şi aproape 
nedisimulat. Acordându-i o audienţă lui Barras la ora sa de toaletă, 
a terminat să se radă, scuipând în direcţia colegului său, de parcă 
acesta nici nu ar fi existat şi refuzând să răspundă la întrebările 
acestuia. 

Privea burghezia şi deputaţii cu acelaşi dispreţ plin de ură. Nu- 
mai mulţimea era pe placul vederii sale. „Când poporul suveran îşi 
exercită puterea“, a spus el, „nu putem decât să ne înclinăm în faţa 
lui. În tot ceea ce face, totul este virtute şi adevăr şi nici un exces, 
eroare sau crimă nu sunt posibile“. 

Robespierre suferea de mania persecuției. Faptul că a dat or- 
dine pentru decapitarea altora nu a fost din cauză că avea o misi- 
une de apostol, ci pentru că se credea înconjurat de duşmani şi 
conspiratori. „Oricât de mare a fost laşitatea colegilor în privinţa 
lui“, scrie Sorel, „frica lui faţă de ei tot era mai mare“. 

Dictatura lui, absolută timp de cinci luni, este un exemplu şo- 
cant al puterii anumitor conducători. Putem înţelege că un tiran spri- 
jinit de o armată poate să distrugă cu uşurinţă pe orice ar vrea, dar 


Psihologia revoluţiei 151 


faptul că un singur om reuşeşte să trimită la moarte un mare nu- 
măr dintre egalii lui este un lucru care nu se poate explica uşor. 

Puterea lui Robespierre a fost absolută într-o asemenea mă- 
sură, încât a putut să-i trimită în tribunal şi, prin urmare la eşafod, 
pe cei mai eminenţi deputaţi: Desmoulins, Hebert, Danton şi mulţi 
alţii. Străluciţii girondini s-au topit în faţa lui. A atacat până şi înfri- 
coşătoarea Comună, i-a ghilotinat conducătorii şi a înlocuit totul 
cu o nouă Comună, obedientă la ordinele sale. 

Pentru a scăpa cât mai repede de oamenii care îi displăceau, 
a determinat Convenţia să adopte legea din prairial, care permitea 
executarea unor persoane care erau doar suspecte, prin intermediul 
ei asigurându-şi decapitarea a 1 373 de oameni în Paris, în patru- 
zeci şi nouă de zile. Colegii săi, victimele unei terori nebuneşti, nu 
mai dormeau acasă; abia o sută de deputaţi erau prezenţi la şedinţe. 
David a spus: „Nu cred că vor mai rămâne douăzeci dintre noi, mem- 
brii montaniarzi.“ 

Tocmai excesul lui de încredere în propriile puteri şi în laşita- 
tea Convenţiei l-au costat pe Robespierre viaţa. Încercând să-i oblige 
să voteze o măsură care ar fi făcut posibil ca şi deputaţii să fie tri- 
mişi în faţa Tribunalului Revoluționar, ceea ce însemna eşafodul, fără 
autorizarea Adunării, la orice ordin venind de la Comitetul de gu- 
vernare, mai mulţi montaniarzi au conspirat împreună cu membri 
ai grupului campestru, să-l răstoarne de la putere. Tallien, ştiindu-se 
însemnat pentru execuţia sumară şi neavând nimic de pierdut, l-a 
acuzat în gura mare de tiranie. Robespierre a vrut să se apere citind 
un discurs pe care-l ţinea în mână de multă vreme, dar a învăţat pe 
propria piele că deşi este posibil să ucizi oameni în numele logicii, 
nu este posibil să conduci o adunare prin aceleaşi mijloace. Strigă- 
tele conspiratorilor i-au acoperit glasul; strigătul „Jos tiranul!“ des 
repetat, mulţumită contagiunii mentale, de către mulţi dintre mem- 
brii prezenţi, a fost suficient ca să-i încununeze căderea. Fără să piardă 
un moment, Adunarea i-a decretat punerea sub acuzaţie. 

Comuna dorind să-l salveze, Adunarea l-a scos în afara legii. Blo- 
cat în propria formulă magică, a fost definitiv pierdut. 

„Acest strigăt de scoatere în afara legii“, scrie Williams, „în această pe- 
rioadă producea acelaşi efect asupra unui francez ca şi strigătul de ciumă; 
cel scos în afara legii era excomunicat civil şi era ca şi cum oamenii ar fi cre- 
zut că se puteau contamina trecând prin aerul respirat de el. Acesta a fost 

efectul pe care l-a produs asupra servanţilor care îşi îndreptaseră tunurile 
asupra Convenţiei. Fără să mai primească alte ordine, la simplul strigăt « Co- 
muna e în afara legii,» ei şi-au întors pe loc bateriile.“ 

Robespierre şi întreaga sa bandă — Saint-Just, preşedintele Tri- 
bunalului Revoluționar, primarul Comunei etc. — au fost ghilotinaţi 
în data de 10 termidor, în număr de douăzeci şi una de persoane. 

Execuţia a fost urmată a doua zi de un nou lot de şaptezeci 
de iacobini şi în ziua următoare de încă treisprezece. Teroarea, care 
durase zece luni, era la final. 

Căderea edificiului iacobin în termidor este unul dintre cele 
mai ciudate efecte psihologice ale perioadei revoluţionare. Nici 
unul dintre montaniarzii care contribuiseră la prăbuşirea lui Robes- 
pierre nu a visat nici o clipă măcar că aceasta avea să marcheze 
sfârşitul Terorii. 

Tallien, Barras, Fouche etc., l-au răsturnat de la putere pe Ro- 
bespierre aşa cum el îi răstunrase pe Hebert, Danton, girondini şi 
mulţi alţii. Însă când aclamaţiile mulţimii le-au spus că moartea lui 
Robespierre era privită ca un sfârşit al Terorii, au acţionat ca şi cum 
aceasta ar fi fost şi intenţia lor. Au fost cu atât mai obligaţi să facă 
acest lucru cu cât grupul compestru — respectiv marea majoritate a 
Adunării — care se lăsase decimată de Robespierre, s-a răsculat acum 
furioasă împotriva sistemului pe care îl aclamase atât de mult timp, 
chiar dacă în acelaşi timp se temea de el. Nimic nu este mai îngro- 
zitor decât o masă de oameni cărora le-a fost frică şi care nu se mai 
tem. Grupul campestru s-a răzbunat pentru faptul că fusese tero- 
rizat de montaniarzi şi a terorizat, la rândul său, acest grup. 

Servilismul colegilor lui Robespierre din Convenţie nu s-a ba- 
zat în nici un caz pe vreun sentiment de simpatie faţă de el. Dicta- 
torul i-a făcut să trăiască într-o stare de indescriptibilă alarmă, dar 
sub manifestările de admiraţie şi entuziasm pe care le revărsau asu- 
pra lui din frică, se ascundea o ură intensă. Ne putem da seama de 
acest lucru citind rapoartele diverşilor deputaţi inserate în numerele 
11, 15 şi 29/1794 din Moniteur, şi mai ales cele referitoare la „con- 
spiraţia triumvirilor, Robespierre, Couthon şi Saint-Just.“ Niciodată 
sclavii nu au prăvălit asemenea invective asupra stăpânilor lor pră- 
buşiţi. 

Aflăm că „aceşti monştri înnoiau de la o vreme cele mai oribile 
reţete ale lui Marius şi Sulla“. Robespierre este reprezentat ca un 

ticălos de speța cea mai înfiorătoare; suntem asiguraţi că „aseme- 
nea lui Caligula, cât de curând ar fi cerut poporului francez să-i ve- 
nereze calul... Îşi căuta siguranţa în executarea tuturor celor care îi 
trezeau cea mai mică suspiciune.“ 

Aceste rapoarte uită să adauge că puterea lui Robespierre nu 
a primit nici un sprijin, cum a făcut cea a lui Marius şi Sulla la care 
făceau aluzie, din partea unei armate puternice, ci numai din repe- 
tata adeziune a membrilor Convenţiei. Fără timiditatea lor excesivă, 
puterea dictatorului nu ar fi putut să dureze nici măcar o zi. 

Robespierre a fost unul din cei mai odioşi tirani din istorie, însă 
s-a distins prin faptul că s-a făcut pe sine tiran fără soldaţi. 

Îi putem rezuma doctrinele spunând că a fost incarnarea cea 
mai perfectă, poate cu excepţia lui Saint-Just, a credinţei iacobine, 
în toată logica ei îngustă, în misticismul intens şi rigiditatea inflexi- 
bilă. Are admiratori chiar şi în zilele noastre. (anii 1930 — n.r.) Hamel 
îl descrie ca „martirul din termidor“. Au existat o serie de discuţii pe 
marginea ideii de a-i fi ridicat un monument. Aş subscrie bucuros la 
un asemenea scop, considerând că este util să se păstreze dovezile 
orbirii mulţimii şi ale extraordinarei docilităţi de care este capabilă 
o adunare atunci când conducătorul ştie să o manipuleze. Această 
statuie ar aminti strigătele de admiraţie pline de pasiune şi entuzi- 
asmul cu care a aclamat Convenţia cele mai amenințătoare măsuri 
ale dictatorului, chiar în ajunul zilei în care avea să fie răsturnat de 
la putere. 


4. Fouquier-Tinville, Marat, Billaud-Varenne şi ceilalţi 


Voi dedica un subcapitol anumitor revoluționari care au fost 
celebri pentru manifestarea celor mai sângeroase instincte. Feroci- 
tatea lor a fost complicată de alte sentimente, de frică şi de ură, care 
nu puteau decât s-o întărească. 

Fouquier-Tinville, procurorul public al Tribunalului Revoluţio- 
nar, a fost unul dintre cei care au lăsat în urma lor cele mai dure 
amintiri. Acest magistrat, având anterior o reputaţie de bunătate 
şi care a devenit fiinţa însetată de sânge a cărui amintire evocă o 
imensă repulsie, mi-a slujit deja drept exemplu în alte lucrări, când 
am vrut să arăt transformarea anumitor naturi în perioade de re- 
voluţie. 

Nevolnic la extrem în momentul căderii monarhiei, putea să 
spere totul în condiţiile unor mişcări sociale fără să aibă ceva de 
pierdut. A fost unul dintre acei oameni pe care o perioadă de dez- 
ordine îi găseşte oricând gata să o susţină. 

Convenţia şi-a lăsat puterile pe mâna lui. A fost liber să se pro- 
nunţe asupra soartei unui număr de aproape o mie de acuzaţi, prin- 
tre care s-au numărat Maria-Antoaneta, girondinii, Danton, Hebert 
şi alţii. El a hotărât ca toţi suspecţii care au compărut în faţa lui să 
fie executaţi şi nu a avut niciun scrupul să-şi trădeze foştii protec- 
tori. De îndată ce unul dintre ei a ajuns în puterea lui — Camille 
Desmoulins, Danton sau alţii — el a pledat împotriva lor. 

Fouquier-Tinville avea o minte inferioară, pe care Revoluţia a 
dus-o şi a plasat-o într-o poziţie de vârf. În condiţii normale, con- 
strâns de regulile profesiei, destinul lui ar fi fost acela al unui ma- 
gistrat paşnic şi obscur. 

Unul dintre marile beneficii ale unei societăţi organizate este 
acela că limitează aceste personaje periculoase, pe care nimic alt- 
ceva în afara constrângerilor sociale nu le poate ţine sub control. 

Fouquier-Tinville a murit fără să înţeleagă de ce a fost condam- 
nat şi din punctul de vedere revoluţionar, condamnarea lui nu a fost 
justificată. Făcuse altceva decât să execute cât a putut de zelos or- 
dinele superiorilor săi? Este imposibil să fie clasificat printre re- 
prezentanţii care au fost trimişi în provincii, care nu puteau să fie 
supravegheați. Delegații Convenţiei au examinat toate sentinţele 
sale şi le-au aprobat până la ultima. Dacă cruzimea şi maniera sa 
de a proceda sumar în judecarea prizonierilor care compăreau în 
faţa sa nu ar fi fost încurajate de către şefii lui, el nu ar fi putut ră- 
mâne la putere. Condamnându-l pe Fouquier-Tinville, Convenţia şi-a 
condamnat propriul sistem înfricoşător de guvernare. A înţeles acest 
lucru şi a trimis la eşafod mai mulţi reprezentanţi ai Terorii, cărora 
Fouquier-Tinville le slujise pur şi simplu de unealtă. 

Alături de Fouquier-Tinville îl putem aşeza pe Dumas, care a 
prezidat Tribunalul Revoluționar şi a manifestat de asemenea o 
cruzime excesivă, care a fost stimulată de o frică intensă. Nu ieşea 
niciodată fără două pistoale încărcate, se baricada în casă şi vorbea 
cu vizitatorii numai printr-o ferăstruică. Neîncrederea sa faţă de ori- 
cine, inclusiv faţă de soţia sa, era absolută. Pe aceasta chiar a trimis-o 
la închisoare şi era pe cale să o execute când au survenit evenimen- 
tele din termidor. 

Dintre oamenii pe care Convenţia i-a scos la lumină Billaud- 
Varenne a fost unul dintre cei mai sălbatici şi cei mai brutali. El poate 
fi considerat ca model perfect al ferocităţii bestiale. 

„În aceste ore de furie roditoare şi angoasă eroică, el a rămas calm, 
achitându-se metodic de sarcina sa — şi a fost o sarcină înfricoşătoare: a apă- 
rutîn cadru oficial la masacrele din Abbaye, i-a felicitat pe asasini şi le-a pro- 
mis bani; după care a plecat acasă ca şi cum fusese la o plimbare. ÎI vedem 
în calitate de preşedinte al Clubului lacobin, preşedinte al Convenţiei, mem- 
bru al Comitetului pentru Siguranţa Publică; el îi târăşte pe girondini la 
eşafod; o tărâşte pe regină la eşafod, iar fostul său stăpân, Danton, a spus 
despre el: «Billaud are un pumnal sub limbă.» Aprobă atacul cu tunurile 
din Lyon, înecurile din Nantes, masacrele din Arras; organizează comisia 
neiertătoare din Orange; este implicat în legile din prairial; îl îndeamnă 
pe Fouqguier-Tinville; pe toate decretele de condamnare la moarte figurează 
numele lui, adesori primul, semnat în faţa colegilor săi; este nemilos, lipsit 
de emoţii, lipsit de entuziasm; când alţii sunt înspăimântați, ezită şi bat în 
retragere, el îşi continuă drumul, vorbind în propoziţii bombastice, «scu- 
turându-şi coama leonină» - căci pentru a-şi armoniza mai bine chipul rece 
şi impasibil cu exuberanţa care-l înconjoară, se acoperă cu o perucă blondă, 
care te-ar face să râzi pe oricare alt cap în afara celui al sinistrului Billaud- 
Varenne. Când Robespierre, Saint-Just şi Couthon sunt ameninţaţi la rândul 
lor, el îi părăseşte şi trece de partea inamicului şi îi împinge sub lama ghi- 
lotinei... De ce? Care este scopul său? Nimeni nu ştie; nu este în nici un fel 
ambițios; nu-şi doreşte nici putere, nici bani.“ 

Nu cred că este greu să răspundem de ce. Setea de sânge, de 
care am vorbit deja şi care este obişnuită la criminali, explică per- 
fect coduita lui Billaud-Varennes. Bandiţi de acest gen ucid din plă- 
cerea de a ucide, aşa cum vânătorii împuşcă vânatul — din plăcerea 
pură a exercitării apetitului lor pentru distrugere. În timpuri obişnu- 
ite, oameni înzestrați cu asemenea tendinţe criminale se abţin, în 
general de frica poliţistului şi a eşafodului. Când pot să-şi dea frâu 
liber, nimic nu-i poate opri. Aşa s-a întâmplat şi cu Billaud-Varenne 
şi cu mulţi alţii. 

Psihologia lui Marat este cu mult mai complicată, nu doar din 
cauză că pofta lui de crimă era combinată cu alte elemente — amor 
propriu rănit, ambiţie, credinţe mistice etc. — ci şi pentru că trebuie 
să-l privim ca pe un om nebun pe jumătate, afectat de megalomanie 
şi bântuit de idei fixe. 

Anterior Revoluţiei, avansase mari pretenţii ştiinţifice, însă 
nimeni nu acordase o prea mare importanţă pălăvrăgelilor lui. 

Visând o funcţie şi onoruri, a obţinut numai o slujbă inferioară la 
curtea unui mare nobil. Revoluţia i-a deschis calea către un viitor ne- 
sperat. Preaplin de ură faţă de vechiul sistem social care nu-i recu- 
noscuse meritele, s-a pus în fruntea celei mai violente secţiuni a 
populaţiei. După ce a glorificat în public masacrele din septembrie, 
a fondat un ziar care denunța pe oricine şi vocifera neîncetat cerând 
execuţii. 

Vorbind în continuu de interesele poporului, Marat a devenit 
idolul acestuia. Majoritatea colegilor săi îl dispreţuiau din plin. Dacă 
ar fi scăpat de pumnalul lui Charlotte Corday, sigur nu mai scăpa 
de ghilotină. 


5. Destinul acelor membri ai Conveţiei care 
au supravieţuit Revoluţiei 


În afara membrilor Convenţiei a căror psihologie prezintă ca- 
racteristici particulare, au mai fost şi alţii - Barras, Fouché, Tallien, 
Merlin de Thionville şi alţii — complet lipsiţi de principii sau de con- 
vingeri, care au urmărit numai să se îmbogăţească. 

Au căutat să-şi facă averi enorme din sărăcia publică. În vre- 
muri obişnuite, s-ar fi calificat drept escroci ordinari, dar în peri- 
oadele de revoluţie, toate standardele de viciu şi virtute par să 
dispară. 

Cu toate că puţini iacobini au rămas fanatici, majoritatea a 
renunţat la convingeri de îndată ce au obţinut bogății şi au devenit 
curteni credincioşi ai lui Napoleon. Cambaceres care, adresându-i-se 
lui Ludovic al XVI-lea, în închisoare, l-a numit Ludovic Capet, în tim- 
pul imperiului le cerea prietenilor săi să i se adreseze cu „Înălţimea 
Voastră“ în public şi „Monseniore“ în particular, dovedind prin 
aceasta sentimentele de invidie care însoțeau setea de egalitate la 
mulţi dintre iacobini. 

„Majoritatea iacobinilor,“ scrie Madelin, „s-au îmbogăţit nemăsurat 
şi unii ca Chabot, Bazire, Merlin, Barras, Boursault, Tallien, Barrere şi alţii, 
aveau castele şi moşii. Cei care încă nu erau bogaţţi, erau pe cale să ajungă... 
În Comitetul anului III, numai personalul partidei termidoriene cuprindea 
un viitor prinţ, 13 viitori conți, 5 viitori baroni, 7 viitori senatori ai imperiu- 
lui şi 6 viitori consilieri de stat, iar în afara lor, în Convenţie, mai erau, de 
la viitorul duce de Otranto la viitorul conte dce Regnault, nu mai puţin de 

50 de democrați care cincisprezece ani mai târziu posedau titluri, blazoane, 
panaşe, trăsuri, averi, moşiile corespunzătoare, hoteluri şi castele. La moar- 
tea sa, Fouche avea o avere de şase sute de mii de lire sterline.“ 

Privilegiile vechiului regim, care fuseseră atât de înverşunat 
criticate, au fost cât de curând reinstituite spre beneficiul burghe- 
ziei. Pentru a se ajunge la acest rezultat, era necesar ca Franţa să 
fie ruinată, provincii întregi să fie incendiate, nenumărate familii 
să fie aruncate în pragul disperării, Europa să fie întoarsă pe dos şi 
să fie omorâţi oameni, de ordinul sutelor de mii, pe câmpurile de 
bătălie. 

În încheierea acestui capitol, voi reaminti ce am spus deja re- 
feritor la posibilitatea judecării oamenilor acestei perioade. 

Cu toate că moralistul este pus în situaţia de a fi obligat să se 
ocupe cu duritate de anumite persoane, deoarece le judecă după 
tipurile pe care societatea trebuie să le respecte dacă vrea să reu- 
şească să se perpetueze, psihologul se află în altă situaţie. Scopul lui 
este să înţeleagă şi criticile dispar în faţa unei înţelegeri depline. 

Mintea omului este un mecanism foarte fragil şi marionetele 
care dansează pe scena vieţii sunt rareori capabile să se opună for- 
telor imperioase care le impulsionează. Ereditatea, mediul şi circum- 
stanţele sunt stăpâni dictatoriali. Nimeni nu poate să spună cu 
certitudine care ar fi fost conduita psihologului în locul oamenilor 
cărora încearcă să le interpreteze acţiunile. 


CARTEA A III-A 


INFLUENŢE ANCESTRALE ŞI 
PRINCIPII REVOLUŢIONARE 


Capitolul I 


Ultimele convulsii ale anarhiei. Directoratul 


1. Psihologia Directoratului 


Cum diversele adunări revoluţionare au fost alcătuite în parte 
din aceiaşi oameni, s-ar putea presupune că psihologia lor ar fi în 
foarte mare măsură similară. 

În perioade obişnuite, chiar aşa ar fi fost, deoarece un mediu 
constant înseamnă constanţă de caracter. Însă când circumstanţele 
se schimbă rapid, cum a fost în timpul Revoluţiei Franceze, caracte- 
rul trebuie în mod necesar să se transforme pentru a se adapta. Aşa 
s-a întâmplat şi în timpul Directoratului. 

Directoratul a cuprins mai multe adunări distincte: două 
Camere mari, constând în diferite categorii de deputaţi şi o Cameră 
foarte mică, în care erau cinci directori. 

Cele două Adunări mari amintesc foarte mult de Convenţie şi 
slăbiciunile ei. Nu mai erau obligate să se supună revoltelor popu- 
lare, acestea fiind energic prevenite de către directori, însă cedau 
fără discuţii ordinelor dictatoriale ale acestora din urmă. 

Primii deputaţi aleşi erau în cea mai mare parte moderați. 
Toată lumea se ferea de tirania iacobină. Noua Adunare visa la re- 
construirea Franţei din ruinele în care ajunsese să fie îngropată şi 
la instaurarea, fără violenţă, a unui guvern liberal. 

Însă printr-una din acele fatalităţi care au fost o lege a Revo- 
luţiei şi care dovedesc că desfăşurarea evenimentelor este adeseori 

superioară voinţei omului, aceşti deputaţi, asemenea predecesori- 
lor lor, se poate spune că au făcut contrariul a ceea ce voiau să facă. 
Au sperat să fie moderați şi au fost violenţi; au vrut să elimine in- 
fluenţa iacobinilor şi s-au lăsat conduşi de către ei; au intenţionat să 
repare ruina ţării şi au reuşit numai să le adauge altele; au aspirat 
la pacea religioasă şi în cele din urmă au persecutat şi au masacrat 
preoţii cu o mai mare îndârjire decât în timpul terorii. 

Psihologia adunării mici, formată din cinci directori, a fost foarte 
diferită de cea a Camerei Deputaţilor. Confruntându-se zilnic cu noi 
dificultăţi, directorii au fost forţaţi să le rezolve, în vreme ce Adu- 
nările mari, lipsite de contact cu realitatea, îşi aveau numai aspira- 
tiile lor. 

Gândul prevalent al directorilor a fost foarte simplu. Cât se 
poate de indiferenți la principii, au vrut mai presus de orice să ră- 
mână stăpânii Franţei. Pentru a ajunge la acest rezultat, nu s-au sfiit 
să recurgă la cele mai nelegitime măsuri, chiar şi la anularea alegeri- 
lor într-un mare număr de departamente, când acestea i-au deranjat. 

Simţindu-se incapabili să reorganizeze Franţa, au părăsit-o com- 
plet. Prin despotismul lor, au uneltit să o domine, dar nu au guver- 
nat-o niciodată. lar în acel moment, mai mult decât orice altceva, 
Franţa avea nevoie să fie guvernată. 

Convenţia a lăsat în urmă reputaţia unei guvernări cu mână de 
fier, iar Directoratul, reputaţia unei guvernări slabe. Însă adevărul 
este exact pe dos: Directoratul a reprezentat guvernarea cu mână 
de fier. 

Din punct de vedere psihologic, putem explica foarte uşor di- 
ferenţa dintre guvernarea Directoratului şi cea a Adunărilor prece- 
dente, amintindu-ne faptul că o adunare de şase sute până la şapte 
sute de persoane poate foarte uşor să sufere de fluxuri de entuziasm 
contagios, ca în noaptea de 4 august, ori chiar impulsuri de voinţă 
puternice, cum ar fi acela în care a lansat sfidarea la adresa regilor 
Europei. Însă asemenea impulsuri sunt prea efemere pentru a avea 
o forță redutabilă. Un comitet de cinci membri, uşor dominat de vo- 
inţa unuia, este cu mult mai susceptibil de o hotărâre permanentă 
— respectiv de perseverenţă pe o linie de conoduită stabilită. 

Guvernul Directoratului s-a dovedit întotdeauna incapabil de 
guvernare, însă niciodată nu a dus lipsă de o voinţă puternică. Ne- 
fiind limitată de nimic, nici de respectul faţă de lege, nici de conside- 
raţia faţă de cetăţeni, nici de iubirea binelui public, a fost capabilă 

să impună Franţei un despotism mai zdrobitor decât al oricărei gu- 
vernări de la începutul Revoluţiei şi până în momentul respectiv, 
fără să fie exceptată Teroarea. 

Cu toate că a folosit metode analoge celor ale Convenţiei şi a 
condus Franţa de maniera cea mai tiranică posibil, Directoratul, ca 
şi convenţia, de altfel, nu a fost niciodată stăpânul Franţei. 

Acest fapt, pe care deja l-am scos în evidenţă, dovedeşte încă 
o dată neputinţa constrângerilor materiale de a domina forţele mo- 
rale. Nu se poate repeta destul că adevăratul ghid al omenirii este 
scheletul moral ridicat de strămoşii săi. 

Obişnuiţi să trăăim într-o societate organizată, sprijinită pe co- 
duri şi tradiţii respectate, ne este foarte greu să ne imaginăm pe noi 
înşine în situaţia unei naţiuni private de un asemenea fundament. 
Ca o caracteristică generală, vedem numai latura enervantă a medi- 
ului nostru, uitând prea repede că societatea poate să existe numai 
cu condiţia impunerii anumitor limitări şi că legile, manierele şi obi- 
ceiurile reprezintă mijloacele de control pentru instinctele naturale 
de barbarism, care nu dispar niciodată complet. 

Istoria Convenţiei şi a Directoratului care i-a urmat arată clar 
în ce măsură dezordinea poate să destrame o naţiune privată de 
structura sa ancestrală şi având drept ghid numai combinaţiile ar- 
tificiale ale unei raţiuni insuficiente. 


2. Guvernarea despotică a Directoratului. Recrudescenţa Terorii 


Având ca obiectiv abaterea atenţiei, găsirea unei ocupaţii pen- 
tru armată şi obţinerea resurselor prin jefuirea ţărilor învecinate, 
directorii au decis să limiteze războaiele de cucerire care se succe- 
daseră în timpul Convenţiei. 

Aceste războaie au continuat pe tot parcursul existenţei Direc- 
toratului. Armatele şi-au adjudecat o pradă bogată, mai ales în Italia. 

Unele dintre popoarele invadate au fost atât de simple încât 
au presupus că aceste invazii erau întreprinse în interesul lor. Nu le-a 
trebuit mult să descopere că toate operaţiunile militare erau înso- 
tite de taxe împovărătoare şi de jefuirea bisericilor, trezoreriilor pu- 
blice etc. 

Consecința finală a acestei politici de cuceriri a fost formarea 
unei noi coaliţii împotriva Franţei, care a durat până în anul 1801. 

Indiferenţi faţă de situaţia ţării şi incapabili să o reorganizeze, 
Directorii erau preocupaţi în principal de seriile neîncetate de con- 
spiraţii, pentru a se menţine la putere. 

Această sarcină era suficientă pentru a le ocupa timpul, deoa- 
rece partidele politice încă nu depuseseră armele. Anarhia ajunsese 
într-un asemenea punct, încât toţi cereau o mână suficient de pu- 
ternică pentru a restabili ordinea. Toată lumea simţea, inclusiv Direc- 
torii, că sistemul republican nu putea să mai dureze mult. 

Unii visau să reinstaureze monarhia, alţii sistemul terorii, în timp 
ce alţii aşteptau un general. Numai cei care cumpăraseră proprie- 
tatea naţională se temeau de o schimbare de guvern. 

Impopularitatea Directoratului creştea zi de zi şi atunci când, 
în luna mai 1797, a treia parte din Adunare a trebuit să fie înnoită, 
majoritatea celor aleşi au fost ostili sistemului. 

Directorii nu s-au formalizat. Au anulat alegerile în 49 de de- 
partamente; 154 de noi deputaţi au fost invalidaţi şi excluşi, 53 au 
fost condamnaţi la deportare. Printre aceştia figurau şi cele mai 
ilustre nume ale Revoluţiei Franceze: Portalis, Carnot, Tronson du 
Coudray şi alţii. 

Pentru intimidarea electoratului, comisiile militare au condam- 
nat la moarte, cât se poate de arbitrar, 160 de persoane şi au trimis în 
Guyana alte 330, din care jumătate au murit în scurt timp. Emigranţii 
şi preoţii care s-au întors în Franţa au fost expulzați violent. Aceste 
evenimente sunt cunoscute sub numele de lovitura de stat din fruc- 
tidor. 

Această lovitură de stat, care a lovit în special moderaţii, nu a 
fost singura de acest gen; a mai urmat una la scurt timp. Directorii, 
considerând că deputaţii iacobini erau prea numeroşi, au anulat ale- 
gerea unui număr de şaizeci dintre ei. 

Întâmplările anterioare au fost o dovadă a temperamentului 
tiranic al directorilor, însă acesta s-a dezvăluit, şi mai clar, în detali- 
ile măsurilor lor. Noii stăpâni ai Franţei s-au dovedit în acelaşi timp 
a fi la fel de însetaţi de sânge ca şi cei mai feroci deputaţi ai Terorii. 

Ghilotina nu a fost reinstalată cu titlu permanent, însă a fost 
înlocuită de deportare în condiţii care le lăsau puţine şanse de su- 
pravieţuire victimelor. Trimişi la Rochefort în cuşti din gratii de fier, 
expuşi tuturor intemperiilor vremii, erau apoi îmbarcaţi la bordul 
corăbiilor. 

„Pe puntea corăbiilor Decade şi Bayonnaise“, spune Taine, „nefericiţii 
prizonieri, sufocaţi de lipsa de aer şi de căldura toridă, şicanaţi şi ţinuţi claie 
peste grămadă, mureau de foame sau de asfixie şi Guyana completa opera 
călătoriei: din 193 de condamnaţi duşi acolo de Decade, 39 mai trăiau după 
22 de luni.“ 

Observând pretutindeni o renaştere a catolicismului şi imagi- 
nându-şi că clerul conspira împotriva lor, Directorii au deportat sau 
au trimis la galere, într-un singur an, 1 448 de preoţi, ca să nu mai 
vorbim şi de numărul mare de preoţi care au fost executaţi sumar. 
În realitate, Teroarea a fost complet reinstaurată. 

Despotismul Directoratului s-a exercitat în toate domeniile ad- 
ministraţiei şi în special în cel al finanţelor. Astfel, finanţele având 
nevoie de şase sute de milioane de franci, au forţat deputaţii, în- 
totdeauna docili, să voteze un impozit progresiv, care a produs, însă 
numai douăsprezece milioane. Văzându-se în aceeaşi situaţie, Direc- 
toratul a decretat un împrumut forţat de o sută de milioane, care 
s-a soldat cu închiderea atelierelor, încetarea afacerilor şi concedi- 
erea servitorilor. Doar cu preţul unei ruini totale a fost posibil să se 
obţină patruzeci de milioane. 

Pentru a-şi asigura dominaţia în provincii, Directoratul şi-a asi- 
gurat votarea unei aşa-numite legi a ostaticilor, potrivit căreia, în 
fiecare comună, a fost realizată o listă de ostatici, responsabili de 
toate infracțiunile. 

Este uşor de înţeles câtă ură a provocat un asemenea sistem. 
La sfârşitul anului 1799, paisprezece departamente se aflau în plină 
revoltă şi patruzeci şi şase erau pregătite să se revolte. Dacă Direc- 
toratul mai dura, disoluția societăţii ar fi fost totală. 

Din acest punct de vedere, această disoluţie era foarte avan- 
sată. Finanţele, administraţia, totul se prăbuşea. Chitanţele de tre- 
zorerie, constând în asignate depreciate scăzute la a suta parte din 
valoarea lor iniţială, erau neglijabile. Deţinătorii acţiunilor guverna- 
mentale şi ofiţerii nu mai puteau să îşi asigure veniturile. 

În această perioadă, Franţa a lăsat călătorilor impresia unei ţări 
răvăşite de război şi abandonate de locuitorii ei. Podurile şi digurile 
distruse, clădirile în stare de ruină, făceau orice călătorie imposibilă. 
Drumurile, de mult pustiite, erau pline de tâlhari la drumul mare. 

Anumite departamente puteau fi traversate numai cu preţul 
cumpărării unei garanţii de la conducătorii acestor bande. Industria 

şi comerţul erau anihilate. La Lyon, 13 000 de ateliere şi filaturi din 
15 000 fuseseră forţate să se închidă. Lille, Havre, Bordeaux, Lyon, 
Marsilia şi altele, erau practic nişte oraşe moarte. Sărăcia şi foame- 
tea erau generale. 

Dezorganizarea morală nu era nici ea mai puţin îngrozitoare. 
Luxul şi dorinţa nestăpânită de plăceri, dineurile costisitoare, biju- 
teriile şi locuinţele costisitoare erau apanajul unei noi societăţi com- 
puse pe de-a întregul din speculanţi la bursă, furnizori pentru armată 
şi finanţişti dubioşi îmbogăţiţi din jaf. Ei au conferit Parisului acel 
aspect superficial de lux şi veselie care i-a indus atât de mult în 
eroare pe mulţi istorici ai acestei perioade, deoarece risipa insolentă 
manifestată acoperea mizeria generală. 

Cronicile Directoratului, aşa cum sunt ele redate de cărţi, ne 
arată din ce plase de minciună este ţesută istoria. Teatrul a început 
în ultima perioadă să se ocupe de această epocă, imitându-i în con- 
tinuare manierele. A lăsat amintirea unei perioade vesele după re- 
naşterea produsă în urma epocii întunecate a Terorii. În realitate, 
drama Directoratului cu greu ar putea să reprezinte vreo ameliorare 
faţă de perioada Terorii şi a fost aproape la fel de sângeroasă. În sfâr- 
şit, a inspirat o asemenea ură, încât Directorii, simțind că nu putea 
să dureze, şi-au căutat dictatorul capabil să înlocuiască Directoratul 
şi să-i protejeze pe ei. 


3. Apariţia lui Bonaparte 


Am văzut că la finalul Directoratului, anarhia şi dezorganiza- 
rea aveau asemenea proporţii, încât toată lumea căuta cu disperare 
un om energic, capabil să restabilească ordinea. Încă din 1795, mai 
mulţi deputaţi se gândiseră o clipă la reinstaurarea monarhiei. Lu- 
dovic al XVIII-lea fiind suficient de lipsit de tact să declare că avea 
să reinstaureze vechiul regim în integralitatea lui, să returneze pro- 
prietăţile celor îndreptăţiţi şi să-i pedepsească pe revoluționari, s-a 
renunţat pe loc la această idee. Expediția nebunească a lui Quiberon 
i-a îndepărtat în cele din urmă pe suporterii viitorului suveran. Re- 
galiştii au dat dovadă, în cursul întregii Revoluții, de o incapacitate 
şi îngustime a minţii care au justificat majoritatea măsurilor luate 
împotriva lor. 

Monarhia fiind imposibilă, era necesar să se găsească un ge- 
neral. Unul singur exista, al cărui nume avea greutate — Bonaparte. 
Campania din Italia tocmai îl făcuse celebru. Traversând Alpii, măr- 
şăluise din victorie în victorie, pătrunsese în Milano şi Veneţia şi pre- 
tutindeni avusese câştiguri importante de pe urma războiului. Pe 
urmă se întorsese către Viena şi se aflase la numai 25 de leghe de 
porţile ei, când împăratul Austriei s-a hotărât să ceară pacea. 

Însă oricât de mare era renumele său, tânărul general nu-l con- 
sidera suficient. Pentru a şi-l spori, a convins Directoratul că forţa 
Angliei putea să fie zguduită de o invazie în Egipt şi în luna mai a 
anului 1798 s-a îmbarcat la Toulon. 

Această nevoie de sporire a prestigiului său a izvorât dintr-o 
concepţie psihologică absolut sănătoasă, pe care a expus-o clar în 
Sfânta Elena: 

„Cei mai influenţi şi mai luminaţi generali îl presau demult pe gene- 
ralul din Italia să întreprindă paşii necesari pentru a se pune în fruntea re- 
publicii. El a refuzat; încă nu era suficient de puternic să acţioneze de unul 
singur. Avea unele idei referitoare la arta guvernării şi la ceea ce-i era ne- 
cesar unei mari naţiuni, foarte diferite de cele ale revoluţionarilor şi ale adu- 
nărilor care, nefiind capabile să acţioneze singure, se temea că ar fi ajuns 
să-i compromită persoana. A decis să pornească spre Egipt, dar hotărât 
să reapară dacă s-ar fi ivit circumstanţele care să-i facă utilă sau necesară 
prezenţa.“ 

Bonaparte nu a rămas mult în Egipt. Rechemat de prieteni, a 
debarcat la Frejus şi anunţul întoarcerii sale a provocat un entuzism 
general. Pretutindeni îl aşteptau luminii aprinse. Franţa colaborase 
dinainte la o lovitură de stat pregătită de doi directori şi de princi- 
palii miniştri. Complotul a fost organizat în trei săptămâni. Aplicarea 
lui, în data de 18 brumar, a fost executată cu cea mai mare uşurinţă. 

Toate taberele au fost cât se poate de mulţumite să scape de 
grupurile sinistre care oprimaseră şi exploataseră îndelung ţara. 
Francezii erau fără îndoială în pragul intrării într-un regim de gu- 
vernare despotic, dar care nu putea să fie la fel de intolerabil ca acela 
suportat atât de mult timp. 

Istoria loviturii de stat din brumar justifică tot ce am spus deja 
despre imposibilitatea formării unor judecăţi exacte privitoare la 
evenimentele care sunt aparent pe deplin înţelese şi atestate de 
nenumărați martori. 

Ştim care au fost ideile pe care le aveau oamenii în urmă cu 
treizeci de ani (de la data apariţiei cărţii lui le Bon - n.r.), referitor 
la lovitura de stat din brumar. A fost considerată o crimă comisă 
din ambiția unui om sprijinit de armata sa. În realitate, armata nu a 
jucat niciun rol în această chestiune. Micul grup de bărbaţi care i- 
au alungat pe cei câţiva deputaţi recalcitranţi nici măcar nu erau 
soldaţi, ci chiar jandarmi ai Adunării. Adevăratul autor al loviturii 
de stat a fost însuşi guvernul, cu complicitatea întregii Franţe. 


4. Cauzele duratei Revoluţiei 


Dacă limităm revoluţia la timpul necesar pentru realizarea 
principiilor sale fundamentale — egalitate în faţa legii, liberul acces 
la funcţiile publice, suveranitatea populară, controlul cheltuielilor 
etc. — putem spune că Revoluţia Franceză a durat numai câteva luni. 
Către mijlocul anului 1789, toate acestea fuseseră împlinite şi în 
cursul anilor care au urmat, nu s-a mai adăugat nimic, dar cu toate 
acestea Revoluţia a durat mult mai mult. 

Limitând durata la datele admise de istoricii oficiali, vedem că 
ea se întinde până la apariţia lui Bonaparte, un interval de aproxi- 
mativ zece ani. 

De ce instaurarea noilor principii a fost urmată de această pe- 
rioadă de dezorganizare şi violenţă? Nu trebuie să căutăm cauzele 
în războiul extern, care putea fi încheiat în mai multe ocazii, mul- 
ţumită divizării aliaţilor şi victoriilor permanente ale francezilor; şi 
nici nu trebuie să o căutăm în simpatia francezilor faţă de guvernul 
revoluţionar. Nicio guvernare nu a fost mai puternic urâtă şi dispre- 
ţuită decât cea a Adunărilor. Prin revoltele sale, cât şi prin votul său, 
o mare parte din naţiune şi-a manifestat oroarea cu care privea sis- 
temul. 

Ultimul aspect, aversiunea Franţei faţă de regimul revoluţio- 
nar, atât de îndelung greşit înţeleasă, a fost bine prezentată de 
istoricii recenți. Autorul ultimei cărţi publicate pe tema Revoluţiei, 
Madelin, le-a rezumat bine opinia în următoarele cuvinte: 

„Încă din anul 1793, o tabără în nici un caz numeroasă a pus stăpânire 
pe Franţa, pe Revoluţie şi pe Republică. Ce se întâmplă de fapt: trei sferturi 
din Franţa îşi dorea ca Revoluţia să fie adusă sub control sau mai curând să 
fie eliberată de exploatatorii ei odioşi; însă aceştia puseseră stăpânire pe 

nefericita ţară printr-o mie de mijloace... Cum Teroarea era esenţială pen- 
tru ei dacă voiau să conducă, au lovit în oricine părea, în orice moment, să 
se opună Terorii, fie el şi cel mai buni slujitori ai Revoluţiei.“ 

Până la sfârşitul Directoratului, guvernarea a fost exercitată de 
iacobini, care nu urmăreau decât să păstreze, împreună cu puterea 
supremă, bogăţiile acumulate prin crimă şi jaf şi au fost gata să dea 
Franţa pe mâna oricui le-ar fi garantat posesiunea liberă a acestora. 
Faptul că au negociat lovitura de stat din brumar cu Napoleon, s-a 
datorat pur şi simplu faptului că nu au reuşit să-şi împlinească do- 
rinţele în privinţa lui Ludovic al XVIII-lea. 

Dar cum se explică faptul că un guvern atât de tiranic şi atât 
de dezonorat a reuşit să supravieţuiască atâţia ani? 

Nu a fost vorba de simplul fapt că religia revoluţionară a reu- 
şit să supravieţuiască în minţile oamenilor, şi nici că le-a fost impusă 
prin intermediul persecuțiilor şi vărsării de sânge, ci mai ales, aşa cum 
am afirmat deja, datorită marelui interes pe care o mare parte din 
populaţie îl avea în menţinerea ei. 

Acest aspect este fundamental. Dacă Revoluţia ar fi rămas o 
religie teoretică, probabil că ar fi fost de scurtă durată. Însă credinţa 
care tocmai fusese instaurată a părăsit foarte repede domeniul te- 
oriei pure. 

Revoluţia nu s-a limitat la despuierea monarhiei, nobilimii şi 
clerului de puterile lor de guvernare. Aruncând în mâinile burghe- 
ziei şi a unui mare număr de ţărani bogăţia şi slujbele vechilor clase 
privilegiate, dintr-o singură lovitură a transformat burghezia în supor- 
tera îndărătnică a sistemului revoluţionar. Toţi cei care au obţinut 
proprietăţile de care au fost spoliaţi nobilii şi clerul, au căpătat lati- 
fundii şi castele la preţuri reduse şi au fost terorizaţi de gândul că 
restaurarea monarhiei ar fi putut să îi forţeze la o restituire generală. 

În general din aceste motive, un guvern care, în orice perioadă 
normală, nu ar fi fost suportat niciodată, a reuşit să supravieţuiască 
până când un stăpân a restabilit ordinea, promițând să menţină nu 
numai cuceririle morale, ci şi pe cele materiale ale Revoluţiei. Bona- 
parte şi-a dat seama de această anxietate şi a fost prompt şi entu- 
ziast primit cu braţele deschise. Cuceririle materiale ale Revoluţiei 
erau în continuare contestabile şi principiile teoretice încă fragile 
au fost incorporate de către el în instituţii şi în legi. Este o eroare 
să se spună că Revoluţia s-a terminat odată cu apariţia lui Bonaparte. 
Departe de a o distruge, el a ratificat-o şi a consolidat-o. 


Capitolul II 


Restaurarea ordinii. Republica Consulară 


1. Cum a fost confirmată de Consulat activitatea Revoluţiei 


Istoria Consulatului este la fel de bogată ca şi perioada ante- 
rioară ei, din punctul de vedere al materialului psihologic. În primul 
rând, ne arată că lucrarea unui individ puternic este superioară celei 
a unei colectivităţi. Bonaparte a înlocuit imediat anarhia sângeroasă 
în care se zvârcolise republica timp de zece ani, cu o perioadă de or- 
dine. Ceea ce nici una din cele patru Adunări ale revoluţiei nu fusese 
capabilă să facă, în ciuda celei mai violente opresiuni, un singur om 
a realizat într-un timp foarte scurt. 

Autoritatea lui a pus imediat capăt tuturor insurecţiilor parizi- 
ene şi încercărilor de rezistenţă monarhică şi a restabilit unitatea mo- 
rală a Franţei, atât de profund divizată de o ură profundă. Bonaparte 
a înlocuit un despotism colectiv neorganizat cu un despotism indi- 
vidual perfect organizat. Din aceasta, toată lumea a avut de câştigat, 
căci tirania lui a fost infinit mai puţin grea decât ceea ce se îndurase 
zece ani îndelungaţi. Mai mult de-atât, trebuie să presupunem că a 
fost întâmpinată cu ostilitate de foarte puţini, fiind foarte curând 
acceptată cu un imens entuziasm. 

Astăzi se ştie adevărul, pentru a nu mai cădea în greşeala isto- 
ricilor anteriori, Bonaparte nu a răsturnat republica. Dimpotrivă, a 
păstrat tot ce putea fi păstrat şi nu s-ar fi păstrat niciodată dacă nu 
ar fi fost el, prin reinstaurarea tuturor aspectelor practicabile ale re- 
voluţiei — abolirea privilegiilor, egalitatea în faţa legii etc. — în insti- 
tuţii şi coduri de legi. Mai mult de-atât, guvernarea consulară a con- 
tinuat să se numească republică. 

Este absolut probabil că în absenţa Consulatului, restauraţia 
monarhică ar fi pus capăt Directoratului şi ar fi anulat cea mai mare 

parte a realizărilor Revoluţiei. Să presupun că Bonaparte este şters 
din istorie. Cred că nimeni nu-şi imaginează că Directoratul ar fi pu- 
tut să supravieţuiască dezgustului general faţă de domnia sa. Cu 
siguranţă ar fi fost răsturnat de conspiraţiile regaliste care se ma- 
nifestau zilnic şi Ludovic al XVIII-lea probabil că ar fi urcat pe tron. 
Desigur, avea să urce pe tron şaisprezece ani mai târziu, dar în acest 
interval, Bonaparte a conferit o asemenea forţă principiilor Revo- 
luţiei, încetăţenindu-e în legi şi obiceiuri, încât suveranul restaurat 
nu a îndrăznit să se atingă de ele, nici să restaureze proprietatea 
celor reveniţi din emigrație. 

Lucrurile ar fi fost cu totul diferite dacă Ludovic al XVIII-lea ar 
fi urmat imediat Directoratului. Ar fi adus odată cu el tot despotis- 
mul vechiului regim şi ar fi fost necesare noi revoluţii pentru a-l 
aboli. Ştim că doar o încercare de revenire la trecut l-a doborât pe 
Carol al X-lea. 

Ar fi o naivitate să deplângem tirania lui Bonaparte. Sub ve- 
chiul regim, francezii suportaseră genuri foarte speciale de tiranie 
şi republica creease un despotism şi mai greu decât cel al monarhiei. 
În epocă, despotismul era o situaţie normală, care nu provoca pro- 
teste, cu excepţia cazurilor în care era însoţit de dezordine. 

O lege constantă a psihologiei mulțimilor le prezintă pe acestea 
creând anarhie şi apoi căutând un conducător care să le permită să 
iasă din ea. Bonaparte a fost acest conducător. 


2. Reorganizarea Franţei de către Consulat 


La preluarea puterii, Bonaparte şi-a asumat o sarcină colosală. 
Totul era într-o stare de ruină; totul trebuia reconstruit. În ziua ulte- 
rioară loviturii din brumar, el a schiţat, aproape singur, Constituţia 
destinată să îi confere puterea absolută care să-i permită să reor- 
ganizeze ţara şi să domine în faţa oricăror facţiuni. Într-o lună de zile 
a fost finalizată. 

Această Constituţie, cunoscută drept Constituţia anului VIII a 
supravieţuit, cu mici modificări, până la sfârşitul regimului său. Pu- 
terea executivă le revenea celor trei consuli, din care doi aveau doar 
un rol consultativ. Primul consul, Bonaparte, era, prin urmare, singu- 
rul stăpân în Franţa. El numea miniştri, consilieri de stat, ambasadori, 

magistrați şi alţi oficiali şi hotăra pacea sau războiul. Puterea legis- 
lativă era de asemenea a lui, de vreme ce numai el putea să iniţieze 
legi, care ulterior erau supuse aprobării celor trei Adunări — Consiliul 
de Stat, Tribunatul şi Corpul Legislativ. O a patra putere, Senatul, 
funcţiona practic ca gardian al Constituţiei. 

Oricât de despotic ar fi fost sau ar fi devenit, Bonaparte întot- 
deauna îi chema la el pe ceilalţi doi consuli înainte să se ia până şi 
cea mai neînsemnată măsură. Corpul Legislativ nu a exercitat o 
influenţă prea mare în cursul domniei sale, însă nu a semnat nici un 
decret, indiferent de conţinutul lui, fără ca mai întâi să-l discute cu 
Consiliul de Stat. Acest Consiliu, format din cei mai luminaţi şi mai 
învăţaţi oameni din Franţa, pregătea legile, care erau pe urmă pre- 
zentate Corpului Legislativ, care le putea critica liber, de vreme ce 
votul era secret. Prezidat de Bonaparte, Consiliul de Stat era un gen 
de tribunal suveran, judecând chiar şi acţiunile miniştrilor.* 

Noul conducător avea o mare influenţă asupra Consiliului său, 
acesta fiind format în special din jurişti eminenţi, fiecare ocupân- 
du-se de propria specialitate. Era un psiholog prea bun să nu aibă cea 
mai mare neîncredere faţă de adunările numeroase şi incompetente, 
de origine populară, ale căror rezultate dezastruoase fuseseră evi- 
dente pentru el în cursul întregii Revoluții. 

Dorind să guverneze pentru popor, dar niciodată cu ajutorul 
acestuia, Bonaparte nu i-a acordat nici un rol în guvernare, rezer- 
vându-i numai dreptul de a vota, o dată pentru totdeauna, pentru 


* Desigur, Napoleon a trecut adeseori peste capul Consiliului de Stat, dar în nici un 
caz nu a făcut acest lucru întotdeauna. Într-o ocazie, de exemplu, relatată în Me- 
moriile din Sfânta Elena, el era singurul care îşi susţine opinia şi a acceptat-o pe 
cea a majorităţii cu următoarele cuvinte: „Domnilor, chestiunile sunt decise aici 
de majoritate şi fiind singur, trebuie să cedez; dar declar că în conştiinţa mea, ce- 
dez numai în formă. M-aţi redus la tăcere, dar în nici un caz nu m-aţi convins.“ 

Altădată, Împăratul, întrerupt de trei ori când îşi exprima opiniile, s-a adresat 
preşedintelui care tocmai îl întrerupsese: „Domnule, nu am terminat încă; vă rog 
să-mi permiteţi să continui. La urma urmelor, îmi face impresia că toată lumea 
are dreptul să-şi exprime opinia aici.“ 

„Contrar opiniei acceptate, Împăratul era departe de a fi exercitat o putere 
absolută şi avea o atitudine atât de relaxată cu Consiliul său de Stat, încât adese- 
ori punea capăt unei discuţii sau chiar anula o decizie, deoarece între timp, unul 
dintre membrii Consiliului, în particular, îi dăduse noi motive sau făcea apel la 
faptul că părerea personală a Împăratului influenţase majoritatea.“ 

sau împotriva adoptării noii Constituţii. Doar în rare ocazii a recurs 
la sufragiul universal. Membrii Corpului Legislativ se recrutau sin- 
guri şi nu erau aleşi de popor. 

Realizând o Constituţie destinată exclusiv consolidării propriei 
puteri, Primul Consul nu şi-a făcut nici o iluzie că aceasta ar fi slujit 
refacerii ţării. În consecinţă, în timp ce o redacta, Bonaparte a între- 
prins şi o uriaşă muncă de reorganizare administrativă, juridică şi fi- 
nanciară a Franţei. Diferitele puteri îşi aveau centrul la Paris. Fiecare 
departament era condus de un prefect, asistat de un consul general; 
arondismentul de un subprefect, asistat de un consiliu; comuna de 
un primar, asistat de un consiliu municipal. Toate aceste persoane 
erau numite de miniştri şi nu erau alese, ca în cazul republicii. 

Acest sistem, care a creat un stat atotputernic şi o puternică 
centralizare, a fost păstrat de toate guvernările ulterioare şi se mai 
păstrează şi în zilele noastre. Centralizarea fiind, în ciuda neajunsuri- 
lor sale, singurul mijloc de evitare a tiraniilor locale într-o ţară profund 
divizată înlăuntrul său, a fost păstrată permanent. 

Această organizare, bazată pe o cunoaştere profundă a sufle- 
tului poporului francez, a reinstaurat imediat liniştea şi ordinea care 
nu mai fuseseră cunoscute de multă vreme. 

Pentru încheierea pacificării ţării, exilaţii politic au fost reche- 
maţi şi bisericile au fost redate credincioşilor. 

Continuând reconstrucţia edificiului social, Bonaparte s-a ocu- 
pat şi cu elaborarea unui cod a cărui parte majoră consta în obiceiuri 
împrumutate de la vechiul regim. A fost, după cum s-a spus, un gen 
de tranziţie sau compromis între legile noi şi cele vechi. 

Contemplând activitatea enormă realizată de Primul Consul 
într-un interval scurt de timp, ne dăm seama că avea nevoie, mai 
înainte de toate, de o Constituţie care să-i acorde puterea absolută. 
Dacă toate măsurile prin care a restaurat Franţa ar fi fost supuse adu- 
nărilor de avocaţi, Bonaparte nu ar fi scos niciodată ţara din dez- 
ordinea în care căzuse. 

Constituţia anului VIII în mod evident a transformat republica 
într-o monarhie cel puţin la fel de absolută ca şi „dreptul divin“ al 
monarhiei lui Ludovic al XIV-lea. Fiind singura Constituţie adaptată 
nevoilor momentului, reprezenta o necesitate psihologică. 

3. Elementele psihologice care au determinat 
succesul activităţii Consulatului 


Toate forţele externe care acţionează asupra oamenilor — eco- 
nomice, istorice, geografice etc. — pot fi transformate în cele din 
urmă în forţe psihologice. Pentru a putea guverna, trebuie ca un con- 
ducător să înţeleagă aceste forţe psihologice. Adunările revoluţio- 
nare nu aveau cea mai mică idee de ele; Bonaparte a ştiut cum să 
le folosească. 

Diversele Adunări şi în special Convenţia, au fost formate din 
tabere aflate în conflict. Napoleon a înţeles că pentru a le domina, 
nu trebuia să-i aparţină vreuneia dintre ele. Absolut conştient că va- 
loarea unei ţări se află în inteligenţele superioare din diversele ta- 
bere, el a încercat să le folosească pe toate. Agenţii săi de guver- 
nare — miniştri, preoţi, magistrați etc. — erau luaţi fără deosebire din 
rândurile liberalilor, regaliştilor, iacobinilor etc., doar în funcţie de 
capacităţile lor. 

Deşi a acceptat asistenţa oamenilor vechiului regim, Bonaparte 
a avut grijă să facă înţeles faptul că intenţiona să păstreze princi- 
piile fundamentale ale Revoluţiei. Cu toate acestea, mulţi regalişti 
s-au raliat în jurul noului guvern. 

Una dintre caracteristicile cele mai remarcabile ale Consulatu- 
lui, din punctul de vedere psihologic, a fost restaurarea păcii religi- 
oase. Franţa era mult mai divizată de dezacordurile religioase, decât 
de diferendele politice. Distrugerea sistematică a unei părţi din 
Vendeea, pusese capăt aproape complet luptei cu forţa armelor, dar 
fără să pacifice minţile oamenilor. Cum un singur om, acesta fiind 
capul creştinătăţii, putea să ajute la această pacificare şi Bonaparte 
nu a ezitat să trateze cu el. Concordatul lui a fost opera unui ade- 
vărat psiholog, care ştia că forţele morale nu fac uz de violenţă şi în- 
ţelegea care era marele pericol al persecutării unor asemenea forţe. 
Conciliind clerul, el a reuşit să îl aducă sub propria dominație. Urma 
ca episcopii să fie numiţi şi remuneraţi de stat, astfel încât tot el ar 
fi fost stăpânul. 

Politica religioasă a lui Napoleon a avut efecte care le scapă ia- 
cobinilor noştri moderni. Orbiţi de fanatismul lor îngust, ei nu înţeleg 

că detaşarea bisericii de guvern înseamnă crearea unui stat în stat, 
astfel încât sunt pasibili să se trezească având ca oponent o castă for- 
midabilă, condusă de un maestru din afara Franţei şi în mod nece- 
sar ostilă Franţei. Era foarte periculos să i se dea cuiva o libertate pe 
care nu o avea. Niciodată Napoleon şi nici vreunul dintre suveranii 
care l-au precedat nu au consimţit să declare clerul independent de 
stat, aşa cum a devenit în zilele noastre. 

Dificultăţile lui Bonaparte, ca Primul Consul, au fost cu mult mai 
mari decât cele pe care a trebuit să le surmonteze după încoronare. 
Doar o profundă cunoaştere a oamenilor i-a permis să triumfe îm- 
potriva lor. Viitorul stăpân era departe de a fi un maestru. Multe 
departamente erau încă în insurecție. Tâlhăriile persistau şi regiu- 
nea Midi era răvăşită de lupte de partizani. Bonaparte, în calitate de 
consul, a trebuit să-i reconcilieze şi să-i stăpânească pe Talleyrand, 
Fouché şi mai mulţi generali care se credeau egalii săi. Chiar şi fraţii 
lui au conspirat împotriva puterii sale. Napoleon, ca Împărat, nu a 
avut de înfruntat o tabără ostilă, însă în calitate de Consul, a trebuit 
să lupte cu toate taberele şi să ţină balanţa egală între ele. Aceasta 
trebuie să fi fost într-adevăr o sarcină dificilă, de vreme ce în cursul 
ultimului secol, foarte puţine guverne reuşiseră să o îndeplinească. 

Succesul unei asemenea întreprinderi a presupus o combinaţie 
extrem de subtilă de fineţe, fermitate şi diplomaţie. Nesimţindu-se 
deocamdată suficient de puternic, Consulul Bonaparte şi-a impus 
o regulă, care, potrivit propriei expresii, era „să guvernezi oamenii 
aşa cum cei mai mulţi dintre ei îşi doresc să fie guvernaţi“. În cali- 
tate de Împărat, el a reuşit adeseori să guverneze oamenii potrivit 
propriului său ideal. 

Am străbătut o cale lungă din vremurile în care istoricii, în or- 
birea lor singulară, şi marii poeţi, care aveau mai mult talent decât 
cunoştinţe psihologice, se afirmau, cu accente de indignare, împo- 
triva loviturii de stat din brumar. Cât de profunde iluzii se află la baza 
aserţiunii că „Franţa stă mândră în măreţul soare al lui Messidor“! 
Şi alte iluzii, nu mai puţin profunde stau la baza unor verdicte cum ar 
fi cel al lui Victor Hugo referitor la această perioadă. Am văzut că, 
„Crima din brumar“, a avut drept entuziast complice nu numai gu- 
vernul însuşi, ci şi întreaga Franţă, pe care a salvat-o de la anarhie. 

Este posibil să te întrebi cum este posibil ca oameni inteligenţi 
să judece atât de greşit o perioadă a istoriei care este, cu toate aces- 
tea, atât de clară. Fără îndoială, acest lucru s-a petrecut deoarece 

au văzut evenimentele prin prisma propriilor convingeri şi ştim ce 
transformări poate să sufere adevărul în cazul omului care este pri- 
zonierul văii credințelor sale. Faptele cele mai luminoase devin te- 
nebroase şi istoria evenimentelor este istoria viselor sale. 

Psihologul care doreşte să înţeleagă perioada pe care atât de 
lapidar am schiţat-o nu o poate face decât dacă, nefiind ataşat vre- 
unui partid, se fereşte de departe de pasiunile care sunt sufletului 
partizanatelor. El nu va visa niciodată reincriminarea unui trecut care 
a fost dictat de necesităţi atât de imperioase. Desigur, Napoleon a 
costat Franţa foarte scump: epopeea sa s-a finalizat cu două invazii 
şi avea să vină şi o a treia, ale cărei consecinţe sunt resimţite până în 
zilele noastre, când prestigiul pe care l-a exercitat chiar şi din mor- 
mânt, l-a pus pe tron pe un moştenitor care îi poartă numele. 

Toate aceste evenimente sunt îngust asociate cu originile lor. 
Reprezintă preţul acelui fenomen capital din evoluţia unui popor, 
schimbarea idealului. Omul nu poate încerca niciodată să se rupă 
brusc de strămoşii lui fără să-şi afecteze profund cursul propriei 
istorii. 


Capitolul IlI 


Conflictul dintre tradiţii şi 
principiile revoluţionare 


1. Cauzele psihologice ale mişcărilor revoluţionare permanente 
pe care le-a cunoscut Franţa 


Examinând, într-un capitol ulterior, evoluţia ideilor revoluţio- 
nare în cursul ultimului secol, vom vedea că în decurs de mai mult 
de cincizeci de ani, acestea s-au răspândit foarte lent prin diversele 
pături ale societăţii. 

În cursul întregii perioade despre care vorbim, marea majori- 
tate a poporului şi burghezia le-a respins, iar difuzarea lor a fost re- 
alizată de un număr foarte limitat de apostoli. Însă influenţa lor, mul- 
ţumită în principal guvernelor, a fost suficientă pentru a provoca mai 
multe revoluţii. Le vom examina pe scurt după ce vom analiza influ- 
enţele psihologice care le-au dat naştere. 

Istoria revoltelor noastre politice din cursul secolului XIX este 
suficientă pentru a demonstra, chiar dacă noi nu am realizat acest 
fapt, că oamenii sunt guvernaţi de mentalităţile lor cu mult mai mult 
decât de instituţiile pe care încearcă să le impună conducătorii lor. 

Revoluţiile succesive prin care a trecut Franţa au fost consecin- 
tele luptelor dintre două părţi ale naţiunii ale căror mentalități sunt 
diferite. Una este religioasă şi monarhică şi este dominată de vechi 
influenţe ancestrale; cealaltă este supusă aceloraşi influenţe, însă le 
conferă acestora o formă revoluţionară. 

De la începutul Revoluţiei, lupta dintre mentalităţile contrarii 
s-a manifestat limpede. Am văzut că, în ciuda celor mai înfricoşă- 
toare reprimări, insurecţiile şi conspiraţiile au durat până la sfârşitul 
Directoratului. Ele au dovedit că tradiţiile trecutului lăsaseră rădăcini 

profunde în sufletul poporului. La un moment dat, şaizeci de depar- 
tamente erau în stare de revoltă împotriva noului guvern şi au fost 
reprimate numai prin masacre repetate la o scară foarte vastă. 

Găsirea unui gen de compromis între vechiul regim şi noile 
idealuri a fost cea mai dificilă dintre problemele pe care a trebuit să 
le rezolve Bonaparte. A trebuit să descopere instituţii care să cores- 
pundă celor două mentalități după care era divizată Franţa. A reuşit, 
după cum am văzut, prin măsuri conciliatorii şi, de asemenea, prin 
găsirea unor nume noi pentru lucruri foarte vechi. 

Domnia lui a fost una din rarele perioade din istoria Franţei în 
cursul căreia unitatea mentală a Franţei a fost deplină. 

Această unitate nu a putut să-i supravieţuiască. În ziua care a 
urmat căderii lui, vechile tabere au reapărut şi au supravieţuit până 
în zilele noastre. Unele se ataşază influențelor tradiţionale; altele le 
resping cu violenţă. 

Dacă acest lung conflict ar fi fost între credincioşi şi indiferenți, 
nu ar fi putut să dureze, căci indiferența este întotdeauna tolerantă; 
însă lupta trebuie într-adevăr să fie purtată între două credinţe dife- 
rite. Biserica laică şi-a asumat cât de curând un aspect religios şi pre- 
tinsul ei raţionalism a devenit, mai ales în ultimii ani, o formă abia 
atenuată a celui mai îngust spirit clerical. Aşadar, am arătat că între 
credinţe religioase diferite nu este posibil niciun fel de conciliere. 
Prin urmare, clericii ajunşi la putere nu s-au putut arăta mai toleranţi 
faţă de libercugetători decât sunt aceştia din urmă, în zilele noastre, 
faţă de clerici. 

Aceste divizări, determinate de diferenţele dintre credinţe, au 
fost complicate de adăugarea concepţiilor politice derivând din aceste 
credinţe. 

Multe suflete simple au crezut mult timp că adevărata istorie 
a Franţei a început cu anul I al republicii. Această concepţie rudimen- 
tară este, în sfârşit, muribundă. Chiar şi cei mai rigizi revoluționari 
renunţă la ea, ba chiar sunt cât se poate de dispuşi să recunoască 
faptul că trecutul a fost mai bun decât o epocă de barbarie neagră 
dominată de superstiții josnice. 

Originea religioasă a majorităţii credințelor politice din Franţa 
le inspiră adepților lor o ură de nestins care întotdeauna provoacă 


uimirea străinilor. 
„Nimic nu este mai evident, nimic nu este mai sigur,“ scrie Marret- 
Wendell în cartea sa despre Franţa, „decât acest fapt: nu numai că regaliştii, 

revoluționarii şi bonapartiştii au fost duşmani de moarte unii pentru ceilalţi, 
ci şi că, datorită ardorii înflăcărate a caracterului lor, francezii au nutrit în- 
totdeauna o profundă oroare intelectuală unii faţă de ceilalţi. Oameni care 
se cred posesorii adevărului nu se pot abţine să nu afirme că aceia care nu 
gândesc asemenea lor, sunt instrumente ale erorii.“ 

„Fiecare tabără îţi va spune cu gravitate că partizanii cauzei adverse 
sunt afectaţi de o stupizenie imensă sau sunt în mod conştient necinstiţi. Cu 
toate acestea, când îi întâlneşti pe aceştia din urmă, care vor spune exact 
acelaşi lucru ca şi detractorii lor, nu poţi să nu recunoşti, cu toată buna cre- 
dinţă, că nu sunt nici proşti, nici necinstiţi.“ 

Această repulsie reciprocă a credincioşilor din ambele tabere a 
facilitat întotdeauna răsturnarea guvernelor şi a miniştrilor, în Franţa. 
Tabăra minoritară nu va refuza niciodată să se alieze împotriva ta- 
berei triumfătoare. Ştim că un mare număr de socialişti revoluționari 
a fost ales în Camera actuală numai cu ajutorul monarhiştilor, care 
sunt în continuare la fel de neinteligenţi cum erau şi în timpul Re- 
voluţiei. 

Diferendele noastre religioase şi politice nu constituie singura 
cauză a disensiunilor în Franţa. Ele sunt susţinute de oameni care au 
acea mentalitate specială pe care am descris-o deja sub numele de 
mentalitate revoluţionară. Am văzut că fiecare perioadă întotdeauna 
prezintă un anumit număr de indivizi gata să se revolte împotriva or- 
dinii stabilite a lucrurilor, oricare ar fi aceasta, chiar dacă le poate 
împlini toate dorinţele. 

Intoleranţa partidelor din Franţa şi dorinţa lor de a cuceri pu- 
terea sunt încurajate de convingerea, atât de puternică în timpul 
Revoluţiei, potrivit căreia societăţile pot fi refăcute prin intermediul 
legilor. Statul modern, indiferent cine este conducătorul, a moştenit 
în ochii mulţimii şi ai conducătorilor ei, puterea mistică atribuită re- 
gilor antichităţii, când aceştia erau consideraţi incarnarea voinţei di- 
vine. Nu numai poporul este inspirat de această încredere în puterea 
guvernului; şi legislatorii noştri o cultivă. 

Legiferând tot timpul, politicienii nu-şi dau seama că instituţiile 
sunt efecte, nu cauze, nu au o virtute intrinsecă. Moştenitori ai marii 
iluzii revoluţionare, nu înţeleg că omul este creat de un trecut căruia 
suntem neputincioşi să-i modelăm fundaţiile. 

Conflictul dintre principiile care divizează Franţa, diviziune care 
a durat mai mult de un secol, fără îndoială că vor mai continua multă 
vreme şi nimeni nu poate să prevadă ce prefaceri noi va mai genera. 

Fără îndoială că, dacă înaintea erei noastre, atenienii ar fi putut să 
ghicească faptul că disensiunile lor sociale aveau să ducă la înrobi- 
rea Greciei, ar fi renunţat la ele; însă cum ar fi putut să prevadă aşa 
ceva? Guiraud scrie pe drept cuvânt: „O generaţie de oameni rare- 
ori realizează sarcina pe care o îndeplineşte. Se pregăteşte pentru 
viitor; însă acest viitor este adeseori contrar dorințelor sale.“ 


2. Sumarul mişcărilor revoluţionare care au urmat 
în sec. XIX în Franţa 


Cauzele psihologice ale mişcărilor revoluţionare pe care le-a cu- 
noscut Franţa în decursul ultimului secol fiind explicate, acum va fi 
suficient să prezint o imagine sumară a acestor revoluţii succesive. 

Înfrângându-l pe Napoleon, suveranii din coaliţie au redus 
Franţa la limitele sale anterioare şi l-au pus pe tron pe Ludovic al 
XVIII-lea, singurul suveran posibil. 

Printr-o cartă specială, noul rege a acceptat poziţia de monarh 
constituţional în cadrul unui sistem de guvernare reprezentativ. A re- 
cunoscut toate cuceririle Revoluţiei: codul civil, egalitatea în faţa legii, 
libertatea de credinţă, irevocabilitatea vânzărilor din proprietatea na- 
ţională etc. În schimb, dreptul la sufragiu a fost limitat doar pentru 
cei care plăteau un anumit nivel al taxelor. 

Această Constituţie liberală s-a confruntat cu opoziţia ultrare- 
galiştilor. Emigranţi reveniţi în ţară, ei doreau restituirea proprietăţii 
naţionale şi reinstaurarea vechilor lor privilegii. 

Temându-se că o asemenea reacţie ar fi putut provoca o nouă 
Revoluţie, Ludovic al XVIII-lea a fost nevoit să dizolve Camera. Ale- 
gerile care au urmat aducând deputaţi moderați, el a putut să con- 
tinue să guverneze pe aceleaşi principii, înțelegând foarte bine că 
orice încercare de a-i guverna pe francezi prin vechiul regim ar fi 
fost suficientă pentru a provoca o rebeliune generală. 

Din nefericre, moartea sa, survenită în anul 1824, l-a adus pe 
tron pe Carol al X-lea, fost conte de Artois. Extrem de îngust, inca- 
pabil să înţeleagă noua lume care îl înconjura şi lăudându-se că nu-şi 
modificase ideile din 1789, el a pregătit o serie de legi reacționare 
— o lege prin care emigranților trebuia să li se plătească o indemni- 
zaţie de 40 de milioane de lire sterline; o lege a sacrilegiului şi legi 
instaurând dreptul primogeniturii, preponderența clerului etc. 

Majoritatea deputaţilor opunându-se zi de zi proiectelor sale, 
în anul 1830, el a emis Ordonanţe care dizolvau Camera, suprimau 
libertatea presei şi pregăteau restaurarea vechiului regim. 

Efectul a fost imediat. Această acţiune autocratică a provocat 
formarea unei coaliţii a conducătorilor tuturor partidelor. Republi- 
cani, bonapartişti, liberali, regalişti — toţi uniţi pentru ridicarea popu- 
laţiei pariziene. La patru zile de la publicarea Ordonanţelor, insur- 
genţii erau stăpâni pe capitală şi Carol al X-lea a fugit în Anglia. 

Conducătorii mişcării — Thiers, Casimir-Perier, La Fayette etc. 
— l-au chemat la Paris pe Ludovic-Filip, de a cărui existenţă poporul 
aproape că nu avea cunoştinţă, şi l-au declarat pe el rege al Franţei. 

Între indiferența poporului şi ostilitatea nobililor, care rămăse- 
seră credincioşi dinastiei legitime, noul rege s-a bazat în special pe 
burghezie. O lege electorală reducând numărul votanţilor la mai pu- 
ţin de 200 000, această clasă a jucat un rol exclusiv în guvernare. 

Situaţia suveranului nu era uşoară. A trebuit să lupte simultan 
împotriva suporterilor legitimişti ai lui Henric al V-lea, nepotul lui 
Carol al X-lea şi a bonapartiştilor, care îl recunoşteau drept şef al lor 
pe Ludovic-Napoleon, nepotul împăratului şi, în sfârşit, împotriva 
republicanilor. 

Prin intermediul societăţilor secrete, analoage cluburilor din 
perioada Revoluţiei, aceştia din urmă au provocat numeroase re- 
volte, la diverse intervale, între anii 1830 şi 1840, dar aceastea au 
fost uşor reprimate. 

Clericii şi legitimiştii, pe de altă parte, nu au pus capăt intrigi- 
lor lor. Ducesa de Berry, mama lui Henric al V-lea, a încercat în van 
să ridice Vendeea. În ceea ce priveşte clerul, cererile lor i-au făcut 
în cele din urmă atât de intolerabili, încât a izbucnit o insurecție, în 
cursul căreia a fost prădat palatul arhiepiscopului de Paris. 

Republicanii, ca partid, nu erau prea periculoşi, în comparaţie 
cu Camera, sprijinită de rege, care lupta împotriva lor. Ministrul 
Guizot, care îşi adjudecase o poziţie de centru puternică, a declarat 
că două lucruri erau indispensabile pentru guvernare: „raţiunea şi 
tunul“. Celebrul om de stat era pe undeva indus în eroare în pri- 
vinţa necesităţii sau a eficacităţii raţiunii. 

În ciuda puternicei sale poziţii de centru, care în realitate nu 
era puternică, republicanii şi mai presus de toate socialiştii, au con- 
tinuat să provoace agitaţii. Unul dintre cei mai influenţi, Louis Blanc, 

a susţinut că era de datoria guvernului să asigure un loc de muncă 
pentru oricare cetăţean. Partidul catolic, condus de Lacordaire şi 
Montalembert, s-a unit cu socialiştii pentru a se opune guvernului. 

O campanie în favoarea unei reforme electorale s-a sfârşit în 
1848, printr-o nouă revoltă, care în mod neaşteptat a condus la că- 
derea lui Ludovic-Filip. 

Căderea lui a fost mai puţin justificabilă decât cea a lui Carol 
al X-lea. Puţine lucruri i se puteau reproşa. Fără îndoială, era neîn- 
crezător în privinţa sufragiului universal, însă Revoluţia Franceză fu- 
sese, nu o dată, cât se poate de neîncrezătoare în această privinţă. 
Ludovic-Filip nefiind un conducător absolut, nu putea să anuleze ale- 
geri care nu-i erau favorabile. 

La Primăria Parisului a fost instaurat un guvern provizoriu, care 
să înlocuiască monarhia răsturnată de la putere. Acest guvern a pro- 
clamat republica, a instituit sufragiul universal şi a decretat că ar tre- 
bui ca poporul să fie chemat la alegerea unei Adunări Naţionale cu 
nouă sute de membri. 

Din primele zile de existenţă, noul guvern a constatat că era 
victima manevrelor şi revoltelor socialiste. 

Fenomenele psihologice observate în cursul primei revoluţii 
puteau fi văzute din nou. S-au format cluburi, ai căror conducători 
trimiteau poporul, din când în când, împotriva Adunării, din motive 
care în general erau absolut lipsite de bun simţ — de exemplu, pen- 
tru a forţa guvernul să sprijine o insurecție în Polonia etc. 

În speranţa satisfacerii cererilor socialiștilor, zi de zi tot mai gă- 
lăgioşi şi mai exigenţi, Adunarea a organizat ateliere naţionale, în 
care muncitorii erau ocupați în diverse forme de muncă. Munci- 
torii din aceste ateliere costau statul peste 40 000 de lire sterline 
pe săptămână. Pretenţia lor de a fi plătiţi fără să muncească pen- 
tru aceşti bani a forțat Adunarea să închidă atelierele. 

Această măsură a fost la originea unei formidabile insurecţii, 
50 000 de muncitori revoltându-se. Adunarea, îngrozită, i-a încre- 
dinţat întreaga putere executivă generalului Cavaignac. Au urmat 
lupte cu insurgenții care au durat patru zile şi în cursul cărora au 
fost ucişi trei generali şi arhiepiscopul Parisului; Adunarea a depor- 
tat 3 000 de prizonieri în Algeria şi socialismul revoluţionar a fost 
anihilat pentru cincizeci de ani. 

Aceste evenimente au redus obligaţiunile de stat de la 116 la 
50 de franci. Afacerile se opriseră pe loc. Ţăranii, care se credeau 

ameninţaţi de socialism şi burghezii, cărora Adunarea le mărise cu 
50% taxele, s-au întors împotriva republicii şi când a promis rein- 
staurarea ordinii, Ludovic-Napoleon s-a trezit primit cu braţele des- 
chise. Candidat la funcţia de preşedinte al republicii, pentru care, 
potrivit Constituţiei, trebuia să se exprime prin vot întregul popor, 
a fost ales cu 5 500 000 milioane de voturi. 

Intrând curând în conflict cu Camera, prinţul a decis să dea o 
lovitură de stat. Adunarea a fost dizolvată; 30 000 de persoane au 
fost arestate, 10 000 au fost deportate şi o sută de deputaţi au fost 
exilați. 

Această lovitură de stat, deşi sumară, a fost primită foarte fa- 
vorabil, pentru că în urma supunerii la un plebiscit, a primit 7 500 000 
de voturi din 8 000 000. 

În data de 2 noiembrie 1852, Napoleon s-a autointitulat împă- 
rat cu o majoritate şi mai mare: oroarea pe care întreaga populație a 
Franţei o resimțea faţă de demagogi şi socialişti, a restaurat imperiul. 

În prima parte a existenţei sale, a constituit un guvern absolut 
şi în cursul celei de-a doua jumătăţi, un guvern liberal. După optspre- 
zece ani de domnie, împăratul a fost răsturnat de la putere de revo- 
luţia din 4 septembrie 1870, după capitularea de la Sedan. 

De atunci încoace, mişcările revoluţionare au fost rare; singura 
mai importantă a fost revoluţia din martie 1871, care s-a soldat cu 
incendierea multora dintre monumentele Parisului şi cu execuţia a 
peste 20 000 de insurgenți. 

După războiul din 1870, electorii, care în mijlocul atâtor dezas- 
tre nu mai ştiau ce să facă, au trimis un mare număr de deputaţi re- 
galişti şi legitimişti în Adunarea naţională. Incapabili să cadă de 
acord în privinţa reinstaurării unei monarhii, l-au numit preşedinte 
pe Thiers, înlocuindu-l ulterior cu mareşalul MacMahon. În anul 
1876, noi alegeri, asemenea tuturor celor care au urmat, au trimis 
în Cameră o majoritate republicană. 

Diversele adunări care i-au succedat acesteia au fost întotdea- 
una împărţite în mai multe tabere, care au provocat nenumărate 
schimbări de miniştri. 

Însă, datorită echilibrului rezultat de pe urma acestei divizări 
a partidelor, ne-am bucurat timp de patruzeci de ani de ceea ce s-ar 
putea numi, prin comparaţie, linişte. Au fost răsturnaţi de la putere 
patru preşedinţi ai republicii fără revoluţii şi revoltele care au mai 
izbucnit, nu au avut consecinţe serioase. 

În anul 1888, o mare mişcare populară aproape a răsturnat re- 
publica în favoarea generalului Boulanger, dar republica a supravie- 
ţuit şi a triumfat în faţa atacurilor tuturor partidelor. 

La menţinerea actualei republici contribuie mai mulţi factori. 
În primul rând, dintre facțiunile aflate în conflict, nici una nu este 
suficient de puternică pentru a le zdrobi pe celelalte. În al doilea 
rând, funcţia de şef al statului fiind pur decorativă şi neavând vreo 
putere, este imposibil ca deţinătorului ei să i se atribuie relele de care 
poate să le sufere ţara şi sentimentul că lucrurile ar sta altminteri 
dacă el ar fi înlăturat de la putere. În sfârşit, puterea supremă fiind 
distribuită în mii de mâini, responsabilităţile sunt atât de împărţite, 
încât ar fi greu să se ştie de unde să se înceapă. Tiranul poate să fie 
înlăturat de la putere, dar ce se poate face împotriva unei multitu- 
dini de mici tiranii anonime? 

Dacă am vrea să rezumăm într-un singur cuvânt marile trans- 
formări care au fost realizate în Franţa de un secol de revolte şi re- 
voluţii, am putea spune că tirania individuală, care a fost slabă şi, 
prin urmare, uşor de răsturnat de la putere, a fost înlocuită de tiranii 
colective, care sunt foarte puternice şi dificil de distrus. Unui popor 
avid de egalitate şi obişnuit să-şi facă guvernele responsabile de orice 
eveniment individual, tirania i s-a părut insuportabilă, în vreme ce 
o tiranie colectivă este îndurată cu uşurinţă, cu toate că în general 
este cu mult mai severă. 

Prin urmare, extinderea tiraniei statului a reprezentat rezulta- 
tul final al tuturor revoluțiilor noastre şi a fost caracteristica pe care 
au avut-o în comun toate sistemele de guvernare pe care le-am cu- 
noscut în Franţa. Această formă de tiranie poate să fie considerată 
ca reprezentând un ideal rasial, de vreme ce revoltele succesive ale 
Franţei n-au făcut decât să o întărească. Arta guvernării unui stat 
constituie adevăratul sistem politic al popoarelor latine şi singurul 
sistem care primeşte toate sufragiile. Celelalte forme de guvernare 
— republica, monarhia, imperiul — constituie numai etichete lipsite 
de conţinut, umbre lipsite de putere. 


PARTEA A III-A 
RECENTA EVOLUȚIE A PRINCIPIILOR REVOLUŢIONARE 


Capitolul | 


Progresul convingerilor democratice 


1. Propagarea treptată a ideilor democratice după Revoluţie 


Ideile care sunt ferm încetăţenite, întipărite, cum s-ar spune, 
în minţile oamenilor, continuă să acţioneze timp de mai multe gene- 
raţii. Cele rezultate din Revoluţia Franceză au fost, asemenea altora, 
supuse aceleiaşi legi. Cu toate că viaţa Revoluţiei ca guvernare a fost 
scurtă, influenţa principiilor sale a fost, dimpotrivă, îndelungată. De- 
venind o formă de credinţă religioasă, aceste principii au modificat 
profund orientarea sentimentelor şi ideilor mai multor generaţii. 

În ciuda câtorva intervale, Revoluţia Franceză a continuat până 
în prezent şi supravieţuieşte în continuare. Rolul lui Napoleon nu s-a 
limitat la răsturnarea lumii, la modificarea hărţii Europei şi la reedi- 
tarea faptelor lui Alexandru Macedon. Noile drepturi ale poporului, 
create de Revoluţie şi consacrate de instituţiile sale, au exercitat o 
profundă influenţă. Sarcina militară a cuceritorului s-a dizolvat cu- 
rând, însă principiile revoluţionare care au contribuit la propagarea 
faptelor lui, i-au supravieţuit. 

Diferitele restaurări care au urmat imperiului, i-au determinat 
pe oameni mai întâi să înceapă, pe undeva, să uite de principiile Re- 
voluţiei. Timp de cincizeci de ani, această propagare nu a fost nici pe 
departe rapidă. Aproape s-ar fi putut presupune că poporul le dăduse 

uitării. Doar un mic număr de teoreticieni îşi mai menținea influ- 
enţa. Moştenitori ai spiritului „simplist“ al iacobinilor, crezând, ase- 
menea lor, că societăţile pot fi construite de sus în jos de legi, şi con- 
vinşi că Imperiul nu făcuse decât să întrerupă sarcina revoluţiei, 
aceşti teoreticieni au vrut să o reia. 

În timp ce au aşteptat pentru a reîncepe Revoluţia, au încercat 
împrăştie principiile Revoluţiei prin intermediul scrierilor lor. Imita- 
tori credincioşi ai oamenilor Revoluţiei, nu s-au oprit niciodată să se 
întrebe dacă schemele lor de reformă erau în conformitate cu natura 
omului. Şi ei edificau o societate himerică pentru un om ideal şi erau 
convinşi că aplicarea viselor lor avea să regenereze specia umană. 

Lipsiţi de orice forţă constructoare, teoreticienii tuturor epoci- 
lor au fost întotdeauna dispuşi să distrugă. În Sfânta Elena, Napoleon 
a afirmat că: „dacă ar exista o monarhie de granit, idealiştii şi teore- 
ticienii ar reuşi să o transforme în pulbere“. 

Din galaxia unor visători cum ar fi Saint-Simon, Fourier, Pierre 
Leroux, Louis Blanc, Quinet şi alţii, constatăm că numai Auguste 
Comte a înţeles că reorganizarea politică trebuie să fie precedată 
de o transformare a manierelor şi ideilor. 

Departe de a difuza ideile democratice, proiectele de reformă 
ale teoreticienilor acestei perioade n-au făcut decât să-i afecteze pro- 
gresul. Socialismul comunist, despre care mulţi susțineau că ar fi pu- 
tut să restaureze Revoluţia, a alarmat în cele din urmă burghezia şi 
chiar şi clasa muncitoare. Am văzut deja că frica de ideile lor a fost 
una dintre principalele cauze ale restaurării imperiului. 

Dacă nu există nici măcar o elucubraţie himerică aparţinându-le 
autorilor primei jumătăţi a secolului nouăsprezece care să merite să 
fie discutată, este interesant totuşi să le examinăm, în scopul de a 
urmări rolul jucat de ideile religioase şi morale care în zilele noastre 
sunt privite cu dispreţ. 

Convinşi că este imposibil ca o nouă societate, ca şi în cazul 
celor vechi, să fie reconstruită în absenţa credințelor morale şi re- 
ligioase, reformatorii au încercat în permanenţă să descopere ase- 
menea credinţe. 

Dar pe ce s-ar fi putut baza ele? În mod evident, pe rațiune. 
Prin intermediul raţiunii, oamenii pot să creeze maşini complicate: 
şi atunci de ce nu şi o religie sau o morală, lucruri aparent atât de 
simple? 

Niciunul dintre ei nu a suspectat, de fapt, că nici o credinţă reli- 
gioasă sau morală nu a avut vreodată la temelia ei logica raţională. 
Nici Auguste Comte nu a văzut lucrurile mai clar. Ştim că a fondat o 
aşa-numită religie pozitivistă, care încă mai are vreo câţiva adepţi. 
Oamenii de ştiinţă ar fi urmat să formeze un cler condus de un nou 
papă, care trebuia să-l înlocuiască pe Papa catolic. 

Voi repeta, nici una din aceste concepţii — politice, religioase sau 
morale — nu a dat, pe termen lung, un alt rezultat în afara îndepăr- 
tării mulțimilor de principiile democratice. 

Faptul că aceste principii au ajuns totuşi să fie larg răspândite, 
nu s-a datorat teoreticienilor, ci apariţiei unor noi condiţii de viaţă. 
Mulțumită descoperirilor ştiinţei, industria s-a dezvoltat şi a condus 
la ridicarea unor imense fabrici. Necesităţile economice au dominat 
din ce înce mai mult voinţa guvernelor şi poporului şi în cele din urmă 
au creat un sol favorabil pentru extinderea socialismului şi mai presus 
de toate a sindicalismului, forme moderne ale ideilor democratice. 


2. Influenţa inegală a celor trei principii fundamentale 
ale Revoluţiei 


Moştenirea Revoluţiei este însumată în integralitatea ei într-o 
singură formulă — Libertate, Egalitate, Fraternitate. Principiul egali- 
tăţii, după cum am văzut, a exercitat o puternică influenţă, însă cele- 
lalte două nu i-au împărtăşit soarta. 

Deşi sensul acestor termeni pare suficient de clar, au fost înţe- 
lese în moduri cât se poate de diferite, potrivit oamenilor şi vremu- 
rilor. Ştim că, variatele interpretări ale aceloraşi cuvinte de către 
persoane cu mentalități diferite, a fost una din cele mai frecvente 
cauze de conflicte din istorie. 

Pentru membrul Convenţiei, libertate nu semnifica altceva în 
afara exercitării despotismului său nelimitat. Pentru un „intelec- 
tual“ modern tânăr, acelaşi cuvânt înseamnă o eliberare de tot ce 
este stânjenitor: tradiţie, lege, superioritate şi altele asemenea. Pen- 
tru iacobinul modern, libertatea constă în special în dreptul de per- 
secutare a adversarilor. 

Cu toate că în continuare mai menţionează libertatea, ocazio- 
nal, în discursurile lor, oratorii politici au încetat în general să evoce 

şi fraternitatea. Ei predică astăzi conflictul dintre clasele sociale şi 
nu alianţa lor. Niciodată nu a existat o ură profundă care să dividă 
diferitele straturi ale societăţii şi partidele politice care le conduc. 

Însă, în vreme ce libertatea a devenit foarte îndoielnică şi fra- 
ternitatea a dispărut complet, principiul egalităţii s-a dezvoltat scă- 
pat de sub control. A fost elementul suprem al tuturor revoltelor 
politice care s-au desfăşurat pe scena franceză în cursul ultimului se- 
col, egalitatea ajungând la o asemenea dezvoltare, încât viaţa noastră 
socială şi politică, legile, manierele şi obiceiurile noastre se bazează, 
cel puţin la nivel teoretic, pe acest principiu. El constituie adevărata 
moştenire a Revoluţiei Franceze. Dorinţa profundă şi arzătoare de li- 
bertate, nu doar în faţa legii, ci şi ca poziţie şi avere, reprezintă însuşi 
axul ultimului produs al democraţiei: socialismul. Această dorinţă 
arzătoare este atât de putenică, încât se răspândeşte în toate di- 
recţiile, deşi vine în contradicţie cu toate legile economice şi biolo- 
gice. Este o nouă fază a luptei neîncetate a sentimentelor cu raţiunea, 
luptă în care raţiunea triumfă atât de rar. 


3. Democraţia „intelectualilor“ şi democraţia populară 


Toate ideile care au provocat până acum revolte în lumea oa- 
menilor au fost supuse de două legi: 1. ideile evoluează lent şi 2. îşi 
schimbă complet sensul potrivit mentalităților în care îşi află re- 
ceptorii. 

Doctrina poate să fie comparată cu un organism viu. Subzistă 
numai printr-un proces de transformare. Cărţile păstrează în gene- 
ral tăcerea în privinţa acestor variaţii, astfel încât faza stării de lu- 
cruri pe care o stabilesc aparţine exclusiv trecutului. Nu reflectă ima- 
ginea unui organism viu, ci a unuia mort. Afirmarea scrisă a unei 
doctrine reprezintă adeseori cea mai neglijabilă latură a doctrinei 
respective. 

Am arătat într-o altă lucrare că instituţiile, artele şi limbile se 
schimbă la trecerea de la un popor la altul şi că legile acestor trans- 
formări diferă de adevărul care este afirmat în cărţi. Fac acum aluzie 
la acest subiect doar pentru a arăta de ce, în examinarea subiectu- 
lui ideilor democratice, mă ocup atât de puţin de textul doctrinelor şi 
caut numai elementele psihologice cărora aceste doctrine le slujesc 

drept veşminte şi reacţiile psihice pe care le provoacă la diverse ca- 
tegorii de oameni care le-au acceptat. 

Modificată rapid de oameni cu mentalități diferite, teoria ori- 
ginară devine în scurt timp doar o etichetă care denotă ceva foarte 
diferit de materia ei propriu-zisă. 

Aplicabile credințelor religioase, aceste principii sunt absolut 
aceleaşi şi perfect valabile şi pentru credinţele politice. Când cineva 
vorbeşte despre democraţie, de exemplu, trebuie să ne întrebăm ce 
înseamnă acest cuvânt pentru popoare diferite, precum şi dacă, la 
nivelul aceluiaşi popor, nu există cumva o mare deosebire între de- 
mocraţia „intelectualilor“ şi democraţia populară. 

Limitându-mă acum exclusiv la luarea în considerare a acestui 
din urmă punct, vom înţelege cu uşurinţă că ideile democratice care 
pot fi găsite prin cărţi şi reviste nu sunt altceva decât teorii ale lite- 
railor, de care poporul nu are habar nici pe departe şi prin aplicarea 
cărora acelaşi popor nu ar avea nimic de câştigat. Cu toate că mun- 
citorul are dreptul teoretic de a depăşi barierele care îl despart de 
clasele superioare, printr-o serie întreagă de concursuri şi examene, 
şansa lui de a ajunge la nivelul lor este, în realitate, extrem de redusă. 

Democraţia claselor alfabetizate nu are alt obicet în afara 
stabilirii unei selecţii care să recruteze clasele conducătoare exclusiv 
din rândurile lor. Nu aş avea nimic de spus dacă această selecţie ar 
fi reală. În acest caz, ar constitui aplicarea maximei lui Napoleon: 
„Adevărata metodă de guvernare este folosirea aristocrației, dar sub 
formele democraţiei.“ 

Din nefericire, democraţia „intelectualilor“ n-ar face decât să 
conducă la o substituire a dreptului divin al unei oligarhii mărunte, 
care este prea adesea îngustă şi tiranică. Libertatea nu poate fi cre- 
ată prin înlocuirea unei tiranii. 

Democraţia populară nu vizează în niciun caz producerea de 
conducători. Dominată pe de-a întregul de spiritul de egalitate şi 
de dorinţa de ameliorare a clasei muncitorilor, respinge ideea fra- 
ternităţii şi nu manifestă nici o dorinţă în privinţa libertăţii. Din pers- 
pectiva democraţiei populare nu este de conceput un alt guvern 
decât cel autocrat. Vedem acest lucru nu numai în istorie, care ne 
arată că de la Revoluţia Franceză, toate guvernele despotice au fost 
puternic aclamate, ci şi în maniera autocrată în care sunt conduse 
sindicatele muncitoreşti. 

Această profundă distincţie între democraţia claselor literate 
şi democraţia populară este cu mult mai evidentă pentru muncitori 
decât pentru intelectuali. Mentalităţile lor nu au nimic în comun; 
cele două clase nu vorbesc aceeaşi limbă. În zilele noastre, sindi- 
caliştii afirmă cu emfază că nu poate să existe o alianţă între ei şi 
politicienii burgheziei. Această afirmaţie este absolut adevărată. 

Aşa a fost întotdeauna şi, fără îndoială, acesta este motivul pen- 
tru care democraţia populară, de la Platon până în zilele noastre, nu 
a fost niciodată apărată de către marii gânditori. 

Acest fapt l-a izbit puternic pe Emile Faguet. „Aproape nici unul 
dintre gânditorii secolului nouăsprezece“, a spus el, „nu a fost demo- 
crat. Când scriam cartea Politiques et moralistes du XIX ème siècle, 
acest lucru a fost disperarea mea. Nu puteam să găsesc pe nimeni 
care să fi fost democrat; cu toate acestea, eram extrem de doritor să 
găsesc pe cineva, ca să redau doctrina democratică în formularea lui.“ 

Eminentul autor ar fi putut găsi cu certitudine o mulţime de 
politicieni de profesie, însă aceştia rareori ar aparţine categoriei gân- 
ditorilor. 


4. Inegalităţile naturale şi egalizarea democratică 


Dificultatea reconcilierii egalizării democratice cu inegalităţile 
sociale constituie una dintre cele mai dificile probleme ale momen- 
tului actual. Ştim care sunt dezideratele democraţiei. Să vedem acum 
ce răspunde natura la aceste deziderate. 

Ideile democratice care au zguduit lumea din temelii atât de 
frecvent, din perioada eroică a Greciei până în timpurile moderne, 
se ciocnesc întotdeauna de inegalităţile naturale. Unii observatori au 
susţinut, în frunte cu Helvetius, că inegalitatea dintre oameni este 
creată de educaţie. 

De fapt, natura nu ne dă niciun exemplu de ceea ce ar putea 
însemna egalitate. Distribuie neuniform geniul, frumuseţea, sănă- 
tatea, vigoarea, inteligenţa şi toate calităţile care le conferă poseso- 
rilor lor superioritate faţă de semeni. 

Nicio teorie nu poate să altereze aceste discrepanțe, astfel în- 
cât doctrinele democratice vor rămâne limitate la cuvinte până când 
legile eredității vor consimţi să unifice calităţile oamenilor. 

Putem presupune că societăţile nu vor reuşi niciodată să insti- 
tuie egalitatea refuzată de Natură? 

Câţiva teoreticieni au stabilit de multă vreme că educaţia poate 
să realizeze o uniformizare generală. Mulţi ani de experienţă au ară- 
tat proporţiile acestei iluzii. 

Pe de altă parte, nu ar fi imposibil ca un socialism triumfător 
să instituie o vreme egalitatea, prin eliminarea riguroasă a tuturor 
indivizilor superiori. Se poate anticipa foarte uşor ce s-ar întâmpla 
cu un poporcare şi-a suprimat cei mai buni indivizi, fiind înconjurat 
de alte ţări care progresează prin intermediul celor mai buni indi- 
vizi ai lor. 

Nu doar că natura nu cunoaşte egallitatea, dar de la începutul 
timpului a realizat întotdeauna progresul prin intermediul unor dife- 
renţieri succesive — cu alte cuvinte, prin mărirea inegalităţilor. Numai 
acest fapt putea să ducă la ridicarea celulei obscure din perioadele 
geologice timpurii la nivelul fiinţelor superioare ale căror intervenţii 
aveau să schimbe faţa pământului. 

Acelaşi fenomen poate fi observat în cazul societăţilor. Formele 
de democraţie care aleg cele mai bune elemente ale claselor popu- 
lare, în cele din urmă se concretizează prin crearea unei aristocrații 
intelectuale, rezultat contrar visului teoreticienilor puri, de a cobori 
elementele superioare ale societăţii la nivelul elementelor inferioare. 

De partea legii naturale, care este ostilă teoriilor legate de ega- 
litate, stau condiţiile progresului modern. Ştiinţa şi industria impun 
eforturi intelectuale din ce în ce mai considerabile, astfel încât ine- 
galităţile mentale şi diferenţele dintre clasele sociale care rezultă din 
ele nu pot decât să se accentueze. 

Prin urmare, observăm acest fenomen şocant: în timp ce legile 
instituţiilor caută să uniformizeze indivizii, progresul civilizaţiei tinde 
în continuare să-i diferenţieze. De la ţăran la baronul feudal, diferenţa 
intelectuală nu a fost mare, dar de la muncitor la inginer este imensă 
şi continuă să crească zi de zi. 

Capacitatea fiind principalul factor de progres, indivizii capabili 
din fiecare clasă socială se vor ridica, în timp ce indivizii mediocri vor 
rămâne staţionari sau se vor afunda. Ce-ar putea face legile în faţa 
unor asemenea necesităţi inevitabile? 

În zadar indivizii incapabili pretind că formând proporţia cea 
mai mare, reprezintă şi forţa. Lipsiţi de creierele superioare de pe 


Psihologia revoluţiei 189 


urma cercetărilor cărora au de câştigat toţi, muncitorii se afundă 
de grabă în sărăcie şi anarhie. 

Rolul capital al aleşilor, în civilizațiile moderne, pare prea evi- 
dent pentru a necesita scoaterea lui în evidenţă. În cazul ţărilor 
civilizate şi al popoarelor barbare, care au aceleaşi valori medii de 
mediocrităţi, superioritatea celor dintâi rezultă numai din minţile 
superioare pe care le au. Statele Unite au înţeles într-atât de de- 
plin acest lucru, încât interzic imigrarea muncitorilor chinezi, a căror 
capacitate este identică celei a muncitorilor americani şi care, mun- 
cind pentru salarii mai mici, tind să creeze o competiţie formidabilă 
cu aceştia din urmă. În ciuda acestor dovezi, vedem că antagonismul 
dintre mulţime şi aleşi creşte de la o zi la alta. Niciodată aleşii nu 
au fost mai necesari, dar nici nu au fost susținuți cu asemenea di- 
ficultăţi. 

Unul dintre fundamentele cele mai solide ale socialismului este 
ura puternică faţă de aleşi. Adepții lui uită întotdeauna că progresul 
ştiinţific, artistic şi industrial, care creează forţa unei ţări şi prospe- 
ritatea milioanelor de muncitori, se datorează exclusiv numărului 
mic de creiere superioare. 

Dacă muncitorul produce astăzi de trei ori mai mult decât în 
urmă cu o sută de ani şi se bucură de mărfuri necunoscute pe-atunci 
marilor nobili, se datorează exclusiv aleşilor. 

Să presupunem că printr-un miracol, socialismul ar fi fost ac- 
ceptat universal în urmă cu un secol. Riscul, speculaţiile, iniţiativa 
— într-un cuvânt toate stimulentele activităţii umane — fiind supri- 
mate, nu ar fi fost posibil niciun progres şi muncitorul ar fi rămas 
la fel de sărac cum era. Oamenii n-ar fi făcut decât să instituie ega- 
litatea în sărăcie dorită de invidioşi şi de invidia minţilor mediocre. 
Omenirea nu va renunţa niciodată la progresul civilizaţiei pentru 
satisfacerea unui ideal atât de josnic. 


Capitolul II 


Rezultatele evoluţiei democratice 


1. Influenţa teoriei fără valoare raţională asupra evoluţiei sociale 


Am văzut că legile naturii nu sunt de acord cu aspiraţiile demo- 
craţiei. Mai ştim şi că o asemenea afirmaţie nu a afectat doctrinele 
din minţile oamenilor. Oamenii mânaţi de o credinţă nu-şi fac nici- 
odată probleme din cauza valorii sale reale. 

Filosoful care studiază o credinţă trebuie în mod evident să îi 
pună în discuţie conţinutul raţional, dar este mai preocupat de in- 
fluenţele sale asupra unei inteligenţe medii. 

Aplicată interpretării tuturor marilor credinţe din istorie, impor- 
tanţa acestei distincţii devine imediat evidentă. Jupiter, Moloch, 
Vishnu, Allah şi multe alte divinităţi au fost, fără îndoială, din punct 
de vedere raţional, simple iluzii, însă efectul lor asupra vieţii popoa- 
relor a fost considerabil. 

Aceeaşi distincţie este aplicabilă şi credințelor care au prevalat 
în Evul Mediu. La fel de iluzorii, ele au exercitat totuşi o profundă in- 
fluenţă, ca şi cum ar fi corespuns realităţii. 

Dacă se îndoieşte cineva de acest lucru, să facă o comparaţie 
între dominaţia Imperiului roman şi cea a Bisericii de la Roma. Do- 
minaţia celui dintâi a fost perfect reală şi tangibilă şi nu a implicat 
nici o iluzie. Dominația celei de-a doua, deşi având un fundament pe 
deplin himeric, a fost deplină şi foarte puternică. Mulțumită ei, în 
noaptea lungă a Evului Mediu, popoarele semibarbare au căpătat 
acele legături şi constrângeri sociale, precum şi acel suflet naţional, 
fără de care nu există civilizaţie. 

Puterea deţinută de biserică dovedeşte, din nou, că forţa anu- 
mitor iluzii este suficient de mare pentru a crea, cel puţin pe mo- 
ment, sentimente la fel de contrarii intereselor individului, pe cât 

sunt de contrarii şi celor ale societăţii — cum ar fi iubirea de viaţa 
monastică, dorinţa de martiriu, cruciadele, războaiele religioase şi 
altele. 

Aplicarea considerentelor anterioare la ideile democratice şi 
socialiste arată că prea puţin contează că aceste idei nu au o bază 
care să poată fi apărată. Ele se imprimă şi influenţează mintea omu- 
lui şi este suficient. Rezultatele lor pot fi dezastruoase la extrem, dar 
nu le putem împiedica. 

Apostolii noilor doctrine greşesc cât se poate de mult strădu- 
indu-se din greu să găsească o bază raţională pentru aspiraţiile lor. 
Ar fi cu mult mai convingători dacă s-ar limita la afirmaţii şi trezirea 
speranţelor. Forţa lor reală rezidă în mentalitatea religioasă care este 
inerentă inimii omului şi care, de-a lungul timpului, şi-a schimbat nu- 
mai obiectul. 

Ceva mai târziu vom cântări din punct de vedere filosofic di- 
versele consecinţe ale evoluţiei democratice al cărei curs îl vedem 
accelerându-se. Pot spune, în privinţa bisericii din Evul Mediu, că 
a avut forţa de a influenţa profund mentalitatea oamenilor. Exami- 
nând anumite rezultate ale doctrinelor democratice, vom vedea că 
forţa acestora nu este nici ea mai mică decât cea a Bisericii. 


2. Spiritul iacobin şi mentalitatea creată de 
convingerile democratice 


Generaţiile actuale au moştenit nu doar principiile Revoluţiei 
Franceze, ci şi mentalitatea deosebită care le asigură succesul. 

În descrierea acestei mentalități când examinam spiritul iaco- 
bin, am văzut că încearcă întotdeauna să impună cu forţa iluzii pe 
care le consideră ca fiind adevăruri. Spiritul iacobin a ajuns în cele 
din urmă atât de generalizat în Franţa şi înalteţări latine încât a afec- 
tat toate parridele politice, chiar şi pe cele mai conservatoare. Bur- 
ghezia este puternic afectată şi poporul încă şi mai mult. 

Această amplificare a spiritului iacobin s-a concretizat în faptul 
că instituţiile, concepţiile politice şi legile tind să se impună cu forţa. 
Sindicalismul, suficient de paşnic în alte ţări, a luat imediat, în Franţa, 
un aspect fără compromisuri şi anarhic, care s-a trădat prin revolte, 
sabotaje şi incendieri. 

Neputând fi reprimat de guvernele timide, spiritul iacobin pro- 
duce ravagii melancolice în minţile indivizilor mediocri. La un recent 
congres al feroviarilor, o treime din delegaţi a votat aprobarea sa- 
botajului şi unul dintre secretarii congresului şi-a început discursul 
spunând: „Le transmit tuturor sabotorilor salutul meu frăţesc şi toată 
admiraţia mea.“ 

Această mentalitate generală generează o anarhie tot mai 
amplă. Faptul că Franţa nu se află într-o stare permanentă de anar- 
hie se datorează, după cum am menţionat deja, faptului că partidele 
de care este divizată asigură un gen de echilibru. Aceste partide sunt 
animate de o ură reciprocă de moarte, dar nici unul dintre ele nu 
este suficient de puternic ca să-şi înrobească rivalele. 

Această intoleranţă iacobină se răspândeşte într-o asemenea 
măsură, încât înşişi conducătorii folosesc fără scrupul tacticile cu 
caracterul cel mai revoluţionar împotriva duşmanilor lor, persecu- 
tând violent orice partid care manifestă cea mai mică rezistenţă şi 
chiar îl spoliază de proprietăţi. Conducătorii din zilele noastre se 
comportă la fel cum o făceau cuceritorii din vremuri de mult apuse; 
învinsul nu are a se aştepta la nimic de la învingător. 

Departe de a fi caracteristică straturilor inferioare, intoleranţa 
este la fel de marcantă şi în rândurile claselor conducătoare. Michelet 
a remarcat de multă vreme faptul că violenţa claselor cultivate este 
adeseori mai mare decât cea a poporului. Este adevărat că nu sparg 
felinarele pe străzi, dar sunt la fel de disipuse să spargă capete. Cea 
mai gravă violenţă a revoluţiei a fost opera burgheziei cultivate — pro- 
fesori, avocaţi şi alţii — posesoare a acelei culturi clasice care ar fi 
trebuit să rafineze manierele. Acest lucru nu se întâmplă astăzi mai 
mult decât în vechime. Poţi să capeţi certitudinea în această privinţă 
citind publicaţiile progresiste, ai căror redactori şi colaboratori sunt 
recrutaţi în special din rândurile profesorilor universitari. 

Cărţile lor sunt la fel de violente ca articolele lor şi te şi întrebi 
cum este posibil ca asemenea favorizați ai sorții să fi secretat ase- 
menea rezerve de ură. 

Religia iacobină — mai ales în forma ei socialistă — are putere 
deplină a credințelor antice asupra minţilor slabe. Orbiţi de credinţa 
lor, cred că raţiunea le este călăuză, dar de fapt suntmânaţi exclusiv 
de pasiunile şi de visurile lor. 

Evoluţia ideilor democratice a produs, prin urmare, nu doar re- 
zultatele politice deja menţionate, ci a avut şi un efect considerabil 
asupra mentalităţii omului modern. 

Dacă dogmele străvechi şi-au epuizat demult forţa, teoriile de- 
mocraţiei sunt departe de a şi-o fi consumat, şi vedem zi de zi con- 
secinţele tot mai ample ale conspiraţiilor lor. Unul dintre principalele 
rezultate a fost ura generallizată faţă de superioritate. 

Această ură faţă de tot ceea ce depăşeşte media în privinţa 
norocului sau inteligenţei sociale este generalizată, în zilele noastre, 
la nivelul tuturor claselor sociale, de la clasa muncitoare la straturile 
superioare ale burgheziei. Rezultatele sunt invidia, detractarea, pa- 
siunea pentru atac, zeflemea, persecuții şi obiceiul de a atribui toate 
acţiunile unor motive josnice sau de refuzul de a crede în probitate 
şi inteligenţă. 

Conversaţia, atât la nivelul poporului, cât şi la nivelul celor mai 
cultivați francezi, este marcată de o furie de reducere şi abuz faţă 
de oricine şi orice. Nici măcar cele mai mari dintre personalităţile 
trecute în neființă nu pot să scape acesteitendinţe. Niciodată nu au 
fost scrise atât de multe cărţi care devalorizează meritele unor per- 
sonaje celebre, personaje care au fost considerate mai înainte ca 
reprezentând patrimoniul cel mai preţios al ţării lor. 

Invidia şi ura par că întotdeauna au fost inseparabile de teo- 
riile democratice, însă răspândirea acestor sentimente nu a fost nici- 
odată atât de largă cum este astăzi. 

Această ură faţă de superioritate, cel mai proeminent element 
al avântului modern al socialismului, nu este singura caracteristică 
a noului spirit creat de ideile democratice. 

Alte consecinţe, deşi indirecte, nu sunt mai puţin profunde. 
Aşa, de exemplu, ar fi progresul „etatismului“, diminuarea puterii bur- 
gheziei, amplificarea activităţii finanţiştilor, conflictele de clasă, eva- 
porarea vechilor constrângeri sociale şi degradarea moralității. 

Toate aceste efecte sunt manifestate printr-o nesupunere şi 
o anarhie generalizate. Fiul se revoltă împotriva tatălui, salariatul îm- 
potriva patronului său, soldatul împotriva ofiţerilor. Nemulțumirea, 
ura şi invidia domnesc atotputernice. 

O mişcare socială care să continue este în mod necesar ase- 
menea unei maşini aflate în mişcare, accelerându-şi deplasarea. Prin 
urmare, vom constata că rezultatele acestei mentalități vor deveni 
din ce în ce mai grave şi mai puţin productive. 

În acest sens, Felix Roussel a spus, într-un discurs prezentat ca 
preşedinte al consiliului municipal al Parisului: 

„Cauzele răului nu sunt particularepentru zilele noastre. Răul este mai 
general şi poartă un nume întreit: iresponsabilitate, indisciplină şi anarhie.“ 

Asta ne arată că înşişi susţinătorii cei mai credincioşi ai siste- 
mului republican recunosc avansarea dezorganizării sociale.* Toată 
lumea vede aceste lucruri, însă nimeni nu este conştient de propria 
neputinţă de a schimba ceva. lar aceasta rezultă, de fapt, din influ- 
ente mentale a căror putere este mai mare decât cea a voinţei. 


3. Sufragiul universal şi reprezentanţii lui 


Poate cea mai fundamentală dintre dogmele democraţiei şi 
cea mai atrăgătoare, este aceea a sufragiului general. Ea conferă 
maselor ideea egalităţii, de vreme ce, măcar pentru o clipă, bogaţi 
şi săraci, învăţaţi şi ignoranţi, sunt egali în faţa urnei electorale. Mi- 
nistrul stă cot la cot cu cel mai mărunt dintre servitorii lui şi în cursul 
acestui scurt moment, puterea unuia este la fel de mare ca a ce- 
lorlalţi. 


* Dezordinea este la fel de mare în toate departamentele guvernului. Exemple 
interesante pot fi găsite într-un raport al domnului Dausset prezentat în faţa 
consiliului municipal: 

„Serviciul de drumuri publice, care ar trebui mai înainte de toate să fie men- 
ţionat pentru executarea rapidă, este, dimpotrivă, prototipul de administraţie 
prețioasă, birocratică şi mare consumatoare de cerneală, având la dispoziţie 
oameni şi bani şi risipindu-i şi pe unii şi pe ceilalţi pe lucrări care sunt adeseori 
inutile, din cauza lipsei de ordine, iniţiativă şi metodă — într-un cuvânt, de or- 
ganizare.“ 

Referindu-se apoi la directorii departamentelor, care lucrează care cum îi 
place şi adeseori într-o manieră personală, el adaugă: 

„Aceste persoane importante se ignoră complet reciproc; îşi pregătesc şi îşi 
execută planurile fără să ştie ce fac vecinii; nu există nimeni deasupra lor care să 
le grupeze şi să le coordoneze lucrul.“ Acesta este motivul pentru care adeseori 
drumurile sunt desfundate, reparate şi apoi desfundate la loc în câteva zile, pen- 
canalizării sunt invidioşi unii pe ceilalţi şi nu încearcă niciodată să lucreze în co- 
laborare. Această anarhie şi indisciplină costă, în mod evident, mari sume de 
bani şi o firmă privată care ar funcţiona în acest fel, în mod sigur ar ajunge cât 
de repede la faliment. 

Toate guvernele, inclusiv cel al Revoluţiei Franceze, s-au temut 
de sufragiul universal. La o primă vedere, într-adevăr, obiecțiile care 
se sugerează de la sine sunt numeroase. Ideea că mulţimea ar putea 
să aleagă într-un mod util oameni capabili să guverneze, că indivizi 
de o moralitate îndoielnică, cu cunoştinţe slabe şi minţi înguste ar 
trebui să aibă, exclusiv în virtutea numărului, un anumit talent de 
a judeca obiectiv şi în cunoştinţă de cauză care este candidatul cel 
mai potrivit pentru a fi ales, este în mod cert o idee cât se poate 
de şocantă. 

Din punct de vedere raţional, sufragiul universal este justificat, 
într-o anumită măsură, dacă gândim la fel ca Pascal. 

„Pluralismul este calea cea mai bună, deoarece este vizibilă şi are forţa 
de a se face ascultată; pe de altă parte, este îndemnul celui mai puţin ca- 
pabil.“ 

Cum sufragiul universal nu poate fi înlocuit, în timpurile noas- 
tre, de nici o altă instituţie, trebuie să-l acceptăm şi să încercăm să-l 
adaptăm. Ca atare, este inutil să protestăm împotriva lui sau să re- 
petăm asemenea reginei Maria Carolina, în timpul luptei sale cu Na- 
poleon, „Nimic nu este mai îngrozitor decât să guvernezi oamenii în 
acest secol luminat, când orice cizmar judecă şi critică guvernul.“ 

Ca să recunosc adevărul, obiecțiile nu sunt întotdeauna la fel 
de mari pe cât pot părea. Legile psihologiei mulțimilor fiind accep- 
tate, este cât se poate de îndoielnic că un sufragiu limitat ar realiza 
o selecţie cu mult mai bună a oamenilor decât cea realizată în urma 
unui sufragiu universal. 

Aceleaşi legi ale psihologiei ne arată că aşa-numitul sufragiu 
universal este, în realitate, o pură ficţiune. Mulțimea, cu excepţia 
unor cazuri extrem de rare, nu are nici o opinie proprie în afara celei 
a conducătorilor ei. Sufragiul universal reprezintă, în realitate, una 
dintre cele mai limitate forme de sufragiu. 

Şi tocmai în aceasta constă şi riscul său real. Sufragiul general 
este făcut să fie periculos de însuşi faptul că acei conducători care 
sunt stăpânii mulţimii, sunt exponenţii unor mici comitete locale, 
analoage cluburilor Revoluţiei. Conducătorul care candidează pen- 
tru un mandat este ales de ei. 

Odată nominalizat, candidatul exercită o putere locală absolută, 
cu condiţia să satisfacă interesele comitetelor lor. În faţa unei ase- 
menea necesităţi, interesul general superior al ţării dispare aproape 
în totalitate din mintea reprezentantului ales. 

În mod firesc, comitetele, având nevoie de slujitori docili, nu 
aleg pentru această sarcină persoane înzestrate cu o inteligenţă ex- 
traordinară şi nici, mai presus de asta, de o moralitate fără pată. Au 
nevoie de oameni lipsiţi de personalitate, fără poziţie socială şi în- 
totdeauna docili. 

Ca urmare a acestor necesităţi, servilismul deputaţilor față de 
aceste mici grupuri care îi patronează şi fără de care ar fi nişte ni- 
meni, este absolut. Vorbeşte şi votează aşa cum îi spune comitetul 
s-o facă. Idealul lui politic poate să fie exprimat în câteva cuvinte: 
să se supună, ca să-şi păstreze postul. 

Uneori, rar, ce-i drept, şi numai când graţie numelui, poziţiei 
sau bogăției, are un mare prestigiu, o personalitate superioară se 
poate impune votului popular prin înfrângerea tiraniei minorități- 
lor lipsite de pudoare care constituie comitetele locale. 

Ţările democratice cum ar fi Franţa sunt doar aparent guver- 
nate de sufragiul universal. Acesta şi este motivul pentru care sunt 
adoptate atât de multe măsuri care nu interesează poporul şi pe 
care poporul nici nu le-a cerut vreodată. Aceste manifestări absurde 
nu fac decât să translateze cererile comitetelor locale fanatice şi către 
deputaţii pe care acestea i-au ales. 

Putem aprecia influenţa acestor comitete când vedem depu- 
taţi moderați forţaţi să patroneze ei înşişi sau să se supună celor mai 
atroce cerinţe pentru a-şi asigura realegerea. Voința celor mai josnice 
elemente ale democraţiei a creat astfel, în rândurile reprezentanți- 
lor aleşi, maniere şi o moralitate care, trebuie să o recunoaştem, sunt 
de cea mai joasă speţă. Politicianul este omul aflat într-o funcţie pu- 
blică şi, aşa cum spune Nietzsche: 

„Unde începe funcţia publică încep şi vociferările celor mai mari co- 
medianţi şi bâzâitul celor mai otrăvitoare muşte... Comediantul crede întot- 
deauna în ceea ce-l face să obţină cele mai bune efecte, în ceea ce îmbol- 
deşte publicul să creadă în el. Mâine va avea o nouă credinţă şi poimâine 
alta... Tot ce este măreț îşi are originile departe de funcţia publică şi de 
glorie.“ 


4. Nevoia stringentă de reforme 


Moda reformelor impuse brusc prin intermediul decretelor este 
una dintre cele mai dezastruoase concepţii ale spiritului iacobin, una 

din moştenirile formidabile lăsate de Revoluţia Franceză. Se numără 
printre factorii principali ai tuturor revoltelor politice neîncetate din 
Franţa ultimului secol. 

Una dintre cauzele psihologice ale acestei sete intense de re- 
forme îşi are originea în dificultatea determinării cauzelor reale ale 
relelor acuzate. Nevoia de explicaţii creează cauze fictive de natura 
cea mai simplă. Ca urmare, şi remediile par simple. 

Timp de patruzeci de ani, au fost adoptate neîncetat reforme, 
fiecare dintre ele fiind o mică revoluţie prin ea însăşi. În ciuda tu- 
turor acestor lucruri sau tocmai din cauza lor, francezii au evoluat 
aproape la fel de puţin ca orice nație europeană. 

Lentoarea evoluţiei noastre reale poate fi observată comparând 
principalele elemente ale vieţii noastre sociale — comerţul, indus- 
tria etc. — cu cele ale altor ţări. Progresele altor ţări — în special ale 
germanilor — ni se par enorme în aceste condiţii, în vreme ce ale 
noastre au fost foarte lente. 

Organizarea noastră administrativă, industrială şi comercială 
este considerabil demodată şi nu mai corespunde noilor noastre ne- 
voi. Industria noastră nu prosperă; marina este în declin. Nici măcar 
în coloniile noastre nu putem concura cu alte ţări, în ciuda enorme- 
lor subvenţii băneşti acordate de către stat (cu referire la anii '30 ai 
sec. XX —n.r.). 

Toţi politicienii împărtăşesc aceeaşi idee, motiv pentru care 
progresăm atât de lent. Fiecare partid este convins că prin interme- 
diul reformelor pot fi remediate toate relele. Această convingere 
îşi are rădăcinile în lupte asemenea celor care au făcut din Franţa 
cea mai divizată ţară din lume şi cea mai expusă anarhiei. 

Nimeni nu pare să înţeleagă, încă, faptul că indivizii şi meto- 
dele lor, nu reglementările, constituie valoarea unui popor. Reformele 
eficace nu sunt reformele revoluţionare, ci ameliorările mărunte co- 
tidiene, acumulate în cursul timpului. Marile schimbări sociale, ase- 
menea marilor schimbări geologice, se realizează prin adăugarea 
zilnică a unor condiţii infime. Istoria industrială a Germaniei din cursul 
ultimilor patruzeci de ani dovedeşte de o manieră izbitoare ade- 
vărul acestei legi. 

Din nefericire, progresul prin lucrurile mărunte care prin însu- 
marea lor fac măreţia unei ţări este rareori vizibil, nu produce nici 
o impresie asupra publicului şi nu poate să slujească intereselor po- 
liticienilor în alegeri. 

Politicienilor nu le pasă câtuşi de puţin de aceste lucruri şi per- 
mit acumularea, în ţările supuse influenţei lor, a unor mici dezorga- 
nizări succesive care se concretizează în cele din urmă cu distrugeri 
masive. 


5. Distincţiile sociale în democraţii şi ideile democratice 
în diverse ţări 


Când oamenii erau împărţiţi în caste şi deosebiți în special prin 
naştere, distincţiile sociale erau în general acceptate ca fiind conse- 
cinţe ale unei legi naturale inevitabile. 

De îndată ce au fost distruse vechile divizări sociale, distincţiile 
dintre clase au părut superficiale şi pentru acest motiv au încetat să 
mai fie tolerate. 

Necesitatea egalităţii fiind teoretică, am văzut la diverse naţi- 
uni democrate dezvoltarea rapidă a unor inegalităţi artificiale, care 
le permit posesorilor lor să îşi asigure o supremație clar vizibilă. Nici- 
odată setea de titluri şi decoraţii nu a fost mai generală decât în zilele 
noastre. 

În ţările cu adevărat democratice, cum ar fi Statele Unite, titlu- 
rile şi decoraţiile nu exercită o prea mare influenţă, numai averea 
creând distincţii. Doar ca excepţie vedem tinere americane bogate 
aliindu-se cu nume vechi ale aristocrației europene. Aceasta în- 
seamnă că folosesc instinctiv singurele mijloace care vor permite 
unei noi rase tinere să achiziţioneze un trecut care îşi va instaura 
cadrul moral. 

Însă la maniera generală, aristocrația pe care o vedem răsărind 
în America nu este întemeiată pe titluri şi decoraţii. Fiind pur financi- 
ară, ea nu provoacă prea mari invidii, deoarece fiecare speră ca într-o 
bună zi să facă parte din ea. 

Atunci când, în cartea sa despre democraţia din America, s-a 
referit la aspiraţia generală contra egalitarismului, Togueville nu şi-a 
dat seama că profetiza faptul că egalitatea va sfârşi cu o clasificare a 
oamenilor exclusiv pe baza numărului de dolari pe care îi posedă. 
Nici o altă clasificare nu există în Statele Unite şi, fără îndoială, la fel 
va fi într-o bună zi şi în Europa. 

Ca exemple de ţări cu adevărat democratice putem menţiona 
numai Anglia şi Statele Unite. În ele, democraţia apare în diverse 

forme, dar se observă acelaşi principiu — respectiv, o tolerare per- 
fectă a tuturor opiniilor. Persecuţiile religioase sunt necunoscute. Su- 
perioritatea reală se dezvăluie cu uşurinţă în diversele profesii pe care 
le poate urma oricine, la orice vârstă, dacă posedă capacitatea ne- 
cesară. Nu există nici o barieră pentru efortul individual. 

În aceste ţări, oamenii se consideră egali deoarece nutresc cu 
toţi ideea că sunt liberi să ajungă la aceleaşi funcţii. Muncitorul ştie 
că poate deveni maistru şi apoi inginer. Forţat să debuteze de la trep- 
tele cele mai de jos ale scării, în locul unei poziţii înalte ca în Franţa, 
inginerul nu se consideră făcut dintr-o altă materie decât restul ome- 
nirii. Şi la fel stau lucrurile în cazul tuturor profesiunilor. Acesta este 
motivul pentru care ura de clasă, atât de intensă în Europa, este atât 
de puţin dezvoltată în Anglia şi America. 

În Franţa, democraţia este practic inexistentă, cu excepţia dis- 
cursurilor. Un sistem de concursuri şi examinări, care trebuie par- 
curs la tinereţe, închide definitiv uşa profesiilor liberale şi creează 
clase inamice şi separate. 

Democraţiile latine sunt, prin urmare, pur teoretice. Absolutis- 
mul statului a înlocuit absolutismul monarhic, însă nu e mai puţin 
sever. Aristocraţia bogăției a înlocuit-o pe cea a naşterii şi privilegiile 
sale nu sunt cu nimic mai puţin considerabile. 

Monarhiile, dictaturile şi democraţiile se deosebesc mai mult 
în formă decât în substanţă. Nu e vorba doar de faptul că mentali- 
tatea variabilă a oamenilor produce variaţii ale efectelor acestor de- 
mocraţii. Toate discuţiile cu privire la diversele sisteme de guvernare 
sunt realmente lipsite de interes, deoarece nu au niciun fel de virtute 
intrinsecă. Valoarea lor va depinde întotdeauna de ce a popoarelor 
pe care le guvernează. Un popor va înregistra progrese mari şi ra- 
pide când descoperă că suma tuturor eforturilor personale ale fiecă- 
rui individ şi nu sistemul de guvernare este factorul care determină 
locul fiecărei ţări în lume. 


Capitolul III 


Noile forme ale credinţei în democraţie 


1. Conflictul dintre capital şi forţa de muncă 


În vreme ce legislatorii noştri reformează şi legiferează la în- 
tâmplare, evoluţia naturală a lumii îşi urmează încet cursul. Apar noi 
subiecte de interes, concurenţa economică dintre ţări creşte, clasele 
muncitoare se înviorează şi pretutindeni se vede naşterea unor pro- 
bleme pe care predicile politicienilor nu le vor rezolva niciodată. 

Printre aceste noi probleme, una dintre cele mai complicate va 
fi problema conflictului dintre muncă şi capital. Devine acută chiar şi 
în ţări cu tradiţii, cum ar fi Anglia. Muncitorii încetează să mai res- 
pecte contractele colective care constituiau anterior carta lor, se de- 
clară grevă din motive nesemnificative şi şomajul şi sărăcia ating 
proporţii alarmante. 

În America, aceste greve ar fi putut să ajungă să afecteze prac- 
tic toate industriile, cu excepţia faptului că însuşi excesuJ de rău a 
produs remediul. În cursul ultimilor zece ani, liderii industriei au 
organizat mari federaţii ale salariaţilor, care au devenit suficient de 
puternice pentru a-i forţa pe muncitori să se supună arbitrajului. 

Chestiunea muncii este complicată în Franţa de intervenţia 
unui număr mare de muncitori străini, care în condiţiile stagnării ni- 
velului populaţiei noastre, au fost consideraţi necesari. Tot această 
stagnare ca îngreuna foarte mult sarcina Franţei de a concura cu riva- 
lele ei, al căror pământ în curând nu va mai reuşi să le hrănească 
locuitorii şi care, potrivit uneia din cele mai vechi legi din lume, vor 
invada în mod necesar ţările mai puţin dens populate. 

Aceste conflicte dintre muncitori şi patroni, în cadrul aceluiaşi 
popor, vor deveni încă şi mai acute prin intensificarea luptei econo- 
mice dintre asiatici, ale căror necesităţi sunt reduse şi care, prin ur- 
mare, pot să producă articole de manufactură la preţuri foarte reduse, 

şi europeni, ale căror nevoi sunt mai mari. Timp de douăzeci şi cinci 
de ani, am pus accent pe acest aspect. 

Ştim că în America, invazia de chinezi şi japonezi, datorată con- 
curenţei dintre ei şi muncitorii de rasă albă, a devenit o calamitate 
naţională. În Europa, invazia este la început. Însă emigranții chinezi 
au format deja colonii importante în anumite centre — Londra, Cardiff, 
Liverpool şi altele. Au provocat mai multe revolte muncind pentru 
salarii reduse. Apariţia lor a redus întotdeauna salariile. 

Aceste probleme aparţin totuşi viitorului şi cele ale prezentu- 
lui sunt atât de neliniştitoare, încât este inutil pentru moment să 
ne ocupăm de altele. 


2. Evoluţia clasei muncitoare şi a mişcării sindicaliste 


Cea mai importantă problemă democratică a zilei va rezulta 
probabil din recenta dezvoltare a clasei muncitoare, provocată de 
mişcarea sindicalistă sau a breslelor profesionale. 

Agregarea unor interese similare cunoscute drept sindicalism 
a căpătat rapid o dezvoltare enormă în toate ţările, încât poate fi con- 
siderată mondială. Anumite corporaţii au bugete comparabile cu ale 
statelor mici. Unele ligi germane au fost citate ca economisind peste 
trei milioane de lire sterline din subscripţii. 

Extinderea mişcării muncitoreşti în toate ţările arată că nu este 
vorba despre un vis al teoreticienilor utopişti, adepţi ai socialismului, 
ci rezultatul unor necesităţi economice. Prin scopurile sale, mijloa- 
cele de acţiune şi tendinţe, sindicalismul nu prezintă nicio asemănare 
cu socialismul. Pentru că am explicat suficient în cartea mea Psiho- 
logia politică, este suficient să amintesc aici, în câteva cuvinte, dife- 
renţele dintre cele două doctrine. 

Socialismul vrea să ajungă la deținerea tuturor industriilor şi 
să pună administrarea lor în seama statului, care să distribuie pro- 
dusele egal între cetăţeni. Sindicalismul, pe de altă parte, vrea să 
elimine pe de-a întregul acţiunea statului şi să dividă societatea în 
mici grupuri profesionale care să se autoguverneze. 

Deşi dispreţuiţi de sindicalişti şi violent atacați de ei, socialiștii 
încearcă să ignore conflictul, dar acesta devine rapid prea evident 
pentru a fi camuflat. Influenţa politică pe care o au încă, le va scăpa 
în curând socialiştilor. 

Faptul că sindicalismul este în creştere pretutindeni pe seama 
socialismului se datorează, o repet, faptului că această mişcare cor- 
poratistă, deşi o reînnoire a trecutului, sintetizează anumite nevoi 
născute din specularea industriei moderne. 

Îi vedem manifestările într-o mare varietate de circumstanţe. 
Succesul lui în Franţa nu a fost deocamdată la fel de mare ca în alte 
părţi. Luând forma revoluţionară deja menţionată, a căzut, cel puţin 
deocamdată, în mâinile anarhiştilor cărora le pasă la fel de puţin de 
sindicalism ca de orice fel de organizare şi pur şi simplu folosesc 
noua doctrină într-o încercare de distrugere a societăţii moderne. 
Socialişti, sindicalişti şi anarhişti, deşi conduşi de concepţii complet 
diferite, colaborează pentru acelaşi scop comun — suprimarea vio- 
lentă a claselor conducătoare şi jefuirea bogăției lor. 

Doctrina sindicalistă nu derivă sub nici o formă din principiile 
Revoluţiei. Din multe puncte de vedere, este în totală contradicţie cu 
Revoluţia. Sindicalismul reprezintă mai curând o formă de revenire 
la o organizare colectivă similară celei a breslelor sau corporațiilor 
proscrise de Revoluţie. Prin urmare, constituie una din acele fede- 
raţii pe care le condamna Revoluţia. Respinge pe de-a întregul cen- 
tralizarea de stat pe care a instituit-o Revoluţia. 

Sindicalismului nu-i pasă nicidecum de principiile democratice 
de libertate, egalitate şi fraternitate. Sindicaliştii cer de la membrii 
lor o disciplină absolută, care elimină orice fel de libertate. 

Nefiind deocamdată suficient de puternice pentru a-şi exer- 
cita reciproc tirania, sindicatele flutură deocamdată sentimente de 
respect între ele, respect care se poate extinde, fiind numit fratern. 
Însă de îndată ce vor fi suficient de puternice, când interesele lor con- 
trarii vor intra în mod necesar în conflict, ca în timpul perioadei sin- 
dicaliste a vechilor republici italiene — Florenţa şi Sienna, de exemplu 
— actuala fraternitate va fi grabnic uitată şi egalitatea va fi înlocuită 
de despotismul celui mai puternic. 

Un asemenea viitor pare să fie foarte apropiat. Noua putere 
creşte foarte repede şi găseşte în faţa sa guverne neputincioase, ca- 
pabile să se apere pe ele însele cedând la toate cererile — o politică 
odioasă, care poate servi pentru moment, dar care compromite pu- 
ternic viitorul. 

Totuşi, la acest vrednic de plâns subterfugiu a recurs recent 
guvernul englez în lupta sa împotriva Sindicatului Minerilor, care 

ameninţa să suspende viaţa industrială a Angliei. Sindicatul a cerut 
un salariu minim pentru membrii săi, dar fără ca aceştia să fie obli- 
gaţi să presteze o muncă minimă. 

Deşi o asemenea cerere era inadmisibilă, guvernul a fost de 
acord să propună Parlamentului o lege care să confirme o asemenea 
măsură. Putem citi spre câştigul nostru cuvintele grele pronunţate 
de Balfour în faţa Camerei Comunelor: 

„Ţara nu a fost obligată niciodată, în îndelungata şi variata ei istorie, 
să înfrunte un pericol de această natură şi de această importanţă.“ 

„Ne confruntăm cu un spectacol ciudat şi sinistru al unei organizaţii 
oarecare ce ameninţă să paralizeze — şi încă să paralizeze într-o mare mă- 
sură — comerţul şi manufacturile unei comunităţi care trăieşte de pe urma 
comerțului şi manufacturilor.“ 

„Forţa pe care o au minerii este în condiţiile actuale ale legii, aproape 
nelimitată. Am mai văzut, oare, aşa ceva? A exercitat vreodată un baron fe- 
udal o tiranie comparabilă? A existat vreodată un trust american care să se 
servească de drepturile pe care le deţine prin lege cu un asemenea dispreţ 
faţă de interesul general? Însuşi gradul de perfecţiune la care ne-am adus 
legile, organizarea noastră socială, relaţiile reciproce dintre diversele pro- 
fesiuni şi industrii, ne expune şi mai mult decât pe predecesorii noştri din 
epoci mai aspre, la pericolul grav care ameninţă în prezent societatea... Sun- 
tem martori, în acest moment, ai primei manifestări a forţei elementelor 
care, dacă nu suntem prudenţi, vor scufunda întreaga societate... Atitudi- 
nea guvernului de cedare la cererile minerilor conferă un anumit aspect de 
realitate victoriei acelor oameni care se grupează împotriva societăţii.“ 


3. De ce anumite guverne democratice sunt transformate treptat 
de aceleaşi guverne în caste administrative 


Anarhia şi conflictele sociale care rezultă din ideile democra- 
tice propulsează astăzi unele guverne către un curs nemaivăzut de 
evoluţie, care va sfârşi lăsându-i numai cu o putere nominală. Această 
evoluţie, căreia îi voi menţiona pe scurt efectele, se produce spon- 
tan, sub apăsarea acelor necesităţi imperioase care sunt încă prin- 
cipala forţă care controlează evenimentele. 

Guvernele ţărilor democrate din zilele noastre constau în re- 
prezentanţi aleşi prin sufragiu universal. Aceştia votează legi şi nu- 
mesc sau demit miniştri aleşi din rândurile lor şi le încredinţează 
acestora în mod provizoriu puterea executivă. Aceşti miniştri sunt 

înlocuiţi frecvent, în mod natural, de vreme ce asta se poate face 
prin vot. Cei care îi urmează, aparţinând unui alt partid, guvernează 
potrivit unor principii diferite. 

La prima vedere, ar putea părea că o ţară care oscilează astfel 
între diverse influenţe poate să nu aibă continuitate sau stabilitate. 
Însă, în ciuda tuturor acestor condiţii de instabilitate, un guvern de- 
mocratic cum ar fi cel al Franţei funcţionează cu cea mai mare regu- 
laritate. Cum se poate explica un asemenea fenomen? 

Interpretarea lui, care este foarte simplă, rezultă de pe urma 
faptului că miniştrii care dau aparenţa că guvernează, de fapt 
guvernează ţara într-o măsură foarte limitată. Strict limitată şi cir- 
cumscrisă, puterea lor este exercitată în principal prin discursuri 
care abia dacă sunt băgate de seamă şi prin câteva măsuri neor- 
ganice. 

Însă în spatele autorităţii superficiale a miniştrilor, lipsiţi de 
putere sau durată, jucăriile cererilor politicienilor, operează în secret 
o putere anonimă a cărei influenţă creşte încontinuu în cadrul ad- 
ministraţiilor. Având tradiţii, ierarhie şi continuitate, sunt o putere 
împotriva căreia, aşa cum îşi dau repede seama, miniştrii sunt in- 
capabili să lupte. Responsabilităţile sunt astfel împărţite în cadrul 
maşinii administrative, încât este posibil ca un ministru să nu aibă 
niciodată vreun contact cu o persoană importantă. Impulsurile lui 
de moment sunt controlate de o reţea de reglementări, obiceiuri şi 
decrete, care îi sunt citate în continuu şi pe care le cunoaşte atât 
de puţin, încât nu îndrăzneşte să le încalce. 

Puterea guvernelor democratice nu poate decât să micşoreze 
din ce în ce mai mult. Una din legile cele mai constante ale istoriei 
este cea despre care am vorbit deja: imediat ce devine preponde- 
rentă — o clasă socială tinde rapid să le înrobească pe celelalte. Aşa 
au stat lucrurile cu armatele romane, care în cele din urmă procla- 
mau şi destituiau împărați; aşa au stat lucrurile cu clerul, împotriva 
căruia regii din vechime cu greu ar fi putut lupta; la fel au stat lucru- 
rile cu Stările Generale, care în momentul Revoluţiei au absorbit 
rapid toate puterile guvernului şi au înlocuit monarhia. 

Casta funcţionarilor este destinată să furnizeze o dovadă nouă 
a adevărului acestei legi. Preponderentă deja, începe să se exprime 
gălăgios, să amenințe şi chiar să se dedea la greve, cum ar fi cea a 

poştaşilor, care a fost urmată la scurt timp de cea a salariaţilor căilor 
ferate ale guvernului. Puterea administrativă formează, prin urmare, 
un mic stat în stat şi dacă se păstrează rata actuală a revoluţiei, în 
curând va constitui singura putere din stat. În cazul unui guvern so- 
cialist, nu ar exista nici o altă putere. Toate revoluțiile noastre s-au 
concretizat prin anularea pârghiilor de a guverna ale unui autocrat 
în scopul atribuirii acestor pârghii unei clase iresponsabile, anonime 
şi despotice de funcţionari guvernamentali. 


Este imposibil să se prevadă toate conflictele care ameninţă 
să umbrească viitorul. Trebuie să ne ferim de pesimism ca şi de op- 
timism; tot ce putem spune este că necesitatea va duce întotdea- 
una lucrurile, în cele din urmă, la un echilibru. Lumea îşi continuă 
drumul fără să se preocupe de discursurile noastre şi mai curând 
sau mai târziu, vom reuşi să ne adaptăm la variațiile mediului nostru. 
Dificultatea constă în a face acest lucru fără prea multe fricţiuni şi, 
mai presus de toate, să ne opunem tuturor concepţiilor himerice ale 
visătorilor. Întotdeauna incapabili să reorganizeze lumea, ei au iz- 
butit adeseori să o tulbure. 

Toţi aceşti utopişti au trezit speranţe imposibile în mintea mul- 
ţimilor, le-au incitat apetitul şi au subminat digurile care au fost ri- 
dicate încetul cu încetul de-a lungul secolelor pentru a-i înfrâna. 

Lupta mulțimilor oarbe împotriva aleşilor este unul din adevă- 
rurile continue ale istoriei şi triumful suveranităţii populare în lipsa 
unei contraponderi a marcat deja sfârşitul mai multor civilizaţii, nu 
doar a uneia singure. Aleşii creează, plebea distruge. De îndată ce 
primii pierd frâiele, ceilalţi îşi încep preţioasa muncă. 

Marile civilizaţii au prosperat numai dominându-şi elementele 
inferioare. Nu numai în Grecia anarhia, dictatura, invazia şi în cele 
din urmă pierderea independenţei au rezultat de pe urma despo- 
tismului unei democraţii. Tirania individuală s-a născut întotdeauna 
din tirania colectivă. Tirania individuală a încheiat primul ciclu al mă- 
reţiei Romei; barbarii l-au împlinit pe al doilea, cel al tiraniei colective. 


Concluz 


În acest volum au fost studiate principalele revoluţii din istorie. 
Însă m-am ocupat mai ales de cea mai importantă dintre toate — 
cea care, timp de peste douăzeci de ani, a copleşit Europa întreagă 
şi ale cărei ecouri se mai pot auzi încă. 

Revoluţia Franceză este o inepuizabilă mină de documente psi- 
hologice. Nicio perioadă din viaţa omenirii nu a prezentat un ase- 
menea volum de experienţă, acumulată într-un timp atât de scurt. 

Pe fiecare pagină a acestei mari drame am găsit numeroase 
aplicaţii ale principiilor expuse în diversele mele lucrări, referitoare 
la mentalitatea tranzitorie a mulțimilor şi la sufletul permanent al 
popoarelor, la acţiuni de credinţă, la influenţa elementelor mistice, 
afective şi colective şi la conflictul dintre diferitele forme ale logicii. 

Adunările revoluţionare ilustrează toate legile cunoscute ale 
psihologiei mulțimilor. Impulsive şi timide, ele sunt dominate de un 
mic număr de conducători şi de obicei acţionează într-un sens con- 
trar dorințelor membrilor lor individuali. 

Adunarea Constituantă regalistă a distrus o monarhie veche; 
Adunarea Legislativă umanitară a permis masacrele din septembrie. 
Acelaşi corp politic a condus Franţa în cele mai formidabile cam- 
panii militare. 

În concluzie, a existat întotdeauna o totală contradicţie între 
voinţele individuale ale oamenilor perioadei revoluţionare şi fap- 
tele Adunărilor ale căror unităţi erau aceştia. 

Adevărul este că ei s-au supus unor forţe invizibile ai căror şefi 
nu erau. Crezând că acționau în numele raţiunii pure, în realitate au 
fost ţintele influențelor mistice, afective şi colective, incomprehen- 
sibile pentru ei şi pe care abia în zilele noastre începem să le înșe- 
legem. 

De-a lungul secolelor, inteligenţa a progresat şi a deschis pers- 
pective minunate omului, cu toate că personalitatea acestuia, ade- 
văratul fundament al minţii lui, şi motivul sigur al acţiunilor sale, 

aproape că nu s-a schimbat. înfrânt pentru o clipă, reapare în urmă- 
toarea. Natura umană trebuie acceptată aşa cum este. 

Fondatorii Revoluţiei Franceze nu s-au rezumat resemnaţi la 
realităţile naturii umane. Pentru prima oară în istoria omenirii, au 
încercat să transforme omul şi societatea în numele raţiunii. 

Niciodată nu a existat o altă întreprindere care să fie începută 
cu asemenea şanse de succes. Teoreticienii, care au afirmat că rea- 
lizează Revoluţia, au avut în mâinile lor o putere mai mare decât a 
oricărui despot. 

Şi cu toate acestea, în ciuda succesului armatelor, în ciuda le- 
gilor draconice şi a repetatelor lovituri de stat, Revoluţia n-a făcut 
decât să adauge ruină lângă ruină şi a sfârşit într-o dictatură. 

O asemenea încercare nu a fost inutilă, de vreme ce experi- 
enţa este necesară pentru educarea popoarelor. În absenţa Revo- 
luţiei Franceze, ar fi fost dificil să se demonstreze că raţiunea pură 
nu ne permite să schimbăm natura umană şi, în consecinţă, că nici 
o societate nu poate să fie reconstruită din voinţa legislatorilor, 
indiferent cât de absolută este puterea lor. 

Începută de clasa mijlocie spre propriul profit, Revoluţia a de- 
venit rapid o mişcare populară şi în acelaşi timp o luptă a instinctului 
împotriva raţionalului, o revoltă împotriva tuturor constrângerilor 
care scot o civilizaţie din barbarie. Reformatorii au încercat să-şi im- 
pună doctrinele bazându-se pe principiul suveranităţii populare. În- 
drumaţi de conducători, poporul a intervenit neîncetat în deliberările 
Adunărilor şi a comis cele mai sângeroase acte de violenţă. 

Istoria mulțimilor din cursul Revoluţiei este extraordinar de 
instructivă. Arată eroarea politicienilor care atribuie toate virtuțile 
sufletului popular. Ceea ce ne învaţă Revoluţia, dimpotrivă, este că 
poporul eliberat din constrângerile sociale, ca fundament al civiliza- 
tiei, şi abandonat impulsurilor sale necontrolate, se reîntoarce foarte 
repede la sălbăticia lui ancestrală. Toate revoluțiile populare care 
reuşesc să triumfe reprezintă o întoarcere temporară la barbarie. 

În nici un caz, în această carte nu am subevaluat importanţa 
anumitor achiziţii ale Revoluţiei, din punctul de vedere al drepturi- 
lor poporului. Dar alături de mulţi alţi istorici, sunt forţat să admit că 
premiul obţinut pe seama costurilor unei asemenea ruine şi vărsări 
de sânge, ar fi fost obţinut la o dată ulterioară fără efort, prin sim- 
plul progres al civilizaţiei. Pentru câţiva ani câştigaţi, câtă distrugere 
materială, câtă dezintegrare morală! 

Tinerii noştri de astăzi preferă acţiunea gândirii. Dispreţuind 
dizertaţiile sterile ale filosofilor, nu sunt interesaţi de speculaţiile vagi 
referitoare la chestiuni a căror natură esenţială rămâne necunoscută. 
Acţiunea este cu certitudine un lucru excelent şi orice progres real 
este rezultatul acţiunii, însă e utilă numai atunci când este corect di- 
recţionată. Revoluţionarii au fost cu certitudine oameni de acţiune, 
însă iluziile pe care le-au acceptat drept călăuze i-au condus la de- 
zastru. 

Acţiunea este întotdeauna nocivă când, dispreţuind realităţile, 
intervine violent pentru schimbarea cursului evenimentelor. Nu se 
poate experimenta cu societatea la fel cum se face cu un aparat în 
laborator. Revoltele noastre politice ne arată că asemenea erori so- 
ciale pot să coste. 

Cu toate că lecţia Revoluţiei a fost extrem de severă şi catego- 
rică, multe spirite nepractice speră să o reînceapă. Socialismul, sin- 
teza modernă a acestei speranţe, ar însemna un regres spre forme 
inferioare de evoluţie, deoarece ar paraliza cele mai mari surse de 
activitate ale noastre. Înlocuind iniţiativa şi responsabilitatea indi- 
viduală cu iniţiativa şi responsabilitatea colectivă, omenirea ar cobori 
mai multe trepte pe scara valorilor umane. 

Cu greu s-ar putea spune că vremurile actuale sunt favorabile 
unor asemenea experimente. În vreme ce visătorii îşi urmăresc vi- 
sele, incitând apetitul şi pasiunile mulțimilor, popoarele se înarmează 
zilnic pentru a deveni mai puternice. Toţi simt că în cadrul concu- 
renţei universale a vremurilor actuale, nu este loc pentruţările slabe. 

În centrul Europei creşte forţa unei formidabile puteri militare, 
aspirând la dominaţia mondială pentru găsirea de pieţe pentru pro- 
dusele sale şi pentru creşterea populaţiei, care în curând va fi pusă 
în imposibilitatea de a se hrăni. 

Dacă vom continua să ne destrămăm coeziunea prin lupte in- 
testine, rivalități de partid, persecuții religioase josnice şi legi care 
pun piedici dezvoltării economice, rolul nostru în lume va lua în cu- 
rând sfârşit. Va trebui să facem loc popoarelor mai strâns unite, care 
au fost capabile să se adapteze la cerinţele naturale în loc să pre- 
tindă să le întoarcă cursul în sens invers. Prezentul nu repetă trecu- 
tul şi detaliile istoriei sunt pline de consecinţe neprevăzute; dar în 
liniile lor principale, evenimentele sunt condiţionate de legi eterne. 


Prin acele descoperiri care sunt aplicabile de acum 
înainte istoriei, trebuie să menţionăm, mai presus de toate, o 
înţelegere profundă a vechilor influenţe, legea care domină 
acţiunile mulţimii, date legate de dezagregarea personalităţii, 
contagiunea mentală, formarea inconștientă a convingerilor şi 
distincţia dintre diversele forme de logică. 

Atâta vreme cât psihologia le va considera voluntare şi 
raţionale, credinţele vor rămâne inexplicabile. După ce am 
dovedit că sunt de obicei iraționale şi întotdeauna involuntare, 
am putut să propun o soluţie pentru această importantă pro- 
blemă; cum este posibil să fie acceptate fără dificultate de cele 
mai luminate spirite ale tuturor epocilor, credinţe pe care nu le 
poate justifica nici o rațiune? 

